Source document: https://docs-lawep.s3.us-east-2.amazonaws.com/1698078902919.pdf (Seychelles)
Mon pa vwar akoz ki Air Seychelles oubyen en lakonpannyen prive pa ti a kapab al dan biznes en pti avyon kargo pou deservi nou pei.

Mr Speaker nou kapab demande me ki pou arive avek bann travayer STC alor?

Nou’n deza ganny dir ki i annan plis lanplwa ki nou annan dimoun.

Gouvernman i devret fer en bon analiz lo tou bann travayer.

Met zot dan bann kou formasyon pou zot nobou antre dan nouvo lanplwa san ki zot perdi en sou lo zot lapey oubyen trouv zot sa en lanplwa pou en sel zour.
Sa Bidze ki’n ganny mete pou URS i bezwen ganny sanze pou vin en Bidze pou donn bann travayer nouvo skill, ki i ava permet zot rantre dan nouvo lanplwa.

Avek en plan konkret, mon pa vwar akoz nou devret annan cashier etranze oubyen etranze pe travay dan okenn laboutik.

Seselwa i devret repran kontrol dan bann tel pozisyon.

Me silvouple letan nou pe debout pou Seselwa, fodre ki Seselwa i osi konsantre e travay.
Mr Speaker mon osi konsernen avek bann travayer Air Seychelles, ki ziska prezan nou zis tande ki serten pou ganny fer aret travay.

Gouvernman i devret asire ki sa bann travayer, i rantre dan nouvo lanplwa avek bann nouvo skills.

Par egzanp kot SRC i dir zot mank travayer pou nobou akonpli zot travay byen.

Anba sa finansman pou donn bann nouvo skills, sa bann dimoun i devret fer training, ganny en lapey e lemoman ki zot kalifye zot ava konmans travay.

Nou pa kapab zis dir i annan lanplwa.


Me selman nou vwar dimoun perdi lanplwa.

Lavi i dir.

E mwan mon debout lo kote travayer.

Zis pou azoute ki mon krwar pou travayer ki dimoun ki travay kot SRC, i devret annan len logmantasyon lapey.

Tantasyon pou koripsyon i la.

i tro pou ou les serten marsandiz pase, san ganny deklare e apre pou ou kolekte ekivalan plis ki ou lapey.

Sa reveni pei dan sa fason se reveni pei ki ganny afekte.

Mr Speaker, moman in arive pou nou donn Seselwa plis loportinite.
Afen ki nou kapab devlop nou pei prensipalman nou menm.

Me osi avek led etranze.

Si nou pa fer atansyon lo tou novo nou pou ganny tape.

Pran Sport par egzanp.

Mon ti pe ekout Mr George Bibi en analiz ki ti fer ti frap mwan.

i ti dir ki laplipar lekip foutbol i fer vini zwer etranze dan pozisyon striker.

E kan i ariv ler pou met lekip Nasyonal football ansanm zot dekouver zot napa bon striker Seselwa.

Sa i en legzanp ki nou bezwen pran serye.


Eski bann klib pa krwar ki si zot pe donn Seselwa menm benefis ki en etranze, e i ti a pe zwe zis foutbol sa ti pou ed son klib?

Me par lao tou Sesel fer byen lo nivo enternasyonal.

Mon konpran en klib i oule ganny lakoup.

Me eski zot pa krwar ti ava meyer pou klib e Sesel ganny lakoup?

Mr Speaker, sa legzanp i anmenn mon lo nivo travay dan pei.

E ki mannyer pou valoriz nou Seselwa.


Mon refize aksepte sa parol ki ‘’Seselwa i pares’’ oubyen ‘’pa serye.’’ Si mon aksepte sa … (APPLAUSE) HON WAVEL RAMKALAWAN ….

si mon aksepte sa savedir mon pe kondann mn papa ki ti en travayer serye.

Alor mon refize fer sa.

Ki mannyer Seselwa in konstrir State House, Domous, Katedral I Imakile Konsepsyon, Lakour Siprenm, La Salle D’Oeuvres, Unity House ek trou sa bann zoli Legliz e tou bann pli zoli batiman dan nou pei e fer tou sa bann semen dan Sesel.
Eski sa i apel pares?

Oubyen pa serye?

Si nou bann gran pye ti serye e ti konsantre akoz ki nou ozordi nou pa kapab swiv zot legzanp?

E Mr Speaker malgre ki mon konpran akoz sa i ganny dir mon pa dakor avek, akoz mon vwar sitan Seselwa ki serye e ki travay vreman dir.

Zot devosyon, lonnekte ek zot serye i ekstraordiner.

Alor mon krwar ki nou konman Seselwa nou devret promot nou lekor pou nou devlop nou pei.

E byensir amelyor nou sityasyon personnel.


Annou konmans parey regard konbyen nou depanse lo en etranze e donn nou Seselwa menm benefis.

Eski i ti pou annan en diferans?

E si nou Seselwa nou ti adopte en latitid pli serye dan travay tel ki ariv boner, travay onnet e akonpli latas, eski sa pa ti pou ede e anmenn plis larzan kot lakour ?

Mon debout lo kote travayer Seselwa LDS i debout lo kote travayer Seselwa.

Alor mon plede pou nou lev nou paviyon pli o posib.
Mr Speaker me mon oule krwar parfwa se etranze ki ganny priyorite dan nou pei.

I vre ki en Seselwa pou annan bann keksoz personnel pou fer.

Tel ki anmenn zanfan peze, fer demars lakaz al dan serten biro, asiste en lanterman, ganny konze maternite, ensidswit.

Tandis ki en travayer etranze zot napa sa bann lobligasyon.

Me eski akoz sa ki nou bezwen donn etranze priyorite lo Seselwa?

San pran konsiderasyon lenpak ki sa i annan lo nou lekonomi?

I bezwen annan en nouvo lapros pou sanz sa sityasyon.
Anplwayer i bezwen annan pli gran konsiderasyon pou Seselwa.

E Seselwa osi i bezwen pran son lanplwa bokou pli serye.

Mr Speaker zis mazinen si sa bann zenn ki lo heroin ti zet sa pwazon e rantre dan lanplwa.

Toudswit ti pou vedir plis ki en milyon Dolar ti pou reste dan lekonomi Sesel.

En milyon Dolar i vedir anviron 15 milyon, R15milyon pou al benefis bann fanmir e mon pe koz sa tou lemwan.

Savedir plis ki 12milyon Dolar ti pou reste dan nou lekonomi.
Sityasyon sa manman avek 2 garson ki lo heroin e ki pa travay, e ki trouv li pe fer tou depans lo sa R8mil ti a kapab sanze, si sa de garson ti deside zet sa heroin e travay e menm pou ganny en minimonm R8 mil sakenn.

R24mil ti pou rantre dan sa lakour olye R8 mil.

E menm si zot ti kontribye R1500 sakenn sa manman ti a trouv li avek omwen R3 mil an plis.

E sa ti ava en soulazman.

Sa de zenn ti a kapab debourye lo zot menm.


I neseser Mr Speaker, pou nou tou koste ansanm konman en fanmir e realize k ii annan plis k ii annan larzan an plis ki nou kapab gannyen.

Me sa i depan lo ki mannyer nou pran lavi serye e apros lavi li menm.

Mr Speaker pou nou sanz leta nou pei e fer li vin vibrons nou bezwen lans en lapel avek nou lazenes e fer zot mazinen ki atraver lemonn se bann zenn ki’n diriz bann revolisyon.

Sesel i bezwen en revolisyon pa parey ‘77.


Me enn kot nou pran lavi serye anmezir ki nou promot bann bon valer moral la demokrasi, travay dir rod tou loportinite e par lao tou byennet pou tou Seselwa.

Lazenes mon fer en lapel avek zot, leve pran sa pei an men regard zot lavenir e donn Sesel lespwar.

Aret atas zot zis avek smart phone, Facebook, ek byen materyel.

Konsantre dan zot letid me mazinen ki se zot lenerzi ek lafors ki pou tre enportan dan rekonstriksyon sa pei.
Ozordi lapel ki zot pe gannyen se pou transform nou pei.

E la mon demande ki nou pa zis fer promes ek bann zenn.

Par egzanp ki mannyer nou bann zenn kalifye dan lotelri pe ganny trete.

Sa ti en gran promes nou bann zenn in al etidye Irlande pe demann nou kote zot été ozordi, e nou ava vwar ki mazorite zot pa fer sa ki zot in al etidye.

Etranze ki dan zot plas.

Ki kalite lapey ki nou pe donn bann zenn kalifye?

Pou donn en zenn ki’n kalifye R8mil par mwan i pa akseptab!
(APPLAUSE) HON WAVEL RAMKALAWAN Fodre sanzman i arive dan nou pei Mr Speaker.

Mr Speaker permet mon pou tous enn de pwen lo La Digue.

Akoz souvan i resanble ki zot ganny oubliye.

Depi sa 6eqnm Lasanble bokou lanfaz in ganny mete lo devlopman sa zil.

Nou’n fer deba e FPAC in menm fer sesyon avek Board L’Union Estate.

Ozordi en nouvo Board in ganny apwente lo rekomandasyon nou Komite FPAC e nou swet zot bonn sans.
Mon pa konnen ki mannyer sa landing fee lo Praslin ek La Digue pou afekte L’Union Estate son reveni.

E mon demande ki nou ganny plis lesplikasyon lo la.

Serten pwen ki konsern zabitan i konmans par egzanp avek lakaz dimoun aze.

Ou a krwar zot in ganny mete lwen avek Sant La Digue.

Dan en landrwa izole, lwen avek tou aktivite.

I neseser pou konstrir en nouvo akomodasyon ki pli pre avek Legliz, Lopital oubyen laboutik pou ki zot ava santi ki zot form par sa kominote dan ki zot in fer en bon kontribisyon.
Mr Speaker depi 2014 ti sipoze annan en proze pou donn zanfan La Digue en Fun Park.

Mon’n menm aprann ki en sonm 1.6milyon roupi ti ganny transfer sorti dan Children’s Fund pou al dan La Digue Trust Fund.

Ki’n arive avek sa larzan?

Bokou zabitan La Digue i ankor pe esper en morso later pou fer zot lakaz.

Depi 2013, 21 kare later in ganny arpante L’Union Estate me ziska prezan napa en sel dimoun ki’n ganny en kare.
Mon demande Gouvernman spesyalman Minister konsernen pou vin kler lo sa zafer later pou asire ki dimoun i ganny asiste o pli vit posib.

La Digue i trouv li san en Sant Lazenes e byento sa morso ti pe ganny servi pou ganny vann.

Zot pe rod en Bibliotek.

En landrwa ki zot kapab ganny akse avek internet ek lezot fasilite e ki ava ed zot epanouir.

I deza annan en batiman pou Parti Lepep ki sipoze vann avek en gro businessman Mahé pou en gran profi konpare sa ki zot ti aste ek Gouvernman.
(APPLAUSE) HON WAVEL RAMKALAWAN Mr Speaker akoz ki Gouvernman p antre dan negosyasyon avek Parti Lepep.

Oubyen pli bon ankor.

Akoz Parti Lepep pa rann sa propriyete.

I ava ganny dedye pou lazenes La Digue.

Konfizyon i kontinyen renye konsernan Polisi lo konstriksyon e transpor.

Ziska ki tan eski Digwa pa pou ganny konsilte lo keksoz ki konsern zot.

Ankor enn fwa mon fer en demann ki Gouvernman i aret trenn zot lipye e ekout Digwa.

Nou’n ariv 3 mwan pandan lannen e lekol i ankor dan menm sityasyon.
Sa staffroom ki ti ganny konstri koman en kazo poul premyerman i ankor dan en move leta.

Lopital osi sityasyon pa bon.

Spesyalman letan lapli i tonbe.

Digwa pe demann aksyon akoz zot osi zot anvi bouz devan.

Mr Speaker i malere pou dir.

I malere pou dir.

Me si ozordi nou Leta i kontinyen deteryore set akoz i annan en Gouvernman ki trenn son lipye tro bokou.

E parey mon’n dir osi ki pa pare pou pran son responsabilite.

I kler ki fodre i kler ki fodre nou fer byen atansyon.
Akoz si non LDS pou ganny akize pou mank aksyon Gouvernman anba sa palto koabitasyon.

Ozordi i annan tro bokou landrwa travay kot problenm i tro bokou.

Pran par egzanp Ports Authority kot bokou travayer in kite, oubyen ganny pouse.

Kwa ki Let ape espere pou aranz sa landrwa?

Sa i zis en legzanp.

I annan tro bokou konplent.

Dimoun i ekrir, promes i ganny fer me apre napa nanryen ki ganny arive.

Mr Speaker depi Zanvye size ki’n preokip tou Seselwa i konsern Assumption.
Napa kalite lakizasyon, kalonmni ek lensilt ki mon pa’n gannyen.

Malgre tou sa, mon’n reste trankil e mon’n sibir tou.

Ozordi mon anvi dir avek tou Seselwa byen for e byen kler ‘’Wavel Ramkalawan is not for sale!’’ (APPLAUSE) o pouvwar mon prensip i reste parey.

Ansanm avek bann HON WAVEL RAMKALAWAN Mon pou toultan en Seselwa lib akoz napa okenn lakord atase avek mwan.

Pandan mon parkour politik mon’n debout lo mon prensip.
E depi premye zour dan politik kot mon’n rod tir sa Gouvernman koronpi e dominer premye konbatan tel ki Mr Mancienne, Onorab Ferrari, Onorab Georges, Madanm Annette Georges e Antony Derjacques nou pa’n zanmen vann nou prensip.

Nou’n travay lo later Sesel pou asire ki Seselwa an egzil i retourn Sesel.

Ki nou souvrennte i ganny respekte ki drwa imen i ganny onore.

E ki nou mars dan semen la demokrasi, laliberte ek lazistis.
Ozordi nou ankor parey pandan sa 1an dan Lasanble nou’n travay pou transform nou pei.

Onorab Ferrari ki pe asiz obor mon ek mon menm nou zis averse.

E nou mark koud dan nou latet le 3 Oktob, i memwar nou lalit.

Pou Mr Mancienne ek Onorab Ferrari lanprizonnman ek kaso i ankor konmsi yer.

Pou nou bann Avoka Onorab ek Madanm Georges ek Mr Derjacques sa kantite Ankour pou rod lazistis pou fer ki zot non pou reste grave dan rikord Zidisyer Sesel.
Alor ozordi mon anvi ankor enn fwa lo lapar tou dirizan ek siporter LDS, dir ki nou tenir nou prensip e personn pa pou kapab zanmen aste nou !

(APPLAUSE) HON WAVEL RAMKALAWAN Mr Speaker dan labib i annan en liv ki apel Ecclesiastes.

Ecclesiastes sapit 3 verse 7 i dir, ‘’En moman pou reste trankil e en moman pou koze.’’ ‘’A time to be silent and a time to speak.’’ Mon’n reste trankil, mon’n ganny kritike, mon’n ganny ensilte.
Mon’n ganny kalonmnyen par bann ki mon’n lite pou donn zot laparol e tir lafreyer koze anndan zot.

(APPLAUSE) HON WAVEL RAMKALAWAN Mon fyer pou sa lalit ki mon’n anmennen.

Ozordi i mon tour pou koze.

E pou pronons pozisyon LDS lo sa Lagreman ant L’Inde e Sesel lo Assumption.

LDS i krwar ki Sesel i merit annan fasilite pou nou Coast Guard sirvey nou teritwar dan rezyon Sid Was.

E konman en Lasanble nou pou donn sipor bidzeter pou fer sa arive.

Sa i tonm anliny avek nou vizyon.


Ki mon’n repete a plizyer repriz, ki tou zefor i devret ganny mete dan devlopman Coast Guard.

Kot i konsern sa Lagreman dan son laform aktyel LDS pa pou ratifye li!

(APPLAUSE) HON WAVEL RAMKALAWAN Mon repete tou MNA LDS e Konsey LDS in tonm dakor ki nou pa pou ratifye sa Lagreman parey i ete.

(APPLAUSE) HON WAVEL RAMKALAWAN Mr Speaker mon profite pou remersye tou dimoun ki montre zot konsern senser lo sa size.

E k i pa’n zis vini pou zot sey fer politik bon marse.
Mon felisit bann ki rantre an kontak avek zot MNA e ki’n fer zot lavwa ganny tande.

Se sa ki nou’n travay pou anmennen dan sa pei.

E nou dan LDS nou fyer nou lakonplisman.

Mr Speaker aprezan mon dir avek tou Seselwa annou travay dir pou nou pei.

Annou sanz Leta nou Nasyon annou vin bann Seselwa responsab e determinen.

Annou konman gardyen sa paradi konstrir nou pei.

E prezerv li pou bann zenerasyon ki pou vin apre nou.
Pou nou reisi dan sa latas annou touzour a tou moman envok benediksyon Bondye lo nou pei e lo nou zanfan.

Seselwa reste firm, reste solid, reste determinen.

E ansanm ‘’Nou pa pou zanmen les tonbe !’’ Mersi bokou.’’ (APPLAUSE) MR SPEAKER Mersi Onorab Ramkalawan.

Mon ti a kontan pas laparol avek Dirizan Zafer Gouvernman Onorab De Commarmond.

HON CHARLES DE COMMARMOND Mersi, Mr Speaker Sir.

Bonzour Mr Speaker, bonzour tou Manm Onorab isi prezan.
Bonzour tou frer ek ser Seselwa tou dimoun ki a lekout e tou zabitan Cascade.

Mr Speaker, nou klasifikasyon koman en high income country par Labank Mondyal i leprev ki nou pei pe fer tre byen sirtou an sa ki konsern nou devlopman sosyoekonomik.
Sa se rezilta travay dir tou Seselwa e bann desizyon brav ki nou parti, Parti Lepep e nou Gouvernman in pran dan bann lannen ki’n pase, e ki ozordi nou pe rekolte son fri. Mwan personnelman mon’n toultan krwar, ki si koman en politisyen oubyen en dirizan ou met byennet e prosperite ou pep avan tou, pei pou kapab sirmont bann defi e rekolte bokou sikse.

Se sa ki pe arive isi Sesel ozordi.

Sepandan dan lavi, defi zanmen i fini.


O fir e amezir ki ou sirmont serten defi, nouvo challenge i vini e an rezilta sa progre ki nou pe fer, e ki nou bezwen adrese sa bann nouvo defi.

An menm tan ki ou pe protez ou bann aki, ou bezwen osi rod nouvo fason fer keksoz pou sirmont bann nouvo challenge.

Sa Mr Speaker i karakteriz en pe Leta nou Nasyon ozordi.

Dan son Diskour lo Leta Lanasyon Mardi pase, Prezidan Danny Faure in eksplik tousala tre byen.
Malgre ki nou’n fer bokou o nivo lafanmir, dan kominote, o nivo sosyal, ekonomik, nou annan bann nouvo challenge ki nou bezwen antreprann ansanm koman en pep ki anvi vwar nou pei kontinyen progrese.

Dan sa lepok ki nou ladan, e avek sa nouvo lanvi ki nou tou nou annan pou travay pou Sesel, i nepli letan pou nou zis fer lalis bann defi e problenm ki nou vwar i egziste.

Nou bezwen ansanm donn lanmen rod solisyon e aksyonn lo la vitman.
Nou tou nou form par en sel pep e progre nou pei i progre nou tou Mr Speaker.

Zis pou repran parol ki Prezidan Faure in dir nou Mardi, sa peryod koabitasyon ki nou trouv nou ladan ozordi, i en moman ekstraordiner dan nou listwar ki donn nou tou sa loportinite pou nou travay ansanm pou benefis pep Seselwa.
Prezidan Faure in devwal bokou bann nouvo loportinite mazer pou devlopman dan plizyer sekter enkli lenfrastriktir, lenvestisman, lapes, lagrikiltir, lenerzi, lakaz e lezot ankor kot Seselwa pou ganny posibilite envestir dan son prop pei e pou son prop devlopman.

Later pou devlop lenfrastriktir pour lendistri, biznes, sirtou bann pti biznes e lakaz, in touzour en size preokipasyon anvi topografi nou bann zil prensipal, e konblaz i sel fason pou rezourd sa difikilte Mr Speaker.
Desizyon pou antreprann sa 5 nouvo konblaz i fer bokou sans e pou ede retir bokou presyon lo demann pou later sirtou lo nivo santral.

Pandan serten letan lazournen transpor anvil i vin en kosmar Mr Speaker malgre tou zefor ki pe ganny fer pou amelyor sirkilasyon.

Sa Victoria Bypass alor ki pou fer lo konblaz dan zaviron Ile Hodoul a ede rezourd trafik bloke anvil.

I annan bokou konplent parmi popilasyon lo mank aktivite dan lavil.
Devlopman sa Waterfont lo later konble osi la kot ansyen playground a donn Seselwa plis sans fer biznes e restoran, kiosk, laboutik e Cafe a donn fanmir bann landrwa konvenab pou frekante.

Devlopman Waterfront ava osi en plis pou nou Lendistri Tourizm.

Parey nou’n remarke pou en pe letan i annan bokou plis bato touris ki vin frekant nou Por Victoria konmela e aktivite pou touris anvil i meg Mr Speaker.

Devlopman lo Waterfront fodre enkorpor plis aktivite touris osi.
Par egzanp tel ki en Mize, en lespas kot petet i ava annan bann pti performans mizikal, eksetera e lezot keksoz ki ava met plis lavi dan nou Kapital.

Plis aktivite pou touris pa devret devlop zis anvil, me osi partou dan bann distrik atraver Ladministrasyon Distrik oubyen an kolaborasyon avek Seychelles Heritage Foundation.
Mon pe demann Seychelles Heritage Foundation pou travay an pli pros kolaborasyon avek Ladministrasyon Distrik dan tou bann distrik oubyen bann biznes la dan bann distrik pou zot kapab anmennen an plis pou fer ki touris pou zot kapab vwar an plis ki zot kapab anmennen pou fer ki touris i depans plis larzan ki sa lendistri i fer dan nou pei.

Akoz sa lendistri i anmenn plis reveni.


Mon welcome desizyon Gouvernman pou revwar Polisi Lentegrasyon Vertikal dan Sekter Tourizm pou anmenn plis fairness e asire ki tou akter dan sa lendistri i ganny son lavi byen, akoz sa lendistri i anmenn bokou larzan Mr Speaker.

La mon pe mazin, par egzanp, Lasosyasyon Taxi ki ti vin vwar mwan dan mon biro e ki’n anvoy en kopi zot petisyon kot mwan, kot zot pe demann pou reentrodwir sistenm kota e revwar lafason ki taxi i ganny gete an zeneral.
Mr Speaker, i vre ki dan sa revizyon Polisi Lentegrasyon Vertikal nou bezwen pran konsiderasyon pran kont bann konsern Lasosyasyon Taxi.

Me mon oule profite profit sa lokazyon pou mwan fer en pwen.

Avan, dan letan Parti Inik, ti annan sistenm kota pou taxi.

Ti osi annan pri kontrol pou marsandiz lo marsandiz Mr Speaker me serten kous nou popilasyon pa ti oule.

Nou’n prefere annan privatizasyon e liberalizasyon ekonomik.

E sa alor i enn bann konsekans.

What is done is done Mr Speaker.


Tourizm, Mr Speaker, i nou lendistri prensipal, e parey nou tou nou konnen i reste en lendistri byen delika.

Fodre ki nou touzour gard antet ki nou move konportman i kapab detri sa lendistri.

Mon pe fer referans la avek bann ka parey vol touris, agresyon lo touris, oubyen fer tapaz eksesif pou gat zot trankilite.
Mr Speaker pou retourn lo size konblaz, sa bann later adisyonnel parey Prezidan in eksplike Ile Aurore, Providence, Roche Caiman e Grand Anse Praslin, pou kree plis later pou devlopman touristik e rezidansyel, lozman, aktivite ekonomik, aktivite endistriyel pour pti e mwayen biznes.

Plis later pou tou kalite biznes i bon.


Kestyon se ki, ki mekanizm pou annan an plas ki pou garanti ki bann nouvo demann pou ganny konsidere avek fairness, transparans e an konsiltasyon avek bezwen bann distrik, pou asire ki bann ki annan pa kontinyen ganny tou.

Fodre ki nou osi vwar ki mannyer nou kapab kontinyen fasilit prosesis pou sa senp Seselwa fer biznes.

Parfwa i ankor vreman konplike pou en sep dimoun, ki napa en gran fortin, komans en biznes Mr Speaker.
Sa i pa zis lo kote administratif me prensipalman lo kote finansman.

Direktiv ki Gouvernman in donn Nouvobanq e Labank Komersyal Sesel pou ogmant lakantite loan ki zot donn pti biznes i en bon desizyon, me fodre ki diskisyon i kontinyen avek bann lezot lenstitisyon finansyel osi.

Avek sa lelan ki pe al Mr Speaker dan lenvestisman e dan kreasyon larises, tou bann lenstitisyon finansyel i devret zwe en pli gran rol dan finansman bann proze devlopman.
Par egzanp, i byen ki Gouvernman in pran desizyon pou flot 20poursan shares dan SEYPEC pou Seselwa aste.

Be lekel ki pou aste?

Bann ki annan larzan Mon pe propoze ki en lenstriman finansyel legal, parey mortgage finance pou lakaz, i ganny entrodwi pou ed dimoun, sirtou bann zenn ki anvi aste shares, be ki napa larzan.

Sa lenstitisyon finansyel i ava donn en loan sa Seselwa ki ava al direkteman dan peyman son shares e sa dividend a repey sa loan ziska ler sa loan i a’n fini ganny peye.
E sa zenn i ava apre benefisye son shares direkteman.

Koumsa nou ava pe kree larises pou tou Seselwa dan en fason pli zis.

E la nou a kapab sante, Mr Speaker ki ‘’nou annan par ladan, nou annan par ladan,’’ ‘’nou annan par ladan.’’ Menm parey avek later endistriyel.

Mon welcome desizyon Prezidan pou asiste bann pti biznes avek en bout later.

Me zot menm zot sa bann biznes zot ganny difikilte pou ganny en loan avek labank e apre zot napa Kapital pou devlop sa bann later.

Ki arrive?
Ki arrive?

Apre ki son grace period i fini, Gouvernman i ganny drwa dir avek li ki i pann devlop sa later e i bezwen rann.

Ler i rann, Gouvernman, Gouvernman i ganny drwa donn en lot dimoun ki probableman enn ki’n deza annan.

Oubyen ki nou vwar Mr Speaker envestiser Seselwa oubyen etranze i apros sa businessman e i oule aste sa lease antye pou plizyer milyon.

Plizyer deal koumsa in ganny fer dan nou pei.


Sa pti businessman prezan i ava annan larzan me i napa later e akoz difikilte dan biznes, apre en pti gin letan, sa larzan osi i ale e i retourn mizer ankor En Seselwa ki annan en bout later i osi kapab al dan partnership avek en lot dimoun me i bezwen retenir majority shares.

Me i napa larzan e son partner pa oule depanse akoz i annan minority shares e la i vin difisil pou li.
Ki mon pe sizere, se si nou anvi fer en pli bon kreasyon e distribisyon larises, nou bezwen revwar lenstriman legal pou permet en Seselwa ki’n ganny en bout later, me ki napa larzan pou devlope, e ki al dan partnership ek en envestiser, pou les li vann majority shares e Lalwa fors li gard en minimum dizon 30poursan.
Sa i a permet ki sa envestiser ki annan majority shares i a kapab fer sa devlopman e li sa endividi sa Seselwa a ganny en keksoz lavaler son 30poursan ki Lalwa i a permet li ki Lalwa i ava anpes li vann.

Koumsa sa ki pli feb e ki dan difikilte a kapab osi ganny keksoz pou li.

Mr Speaker dan sa laliny, mon oule propoz ek Gouvernman dan en fason irzan pou revwar tou Polisi an sa ki konsern redistribisyon larises dan nou pei.
Par egzanp zot kapab osi entrodwir Mandatory Lending Policy ; Prompt Payment Act Collateral Register, Credit Guarantee Legislation.

Sa bann keksoz i ava kapab ed biznes ed dimoun pou kapab osi ganny zot loan e devlope ki pou larises pei i pa reste an lanmen zis serten.

En dernyen mo lo sa kestyon vann shares dan serten lantrepriz Gouvernman.

Gouvernman ti promet pou vann shares dan Nouvobanq, me selman naryen pa ankor arive ziska ozordi.
Avek sa bann nouvo propozisyon, ki pou annan an plis, plis tranzaksyon vann shares .Pou annan bokou plis tranzaksyon vann shares.

Letan alor ki Gouvernman i anons en keksoz, fodre ki Departman e Lazans Gouvernman konsernen i fer sa bann keksoz e fer li arive savedir i mank aksyon Mr Speaker.

Sinon i resanble zis en bann lanons dan vid e dimoun i kritik Gouvernman pou sa.

Fodre nou bouze e Egzekitiv i bezwen azir dan sa bann ka parey.
Lefe ki sekter prive i anploy pli gran poursantaz lafors travayer Seselwa, 63poursan, i en gran lakonplisman Mr Speaker.

Akoz nou’n toultan dir ki sekter prive i devret vin moter nou lekonomi e Gouvernman i ava zis vin fasilitater.

Pou sekter prive kontinyen devlope fodre ki zot ganny plis loportinite lenvestisman ankor.

E sa se zisteman sa ki Gouvernman pe prevwar.

Dan son Diskour Mardi Prezidan Faure in nonm plizyer domenn kot Gouvernman pe demann sekter prive pou envestir.
E fodre zot sezi sa loportinite.

I annan bann sekter labitid parey lakaz e lezot lenfrastriktir.

Me i annan osi bann nouvo posibilite ki’n ganny azoute tel ki lenvestisman dan plis fasilite pou nou bann vye dimoun pou bann dimoun aze, e menm ziska ledikasyon ek formasyon.

Lalwa lo Public Private Partnership (PPP) ki pe finalize pou osi donn bann lakonpannyen prive en lot mwayen pou fer lenvestisman.

Lide se ki Gouvernman pou ofer bann lakonpannyen bann proze dan lekel zot kapab envestir atraver PPP.
Mwan ki mon pe demande se ki Gouvernman i osi konsider bann proze ki pa neseserman dan son plan ; akoz parler i kapab annan bann bon lide ki sorti kot sekter prive ki Gouvernman pa ti neseserman pe mazin lo la.

Mr Speaker en nasyon pli edike e en lafors travayer pli konpetan i lakle nou progre.

Pei an antye pou benefisye.

Gouvernman pe demann sekter prive pou konsider envestir dan en lekol teknik e vokasyonnel pou donn bann zenn konesans e konpetans ki sa bann sekter zot menm zot a kapab servi apre.
Menm si zot pou benefisye avek sa mendev ki sa lekol pou prodwi, Gouvernman pou pey ledikasyon tou sa bann zanfan ki al dan sa bann lekol ki a ed e sa i ava ed bann envestiser rekouver zot lenvestisman.

Lot nouvote ki nou ti a kontan koz lo la se partisipasyon bann lakonpannyen prive dan formasyon zot prop travayer.

I annan lakonpannyen ki pe fer li deza.

Me la Gouvernman in etabli bann kondisyon ki pou ankouraz zot tou fer li.
Parey Prezidan in anonse, bann lakonpannyen ki enplimant bann program formasyon pou zot travayer, ki pey lantrennman pou zot bann travayer, pou benefisye avek Business Tax kot zot pou kapab dedwir sa depans pou en valer 150 poursan.

Tax pou osi ganny tire lo benefis ki anplwayer i donn travayer pou training.

Sa nouvo demars i montre ki kantite lenportans Gouvernman i atase avek laprantisaz e formasyon.

Fodre ki nou menm, nou lafors travayer, i sezi sa bann loportinite Mr Speaker.
Mon oule servi sa lokazyon pou mwan lans de lapel.

Premye i avek bann biznes, pou dir zot fer en zefor spesyal pou ankouraz zot travayer pou al fer sa bann training, akoz finalman se zot menm ki pou benefisye.

Mon oule servi sa lokazyon pou lans de lapel.

Premye i avek bann biznes zot menm pou dir zot fer en zefor spesyal pou ankouraz zot travayer pou al fer en training pou al fer sa bann training.

Akoz finalman se zot menm zot ki pou benefisye.


Dezyenmman, mon lapel i al pou Liniversite Sesel e Guy Morel Institute.

Fodre ki zot al koz ek lendistri deor la pou vwar ki kors ki zot bezwen pou zot kapab ofer sa bann course kot zot lenstitisyon.

Human resource development osi dan nou pei, i bezwen pe swiv sa tre pros pou fer li arive, sansan ankor enn fwa i pou zis bann koze ek met keksoz lo lalis e nanryen pa arive.

Lot size ki mon oule tous lo la Mr Speaker se drog.
En kantite keksoz in ganny dir lo ki mannyer labi sibstans, drog an partikilye, i kapab detri tou keksoz ki pe ganny fer pou fer nou pei progrese.

Travay Lazans pour Prevansyon Labi Drog e Reabilitasyon i pa fasil, sirtou an sa ki konsern resours imen pou fer marse sa bann progranm.

Batay kont labi drog i en zafer tou dimoun Mr Speaker.

Nou devret konsider seryezman bann propozisyon ki pe ganny met devan, pou ki i annan plis sekirite lo nou vast teritwar maritim.
Dan nou bann Por e Airport, pou aret bann trafiker.

Letan i ti pe koz lo Lasante dan son Diskour Mardi, Prezidan Faure ti sizere ki petet le moman in arive pou komans en Dyalog Nasyonal e deba lo bann finansman alternativ pou lasante.
Dan sa menm laliny, mwan mon pe demande petet ki en kozri preske parey i ganny fer par Minister Lasante, Lazans pou Prevansyon Labi Drog e Reabilitasyon e bann dokter e klinik prive pou gete si napa en fason ki klinik e dokter prive i kapab zwe en rol enportan dan progranm reabilitasyon.

Mwan mon pa en eksper ladan Mr Speaker dan sa domenn me i annan dokter en klinik prive ki’n apros mwan e dir mon esey met sa pwen devan akoz zot kapab annan en rol enportan pou zwe.
Sekirite dan pei Mr Speaker i en keksoz pou bokou sitwayen dernyerman.

I en konsern bokou sitwayen dernyerman.

E in anmenn bokou demann par piblik i annan bokou demann par piblik pou ki zofisye militer i ganny servi pou ed Lapolis dan zot demars pou mentenir lord dan pei.

E i enportan, nou konn klerman ki pe arive dan sa domenn dan nou pei.

Si zot rapel tre byen Mr Speaker.

En tel progranm ti ganny organize an Desanm a Lokazyon Nwel ek Lannen e sa ti byen marse.
Mon welcome lanons Prezidan Faure in anonse konmkwa ki i annan en laranzman pli permanan kot en squad spesyalize pou ganny kree par en serten kantite personnel spesyal ki dan SPDF.

Avek rol entervenir dan bann loperasyon spesyal pou konbat kont bann eleman krim organize e teoriz.

Sa bann zofisye pou ganny entegre dan lapolis e zot pou annan zot prop baz pou fer sa bann loperasyon.

Me mon krwar sa i en bon demars, pou ede ogmant sekirite dan pei.
Me i kler ki devret annan en leklersisman ki pou arive avek PSSW.

Akoz PSSW i deza pe zwe sa rol, e li i eski xi pou ganny entegre li osi?

Ti bon en leklersisman lo la.

Les mon dir de mo lo Lazans Otononm Mr Speaker.

Kreasyon bann Lazans Otononm ki kapab pran aksyon vitman e travay avek plis lefikasite, i model ki plen pei dan lemonn ozordi pe servi pou akseler progre dan serten domenn.
Lefe ki Seychelles Fishing Authority SFA e Seychelles National Parks Authority pou vin bann Lazans Otononm lannen prosenn i a donn zot posibilite amelyor zot servis ki zot ofer.

E fer bann proze al en pe pli vit.

Menm si zot pou bezwen swiv bann lareg finansyel pei parey tou lezot Lazans, zot pou en pe pli lib pou zot fer bann proze e enplimant progranm ki zot krwar i neseser.

Mon swete ki sa proze bazar Cascade ki ti sipoze komanse depi 3an pase i ava prezan demare.
Piblik i ekspekte ganny en pli bon servis sorti kot sa 2 Lazans i konsernen.

E mon swete ki bann peser a vwar zot sityasyon bokou amelyore.

Sirtou an sa ki konsern zot bann bezwen parey ice.

Mon swete osi ki avek bi fer desann pri lavi dan Sesel, SFA i a kapab vwar en pli bon relasyon ant konsesyon bennzin pou peser vizavi pri pwason.

Mon poz sa la, Mr Speaker.

Pri elektrisite in touzour en konsern pou biznes e fanmir Seselwa.
Pri elektrisite i kontinyen sanze akoz nou’n toultan servi karbiran pou zener elektrisite e pri karbiran lo marse mondyal i sanze.

Demars alor pou aste zenerater ki pou servi Liquified Natural Gas - LNG a lavenir pou fer desann pri elektrisite i tre enteresan Mr Speaker.

Sirtou la ki sitwayen Seselwa e sekter prive pe ganny demande pou aste par dan sa nouvo lakonpannyen ki pou ganny kree pou fer sa proze.

Nou, nou konsern i senp.

Pri lenerzi i zwe en rol kle dan fer desann pri lavi.
Sa ki nou oule se ki pri elektrisite i desann avek lespwar ki pri lavi osi i desann Mr Speaker.

Enn, bann prensip fondamantal Parti Lepep se redistribisyon byen larises pei, a son bann sitwayen e se sa ki Prezidan Faure pe pouse dan pou arive dan son vizyon.

Re partaz larises i pa zis atraver logmantasyon bann benefis sosyal Mr Speaker.
Me Seselwa pe ganny demande de pli an pli pou envestir dan bann proze e program kot i pou ganny reveni adisyonnel pou Mr Speaker mon vwar sa i byen nou devret kontinyen dan sa direksyon.

Mon krwar ki lepep Seselwa an zeneral pe rezouir avek bann mezir ki Prezidan Faure in anonse dan son Diskour Mardi pase.

Sa bann mezir i target amelyorasyon dan preske tou sekter devlopman avek bi donn en lavi meyer tou nou sitwayen.

Mr Speaker, mon anvi prezan dir de mo lo pri lavi.


Ankor enn fwa plis mezir ankor in ganny anonse avek bi fer desann pri lavi.

Me avek tou sa bann bon lentansyon Gouvernman, nou pa neseserman santi son lefe dan lavi toulezour.

Sa i afekte bann fanmir en kantite Mr Speaker.

Tou sort kalite rezon i ganny donnen akoz pri lavi pa kapab desann, oubyen stabilize.

Si i pa pri karbiran ki monte, se nou Roupi ki devalye.

Me ozordi mon oule nou fer en refleksyon ansanm baze lo bann sif sorti kot Labank Santral.
Dapre Labank Santral lannen pase nivo loan dan labank in ogmante par R910milyon pou ariv en pe plis ki R6bilyon.

Sa i paret en bon siny Mr Speaker, akoz i resanble ki dimoun pe pret plis larzan ek labank pou fer agrandi lekonomi e kree plis larises.

Be ki nou vwar letan nou get detay?

Labank Santral i dir nou ki R144milyon dan sa logmantasyon ti al dan loan lantrepriz touristik.

Savedir devlopman dan Lendistri Tourizm.

135milyon dan sa logmantasyon in al dan mortgage loan.
Savedir en dimoun in aste en lakaz, en loto oubyen en lot asset.

Pli gran proporsyon pli gran porsyon dan sa logmantasyon, R253milyon in al dan konsonmasyon endividyel.

En lot sif ki Labank Santral in donn nou e ki fodre nou gete, i dir ki 73,927 vwayaz ti ganny fer par rezidan lannen pase.

E ladan 53,190 voyaz in ganny fer par Seselwa.

Petet sa bann sif i kapab donn nou en lendikasyon kote en parti nou problenm i kapab ete Mr Speaker.

Mr Speaker pri lavi i en size complex.


I fasil pou zis kritike, me i resanble pli difisil pou propoz bann solisyon.

Annou pran dile pti baba par egzanp.

Gouvernman in tir tou sa ki annan pou tire lo la, nanryen napa ankor pou tire Mr Speaker ankor pou tire, me still i ser, son pri i ogmante.

Rezon ki nou gannyen se ki nou Roupi in devalye oubyen pri laba deor in monte.
I vre nou pa kapab kontrol pri laba deor, me valer nou Roupi nou kapab get ladan an relasyon avek deviz ki nou pe fer dan nou ekonomi Mr Speaker.

Lakantite touris ki antre dan pei, in monte par plis ki 16 poursan.

Nou lekonomi in grandi e i kler ki nou pe zener plis deviz etranzer.

An prensip lakantite deviz etranzer ki pei i fer i devret stabiliz valer nou Roupi.

E an konsekans stabiliz pri lavi.

Me larealite i prezant son lekor dan en lot fason Mr Speaker.
Pa tou sa forex ki nou pe fer ki antre dan sistenm banker.

E Minister Finans ek Labank Santral i konn sa tre byen Mr Speaker.

Son solisyon pou mwan i senp, revwar zot Polisi ki egziste.

E fer sir ki mazorite sa forex i antre dan nou sistenm banker.

Se tou!

I annan en lot pwen pou reflesir konsernan forex, Mr Speaker.

Aktyelman sa forex ki pa antre dan nou sistenm banker, in vin koman en Foreign Direct Investment (FDI) dan en lot pei par bann lakonpannyen Seselwa.
Sa osi mon sizere Minister Finans i bezwen get ladan.

Akoz mon krwar mon ki en keksoz i kapab ganny fer.

Me toudmenm mon demande Mr Speaker ki pli vit posib sa lannen, nou rediskit ankor sa zafer pri lavi lo en dimansyon Nasyonal.

Mwan mon konvenki ki nou kapab trouv solisyon si I annan en lavolonte par Leadership pei.
Lo mon kote Mr Speaker, mon garanti lepep Seselwa ki mon pou anvoy kestyon neseser dan nou Lasanble pou fer sir Minis Finans i vin demann nou e i vin propoz avek nou bann solisyon pou adres sa size.

I bezwen annan solisyon Mr Speaker.

Lo size Assumption Mr Speaker nou’n ganny demande koman en Lasanble pou siport sa proze.

Me i kler ki lepep Seselwa i ankor bezwen plis leksplikasyon, ledikasyon, lenformasyon e latransparans lo sa size Mr Speaker.
Mon kontan ki Dosye pou ganny anvoy kot nou Lasanble Nasyonal nek an Avril.

Nou annan en pe plis letan devan nou e nou pa devret gaspi letan pou nou dimoun pli byen konpran ki pe arive lo sa size e nou devret ganny lenformasyon ki korek.

Apre la en desizyon konkret i a ganny pran.

Mr Speaker i vre ki fer demonstrasyon pasifik.

i enn nou bann drwa anba konstitisyon, me selman fer demonstrasyon souvan dan en fason ki pa organize i kapab met retar progre pei.
Se pou sa rezon ki plen pei in adopte sa sistenm Speakers’ Corner.

Savedir donn sitwayen en landrwa spesifik pou li vin demonstre, e koze e dir sa ki i oule san okenn ensilte personn.

Mon pou siport lide annan en tel Corner isi Sesel Mr Speaker.

Pou ki sitwayen a kapab kontinyen egzers zot drwa pou proteste san ki i annan en lefe advers lo travayer, lo travay biznes e lavi toulezour.
Mr Speaker mwan mon vreman apresye ki mon distrik Cascade i form parti progranm devlopman, sirtou lakaz ki Prezidan in anonse.

Mon swete ki zabitan Cascade a pran par dan sa Self-Financing Scheme Project Scheme pou lakaz ki pou komanse lannen prosen kot masin koltar ti ete.

Mr Speaker Me i enportan fer Gouvernman mazinen ki sa bann zabitan Petit Paris ki’n ganny afekte par masin koltar i ankor pe esper zot konpansasyon.
Mon profit sa lokazyon pou mwan demann Biro Attorney Zeneral pou speed-up lo bann files.

Apart sa 7 proze lakaz ki pe al lo tender sa mwan, Cascade i form par ladan, mon swete ki i annan osi zabitan Cascade, sirtou bann zenn profesyonnel, parmi bann dimoun ki pou benefisye avek sa 351 morso later land bank ki pou ganny allocate sa lannen, an tenir kont ki Cascade napa land bank Mr Speaker.

Leta dimoun Cascade, an sa ki konsern sa move loder lo dumpsite i serye en kantite.
E nanryen pa’n ganny dir lo Leta nou Nasyon kot i konsern koleksyon e zesyon salte dan nou pei.

Mon demande ki Minister Lanvironnman Mr Speaker i zwe en pli gran rol avek plis transparans kot i konsern sa zafer zesyon salte an zeneral.

Lo mon kote mon pou kontinyen apel zot devan Lasanble Nasyonal pou vin eksplike.
Mr Speaker konklizyon ; mon oule felisit nou Prezidan ki, atraver son Diskour lo Leta Lanasyon, monn vwar ki i en zonm avek en gran vizyon ki tre anbisye pou devlopman son pei e prosperite son pep.

In donn lespwar Seselwa pou redouble zefor pou kontinyen lalit e ogmant son partisipasyon dan devlopman e zerans larises pei.

Tou sa bann mezir e loportinite ki Prezidan in anonse Mr Speaker i vreman ankourazan.
Me tousala i bezwen ganny akonpannyen par aksyon reel par masin Gouvernman e bann lezot lenstans dan pei e par responsabilite tou dimoun.

Mr Speaker fodre i annan en lanvi e en devouman Nasyonal pou fer sa bann keksoz arive.

Fodre nou al menm vites avek nou Prezidan dan nou pei.

Mesaz i kler Mr Speaker, annou fer bouze nou pei ansanm e anmenn li lo sa lot nivo.

Ki Bondye i kontinyen beni nou pei i beni tou dimoun e beni Sesel.

Mersi bokou Mr Speaker.


(APPLAUSE) National Assembly of Seychelles State of the Nation Address Tuesday 26th February 2019 MR SPEAKER Prezidan Larepiblik, Msye Danny Faure, Vis-Prezidan.
Prezidan Lakour D’Apel, Madanm Sef Ziz, Madanm Minis Dezinyen, Leader Lopozisyon, Leader Zafer Gouvernman dan Lasanble Nasyonal, Msye e Madanm Minis, Sef Lafors Defans, Prokirer Zeneral, Ziz Lakour D’Apel, Ziz Lakour Siprenm, Depite Prezidan Lasanble Nasyonal, Manm Lasanble Nasyonal, Manm Kor Diplomatik, Madanm Clerk, Tou envite Distenge, Msye e Madanm, bonswar.

Mon swet zot tou la labyenveni dan Lasanble Nasyonal pou ekout mesaz Prezidan Larepiblik lo Leta Lanasyon.
Pou bann ki pe ekout nou atraver radyo, televizyon ouswa internet isi Sesel e aletranze, mon osi swet zot bon ekout.

Parey sak lannen kalandriye Lasanble Nasyonal i demar avek mesaz lo Leta Lanasyon, kot Prezidan i adres pep Seselwa atraver nou Lasanble e ofisyelman lans nou travay pou lannen 2019.

Toudswit mon pou donn laparol Prezidan Faure pou li delivre son mesaz lo Leta Lanasyon.

Msye Prezidan.
Msye Prezidan.

THE PRESIDENT MR DANNY FAURE Mr Speaker, Vis-Prezidan, Leader Lopozisyon, Leader Zafer Gouvernman dan Lasanble Nasyonal, Ser Manm Onorab Lasanble Nasyonal, Konpatriyot, Frer ek Ser Seselwa, I en gran loner, i en plezir pou mwan adres zot ozordi.

Ansanm konman en sel pep nou’n gard lape, nou’n gard trankilite, nou’n gard stabilite e nou’n gard nou linite.

Ansanm nou kontinyen travay dir, nou kontinyen fer progre pou anmenn nou pei kot i ete ozordi.
Pou ki Leta nou Nasyon i vin pli solid i enportan ki fondasyon nou sosyete i vin pli solid.

Lafanmir i fondasyon nou sosyete.

Pou kontinyen siport lafanmir nou bezwen ansanm adres plizyer size persistan ki pe afekte lafanmir.

Labi lalkol i enn sa size ki afekte lafanmir.

Promosyon lalkol, ler lavant lalkol e lanvironnman kot nou vwar dimoun pe bwar dan en pti sosyete tou sa i annan en lenpak enorm lo nou zanfan ki pe grandi.
Mon’n resevwar let sorti kot zanfan zot menm lo sa size lalkol dan zot fanmir e dan lakominote.

I kler ozordi ki dan bann lakour kot i annan konsonmasyon lalkol an ekse, zanfan i a ot risk.

Moman in a rive pou nou pran bann mezir.

Mon envit Lasanble Nasyonal pou fer zot kontribisyon lo la.

Nou pou enpoz en Moratorium apartir ozordi lo nouvo license pou prodiksyon lalkol.

I annan tro bokou promosyon e lavertisman lo lalkol.
Sa i nesesit en kad ki kontrol promosyon e lavertisman ki nou permet pou lalkol.

Nou annan en problenm de pli anpli kot travayer pe mank travay anba lenfliyans lalkol.

I annan en nesesite pou reviz Lalwa lanplwa.

Nou bezwen sanz fason ki nou takse prodwi lalkol.

Nivo tax lo en kalite lalkol pou baze lo son konsantrasyon lalkol.

Par egzanp tax lo en labyer 5poursan i merit pli ba ki lo en labyer ki 8poursan lalkol.
Tax lo en labwason ki annan 17poursan lalkol i merit pli o ki lo en labwason ki zis 7poursan lalkol.

Apartir le 01 Zanvye lannen prosenn License pou vann lalkol pou nesesit en landrwa separe.

Tou bann laboutik ki ozordi pe vann manze ansanm ek lalkol zot pou ganny 1an pou fer le neseser.

Lari Bazar i en landrwa popiler ki ganny frekante par bokou dimoun.

Nou bezwen gard li konman en landrwa an sekirite e touzour aksesib.

Nou pa merit annan okenn laboutik ki pe vann lalkol dan Lari Bazar.
En fwa ki license vann lalkol sa bann laboutik i ekspire Gouvernman pa pou renouvle.

Mon swe se ki le 01 Zen sa lannen ki Lazournen Bann Zanfan laplipar sa bann mezir in fini antre anfors.

En lot problenm ki mon ti a kontan koz lo la ozordi se labi bann zanfan.

Nou zanfan i presye se zot nou lavenir.

Sa ki abiz nou bann zanfan se pe detri fabrik nou sosyete e afebli nou Nasyon.

Statistik resan sorti kot Zidisyer i montre ki dan dernyen 2an Zidisyer in pas zizman lo 119 ka kot zanfan in viktim.
Lafen lannen pase ti reste ankor 55 ka dan prosedir Zidisyer.

Sa se zis bann ka ki’n ganny raporte.

I enportan ki nou konpran ki labi zanfan i annan en lenpak lo son lasante emosyonnel, son lasante psikolozik e son lasante fizik e pli tar i osi afekte son lavi adilt, son lavi profesyonnel e son lavi familyal.

I enportan ki tou bann partener i travay pli pre ansanm pou ed bann fanmir e pou detekte sa bann viktim pli boner.
I nou devwar pou nou vwar e sispe okenn labi, pou nou vin devan e fer konnen Lotorite atan.

Nou aksyon pou annan en gran lefe lo lavenir sa zanfan.

En lot size persistan ki pe afekte nou sosyete e lafanmir se drog.

Kreasyon Lazans pou Prevansyon Labi Drog e Reabilitasyon en pti pe plis ki 1an pase, ti avek bi ed nou dan sa batay kont drog.

Progranm Methadone ti ganny entrodwir baze lo son nivo sikse dan lezot pei ki partaz serten similarite avek nou.
An rezilta sa bann entervansyon nou’n vwar plizyer progre ozordi.

I nepli egziste en backlog demann pou bann dimoun al lo tretman.

Ozordi a ler aktyel i annan 2mil endividi ki’n anrezistre lo sa progranm avek Lazans pou Prevansyon Labi Drog ek Reabilitasyon.

Sa 2mil i pa zis bann sif.

I bann dimoun reel.

Nou konn zot.

Nou pe travay avek zot.

Nou pe donn zot e 2enm sans dan lavi.


Selon statistik resan sorti kot Lazans pou Prevansyon Labi Drog e Reabilitasyon to retention bann dimoun ki pe swiv sa progranm, i plis ki 80poursan.

Serten partisipan lo sa progranm pe aprezan trouv lanplwa formel atraver URS.

Mon anvi remersye tou bann anplwayer ki pe anploy sa bann dimoun.

Zot konpasyon i byen ganny apresye.

Parey zot deza konnen Gouvernman pou konstri en sant reabilitasyon Cap Ternay sa lannen.
Ozordi mon ti a kontan anonse ki sa sant pou ganny finanse antyerman par Gouvernman Emirat Arab Ini.

An plis nou pe osi ganny plis sipor Lotorite Franse e Linyon Européen pou devlop progranm konpreansiv avek bi re entegre bann partisipan dan lanplwa pou ki zot vin bann manm pli prodiktiv dan nou sosyete.

Mr Speaker en lot problenm persistan ki mon ti adrese 2an pase se lapovrete.

Mon kapab dir ozordi ki nou annan en meyer sistenm kordinasyon ant tou bann Lazans konsernen.
Swivan en survey konzwent ant Biro Statistik e Biro Alivasyon Lapovrete, nou osi konn bann fanmir ki’n ganny klasifye konman pov.

Sa survey i demontre ki se pa zis en mank larzan ki fer dimoun pov.

Se pou sa rezon ki depi lannen pase nou pe asiste bann fanmir vilnerab dan en fason pli kordinen e lasistans pa toultan finansyel.

PUC pe al entrodwir en prepaid meter pou fasilit lasistans ki fanmir i gannyen pou zot depans elektrisite.

PUC pe entrodwir sa bann meter apartir Zilyet sa lannen.
Nou’n travay avek STC pou ki sa bann fanmir i ganny en porsyon zot lasistans lo en kart STC apartir mwan prosen.

Survey in osi montre nou, ki i annan dimoun ki merit ganny asiste me zot pa konnen lasistans i la pou zot.

Pou adres sa defi nou’n pran en rol pli proaktiv pou idantifye bann fanmir ki bezwen nou lasistans e travay pe osi ganny fer pou idantifye fanmir ki a risk.
Sa lannen Gouvernman in bidzet R20milyon ki pou al ver reparasyon lakaz ki’n fini ganny idantifye e ki zot kondisyon i dan en move leta.

Dan mon Ladres lo Leta Lanasyon an 2017 e 2018 mon ti dir ki sityasyon lakaz i en vre problenm nou pei.

Ozordi an 2019 malgre ki sityasyon lakaz i reste touzour en defi nou pe fer progre.

An 2017 mon ti anons en progranm tre anbisye pou fer 24 lakaz dan 24 distrik dan 24 mwan.
Anbisye an term resours finansyel me osi anbisye an term resours imen lo kote Gouvernman e osi lo lapar Kontrakter.

Vwala progre ki nou’n fer ; 178 unit in konplete dan 5 distrik.

355 unit i ankor anba konstriksyon dan 16 distrik e travay pou ganny konplete avan lafen lannen.

Retar in koze prensipalman akoz akse lo later ki’n bezwen ganny negosye.

Dan kad distrik nou pa ankor mobiliz Kontrakter pou diferan rezon.

Teren Belombre in pli difisil ki nou ti ekspekte e i neseser pou re desin plan.
Les Mamelles ek Glacis Gouvernman in ganny retar pou negosye teren tandis ki Cascade retar in vin dan re lokasyon Dog Unit e bann fasilite lapolis PSSW.

Malgre retar Gouvernman i anvizaze konmans sa bann proze avan lafen lannen e sa 100 unit pou pare lannen prosenn.

En nouvo progranm ki mon’n ganny sipor Gouvernman L’Inde i konsern konstriksyon ankor 3mil lakaz.

Nou pou konmans konstriksyon 600 lakaz dan 16 distrik sa lannen.
Apard ki konstriksyon lakaz Gouvernman in osi etabli en Sistenm Pwen pou lakaz.

Sa Sistenm Pwen ki transparan e pli efikas e pli zis i annan pou bi prioritize bann ka.

Depi ki sa sistenm in etabli an 2017 - 174 fanmir in ganny zot lakaz.

I osi annan bann ka kot fanmir i apros Gouvernman avek difikilte ki zot pe gannyen.

Later in ganny anrezistre lo zot me zot napa mwayen finansyel pou konstrir en lakaz e zot sityasyon finansyel pa permet zot ganny en loan avek labank.
Pou sa bann ka Gouvernman pou entrodwir en nouvo progranm.

Gouvernman pou konstrir lakaz lo zot later dapre son standar.

An lesanz depandan lo grander later Gouvernman pou konstrir enn oubyen de unit an plis, pou ki lezot fanmir i osi ganny asiste.

Mr Speaker mon osi anvi felisit nou bann fanmir ki’n konstrir zot prop lakaz e sekter prive ki’n konstrir lakaz pou lwe.
Statistik sorti kot Lotorite Planning i montre ki dan sa dernyen 5an, lakantite laplikasyon pou konstriksyon lakaz ki’n ganny soumet in ogmante par anviron 25poursan par an an mwayenn.

Pandan sa 2an ki’n pase sa Lotorite in donn laprouvasyon 1571 laplikasyon.

Sa sif pa enkli proze lakaz Gouvernman.

Atraver Labank Santral nou vwar ki lannen pase valer loan lakaz dan sistenm banker pou bann endividi, ti mont par 32poursan.
I pran bokou sakrifis pou konstrir en lakaz e sa logmantasyon i montre ki zefor pou amelyor sityasyon lakaz, i sorti kot fanmir e kot sekter prive osi.

Sak lakaz ki ganny konstrir i ed nou sityasyon lozman.

Ozordi HFC i dan en pli bon pozisyon finansyel.

E enn bann rezon se ki en gran mazorite fanmir ki pran loan i re-pey byen e a ler.

Mon dir zot mersi.
Mon dir zot mersi.

An rezilta sa en nouvo mezir ki pou antre an fors apartir le 01 Zilyet sa lannen se pou HFC ogmant lakantite lannen pou repeyman en loan pou sorti 23 lannen pou vin 30an.

Sa swa pou ganny fer pou nouvo kliyan e osi pou kliyan ki deza annan loan.

I annan fanmir ki annan later me ki napa mwayen finansyel pou fer survey lo zot later.

Sa i vedir ki zot pa kapab donn en morso zot zanfan, pou ki li i kapab pran en loan e konstri en lakaz lo la.
Swivan nou diskisyon HFC pou entrodwir e nouvo kalite loan pou survey, pour ki sa problenm i ganny rezourd.

Sa fasilite pou konmanse apartir le 01 Zilyet sa lannen.

Nou’n osi diskit avek HFC lo size bann fanmir ki deza annan en lakaz, me ki zot lakaz i bezwen en pe reparasyon.

HFC i deza annan sa ki nou apel Home Improvement Loan.

Me apartir le 01 Zilyet sa lannen HFC pou kree en fasilite spesyal pou son bann kliyan ki’n ek li pou plis ki 12an.

Gouvernman in re egzamin sa Sistenm Pwen pou later.
Dan nouvo revizyon abilite finansyel, bann aplikan in ganny revize pou sorti R800mil pou vin R550mil.

Sa sanzman i osi annan en lenpak lo nivo saler sa laplikasyon.

Dezormen sa nivo i sorti R15mil pou vin R12mil par mwan.

Pou bann laplikasyon kot saler i pli ba, Minister pou pran en konsiderasyon zot savings.

Pou bann aplikasyon ki’n fini kalifye pou en morso late,r sa bann revizyon pa pou afekte zot.
Kriter zesyon apre ki aplikan i ganny alokasyon pou reste strik ; setadir konstriksyon lakaz avan en peryod 5an.

Frer ek ser Seselwa pri lavi i en size ki ganny diskite souvan.

Lamazorite keksoz ki nou konsonmen isi Sesel i ganny enporte, ki swa manze, lenz karbiran e lekipman.

E letan nou enport keksoz konman en pei, nou pa kapab etabli son pri.

Par kont i annan bokou mezir ki Gouvernman in pran dan lepase pou ed fanmir kapab fer fas avek son bann depans.
Sa bann mezir ki reste an plas ozordi, i annan en lenpak lo Bidze Gouvernman anyelman.

Annou ansanm rapel bann mezir ki nou’n pran pou adres sityasyon kou lavi.

Tax lo plizyer santenn prodwir in aboli enkli lavyann legim, fri, juice, dizef, latizann e pli resanman nou’n tir VAT lo bwat ton.

Pandan sa dernyen 6an depi 2012 - STC in gard menm pri lo sa lalis komodite swivan ; lantir, lafarin, disel, disik, margarin, delwil tournsol, diri, dile anpoud, dile pti baba, ponm, zoranz, zonnyon e ponmdeter.
Nou’n gard menm pri lo sa bann prodwi lo Mahe, lo Praslin e lo La Digue.

Sa langazman i koute i en depans anyel a en valer R35milyon lo lapar STC lannen pase.

Dan nou zefor pou fer sir ki pri karbiran lo Praslin ek lo La Digue i reste parey lo Mahe, SEYPEC pou kontinyen abzorb sa kou.

Lannen pase sa kou ti plis ki R30milyon.

88poursan travayer in ganny en benefis swivan revizyon dan Lalwa Personal Income Tax.

Sa i en mezir ki kot plis ki R450milyon tou le lannen.
Sa larzan ozordi i reste dan pos travayer.

I enportan ki nou reste okouran ki Gouvernman in fer.

Zis sa 3 progranm setadir ; STC, mentenir pri karbiran lo Praslin ek La Digue ek Personal Income Tax in kout Gouvernman en sonm omwen R515milyon direkteman lo rediksyon pri lavi sak lannen.

Sa pa enkli lasistans dan domenn tel ki lozman, SPTC e lezot lasistans endirek tel ki ; tarif pou delo e tarif elektrisite pou lakaz.

Logmantasyon dan pansyon retret pou nou bann dimoun aze.
Trezyenm Mwan Saler ki’n ganny garanti dan Lalwa Lanplwa.

E logmantasyon dan saler minimonm i osi trwa lezot mezir.

En lot mezir ki mon ti a kontan anonse e ki pou ed lafanmir se en rediksyon dan pri gas.

Sa pou sorti R17 par kilo pou vin R15 par kilo.

Pou e boutey gas 9 kilo sa i vedir en rediksyon sorti R153 pou vin R135.

Sa pou pran lefe apartir le 15 Mars sa lannen.

Mr Speaker parey zot konnen, i annan en maksimonm lo pansyon ki en dimoun i gannyen avek Fon Pansyon Sesel.
Mon’n demann Fon Pansyon Sesel pou konsider lentrodiksyon en pansyon minimonm pou son manm.

Mr Speaker Leta nou Nasyon i osi depan lo leta lasante nou pep.

Nou bann maladi ozordi i konparab avek bann pei avanse dan lemonn.

Nou sistenm lasante i annan en bon nivo performans lo tretman maladi, me nou defi ozordi se prevansyon.

Dan lepase mon ti liste nou bann aki tel ki nivo vaksinasyon, kantite lannen ki dimoun i viv e plizyer lezot.

Tou sa i tre byen, me avek sa bon swen lasante i annan responsabilite.
Fason ki sakenn de nou, nou anmenn nou lavi ozordi i en gran fakter nou kondisyon lasante demen.

Konplikasyon lye avek dyabet e maladi kardyovaskiler i pli gran lakoz lanmor dan nou pei ozordi.

Trwazyenmman lo sa lalis se kanser.

Dyabet e maladi kardyovaskiler i etrwatman lye avek nou still lavi.

Sa i vedir keksoz ki nou manze, ki nou bwar, la kantite legzersis ki nou fer e plizyer lezot.

I enportan alor ki nou mazin byen lo kalite e la kantite keksoz ki nou konsonmen.
I enportan ki nou fer letan pou fer legzersis.

Sa lannen Gouvernman pou entrodwir nouvo pratik pou prevansyon.

Serten maladi enkli serten kanser i erediter.

Pou sa bann maladi erediter, Gouvernman pou etabli en sistenm pou demann fanmir sa dimoun ki’n ganny detekte avek sa maladi pou fer tes deteksyon boner.

I kapab fer en diferans ant lavi ek lanmor.

Dapre Lalwa nou annan en Board ki determin lekel ki bezwen en swen lasante aletranze.
Zis lannen pase, 211 pasyan ti ganny tretman aletranze a en kou R37.6milyon.

Ladan ti annan 47 zanfan.

Mon annan plezir ozordi pou anonse, ki tre prosennman nou pou lans en proze pou devlop en Lopital Spesyalize Providence.

Gouvernman pou aste sa propriyete ki aktyelman pou Nouvobanq.

Nou pou envit bann group Lopital enternasyonal ki enterese pou envestir pou konplet sa proze.
Lenfrastriktir ki asosye avek sa proze pou reste dan lanmen Gouvernman e son laspe operasyonnel pou ganny asire par en group spesyalize dan sa sekter.

Nou pou fer sa proze avek sipor Gouvernman L’Inde pou nou kapab entrodwir bann servis spesyalize ki ozordi i nesesit anvoy dimoun aletranze pou tretman.

Par egzanp sa Lopital pou fer tretman radyo terapi ki ganny servi pou tret serten ka kanser.
Nou tou nou konsyan ki ka kanser pe ogmante dan nou popilasyon e sa demars pou ed nou adres sa dan en fason sistematik.

Sa proze i enn ki anmenn en nouvo dimansyon dan swen lasante ki disponib pou nou popilasyon.

I annan osi bi pou kree loportinite ekonomik atraver tourizm medikal.

Mon remersye tou bann profesyonnel e staff dan sekter lasante pou zot travay dir, devouman e langazman.

Leta nou Nasyon i osi depan bokou lo leta nou lanvironnman.

Ansanm nou bezwen kontinyen pran swen avek nou lanvironnman.
Nou bezwen kontinyen protez nou bann lespes rar e andemik, nou bann ekosistenm frazil e osi kontinyen zwir bann resours natirel dan en fason soutenab.

Dan sa lobzektif Sesel pou kontinyen agrandi e osi azout bann nouvo landrwa proteze anliny avek prezervasyon nou lanvironnman marin pou adapte kont sanzman klimatik e devlopman nou Lekonomi Ble.

Defi No.1 pou lemonn ozordi, se sanzman klimatik.


Isi Sesel i annan en gran lantouzyazm parmi tou bann partener, pou nou redwir nou lenpak lo lanvironnman e amelyor nou konservasyon.

Lannen pase nou ti deklar 15poursan nou Zone Ekonomik Eksklizif, konman bann landrwa proteze.

E Gouvernman in donn son langazman pou ogmant sa sif ziska 26poursan mwan prosen.

Ver Desanm 2020 nou pou ariv nou target 30poursan.


Frer ek ser Seselwa sa menm lanvironnman i osi enportan ki nou gard li touzour prop pou byennet nou lasante, nou bann viziter ki vizit nou e fitir zenerasyon.

En lanvironnman prop i konmans avek sakenn de nou kot nou reste dan nou kominote e osi dan landrwa piblik.

Dan sa zefor lannen pase Gouvernman in aprouv en nouvo Polisi pou zesyon salte.
Sa lannen avek led Linyon Européen e Labank Mondyal, nou pou finaliz en Plan D’Aksyon a long term lo zesyon salte.

Sa lannen Minister pou Lanvironnman e Lazans pou Lanbelisman e Zesyon Salte, pou konmans enplimant en nouvo lapros e mezir.

Par egzanp ankouraz plis aktivite e resiklaz pou bann boutey an ver e osi enplimant en proze konverti salte a lenerzi an partenarya avek sekter prive.

Frer ek ser Seselwa krwasans ekonomik in kontinyen pandan sa dernyen lannen e nou reste lo en larout pozitiv.
Avek sa krwasans i vin en demann pou mendev - en fe ki mon ti fer sorti lannen pase.

Dapre statistik pli resan pibliye Desanm 2018 par Biro Statistik ti annan an mwayenn 50,353 dimoun dan lanplwa formel.

Sa sif i enkli etranze ki lo en permi travay.

Ver milye Fevriye sa lannen ti annan 22, 997 travayer etranze avek en permi travay.

Lamazorite sa bann permi i dan sekter konstriksyon avek 6,888 permi.

Lotel e sekter Tourizm i annan 3,276 permi e sekter komers i annan 9,977 permi.
Dan sekter byen etabli parey Tourizm, nou vwar ki sa prosedir pou anploy etranze i mars tre byen e prosedir i ganny swiv.

Anplwayer i etabli en kontra avek anplwaye anba sipervizyon Departman Lanplwa e Departman Imigrasyon.

Anplwayer e anplwaye i konn zot responsabilite.

Ler sa relasyon i mars byen, tou le de kote i benefisye e i ed nou lekonomi.

Par kont letan dimoun i sey kas kontour keksoz pa mars byen e malerezman nou vwar serten lenstans resaman kot sa in arive.
Letan napa Kontra dimoun i pran lavantaz lo zot prosen.

Sa i pa byen.

Nou’n vwar lenstans kot serten anplwayer pa pe pey zot travayer.

Sa i en leksplwatasyon.

Ozordi mon lans en lapel avek lapopilasyon, si zot vwar bann lenstans kot zot soupsonn anplwayer pe pran lavantaz lo son anplwaye silvouple alert Lotorite.

Les nou konnen pou nou kapab pran mezir neseser.

Lenportans se ki sa labi i ganny arete toudswit e aksyon i ganny pran kont sa ki koupab.
Sif sorti dan Biro Statistik i osi montre nou ki nivo mank lanplwa i 3.5poursan.

En sif ki vreman ba.

Par kont nivo mank lanplwa parmi bann zenn aze mwens ki 25an i 14.5poursan.

Sa i o. I annan plizyer Scheme ki Gouvernman in met an plas pou nou ede met zenn dan lanplwa.

Par egzanp Gouvernman i annan en Scheme My First Job ki ede met zenn dan lanplwa letan zot fek fini zot letid post segonder.

Sa Scheme pe mars tre byen.

Dan sa dernyen 2an 1481 zenn ti anrezistre lo sa Scheme.
Ozordi selon statistik Minister Lanplwa selman 8 ladan i ankor pe rod en plas travay.

Mon pran sa loportinite pou dir mersi bann lantrepriz e anplwayer ki pe servi sa Scheme.

I annan 175 anplwayer ki’n pran sa bann zenn dan sa dernyen 2an.

En lot progranm se reskilling ki ede donn dimoun lantrennman neseser pou ki zot kapab ganny lanplwa.

Apartir le 01 Avril sa lannen i pou mandatwar pou tou anplwayer ki anploy travayer etranze lo GOP pou pran bann zenn lo progranm reskilling.
Sa se avek bi ed Sesel dan nou zefor pou adres sityasyon mank lanplwa parmi lazenes.

Dan nou zefor pou nou adres mankman dan konpetans teknik, Gouvernman pe travay etrwatman avek labank mondyal, pou nou annan en nouvo lekol teknik e vokasyonnel lo Ile Soleil.

Sa pou ganny devlope an partenarya avek sekter prive e pou ede prepar nou bann zenn pou zot entegre e kontribye dan devlopman nou pei.
An 2018 statistik sorti kot bann Lazans lanplwa prive, in montre ki sekter prive ti anrezistre plis ki 1,225 postavek zot.

Selon statistik Minister Lanplwa an 2017 e 2018 Lazans prive, in met plis ki 2,809 dimoun dan lanplwa.

Mon ankouraz dimoun ki pe rod lanplwa pou anrezistre avek Minister ou avek en Lazans prive pou zot ganny lasistans neseser pou ganny lanplwa.

Mr Speaker lakantite loportinite dan lekonomi an se moman, e lakantite lanplwa ki sekter prive pe kree, i anmenn mwan lo size ledikasyon.
Selon statistik 72 dimoun zenn konman vye ki pe ganny problenm ganny lanplwa, zot in selman konplet letid segonder.

Sa sif i demontre lenportans ledikasyon.

Lavites devlopman nou lekonomi i egzize ki nou bann zenn ki sorti dan lekol i pli byen ekipe pou lemonn travay ekipe an term konesans ekipe an term konpetans e ekipe an term latitid.

I annan en gran lekspektasyon ki sistenm ledikasyon i reponn a sa demann toudswit me sa i reste en defi.
Malgre bann defi koman lenfrastriktir e mank ansennyan, i annan en gran zefor dan bann lekol e bann sant profesyonnel pou reste touzour angaze.

Mon remersye bann ansennyan e tou staff, zot bezwen nou sipor kontinyel zot bezwen sipor lafanmir e zot bezwen sipor lakominote.

Gouvernman pou kontinyen donn tou son sipor anver lenplimantasyon stratezi mwayen term pou ledikasyon 2018 a 2022.

E stratezi devlopman resours imen 2018 a 2022.

Tou lede avek bi adres defi nou resours imen e bezwen nou lekonomi.
I kler ozordi ki bann problenm dan lakour, i annan en lenpak enorm lo lanvironnman, laprantisaz e performans nou bann zanfan.

Sa i poz en defi reel pou nou sistenm ledikasyon.

I enportan ki nou konpran ki ledikasyon i en responsabilite partaze.

Ledikasyon i konmans dan lakour.

Paran i reste premye edikater en zanfan.

Nou bezwen fer sir ki nou zanfan ek nou zenn pa zis aprann dan lekol me zot aprann dan zot lakour e dan zot kominote osi.
En lapresyasyon ek respe pour valer imen, respe pour Lotorite, respe pour zot prosen osi byen ki respe pour zot menm.

Annou renouvle nou zefor pour fer sir ki nou zanfan i osi aprann nou kiltir e tradisyon Kreol ki sitan ris e ki en sours inifikater e si nou pa fer atansyon, i pour sap nou.

Minister Lafanmir i annan progranm pandan vakans.

An se moman kot Sosyete Sivil e lezot partner Minister i fer aktivite dan bann lekol.
Apartir vakans Avril sa lannen, sa progranm pour ganny ranforsi par bann Lazans Gouvernmantal tel ki; Konsey Nasyonal pour Spor, Konsey Nasyonal pour Lazenes e Konsey Nasyonal pour Lar.

Sa bann Konsey ansanm avek lezot partner, pour ogmant lakantite zanfan ki kapab ganny akse avek sa bann servis.

Bi se pour donn zanfan en landrwa pozitiv pandan vakans kot zot pe ganny loportinite pour devlop zot lekor e met zot lenerzi dan en aktivite pozitiv.
Progranm vakans a osi familyariz plis zanfan avek aktivite sivik.

Par egzanp dan Sekter Lanvironnman nou’n vwar bokou Lorganizasyon non-gouvernmantal ozordi pe ede avek linisyativ lanvironnman dan domenn tel ki Konservasyon e Ledikasyon lo defi global ki pe menas lemonn.

Nou vwar ki bokou sa bann Lorganizasyon i ganny etablir e ganny zere par zenn e ki sa bann Lorganizasyon i annan bokou lenpak.

Sesel in fer bokou dan domenn Lanvironnman e mon fyer ler mon vwar nou zenn pe anmenn sa Sekter an avan.
Spor, Lar, Kiltir e aktivite sivik i bann lafors pozitiv dan nou lavi, sa nouvo fason entegre nou bann progranm lo la par sa 3 Konsey Nasyonal ki mon’n mansyonnen ava kree sa loportinite adisyonnel pour ogmant partisipasyon.

Mon ankouraz nou zanfan e nou zenn pour servi sa bann aktivite pour gard zot lekor angaze dan en fason pozitiv.

Sa lannen i annan Zwe De Zil.

An se moman atlet i annan, i dan plenn preparasyon e bokou pe servi sa dernyen 4 a 5 mwan pour entansifye zot preparasyon.
Mon swet nou lekip bonn sans, fer Sesel fyer an Zilyet sa lannen.

Mr Speaker serten landrwa i annan en gran valer Leritaz pour nou sosyete.

Enn sa bann landrwa se la promenade Beau Vallon kot nou annan Regatta tou le lannen.

Pour plizyer deseni sa later ti dan lanmen prive.

Propriyeter in permet nou ziska prezan pour servi sa later pour fer plizyer aktivite.
Ozordi mon ti a kontan anonse ki Gouvernman in aste sa landrwa, pour ki nou bann zanfan, pti zanfan e aryer pti zanfan i osi kapab zwir akse avek sa propriyete.

Nou pour konstrir serten fasilite pour ki sa landrwa i pli konvenab pour nou bann fanmir servi.

Frer ek ser pep Seselwa se nou ki fer nou Lekonomi.

Nou ki travay dan Sekter Lapes, Sekter Lagrikiltir, Tourizm, Telekominikasyon, Lekonomi Ble, Servis Finansyel, Konstriksyon, Komers, Pti Biznes e plizyer lezot ankor.

Leta nou Lekonomi i stab.


Nou pe pran swen avek zesyon nou Lekonomi.

Perspektiv krwasans Ekonomik i reste pozitiv pour lannen 2019, kot Lekonomi i ekspekte kontinyen agrandi apre en lagrandisman 3.6poursan ki’n ganny estimen lannen pase.

Nou dedikasyon e nou travay dir pe permet nou avanse.

Aktivite Tourizm i reste stab e sekter prodiksyon in agrandi.

Par egzanp statistik ofisyel i montre ki prodiksyon ton dan bwat in ogmante pour depas son pli o nivo prodiksyon dan sa dernyen 10an.
Lannen pase nou ti akerir 361, 844 viziter, en logmantasyon 3poursan konpare avek 2017.

Lakantite deviz ki Sekter Tourizm in anmennen parkont, li i ti ogmante par 16poursan.

Statistik Labank Santral pe osi montre ki en pli gro porsyon sa reveni pe reste Sesel.

Nouvo kad klasifikasyon pour lotel, pour antre anfors sa lannen, e prezans nou Kiltir dan sa bann Letablisman pour form parti kriter ki pour lenfliyans ran en letablisman an term lar, lanmizik, lakwizin Kreol e lezot.
Sa i a osi ede ogmant benefis ki Sekter Tourizm i annan dan Lekonomi e ede avek prezervasyon nou Kiltir.

Nou reveni deviz etranzer sorti dan lekonomi an antye ti ogmante par 12poursan lannen pase, ki reprezant $727milyon ki’n antre dan pei, me nou konsonmasyon i osi pe grandi.

Preski menm lakantite deviz ki pe rantre dan pei in osi kit pei par nou depans.

Deviz ki’n sorti dan pei ti $701 milyon lannen pase ki reprezant en logmantasyon 24poursan konpare avek lannen 2017.
Statistik Labank Santral i osi montre ki loan endividyel in ogmante par 13poursan dan sa menm peryod.

Sa i montre ki demann i reste o dan lekonomi Sesel.

Menm si ozordi lekonomi pe fer byen, letan nou regard otour nou i annan bokou lensertitid dan lekonomi mondyal.

Bann gran pwisans dan lemonn pe fer diskisyon.

I annan gran diferans lo Polisi komers antre zot.

Pri karbiran pe montre bokou volatilité.

Lerop kot lamazorite nou tourism i sorti pe osi pas dan lensertitid.
An vi tou sa, nou bezwen reste touzour vizilan.

Biznes aeryen enternasyonal i enn ki anmenn bokou risk e i pa en biznes ki fasil sirtou pour en pti lakonpannyen parey Air Seychelles kot resours i limite.

An se moman Air Seychelles pe pas atraver en legzersis transformasyon ki ti komanse lannen pase.

Sa i enkli en lesanz 2 avyon pour 2 nouvo avyon ki pli efikas.

1 pour arive an Zilyet sa lannen, en lot boner lannen prosenn.

Sa i pour permet Air Seychelles konsantre son zefor lo larout rezyonal.
Sa plan transformasyon i bezwen sipor Gouvernman.

San sa sipor Air Seychelles ti pour vin en lakonpannyen ki ti pour fer zis vol domestik e donn servis Ground Handling bann lakonpannyen enternasyonal ler zot apros Sesel.

Sa opsyon i enn ki ti pour pli profitab e osi pli senp, me i en opsyon ki ti pour fer Sesel vilnerab ekonomikman.

Nou ti pour bezwen fye 100poursan lo bann Lakonpannyen an deor pour anmenn touris.

Lo en pwen stratezik, Gouvernman pa pare pour met pei dan en tel sityasyon.
Ozordi i annan bokou Konpannyen aeryen ki vin isi, me parey zot konnen, nou napa okenn garanti ki sa pour toultan le ka.

Avek nou lekonomi ki telman depandan lo tourizm e alor tre enportan ki nou mentenir Air Seychelles touzour avek sa kapabilite pour fer vol enternasyonal.

Air Seychelles i reste pour nou e Lendistri Tourizm sa Polisi lasirans ki neseser pour sofgard sa pilye nou Lekonomi.

Me lasirans i vin avek en pri.

I koute.


Dan en lanvironnman tel konpetitif kot menm bann gro Lakonpannyen aeryen pe ganny difikilte pour reste ouver, i enportan ki nou kontinyen siport Air Seychelles pandan sa moman transformasyon.

Alor nou’n deside pour sibvansyonn Air Seychelles $6milyon par an pour sa prosen 5an a parti sa lannen.

Etihad ki partner Air Seychelles in fini met tou son kontribisyon.
Mr Speaker Gouvernman pe envestir dan lenfrastriktir pour permet sekter prive pozisyonn li lo bann lenvestisman lonterm e bann loportinite dan le fitir ki pour annan dan lekonomi.

Mon rapel zot ki lenvestisman dan lenfrastriktir, i en lenvestisman dan lefikasite biznes e sa i en lenvestisman dan rediksyon kou lavi a lonterm.

An se moman i annan bann proze mazer ki dan en staz avanse zot lenplimantasyon.

Enn sa bann proze se agrandisman danm La Gogue ki pour kout R185milyon.
Mon ti vizit danm La Gogue e vwar sa proze pour mwan menm.

Nou pe ogmant oter sa danm pour li kapab tenir plis delo.

Apre ki travay i konplete, kapasite sa danm pour ogmante pour vin 1.6milyon tonn delo ki vedir 1.6bilyon lit.

Sa i reprezant en logmantasyon 600mil tonn delo, ki vedir 600 milyon lit.

Pour annan en faz dan sa proze kot i pour neseser pour fer travay dan fon sa danm.

Pou sa posib, tou delo pour bezwen ganny tire dan danm.
Sa faz pour pran 2 mwan pour konplete e dapre plan PUC, i pour komans dan mwan Zilyet sa lannen.

Pandan sa 2 mwan ki travay pe deroule, nou servis delo pa pour alaoter ki nou abitye, sa pour kree lenkonvenyans an partikilye zabitan dan nor Mahe pour ganny afekte.

Ozordi mon demann zot konprenezon e korperasyon pandan sa peryod.

I annan serten mezir ki mon ankouraz bann fanmir pour pran, tel ki; lenstalasyon tenk delo.

PUC i deza annan en Scheme pour ed dimoun finans zot tenk.
2enm proze mazer i annan pour fer avek kapasite PUC, pour transport kouran lo en rezo 33mil volt e osi donn li en larout alternativ pour distribisyon kouran.

Parey nou’n remarke sa rezo, pe ganny enstale anba later, souvan, souvandfwa anba semen.

Sa proze i tre enportan pour minimiz risk koupir kouran.

Transmisyon ot voltaz, i osi ogmant efikasite ki vedir PUC pour bril mwens karbiran pour prodwir elektrisite dan le fitir.

Sa i bon pour nou lanvironnman.


I osi redwir lakantite deviz etranzer ki nou depanse lo lenportasyon karbiran.

An vi devlopman sosyoekonomik dan Was, Les e Sid Mahe sa proze a permet PUC fourni nouvo demann pour elektrisite dan mwayenn e lonterm.

Benefis i kler.

Me pandan ki sa proze ki pe kout R450milyon pe ganny enplimante, mon konnen i pe kree lenkonvenyans.

Mon remersi tou dimoun pour zot korperasyon pandan ki sa travay pe deroule.
Lo La Digue proze desarz ki’n fini komanse pour kout plis ki R200milyon.

Sa proze i enportan pour soustenabilite La Digue.

PUC pour osi enstal en kab elektrik ant Praslin ek La Digue pour amelyor servis elektrisite lo La Digue.

Sa i en kou R140 milyon.

Sa 4 proze ki mon’n mansyonnen pe kout R975 milyon.

Gouvernman pe fer son mye an sa ki konsern lenvestisman.

Me i osi kler ki striktir tarif ki nou annan ozordi i annan son limitasyon.
Komisyon Lenerzi pour fer en letid e soumet rekomandasyon lo en nouvo striktir tarif pour PUC.

Mr Speaker en lot proze mazer ki mon anvi adrese, se proze Por Victoria.

Lekivalans plis ki 65milcontainer 20 pye, i ganny mannye lo Por Victoria par an.

Ozordi nou annan en congestion dan Por akoz son limitasyon.

Ler mon ti vizit Por resaman, mon’n vwar pour mon menm travay ki Lotorite Por i bezwen fer.
Sa se avek bi ogmant longer Por pour fer li enn ki 600 met longer, retir bann seksyon ki pa an bonn kondisyon e ogmant siperfisi teren ki Por i annan.

Travay konstriksyon pour komanse an Fevriye lannen prosenn.

E pandan ki sa travay pe ganny fer pour annan kontrent dan loperasyon lo Por.

Serten lazistaz pour bezwen ganny fer par tou dimoun ki servi Por -enportater, Lazans osi byen ki tou travayer lo Por.

Pour annan konblaz ki pour bezwen ganny fer.


Por aktyel pour bezwen ganny kase, serten batiman pour ganny demolir, lespas pour bezwen ganny partaze avek travayer konstriksyon, landrwa mouyaz pour bato pour diminyen e bokou lezot kontrent.

Pour annan anviron 500 travayer konstriksyon lo sa proze.

Gouvernman pe pran otan mezir pour redwir lenkonvenyans.

Nou’n agree ek SEYPEC i fer en mouyaz tanporer lo zil Romainville pour ki bato karbiran pa blok Por.
Apre ki Por in ganny agrandi, bato pour kapab ganny desarze bokou pli vitman ki ozordi, e Por pour kapab mannye plis bato a la fwa.

Tou sa pour fer li vin pli fasil pour lenportasyon ki pour ede redwir kou lavi e osi ogmant leksportasyon.

Ankor enn fwa mon remersi tou dimoun davans pour zot korperasyon pandan ki sa travay pe deroule.

Por Kargo lo Praslin pour osi ganny amelyore.

Travay ki estimen pour kout plis ki R120 milyon pe ganny fer an faz lo en peryod 5an.
Sa travay in fini komanse e travay lo Por li menm pour vini ver lafen sa lannen.

Travay lo lespas ek batiman otour sa Por, pour fasilit komers lo Praslin e osi ede redwir kou lavi pour Pralinwa, sa pour enkli fasilite warehouse e plis lespas pour container.

Lo La Digue travay pour ganny fer lo Por La Passe.

Sa proze ki pour kout R25milyon an tou pour komanse sa lannen.
Travay pour komans par fer lespas otour sa Por vin pli fon e konstriksyon en miray pour ogmant lakantite lespas ki i annan pour bato koste.

Sa 2 travay pour fer li posib pour separ aktivite kargo ek aktivite pasaze, pour ki aktivite lo Por La Passe i vin pli an sekirite.

Mr Speaker nou progre e nou prosperite, i osi depann lo mentenir lord ek lape.

Manda lapolis se pour mentenir lord ek lape dan pei, prezerv sekirite entern e pour fer fas avek kriminalite.
Anliny avek sa manda travay dan Lapolis in ogmante.

Nou’n vwar en rediksyon 8poursan dan krim dan pei lannen pase konpare avek lannen 2017.

Nou’n osi vwar amelyorasyon dan lakantite ka ki’n ganny rezourd par CID pandan sa menm peryod.

Sa i ankourazan.

Komisyoner Lapolis pe enplimant en nouvo plan ki apel ‘’Back to Basics.’’ Bi sa plan se pour asire ki nou annan en Lafors Lapolis profesyonnel, angaze e efikas.

En Lafors Lapolis ki i annan mendev kalifye.


Lapolis pe kontinyen ranforsi son kapasite entern e zot pe kontinyen anvoy zofisye Lapolis pour fer lantrennman aletranze.

Mwan prosenn Servis Lentelizans Sesel pour ganny etablir la ki nou annan en nouvo Lalwa.

Sa pour ed Lapolis dan son konba kont trafik drog, krim organize e lasezi bann byen malaki.

Mon lans en lapel avek tou bann Lazans e tou sitwayen pour travay etrwatman avek Lapolis pour adres bann ka nwizans ki pe afekte nou kominote toulezour.
Se selman atraver en partenarya pli solid e an travayan ansanm, ki nou pour kapab atenn nou lobzektif.

Nou bezwen travay ansanm pour mentenir lord dan nou pei pour ki nou sitwayen i santi zot anpe e osi an sekirite.

Mon remersi tou zofisye Lapolis pour zot travay dir; reste touzour profesyonnel, devoue e angaze pour protez nou sitwayen.

Mr Speaker nou annan en gran Zone Ekonomik Eksklizif ki 1.37milyon kilomet kare.

Sa i reprezant plis ki 8, 500 fwa siperfisi Mahe.


Sesel pe kontinyen resevwar bokou sipor teknik e finansyel, pour ed nou pli byen enplimant nou stratezi sekirite maritim.

An sa ki konsern Ladefans, Coastguard, pour annan en prezans permanan lo serten nou bann Zil Elwanye sa lannen.

Sa i avek bi ranforsi proteksyon nou Zone Ekonomik Eksklizif kot ozordi i annan lapes ilegal, trafik drog e vol lo nou resours maritim.
Mon oule remersi tou Manm Lafors Ladefans Sesel pour zot disiplin, profesyonnalizm e devouman.

Frer ek ser Seselwa, pour nou pli kapab servi nou sitwayen, Gouvernman ozordi i swiv prensip latransparans, bon gouvernans e rann kont.

Gouvernman pe met pli gran zefor lo rezilta, en pratik pli byen koni koman Results Based Management.

Sa pratik pour akseler tou bann mezir ki nou anvi met an plas.

Gouvernman in fer bokou progre lo prose bidzeter anba sa travay Results Based Management.
An rezilta ozordi piblik pe ganny plis valer pour larzan ki Gouvernman i depanse.

Nou osi pe fer progre lo nou abilite pour mezir e evalye performans dan en fason pli striktire, me sa i pa sifi.

Nou’n pran mezir pour ranforsi planifikasyon en prose ki enkli preparasyon nou stratezi Nasyonal; nou pour ranforsi zesyon resours imen pour amelyor lefikasite e performans Gouvernman.

Lenstiti Guy Morel pour annan en rol kapital dan formasyon e lantrennman bann travayer servis piblik.
Nou pe diriz ver sa ki nou apel ‘’digital government’’ ki a permet nou sitwayen ganny akse avek servis pli vit e pli efikas.

Nou pe travay an partenarya avek Labank Mondyal, pour ki nou annan akse avek lekspertiz enternasyonal ki pour ed nou annan meyer rezilta pour Sesel.

Mon remersye tou travayer servis piblik pour zot travay dir e devouman.

Annou kontinyen sa parkour lo bon Gouvernans, latransparans e rann kont.

Sa parkour malgre i annan parfwa lobstak kot lentere personnel i vin an zwe.
I en parkour ki enportan nou kontinyen ansanm pour benefis Sesel.

Frer ek ser Seselwa se nou lepep Seselwa ki fer Leta nou Nasyon.

Nou pei in antre dan en nouvo letap.

Dan sa letap i tre enportan annan en balans ant kantite larises ki nou posede e larises ki nou kapab distribye.

Bann konsonmasyon endividyel e konsiderasyon lezot ki dan bezwen ant en o nivo lekspektasyon e kapasite realist pour zwenn sa bann lekspektasyon.
Pour nou al an avan dan sa letap nou bezwen travay pour annan en vizyon kler koman en Nasyon.

Sa vizyon i en rezilta travay konsiltasyon avek tou bann partner dan nou sosyete.

Nou vizyon i al ver en lavenir soutenab e enklizif, sa se vizyon 2033.

Ozordi mon dir mersi tou bann sitwayen ki’n partisip aktivman dan sa legzersis enportan.

Dan sa nouvo letap nou pe fer bokou pour konstrir bann Lenstitisyon pour fer sir ki bann Lenstitisyon i protez laliberte, dinyite e Drwa Imen tou nou sitwayen.
En letap kot nou konpar nou avek bann pei pli avanse; en letap kot nou tou nou bezwen os nou standar e servis pour mont pli o pour fer pli byen, me pour reste touzour imen e gard nou konpasyon, gard nou lakey, gard nou imilite e gard nou disiplin.

Sa letap ki nou’n arive nou’n vwar en louvertir, Lapres lib, lekspresyon lib, lespas pour dan lord e lape, manifeste sa ki nou kontan e sa ki nou pa kontan.
Nou pe osi temwanny vre lafors nou Konstitisyon kot i annan sa ki nou apel vre checks and balances lo sa 3 Brans ki form Gouvernman, setadir Lezislatif, Zidisyer e Egzekitif, me pour nou kontinyen avanse, i enportan ki nou sitwayen i kontinyen ganny ledikasyon e lenformasyon pour apresye pli byen bann fonksyon e manda nou Konstitisyon e bann Lalwa ki etablir rol bann Lenstitisyon.

Medya i annan en rol pour li zwe, pour li balanse, pour li donn lenformasyon e pour li edike.
Dan sa letap ki nou’n antre ladan nou’n osi temwanny en lot fenomenn, e sa se rezo medya sosyal - en platform kree par teknolozi modern ki permet lekspresyon lib e lesanz pwennvi ant pei ek pei, ant frontyer ek frontyer, ant zanmi ek zanmi, ant fanmir ek fanmir.

Me la i annan osi négativité e danze.

Nou bezwen fer atansyon e i bezwen annan sirveyans bann paran lo aktivite bann zanfan.

Sa osi i vedir ki sitwayen pa kapab o non la demokrasi servi son laliberte pour met nenport kwa lo rezo sosyal.
En post negativ i kapab bles santiman lezot dimoun, i kapab anmenn diskord dan fanmir, i kapab afekte zimaz Sesel, i kapab osi afekte nou larmoni e nou trankilite ki enn nou bann pli gran aki koman en Nasyon.

Nou pa devret met keksoz ki al kont lespri preanbil nou Konstitisyon, kont parol nou Lim Nasyonal, kont nou bann bon valer ki nou krwar ladan, ki al kont nou lidantite ki nou’n forze ansanm.

Frer ek ser Seselwa nou pe kontinyen nou parkour ansanm.

Ansanm nou pe progrese.


Lo Lendeks Persepsyon Koripsyon dan lemonn, nou premye dan Lafrik e 28enm dan lemonn, lo Lendeks Kapital Imen nou premye dan Lafrik e nou 43enm dan lemonn.

Lo Lendeks Lasante Losean nou premye dan Lafrik e nou 33enm dan lemonn.

Nou progre frer ek ser Seselwa pa’n ariv par azar.

Nou progre se gras a nou travay dir ansanm; ansanm nou bezwen kontinyen valoriz en kiltir travay dir.
Ozordi mon dir mersi lepep Seselwa pour zot kontribisyon pozitiv anver Leta nou Nasyon e mon renouvle mon langazman pour kontinyen travay pour Sesel e pour tou Seselwa.

Sesel i reste Pli Gran ki Nou Tou!.

E mon demann Bondye pour kontinyen Beni nou pei.

Mersi.

(APPLAUSE) MR SPEAKER Mon remersye Prezidan Larepiblik Msye Danny Faure pour son mesaz lo Leta Lanasyon.

Prezidan, mersi.
Prezidan, mersi.

Avan nou kite mon ti a kontan enform tou dimoun ki Lasanble pour repran son travay lendi le 4 mars ek repons lo mesaz Prezidan par le 2 Leaders, Leader Lopozisyon swivi par Leader Zafer Gouvernman e apre repons i ava sorti kot lezot Manm Onorab.

Pour fini tanto mon demann bann envite pour zwenn nou dan Lobby pour en pti resepsyon.

Mersi zot tou pour zot latansyon e bonn sware.

Lasanble i adjourn ziska lendi le 4 Mars 9er bomaten.
(ADJOURNMENT) National Assembly Leaders Reply Monday 4th March 2019 MR SPEAKER Bon nou pou al direkteman lo repons e parey labitid nou konmans ek repons par Leader Lopozisyon e sa pou swivi par repons Leader Zafer Gouvernman Onorab De Commarmond.

Onorab Ramkalawan laparol i pou ou.

HON WAVEL RAMKALAWAN Mersi bokou Mr Speaker.

Bonzour tou koleg Onorab e pep Seselwa.


Mr Speaker ozordi plis ki yer lepep Seselwa i bezwen sant avek Mr Georges Payet aotvwa ‘’Mon pou sov ou mon pei!’’ Ou pei, mon pei, nou pei i bezwen sakenn son zanfan pou re met li lo ray ankor enn fwa.

Nou bezwen retrouv larout moralite semen vre lazistis sosyal e la drwa tir, santi lepanouisman imen e highway devlopman ekonomik.

An 2019 Sesel pe appel nou pou antre dan en nouvo partenarya avek li pou ki nou kapab lev nou pei.

Nou pep i merit nouvo lespwar.


Nou pep pe soufer an silans, akoz i fatige espere dan fernwanr promes vid.

Leta nou pei i devret konsern nou tou.

Leta nou pei i devret revey lepep Seselwa akoz i annan bokou desizyon enportan pou pran afen ki nou vin en pei modern ek en pep konsyansye e determinen.

Seselwa i bezwen pran Lendepandans ‘76 serye konman en pep souveren.

Welfare ek lapares i bezwen ganny ranplase avek travay dir.

Letid serye kouraz ek determinasyon i bezwen vin nou lapriyer bomaten.
Mr Speaker mon salye bann artis ki’n sezi sa vre filozofi lavi atraver zot sanson, poenm ek diferan form lar zot pe kontinyen fer nou lir bann siny ki manifeste otour nou.
Nou bezwen zis pran letan pou ekoute e nou ava kapab tat pou nou pep, antann soufrans ek laspirasyon nou dimoun, dekouver langwas nou lazenes, santi leokri bann travayer, rekonnet leker lour ban paran, tandis ki konba kominote biznes i a montre nou sa nyaz sonm ki kontinyen kasyet sa vre lespwar ki nou pe serse sak soley lev-e. Wi keksoz i serye e dan bon Kreol mon a dir zafer i sal.

Mr Speaker diskour Msye Faure dan son kapasite konman Prezidan Larepiblik pa’n donn mwan ek nou pep gran lespwar.
Mon pa’n vwar bann kalite en dirizan ki donn son pep en direksyon e ki fer li viv en vizyon ki anmenn li ver en meyer demen.

In en diskour ranpli avek parol san gran kalkil.

Lanons ki montre en mank kouraz e pli enportan bann desizyon lanmwatye kwi ki kit nou dan plis dout.

In en diskour ranpli avek lafreyer perdi vot dan en Eleksyon.

Par esey satisfer tou dimoun ki en misyon enposib Msye Faure in kot lepep Seselwa konsyansye dan en lafore perdi.
I malere pou nou akoz labib i dir nou kan i annan en mank vizyon en pep i périt.

Eski se pa sa ki pe arive avek nou zoli pei sak zour ki pase?

Mr Speaker nou’n trouv en lepanouisman enportan pou nou pep dan devlopman demokratik nou pei pandan sa dernyen 2an, depi Septanm 2016.

Ozordi Seselwa i santi li bokou pli lib pou eksprim li, manifeste son laliberte e rod son drwa.

Mon fyer ki dan Lasanble mon’n diriz sa lekip LDS ki’n fer sa vin en realite.
Nou pep ozordi pa pou aksepte nenport leskiz ki ou donn li.

Mon krwar ki sa i pli gro fot ki Gouvernman Msye Faure pe fer e sa diskour i en legzanp kler en tel fenomenn.

I initil ou vin dir Seselwa ou ki donn li lakaz ek ledikasyon ek lasante.

I konnen ki i peye pou sa bann servis atraver tax ki i kontribye.

Sa i pous nou dan en nouvo kiltir koz laverite avek nou pep!
Eski Gouvernman Msye Faure pa ankor realize ki letan bann dirizan i koz manti lepep Seselwa i vwar zot alor si zot konnen pa bezwen kasyet laverite akoz nou pep souvan i vwar bokou plis ki bann dirizan i kapab mazinen.

Par egzanp letan Msye Faure i deklar zour fineray Msye Rene konman en konze piblik eski i krwar ki Seselwa i oubliye ki pou Mr Mancham premye Prezidan Larepiblik sa menm Msye Faure pa ti deklar li en konze piblik e alor i trouv sa konman en lenzistis 1 pwa 2 mezir ?
(APPLAUSE) HON WAVEL RAMKALAWAN Mr Speaker parfwa mon ganny akize konman dominer.

Pou serten dimoun si ou fran ou pa les personn mont lo ou lipye e pran ou pou en boufon, alor ou dominer!

Si ou dir keksoz ki mannyer i ete e ou onnet avek ou lekor alor ou dominer.
Sa Mr Speaker pa ofans mwan akoz mon konnen ki gras a mon fason fran e onnet, nou’n reisi vwar bokou lalimyer dan nou pei e nou’n vwar gran progre dan lafason ki nou pei i ganny dirize ; kot drwa sak endividi an 2019 i pli ganny rekonnet ki an Zilyet 2016.

Alor annou reste fran e onnet e sa i ava kontribye dan fer Seselwa vin en pep determinen.
Mr Speaker ansanm avek lezot dirizan ek aktivis LDS nou’n kontinyen ansanm avek bann lezot aktivis, nou’n kontinyen avek nou kanpanny ‘’DANNY OUT!’’ kot nou pe demann Msye Faure pou demisyonn-en e fer nouvo eleksyon.

Rezon prensipal pou en tel demann se zisteman akoz nou pa vwar vre leadership pou nou pei anba son direksyon.

Anba ladministrasyon Msye Faure nou pa pe fer gran progre konman en Nasyon.

I annan tro bokou promes, vir an ron e mank planifikasyon.
Si deza Msye Faure pa pe diriz nou pei me pe mazin prepar li pou prosen Eleksyon kot i pou debout konman en kandida nou dir li dan sa ka fer eleksyon afen ki sa pep i a swazir son desten.

Parey Angle i dir i pa oule ‘rock the boat’ e alor bokou bann menm problenm i kontinyen.

Direksyon pa kler.

Desizyon i tarde ganny pran e se nou pep ek nou pei ki soufer.

Letan ou krwar i pe al fer en lanons brav e desiziv, i frot o- bor.

Avek en sel still leadership Mr Speaker nou pe pa pou avanse.
Alor mon re demann Msye Faure pou fer sa ki nob e demisyonn-en konman Prezidan e permet lepep Seselwa fer son swa son Gouvernman.

(APPLAUSE) HON WAVEL RAMKALAWAN Mr Speaker en pwen ki montre febles dan preski tou diskour ki sa Gouvernman i fer se mank konsiltasyon.

Keksoz i ganny anonse e konsiltasyon i ganny fer apre.

Son rezilta plis retar e soufrans pou nou pep.

Par egzanp mon demann mwan ki konsiltasyon in annan avek Lasanm Komers lo serten desizyon ki pou afekte biznes dan Sesel.
Letan mon ekout bann progranm News Extra lo SBC avek bann dimoun ki ansarz serten Lorganizasyon tel ki CARE e APDAR, ankor enn fwa mon demande si in annan konsiltasyon.

Letan mon tann PUC pe met lobzeksyon pou konstriksyon semen Pasquiere Grand Anse Praslin sa i reflekte latitid sa Gouvernman kot napa konsiltasyon.

Sa i en lakle e mon krwar ki tan ki Msye Faure pa konsilte, nou pou antann en kantite promes me aksyon pou manke.
Letan Msye Faure i vin koz lo lalkol e i pa vin avek bann propozisyon kler pou konbat sa problenm mon dekouraze e mon dezapwente.

Dimoun i demande ki diferans pou fer pou en laboutik pa kapab vann lalkol ek manze, me annan en landrwa separe.

Eski sa laboutik pou zis azout en pti bout pou van lalkol parey serten laboutik pe fer ozordi ?

Alor ki diferans?

Moratorium lo license ankor enn fwa problenm se ki i deza annan tro bokou alors ki diferans?
Tou Seselwa i konn tre byen Mr Speaker ki pli gro problenm lalkol ozordi se prensipalman sa Pti Ponm, baka ek enn de labwason bon marse ki soul dimoun vit e ki provok bann maladi.

LDS i dir ki nou bezwen adres sa size seryezman.

E menm dimoun ki ganny en lavi avek prodiksyon, lenportasyon ek lavant sa bann labwason i bezwen konpran nou.

Premyerman sa bann labwason pa bon pou lasante e i pe kout nou pei en kantite larzan zis pou donn swen medikal.
E i fer ki nivo prodiksyon ekonomik i tonbe akoz travayer i vin soular e lalkol i vol zot zouti travay.

Konpran sa byen letan en alkolik i dan ICU e ou azout son tretman ki ou bezwen donn li i kout plis ki R7mil par nwit.

Tretman bann maladi asosye ek lalkol pe kout nou pei en ta milyon Roupi.

Perdi en manm ou fanmir spesyalman en zenn akoz lalkol i anmenn en kantite soufrans e nou vwar pti zanfan pe vin orfelen.

Se pou sa rezon ki nou bezwen serye avek sa size lalkol.
San oubliye ki i annan plis dimoun ki’n vin viktim lalkol ki drog dan nou pei ozordi.

Mr Speaker moratorium i vedir protez sa ki la ozordi.

An dot mo annou kontinyen avek sa sityasyon aktyel – kot Pti Ponm ek lezot i kontinyen fer dega.

Frer ek ser Seselwa sa pa en solisyon.

Mwan mon dir annou vin brav.

Mon propoz; 1.

En ban total lo serten labwason ki pe fer dega dan nou sosyete tel ki Pti Ponm, baka, labyer 18poursan lalkol ek bokou lezot ankor.

2.
2.

Annou ankouraz prodiksyon bon lalkol lokal, ki ava koup lo lenportasyon, bann labwason parey Seybrew ek Takamaka Bay, kindeza ganny meday enternasyonal e ki nou ava kapab eksporte pou ranforsi nou lekonomi.

Ogmant lamann ki ava osi enkli kensel license bann boutikye ki vann lalkol ek miner oubyen andeor ler ki Lalwa i permet.

Anvoy en mesaz kler e serye e sa i ava donn direksyon.
E Mr Speaker pour dimoun ki ganny atrape pe drive anba lenflians lalkol, annan bann pinisyon serye tel ki sispann zot license.

Sityasyon i grav e nou bezwen responsabiliz nou pep an-mezir ki nou pei i pran aksyon direk e konkret.

Mr Speaker, nou’n ganny bann statistik ki sokan lo labi zanfan.

Sa ki devret pli sokan se lakantite ka labi ki pa ganny raporte.

Eski bann Lazans i ase byen ekipe pou fer fas avek sa sityasyon?

Eski vreman bann abizer pe ganny kwense?


Mon propoze ki i annan en Lazans dedye pou deal zis avek labi zanfan.

Sa i ava anmenn ansanm sikolog, counsellors ek zofisye ki fer lenvestigasyon ek prosekisyon.

Kot nou’n arive se en ‘one stop shop’ ki nou bezwen.

Bann Lorganizasyon tel ki NCC, i ava kapab donn sipor reabilitasyon ek ledikasyon.

I annan tro bokou nou bann zanfan ki pe pler an silans.

Manm fanmiy, ansenyan, school counsellors e menm kominote i annan en rol kle dan sa lalit.
Annou silvouple protez nou zanfan.

Mr Speaker, leta nou pei pa pou amelyore - letan bann size grav parey tretman pour drog i ganny servi pour rezon politik.

I pa vo lapenn pour esey ganny vot par anmenn en kanpanny dezenformasyon lo sa size.

I pa vo lapenn pour bann ki responsab APDAR pou dir ki LDS i kont progranm methadone kan se gras a LDS ki sa Bidze in ganny aprouve pou enport sa form tretman.
(APPLAUSE) HON WAVEL RAMKALAWAN I meyer pou eksplike ki apard methadone i annan lezot form tretman e ki metod ki pe ganny servi aktyelman i methadone.

Eksplik dimoun ki sa desizyon i en desizyon medikal e non pa politik.

Aret mazin an-term vot, me plito regard sa bann dimoun vreman koman bann kliyan ki bezwen sipor, solidarite, e pli enportan, liberasyon dan prizon kot sa eroin in met zot.

Mr Speaker in anonse ki UAE pou fer donasyon sa sant reabilitasyon dan distrik Port Glaud.
Sa i byen, me kestyon enportan ki nou bezwen poze se eski Bidze pou gard sa sant fonksyonnel in ganny travay lo la e prezante?

Se sa kalite planifikasyon ki nou osi bezwen.

I pa vo lapenn annan en loto kan nou napa larzan pou met benzin ladan.

Konbyen i pou koute?

Mr Speaker me an sa ki konsern sa size drog, nou pa’n tann Msye Faure koz lo lalit kont drog limenm.

Eski i pa ler pou pran lalit kont drog koman en priyorite?
Par egzanp, akoz ki nou kapab anmenn gard prizonnyen Tanzanyen, me nou pa kapab rod led apropriye pour nou anmenn polisye etranze pou kapab ed nou atak bann trafiker lo nou 3 zil prensipal?

Akoz nou pa kapab fer vini en 15enn lisyen pou ed nou fer en netwayaz sa pwazon dan nou pei?

I byen nou met seo, kivet ek bwat lapentir vid pou bar delo ki pe koul dan nou lakaz, me akoz nou pa mont lo tol enkou pou repar sa trou ki dan nou twatir atraver ki delo pe koul lo nou lili?
Kan eski nou pou serye dan atak bann byen malaki?

Kan eski nou pou pran aksyon apropriye ek bann pti menn lo scooter ki servi koman kourye pou distribye drog e ki vin en menas dan trafik?

Mon pe dir avek Msye Faure ki si i mank kouraz, zet sa travay lo LDS e nou ava fer sa travay, akoz ozordi nou pe senpleman vwar plis zenn ki pe vin viktim.

Annou pa oubliye ki Dr Herminie limenm in dir ki bokou kliyan pa pe swiv tretman methadone akoz pri eroin lo ghetto in tonbe.
Annou sov nou lazenes, me zis en pti warning: Annou osi prepar nou pour sa popilasyon pti baba eroin ki nou sosyete pe komans fer fas avek.

Mr Speaker lalkol ek drog pe detri fabrik nou sosyete.

Kan resours imen en pei i ganny detri, se sa pei limenm ki ganny detri.

Mon fer en lapel avek lepep Seselwa pou konpran ki si nou pa met sa 2 fleo anba kontrol, se etranze ki pou kontrol nou pei.

Demann ou lekor akoz ki sa Endyen ki vann ou lalkol ziska tar dan lannwit zanmen i sou?
Demann ou lekor akoz ki sa gran trafiker li i pa lo eroin?

Larepons i senp: Zot pe profit lo ou febles.

Frer, ser, debout, aret les zot servi ou!

Reklanm ou dignite zonm ek fanm.

Mr Speaker, an sa ki konsern size lakaz mon krwar ki premyerman olye prezant leskiz tel ki ti annan granit dan later, Msye Faure ti devret demann leskiz lepep Seselwa pour lapenn i pa’n kapab delivre lo sa gran promes ki i ti anonse, e sa se 24/24/24.
In napa bon konsiltasyon ek planifikasyon ki’n ganny fer, me zis gran lanons trionfal.

Ozordi i annan serten distrik ki ni teren pa ankor idantifye.

Letan ou’n met ou pep lo pik-pok, me ou pa’n delivre, ou premyerman demann li en leskiz, olye met li lo en lot lelan par anonse ki aprezan ou pe al konstri 3mil lakaz!

Eski nou kapab ganny detay lo kote sa bann lakaz pou ganny fer e kan zot pou pare?

Ki’n arive avek promes 2017 pou fer lakaz plis letaz lo Ile Aurore?
Annou serye e montre respe pour sa pep Seselwa, silvouple.

Lakantite lakaz kinganny delivre i dezapwentan.

Msye Faure i dir nou zot in delivre 174 lakaz.

Eski i realize ki sa i vedir 7 lakaz par distrikt?

Nou’n ganny dir ki sa sif R850mil pou vin R550mil koman kondisyon pou ganny later.

Akoz?

Pri konstriksyon in diminyen?

Oubyen eski Gouvernman in senpleman ris en lot sif sorti dan lesyel san fer bann kalkil?

Sa i fer mwan poz en kestyon prensipal: Konbyen fanmiy ki zot in met retar?
Me lezot kestyon pour refleksyon: Lekel ki dir zot ki en dimoun ki pe rod en bout later, i anvi fer en lakaz blok oubyen ki i pa pare pou debourye dousman, dousman lo limenm?

Eski lakaz mwens ki R850mil tinganny ban dan sa pei?

Fodre ki zot aksepte ki sa Sistenm Pwen in fail nou pep, e ki fodre regard li ankor, enkli regard ki mannyer sa Minister i fonksyonnen.

Akoz ozordi se sa Minister ki fer Seselwa pli fristre dan sa pei.
Mr Speaker, mon osi krwar ki Gouvernman i bezwen annan en sistenm ki regard bann zenn profesyonnel ki annan zot larzan fasilite pou konstri zot lakaz, e ofer zot later.

Avek larzan ki ava ganny ranmase, sa i ava ede pour lezot proze lakaz.

In ler pour sa Minister komans ‘think outside the box’ konmdi Angle.

Larg lanmen Seselwa silvouple!

Mr Speaker mon pa rapel antann sa mo koripsyon dan diskour Msye Faure.

E pourtan koripsyon i ankor pe arive dan nou pei.


Anba son prezidans, nou pe kontinyen vwar sa vilen bebet e malgre tou zefor ki Lasanble Nasyonal i fer, spesyalman atraver Komite FPAC, nou kontinyen vwar sa.
A ler aktyel nou ankor pe sey konpran ki mannyer apre tou sa bann dekouvert lo lafason ki bann Irlandais in fer tou kalite trik, an 2017, apre ki Msye Faure tinfini vin prezidan, en avoka Irlande in kapab konvenk FIU pou sinny en Kontra R400mil par mwan avek en avoka lokal, me ki 2 tyer sa sonm, savedir R266mil, i ganny transfer pour sa etranze san pey tax?

Ki mannyer SBFA, sa Lorganizasyon ki ti donn bann pti loan ti kapab pe fer bann aksyon koripsyon lo sa nivo?
Me ankor enn fwa, nou vwar serten dan detansyon, me lezot i lib aletranze.

1 pwa 2 mezir?

Prensip ladministrasyon Msye Faure?

Mon espere mon ava ganny larepons.


Mr Speaker, mon swete ki avek bann lamannman dan Lalwa Anti-Koripsyon, sa 50milyon Dolar, ki tradwi an R750milyon, ansanm avek son bann piti i ava rantre dan kof Sesel e bann responsab i ava fer fas avek Lalwa; ki sa bann ki’n pran later Leta konmsi ti pour zot i ava rann e ki bann gro aksyon koripsyon kinvol zanfan Seselwa en meyer lavi e lavenir i a ganny met o-kler.

Nou anvi ki koripsyon i ganny met anba kontrol enn fwa pour tou.
(APPLAUSE) MR SPEAKER Mr Speaker lo sa menm size, mon krwar ki mon bezwen dir avek Msye Faure direkteman ki in ler pour li, dan son kapasite koman Sef Ekzekitiv, pou pran aksyon apropriye kan Lasanble i fer bann dekouver.

Nou pa kapab kontinyen vwar en mank aksyon kan Lasanble i fer rapor ki ganny anvoy kot li.

Nou’n fer rapor lo size Vye Marmit, nou’n fer bokou deba lo size nasyonalite.
E laba kot Vye Marmiit i kler ki in annan trik dan prosesis tender, e ozordi sa landrwa pe ganny sub-let, ki kont Lalwa, me napa nanryen ki’n ganny fer.

Dan son diskour an 2017, la sa ki Msye Faure ti dir: “Okenn propozisyon ki Lasanble Nasyonal i met devan ki pou amelyor sityasyon lavi lepep Seselwa, nou ladministrasyon pou azir lo la.” Lalit kont koripsyon i enn ki pou ede amelyor lavi lepep Seselwa, alor akoz Msye Faure ou pa azir lo la?
Mr Speaker, lo size lalit kont lapovrete ek pri lavi an-zeneral, nou kontinyen war menm zafer, kot Gouvernman pa enterese pou ekout bann propozisyon Lasanble Nasyonal, e pourtan nou’n fer en kantite propozisyon, spesyalman an- relasyon avek STC.

Ozordi, nou kontinyen pa vwar okenn aksyon pou kas bann kartel, me o kontrer ou a krwar ki STC li osi i zwe en rol pou fer monte pri lavi.

Gouvernman i prefere les STC pey plis ki R16milyon avek zot parti politik, ki pas sa later avek sa lakonpannyen.
Zis avek sa larzan i ti a kapab enstal fotovoltaik e sa ti ava fer son bil elektrisite sorti plis ki R1milyon par mwan pou vin lanmwatye.

Eski sa benefis pa ti a ede fer desann pri komodite?

I kler ki plis aksyon i kapab ganny fer.

Me mon ti a kontan komans par demann kestyon nou fanmir.

E la Mr Speaker parey mon’n dir o komansman, mwan mon pa vin kasyet mon pa zis vin rod vot.

Mon anvi vin fran pou nou adres vre Leta nou Nasyon.
Mon anvi demann nou fanmir Seselwa detrwa kestyon, akoz li osi tou i bezwen pran son responsabilite.

Eski tou adilt dan ou fanmir pe travay?

Eski sakenn pe fer kontribisyon pour tou repa ki i partaze?

Letan ou ouver kastrol, eski ou, ou annan par ladan?

Letan ou ouver delo pou bennyen, oubyen ou met lalimyer on, eski ou ti fer en kontribisyon lo bil?

Sak endividi Mr Speaker i bezwen pran son responsabilite, e sa i ava osi ede pou fer kou lavi pli abordab.
Mummy, eski ou realize ki si ou 2 zanfan ti al rod en plas travay, sa ti a vedir omwen en reveni minimonm R12mil an plis pour ou lakour?

Mon pe met sa 2 pwen devan akoz mon anvi dir avek tou dimoun ki an mezir ki LDS nou pe lager pou fer desann pri lavi, i enportan pour zot osi aport zot kontribisyon.

Nou pa pou kapab fer sa travay zis lo nou menm!

Zot osi zot bezwen form par sa solisyon.

Mr Speaker, mon vreman soke pou war ki Msye Faure i koz zis 2 pti fraz lo lasante kan sa i en konsern Nasyonal.
I byen ki pou annan resers lo maladi eriditer e ki finalman Gouvernman in antann sa ki LDS, atraver Mosyon Hon Clive Roucou ti propoz konstriksyon en nouvo Lopital spesyalize Providence.

Tousala i byen.

Me lo sa size Lopital, mon espere ki pri ki nou peye pour sa later ek sa bann batiman ki deza pe avarye i enn ki responsab.

Seselwa i apresye travay bann profesyonnel medikal, me nou osi realize ki zot travay anba bokou presyon.
Mon espere ki sa lannen zot ava regarde ki mannyer pou rezourd bann problenm de baz tel ki file ki kontinyen perdi, leta bann ward e bann kabinen, dra ek zorye e letan ki pasyan i pran pou war spesyalis e ganny tretman.

Eski nou kapab konnen kwa ki pe arive avek sa progranm pou annan en sistenm kordinnen pour ki lenformasyon pasyan i ganny osi garde dan en fason elektronikman?

I annan detrwa lannen nou pe koz lo sa.


Mr Speaker la ki Lalwa Akse avek Lenformasyon in pase, i ti ava osi byen si sak dimoun i kapab ganny en kod pour li annan akse ek son file pour ki si i anvi en 2enm lopinyon, i ava bokou pli fasil.

Mr Speaker mon zwenn zabitan La Digue ki pa kapab aksepte lakantite letan ki i pe pran, pour konstriksyon nouvo Lopital Logan ki ozordi i dan move kondisyon.

I senpleman pa akseptab!


La Digue i bezwen son Lopital ek tou fasilite apropriye, pour ki sa ki nou ti war lo medya sosyal pa repet ankor.

Konstri sa Lopital an 2019 silvouple.

La mon espere ki La Digue Trust Fund li osi i pe pran an konsiderasyon propozisyon ki mon ti fer lo FPAC pou fer don en ‘incinerator’ kot tou bann dese medikal i ava ganny brile dan en fason izyenik.

Mr Speaker, i enportan dan staz kot nou ete pou annan travayer etranze.
Bokou biznes pa ti pou sirviv san etranze, malgre ki nou konsider sa nonm koman tro bokou.

Me malerezman Seselwa i konsernen avek lakantite etranze ki rantre dan nou pei e travay ilegalman.

Non selman ki pandan sa bann dernyen letan nou’n dekouver en sityasyon dezord total kot sakenn i annan stanp ofisyel e pe debourye, me nou osi war ki i annan mank kordinasyon dan sa Minister ant 2 son Departman – sa i Lanplwa ek Imigrasyon.

Dan milye tousala Mr Speaker, mon anvi propoz sa bann keksoz swivan: 1.
Ki i annan en nouvo sistenm kordinasyon ant sa 2 Departman pou asire ki okenn trik lo GOP pa kapab ganny fer; 2.

Ki tou bann anplwayer kinpartisip dan sa koripsyon pou anmenn travayer etranze ilegalman dan pei, i pas devan lazistis e pa ganny permisyon pou anploy okenn travayer etranze ankor; 3.

Ki tou travayer etranze i bezwen annan en Kontra valid letan zot antre dan pei ki’n ganny sertifye par tou lede Departman e aprouve par en zofisye pli senior posib, tel ki PS; 4.
Ki dezorme, tou viziter ki rantre Sesel i ganny en viza zis pour lakantite zour ki i vin konze Sesel; e dernyenman 5.

Ki Gouvernman i limit GOP pour bann biznes laboutik kot nou konnen i annan plis labi.

Mr Speaker Seselwa i tre konsernen avek trafik imen ki sali repitasyon nou pei.

Alor nou pe kont lo sa Minister pou klersi non Sesel.

Antretan, fodre ki tou etranze ki napa GOP i ganny deporte dan nou pei apre bann prosedir apropriye.
E mon anvi profite pou felisit sa lorganizasyon ki apel ARID pou sa travay serye ki zot in fer dan nou pei!

(APPLAUSE) HON WAVEL RAMKALAWAN Mr Speaker, mon senserman krwar ki si nou vreman anvi sov nou pei, fodre aret trenn lipye.

Mon pe koz fran e serten dimoun i kapab pa kontan, me sa ki mon bezwen dir zot, se ki kot pasyan ki apel Sesel in arive, nou bezwen donn li latizann pli for pour li kapab viv.

Initil nou dir i fer lapenn e pa fer loperasyon.


Si nou fer sa i pou mor, alor, fodre nou edik nou lekor e regard bann benefis a lonterm ki nou pou kapab gannyen.

Par egzanp, fodre ki sa dimoun ki aret bwar ek fimen, malgre okomansman pou fermal e i pou menm vwar nanm, i realize ki pli tar, non selman i pou fer en lekonomi plis ki R100 par zour, me son poumon ek son lefwa, san bliy son ronnyon pou re ganny zot lasante.
Alor, annou mazin sa bann benefis osi pour sak endividi, pou nou pei ek zenerasyon a lavenir.

Kontribisyon sakenn pou fer monte nou pei, alor sakenn donn en koudmen e nou ava ariv kot nou anvi ale koman en pep.

Mr Speaker, nou lanvironnman i labaz sa 2 pilye nou lekonomi.

Alor sa i swiv ki nou bezwen vey li byen.

Eski vreman nou pe fer sa ozordi?

Mon konnen ki bokou pe ganny fer, me eski nou pe fer ase?

Personelman mon pou dir non, e si nou pa pran aksyon serye ozordi, demen pou tro tar.
Fodre pa nou arete zis letan i tro tar.

An dot mo fodre pa nou donn latizann pasyan apre lanmor.

La i moman pour nou pran aksyon.

Mon anvi met devan pour refleksyon ek aksyon serten pwen ki mon konsider koman pertinan.

Premyerman, in ler pour nou regard dan en fason serye nou resours lanmer.

I kler ki se bann Eropeen ki pe pli benefisye avek nou resours ton.

Nou pa kapab kontinyen krwar ki sa resours i enfini.

Nou bezwen pran desizyon kler e mwan mon anvi propoz detrwa propozisyon: 1.
Mon demande ki Gouvernman i fer tou demars pour ki i annan en ban total lo itilizasyon bann rado oubyen bann FADS dan nou EEZ.

Non selman ki zot ede pou detri bann zenn ton ek lezot lespes, me zot en menas pour lanvironnman nou bann koray spesyalman lo bann zil elwanyen.

2.

Sesel i devret osi regard ankor groser bann bato ton ki pe ganny permisyon pou lapes dan nou lanmer avek bi restrikte met en restriksyon lo zis sa bann pli ti tonier.
Sa 2 mezir i ava osi protez Lendistri ‘longlining’ dan ki bokou Seselwa in envesti.

3.

Aksyon pli serye i devret ganny pran avek bann bato ki pe lapes ilegalman dan nou lanmer, spesyalman bann Sri Lankans.

Me sa i enkli bann tonier osi.

Nouvo Lalwa anba ki Coast Guards i fonksyonnen fodre ganny pase o-pli vit posib.

An sa ki konsern lezot aspe nou Lendistri Lapes, eski i pa moman pour nou pei protez enpe plis bann lespes tel ki bourzwa?
Par egzanp, mon krwar ki moman in arive pour defann lapes bourzwa ki anba en serten groser, ki reprezant bann ‘juveniles’.

I ti pou bon pour SFA diriz nou lo la.

Apre sa, eski nou pa devret osi, pandan en peryod letan, dizon 2 a 3an ou menm plis, annan en restriksyon total lo eksportasyon bourzwa lo baz komersyal?

An menm tan ki nou fer sa, akoz ki nou pa ankouraz SFA dan zot progranm mariculture pou ede fer reprodiksyon sa bann lespes pou remet dan nou lanmer pou asir zot logmantasyon.
Sa i kapab osi aplik pour reprodiksyon banbara ek lezot lespes lo ki zot in fer resers.

Finalman lo sa size, pour nou kapab protez lapes artizanal anndan brizan, eski SFA pa devret pe osi regard seryezman dan refer stok pwason tel ki kordonyen ek kakatwa, par rantre dan en bon dyalog avek bann peser kazye, ki ava enkli diskisyon konpansasyon pou met serten restriksyon lapes sa bann lespes spesyalman pandan lapondant pour en serten letan?
I annan diferan fason pou protez bann lespes, me nou bezwen senpleman vin proaktiv e dyaloge.

Mr Speaker dimoun i bezwen viv, me an menm tan bann lespes i bezwen sirviv.

Avek en bon progranm, e la mon pran egzanp, Rodrigues an-relasyon avek lapes zourit, ozordi tou peser dan sa biznes i kontan akoz i annan plis zourit ki osi pli gro e zot pe fer plis larzan senpleman akoz Gouvernman ek peser in tonm dakor lo en sezon kot sa kalite lespes i fermen.

Sa i en size serye pour nou pei konsidere.


E mon envit bann dimoun ki dan sa Lendistri Lapes avek Gouvernman e osi nou Lasanble pou nou diskit byen lo proteksyon bann lespes.

Mr Speaker, i malere pou dir, me Msye Faure pa pe met ase lanfaz lo ledikasyon dan nou pei.

Standar pe kontinyen tonbe dan bann lekol Leta.

Sistenm primer i bezwen ganny refer e ganny bokou latansyon.
Mon propoze ki i annan en progranm serye ki ankouraz bann teachers aktyel e bann zenn ki sorti avek bon rezilta A levels pou vin bann ansennyan primer par donn zot bann bon incentives.

Se la ki nou bezwen komanse pour nou refer nou sistenm ledikasyon.

Liniversite Sesel osi i kapab zwe en rol kle dan devlopman sa bann ansenyan.

Nou konnen Mr Speaker ki en headteacher i sa motivater prensipal dan nenport lekol.
Kot i annan en bon headteacher, son staff osi i motive, e avek sipor kominote ek paran, sa lekol pou fer byen.

Alor mon pe osi propoze ki Minister avek Gouvernman i regard ankor ki lankourazman sa bann headteachers ek zot bann ansenyan i gannyen.

Mon rankontre tro bokou dimoun dan Ledikasyon ki dir ki zot pe esper zot laz arive pou arete.

Alor, eski i pa moman pou regard afon dan sa sityasyon?

Annou envesti dan bann teachers e nou ava garanti lavenir nou pei avek Seselwa kalifye.
An pasan annou pa oubliy bann teachers ki pa ankor ganny peye zot Trezyenm Mwan Lapey akoz zot dat zot lapwentman.

Dan bann lekol, pli gran lanfaz lo disiplin i bezwen osi ganny mete.

Paran i bezwen zwe zot rol, e si zot zanfan pa enterese pou aprann, i bezwen annan lezot keksoz pour zot fer.

En zanfan pa kapab i pa ganny drwa anpes en laklas aprann.

Lotorite Minister ek lekol i bezwen ganny resanti, e kominote ek paran i neseserman bezwen akonplir zot rol dan ledikasyon bann zanfan.
Akoz ki lekol prive i ariv lo sa standar me lekol Leta i en lot zistrwar?

Mr Speaker, nou lazenes i bezwen nouvo lespwar.

Sa i enkli dan kote akademik, me osi dan tou lezot domenn lavi.

Mon pe koz lo kreasyon en sosyete kot zenn i kapab devlop zot talan e vreman epanouir.

La mon anvi vwar sa devlpman sportif kot nou lazenes i fer monte nou paviyon dan en lelan patriyotik.

Lanfaz lo devlopman sportif ek lar i bezwen ganny relanse e byensir sa i vedir lenvestisman.
Krwar mwan Mr Speaker ki si nou fer sa arive, drog, lalkol ek lezot vis pou vin bann santye ki nou lazenes pou zete zot menm.

Pran swen ek talan nou lazenes e nou sosyete ia ganny transformen, akoz i ava annan bokou plis aktivite kiltirel lokal e enternasyonnal pour nou pep partisip ladan e ganny lwazir ki sen e edikatif.

Mr Speaker, mon konsernen avek nou lekonomi ozordi.

Air Seychelles i reste en gro size akoz i nou lakonpannyen.
2an pase, ti annan en lanons kler ki ti ganny fer: Air Seychelles ti pou pozisyonn li koman en laliny aeryen rezyonnal.

I ti rann gro avyon, pous en kantite travayer, e tou keksoz ti pou ok. Apre sa, nou ti osi ganny dir ki zot pou ganny 2 avyon ki pou maksimiz zot servis rezyonnal.

La souden nou’n ganny dir ki Gouvernman pe donn en sibvansyon 6milyon dolar par an.

Rezon, oubyen leskiz kinganny donnen se ki si bann laliny aeryen i deside aret vin Sesel, Air Seychelles i a kapab ranplas zot.
Ed mwan konpran sa silvouple.

Eski avyon ki Air Seychelles i annan i kapab al Lerop e ranplas sa bann avyon?

Mon espere ki pandan sa deba nou ava pli byen konpran sa.

Zot ava ed mwan ... Me zis pou soulinyen ki i vre ki planifikasyon dan Gouvernman Msye Faure i en febles masiv.

Mazinen Mr Speaker Bidze fek pase e napa en landrwa ki annan en tel sif in ganny mansyonnen.

Nou pei pa kapab kontinyen ganny gouvernen dan sa direksyon.
Mr Speaker, pli gran lanfaz i bezwen ganny mete pou ankouraz biznes Seselwa.

Pour mwan i kler.

En biznes Seselwa i met son larzan dan labank Sesel e i benefisye nou lekonomi, tandis ki en biznes etranze i asire ki tou profi i ganny eksporte dan pei sa biznesmenn.

Mon pe kontinyen vwar ki en pti biznes lotel ki en Seselwa i annan, pe pey menm tax avek en gran lotel.

Sa i devret sanze.

Apre, in osi ler pour Gouvernman pronons son lekor lo kategori biznes ki pou rezerve zis pou Seselwa.
Mon’n deza mansyonn sa, me malerezman in tonm lo zorey sourd.

Nou pa kapab les etranze kontinyen tir manze dan labous Seselwa.

Mr Speaker me mon pa kapab aksepte letan Lazans ki sipoze asiste biznes Seselwa i trenn son lipye avek tou kalite leskiz.

Zot in fatige antann mwan nonm non Mr Lautee dan sa Lasanble.
Me mon pou kontinyen servi li koman egzanp, en Seselwa kinfatige e dekouraze zis akoz in premyerman ganny viktimize akoz son kouler politik e ganny refize en morso later konble pou fer en garaz kot son lentansyon se pou ansenny bann zenn Seselwa.

Me apre, Msye Faure ti vizit son landrwa Anse Aux Pins e apresye ki sa sityasyon i bezwen sanze.

Mr Speaker depi 2an sa msye i ankor pe atann.


Dernyen parol ki in gannyen se later in ganny idantifye, me malerezman Allied Builders pa ankor tir zot materyo konstriksyon lo sa later kot plizyer Seselwa i devret ganny en morso.

Oli Lotorite dan sa pei?

Eski i akseptab ki en gro lakonpanyen etranze ki fer milyon dan bann gro proze, ki enkli Stad Lanmizik, i ganny drwa met retar plizyer Seselwa ki anvi debourye?

Oli lotorite Msye Faure koman Prezidan?


Mr Speaker pli boner mon’n fer referans avek Lapolis an sa ki konsern lalit kont drog.

Me mon osi krwar ki Seselwa pe atann plis ankor avek nou lafors sekirite.

Mon konpran zefor ki Komisyonner Lapolis pe fer, me ankor enn fwa, i malere pou dir ki bokou zofisye pa pe donn sa lafors en bon zimaz.

Letan zofisye i azir koman bann gangsters, zour sivilyen e bat dimoun, zot pe depas zot rol e zot pe kas Lalwa.

I byen letan nou tande ki la kantite krim in diminyen.
Me eski sa i vreman le ka, oubyen sitwayen i nepli raporte akoz zot pa satisfe avek rezilta ki zot gannyen?

Mr Speaker, si nou Lapolis ti kapab lev zot standar, nou pa ti pou vwar sa kantite lakonpannyen sekirite ki Gouvernman i bezwen anploye.

En gran parti Bidze plizyer Minister i al pour sekirite prive.

Sekirite prive in vin en bon biznes fer larzan, e parfwa ou pa ni konnen ki mannyer serten dimoun in kapab ganny en license pou fer tel biznes.
Alor mon anvi fer en lapel ek bann zofisye pou lev limaz sa lafors e azir konsansye.

I pa zoli letan nou antann gard pe pran gous, pe partisip dan aktivite ilegal e pe soutir bann trafiker.

Prouv zot lekor ek Seselwa e redonn nou konfyans.

Permet nou viv an-sekirite se nou.

Se sa lapel ki Seselwa pe lanse.

Mr Speaker, letan nou dir ki nou bezwen sov nou pei, demann Msye Faure pou demisyonnen e pour nou pei organiz nouvo Eleksyon, nou pa fer li akoz nou voras pouvwar.
Mr Speaker Koudeta le 5 Zen 1977 ek bann atrosite ki ti swiv ki pou reste pli gran definisyon laswaf pouvwar ek labi pouvwar dan nou pei.

(APPLAUSE) HON WAVEL RAMKALAWAN Nou demann sa akoz premyerman nou krwar dan la demokrasi ee sa akoz vreman bokou Seselwa pe fatige viv dan en pei ki tourn anron.

Pran legzanp sa stasyon petrol ki nou tou nou’n pas devan letan nou’n vin isi kot Lasanble.

Sa stasyon lo ron pwen Ile du Port.

E tou dimoun i ava konpran Leta nou Nasyon.


Stasyon in ganny konstri dan en moman rikord e ti sipoze ouver an Septanm lannen pase.

E ben, stasyon pa ti ouver e byensir dimoun ti komans demann kestyon.

Finalman larepons ki nou ti gannyen se ki napa semen e personn pa konnen lekel ki sipoze fer semen.

La nou’n ariv Mars e stasyon pa ankor ouver!

Oli Prezidan Sesel?

I les pei rantre dan presipis e i pa servi son Lotorite avek bann Lazans Gouvernman pou donn lepep Seselwa en servis ki neseser?
Mr Speaker SFA pour Gouvernman, SEPEC pour Gouvernman, SLTA pour Gouvernman.

Msye Faure i ansarz Gouvernman.

I pa fer nanryen?

6mwan pli tar pandan ki tou dimoun pe konplent trafik e bezwen al pran fuel dan stasyon Roche Caiman, nou annan nou en Prezidan ki pa fer nanryen, e pourtan pou fer sa stasyon materyo pa ti ganny transporte dan helicopter!

Sa i montre ou linefikasite sa Gouvernman.

Seselwa i senpleman fatige e nou merit sa ki meyer!
Mr Speaker, mon’n esey adres serten bann size ki mon krwar ozordi i konsern nou pep.

Mon’n osi met devan serten propozisyon ki mon krwar i ava ede dan rod leklersisman e bouz devan.

Letan nou reorganiz nou sistenm Ledikasyon, nou ava pe kree bann Seselwa kalifye ki pou kapab kontribye dan devlopman nou pei.

En bon servis lasante i ava permet nou debout for e fer en kontribisyon solid dan lavenir nou pei.

Travayer ki byen ganny rekonpanse e en pri lavi akseptab, i ava soulaz nou fanmiy.
En lalit kont fleo ankor enn fwa pou ranforsi fondasyon nou pei e ede dan devlopman ekonomik.

Me mon anvi direkteman demann spesyalman nou lazenes adilt ki an bonn sante e ki kapab travay sa detrwa kestyon: Mon frer, mon ser eski sa lavi ki ou pe anmennen i permet ou nouri ou lekor sak zour?

Eski ou stil lavi pou permet ou atrap serkey ou paran e anmenn li dan son landrwa repo?

Oubyen eski i pou permet ou met en bouke fler lo zot latonm?

Oubyen zot ki pou met bouke fler lo ou latonm.


Eski ou pe nouri sa zanfan ki ou’n met lo later?

Reflesi.

E si ou larepons i kondann ou, sanz ou lavi, akoz ou en fardo pour ou menm, pour ou fanmiy e pour lasosyete.

Leve vin en zenn debouryer, vin en Seselwa ki fyer.

An konklizyon Mr Speaker, mon anvi termin avek parol ansyen Minis Dr Larose ki ti dir ‘‘si selman mon ti konnen.’’ Sa parol Mr Speaker i profon e mon poz li la pou refleksyon.
Mon swe se ki tou Seselwa i ava vwar byen ki nou pei i annan bokou defi ki pa pe ganny adrese par sa Gouvernmen.

Ler pour 2enm parti sa sanzman dan nou pei ki pou anmenn transformasyon in arive.

2016 ti mark premye parti.

Annou fer 2enm morso an 2019.

Mon priye ki Senyer i beni nou pei Sesel e fer son pep viv an bonn sante ranpli ek kouraz ek determinasyon.

Mr Speaker tan ki sa sanzman pa arive dan nou pei mwan avek mon bann koleg nou pa pou zanmen les tonbe!

Mersi bokou.
Mersi bokou.

MR SPEAKER Mersi Onorab Ramkalawan.

Mon ava donn laparol avek Leader Zafer Gouvernman Onorab De Commarmond.

HON CHARLES DE COMMARMOND Bonzour Mr Speaker.

Bonzour ankor enn fwa bonzour tou Manm Onorab – tou Manm ki a lekout, pep Seselwa espesyalman bann zabitan Cascade.

Mr Speaker, diskour Prezidan Danny Faure Mardi le 26 Fevriye dan sa Lasanble pa’n zis montre nou en portre Leta Lanasyon.

Diskour i osi montre nou kalite Prezidan ki pe diriz Sesel ozordi.
Mwan Mr Speaker, mon’n vwar en Prezidan kalm.

En Leader ki an kontrol.

En lafors trankil.

Mon’n vwar li demontre respe.

Mon’n vwar li demontre liminite e rekonnet ki sikse Sesel, se pa li tousel ou son Gouvernman ki’n akonpli.

Mon’n vwar en Prezidan rekonesan, ki konsyan ki se gras a travay dir e devouman sak Seselwa, ki Sesel in ariv kot i ete ozordi.

Dir mersi Mr Speaker, pa vedir zwe bon boug.

Dir mersi i senpleman bon savwar viv.

Diskour Prezidan in enn ki donn konfyans nou pep.


I montre nou ki nou annan en Prezidan ki annan en vizyon kler e ki pare pou pran desizyon difisil.

Prezidan pa’n vin fer politik dan Lasanble.

In koz fransman avek lepep Seselwa.

In fer en diskour fran e onnet.

E se lo sa diskour fran e onnet ki nou kote United Seychelles nou pou adrese.

Prezidan pa’n dir ki tou i parfe.

In fran, in koz laverite lo bann vre defi ki devan nou.

Mwan Mr Speaker, mon’n vwar en vre Leader devan sa Lasanble Mardi pase.
Mon’n vwar sa kalite Leader e Prezidan ki Sesel i bezwen.

En Leader ki pa vin polariz lopinyon, me enn ki annan abilite pou inifye sa pep.

En Leader ki demontre lafors san ki i entimid ou abes son bann oponan, me ki fer li trankilman e avek respe.

Akoz lafors Mr Speaker, pa vedir lekel ki kapab kriy pli for ou sa ki montre pli gro lebra.

Prezidan Faure i travay dir.

Pour li ‘’Sesel i par lao tou.’’ Son konpa in set lo stabilite, linite e prosperite pour tou Seselwa - pe enport krwayans politik.
Mr Speaker mon repete son konpa in set lo stabilite, linite e prosperite pour tou Seselwa pe enport krwayans politik!

Malgre tanpet, Prezidan Faure in tenir for.

I annan bokou ki’n pile, in annan bokou pile, i annan bloke.

Zot in anmar son lanmen pou anpes li ranforsi son lekip.

In annan freeze, zizman, zwe Lakour, imilyasyon plizyer dimoun e apre tousala in defrost lanmenm.

Ou a krwar tou batri in desarze tou balon in flak.

Pete glob Mr Speaker.

E ki nou’n vwar?


Prezidan Faure in ankor for e prezan ki i for!

Sa en Leader Mr Speaker.

En vre Leader, enn ki vreman kapab diriz pei.

En zonm ki kalm e for.

Ki annan tolerans e an menm tan sa rezilyans pour tenir presyon.

Akoz nou a rapel, kot i ete lanmans pwalon i so!

Prezidan i en vizyoner ki pe enspir nou pep e donn Seselwa lespwar pou mars ver lavenir latet anler ranpli avek konfyans.
Nou dan United Seychelles nou’n ganny enspire par Prezidan Faure e son diskour akoz nou par natir, nou en parti pozitiv.

Pou nou Mr Speaker, ver delo i touzour lanmwatye plen olye lanmwatye vid.

Problenm pa zis Sesel.

Mon krwar ki Seselwa in ase matir e enformen pou vwar ki defi i egziste dan tou pei.

Me Mr Speaker, sa ki separ Prezidan Faure avek lezot e sa ki separ United Seychelles avek lezot se ki nou, nou pa vin focus lo problenm nou.
United Seychelles i enterese avek solisyon - olye vwar zis problem, zis pou fer dimoun krwar ki tou keksoz dan sa pei i mal.

Nou pa kapab les problenm konsonm nou, nou pa kapab zis kritike, konplent e apre dir nou pa’n ganny enspire.

Me ler ou dan en leta sitan negativ Mr Speaker, ler olye donn en koudmen nou zis saboule, ler olye konfront difikilte nou saye, ki mannyer ou ekspekte ganny enspire?

Sa i parey en dimoun ki touzour an retar, touzour pe konplent, i mank avyon e i dir avyon pa’n take off.
Me Mr Speaker, sa avyon lontan in takeoff.

Me letan ou touzour an retar, pa blanm pilot avyon si ou ganny kit ater!

Le pwen Mr Speaker, se nou dan United Seychelles, nou enspire par diskour Prezidan akoz i ofer lespwar pep Seselwa.

Nou, nou dir avek tou Seselwa, annou ansanm kontinyen travay dir.

Akoz avek travay dir, pou annan mwens retar.

Nou, nou krwar dan dir mersi akoz nou rekonnet lakonplisman nou pei.

Nou fyer sak fwa ki nou travay dir i ganny rekonnet atraver lemonn.
Mr Speaker, dan United Seychelles, ler Sesel i premye pour en bon rezon dan l’Afrique, nou selebre akoz se Seselwa ki top.

United Seychelles pa selebre ler nou fail, nou pa glorifye dan soufrans nou pep e rod sak loportinite pou zet nou pei anba ouswa met disel dan son boubou.

Malerezman, se sa leta lespri serten nou ozordi dan sa pei.

Konbyen fwa dan sa Lasanble Mr Speaker nou’n tann 40poursan lapovrete?

Sa in vin en nespes lapriyer pou serten.


Me ler World Bank, UNDP, Nation Unies, WHO, IMF e lezot i montre progre kontinyel ki nou pei in fer anba United Seychelles, sa Lasanble i reste trankil.

Nou pa vwar sa lafyerte, sa sans patriotisme parey mon vwar sa pasyon e leksitasyon ler nou tande nou’n fer mal.

Mon demande, eski nou tou nou bann vre patriyot Seselwa?
Ki mannyer nou kapab apresye le byen otour nou ou kontribye pou en pli bon Leta nou Nasyon, si nou menm nou, nou kontinyen noye dan lanmertim e vanzans?

Mr Speaker, nou bezwen parey Bob Marley in dir ‘emancipate ourselves’ avek sa kalite ‘mental slavery.’ Annou deblok nou lespri e tir negativite ladan.

Nou pa kapab denigre nou pei, kontinyen ankouraz en kiltir ki glorifye problenm e tou sa ki mal.

Nou bezwen arete priy pou maler apre konplent ler nou rekolte problenm.
Ki nou ekspekte nou lazenes i fer Mr Speaker, si nou koz lo zot zis ler zot dan lapoud e lo methadone?

Me Leta nou Nasyon, i montre nou ki mazorite zenn dan sa pei i bann manrmay konfyan, ki pe fer sikse –menm lo nivo mondyal- dan domenn akademik, sportif, lanvironnman, e lezot.

Oli lankourazman pou sa bann zenn?

Oli felisitasyon?

Eski i zwe bon boug ler nou rekonnet e ankouraz sikse?

Eski dir mersi in vin en pese dan sa pei?

Mr Speaker annou lev Sesel anler.


Ozordi, i sagrin mwan pou dir, ki se etranze ki sant nou laglwar e elev nou moral koman en Nasyon.

Granmersi Prezidan Faure i annan sa tanperaman e bon zizman pou diriz sa pei.

I pa zis rabase.

I pa zis rabase devan en mikro, i diriz par legzanp.

se sa kalite dirizan ki nou bezwen dan sa pei.

I rekonnet letan pei pa pe fer osi byen, me i ankouraz e felisit nou ler nou reisi.

Mr Speaker se sa ki United Seychelles i ofer pep Seselwa.
Nou en parti lespwar e se avek lespwar e determinasyon ki nou pou reisir sirmont nou bann defi.

Leta nou Nasyon pa enn ki parfe.

Dezapwentman, problenm e defi i par dan lavi sa.

Politik ;- be en politik saboule e destriktif, me en politik i devret pragmatique e konstriktiv ;- politik i devret en zouti pour travay lo defi e amelyor kondisyon lavi en pep.

Prezidan Faure dan son diskour in tous plizyer pwen e propoz solisyon konkret pou adres bann defi.
United Seychelles i siport son propozisyon lo size lalkol par egzanp.

Kontrerman a sa ki’n ganny dir Prezidan in brav e fran lo sa size.

Lalkol i en problenm ki pe ronz fabrik nou sosyete.

Pandan bokou letan nou’n mank kouraz pour adres sa problenm.

Mon krwar ki tou Seselwa ki vwayaze in vwar ki i annan landrwa e ler spesifik vann lalkol.

Si nou oule bouz devan, nou bezwen fer sa ki neseser.
Mon konnen ki depi lontan Konsey pou drog avek lalkol – DAC- e osi CARE e bann dirizan Legliz pe demann Gouvernman pou pran bann tel mezir.

Mon swete ki sosyete sivil i siport sa demars akoz nou tou koman en sosyete nou devret koz en sel langaz e anvoy menm mesaz.

Bokou letid in fer par Minister Lafanmir ki’n demontre lenpak negativ vyolans domestik lo lafanmir, lo zanfan e son kou ekonomik pou pei.

Dan bokou ka, vyolans i lye direkteman avek labi lalkol.
In ler pour nou ranvers sa sityasyon e mon konvenki ki lanons Prezidan i en bon pa dan sa direksyon.

E mon krwar osi, nou kapab al pli lwen Mr Speaker.

I annan bokou pour fer ankor pou ki sa kiltir bwar an ekse, i ganny eliminen dan nou pei.

United Seychelles i donn son siport total propozisyon Prezidan pou separ landrwa ki vann lalkol avek laboutik.

Mr Speaker, in ler pou pran aksyon e fer keksoz diferaman.

Me konpran mwan byen.

Nou pa pe dir personn pa vann lalkol.


Me i bezwen annan en lord dan fason ki lalkol i ganny vann.

Nou pa kapab kontinyen Mr Speaker avek en sityasyon kot konmela, laboutik i ganny penn avek posters ki advertise labwason.

Eski i byen ki ler ou zanfan i antre dan en laboutik, premye keksoz ki i vwar se letazer bwar avan manze?

Ki mesaz ki nou pe anvoye pou nou zanfan e nou lazenes?

Sa pa ase rezon pou vann lalkol dan son prop landrwa?
In ler pour nou aret blok semen e kree problenm trafik letan nou park devan nenport laboutik akoz nou oule aste lalkol.

An sa ki konsern drog Mr Speaker, United Seychelles i reste solider avek bann viktim e zot fanmir.

Sa trazedi i douloure pou nou pep, me nou bezwen annan kouraz pou pran bann desizyon difisil.

Realite Mr Speaker se ki adiksyon i en maladi e nou bezwen ofer sa bann zenn swen e tretman.

I fasil kondannen, i fasil pas zizman, me mon le dir avek tou Seselwa, pou montre plis konpasyon.
Adiksyon i serye Mr Speaker.

Trafik drog i enn pli gro problenm pli gro defi ki lemonn in fer fas avek.

Mon demann en kestyon avek sak Seselwa ozordi.

Si ti annan larepons senp, si ti vreman fasil, akoz ki bann pli gro pei, avek plis resours ki nou, pa ankor kapab rezourd sa problenm?

Lekel sa pei, devlope ou ki ankor pe devlope, ki’n reisir elimin drog konpletman dan son sosyete?

Mr Speaker napa; me sa pa anpes nou lager avek tou nou kouraz pou protez nou zanfan e sov bann ki’n tonbe.
Ozordi Mr Speaker, mon le anmenn sipor United Seychelles pou zefor ki pe ganny fer par APDAR e tou lezot Lazans e partner ki pe travay avek bann adikt.

Annou mazinen Mr Speaker, se nou zanfan, nou bann frer e ser Seselwa ki pe bezwen led.

Annou tret zot avek respe.

Annou montre e annou montre zot ki lasosyete pa’n rezet zot Mr Speaker.

Dan sa laliny Mr Speaker, mon le propoze ki Minister Lasante i rekonsider sa bann landrwa piblik, kot zot donn sa bann zenn methadone.
I annan nou Mr Speaker, ki maltret sa bann manrmay ler nou pase e vwar zot dan laliny pe esper latizann.

Mwan Mr Speaker i aras mon leker ler mon vwar sa bann zenn.

Se pour kwa mon demann Gouvernman pou donn sa tretman dan en fason e fasilite, ki respekte dignité imen sa bann zenn e retir stigma.

Napa malad ki ganny tretman dan piblik koumsa.


Adiksyon i en maladi, e in ler pou nou tret sa bann zenn avek plis dignité e respe pou zot realize ki sosyete pa’n rezet zot, e pou zot osi annan plis respe pou zot prop lekor.

United Seychelles i akey lanons Prezidan ki nou’n ganny finansman avek Gouvernman Emirat Arab Ini, pou konstrir sa sant Cap Ternay e osi avek Lotorite Franse e Linyon Eropeen pou devlop progranm.

Nou dan United Seychelles nou mesaz i kler an sa ki konsern labi e trafik drog.
Nou demann Prezidan pou pa les okenn nou zenn ater.

Ziska sa dernyen adikt, nou devret fer tou pou donn li en dezyenm sans refer son lavi.

Li osi i nou zanfan.

Par kont, nou dan United Seychelles nou le vwar plis aksyon kont trafiker.

Okenn trafiker pa devret krwar ki zot ‘safe’ pou kontinyen anpwazonn sa pep.

Mon espere ki sa nouvo Lazans Nasyonal pour Lentelizans i a donn priyorite lalit kont drog, lalit kont trafik drog Mr Speaker.

Lo size, les mon koz osi lo size lapovrete.


Lo size lapovrete Mr Speaker, mon krwar ki in ler pou nou annan en lapros serye lo sa size.

United Seychelles pa pou pran okenn lektir avek bann ki pe fer nou krwar ki Seselwa nou pe mor lafen, ki napa manze, napa delo, napa travay, napa lakaz, napa ledikasyon ou napa lasante.

Mr Speaker se sa lapovrete.

Se sa kondisyon ki ti egziste Sesel 50an pase e ki United Seychelles in retir sa pep ladan.

Annou pa konfiz kou lavi avek lapovrete.


Annou pa konfiz sa pep avek bann statistik ki pa konplet.

Sa ki le koz lo lapovrete, mon dir zot al koz avek zot paran e gran paran e i ava rakont zot vre lapovrete dan Sesel.

Par kont Mr Speaker, United Seychelles pou reste touzour lo kote bann ki mwen fortinen.

Kot i annan vre bezwen, kot dimoun i bezwen lasistans, nou siport sa bann mezir parey ki Prezidan in anonse pou empower dimoun e retir labi dan sistenm.

Mesaz United Seychelles i kler.


Sesel 2019 pa Sesel 1976.

Seselwa ozordi i annan loportinite, Seselwa i annan swa.
Annou aret fer politik ‘’40poursan.’’ Ler etranze i visit Sesel:  Zot vwar kalite lakaz ki nou apel Social Housing,  zot vwar sa kantite loto nef lo semen,  zot konstat bann statistic parey kantite dimoun ki vwayaze par an,  zot vwar lakantite dimoun ki propriyeter zot prop lakaz,  zot vwar kantite lakaz ki annan akse avek delo trete e elektrisite,  zot vwar lakantite dimoun ki annan telefonn portab e akse avek internet  zot vwar akse ki dimoun i annan avek ledikasyon e lasante Mr Speaker si mon kontinyen mon pou ale ziska demen bomaten.
Me le pwen i ki sa bann dimoun i riy nou.

Zot demann nou, oli lapovrete?

Zot menm dir nou, ki nou pa kalifye pou ganny led.

E tou sa i bann siny ki nou pa en pei pov.

Mr Speaker, pou bann ki fer resers lo lot kote latab, mon a les zot al rod bann statistik spesifik pou bann size ki mon’n site.

United Seychelles i konnen ki in fer pou sa pep Seselwa!

(APPLAUSE) HON CHARLES DE COMMARMOND E kot i annan bezwen, kot dimoun i ganny kit ater, se nou ki’n touzour la, pare pou ede e ofer nou solidarite.
Nou pou kontinyen Mr Speaker, me nou bezwen osi fer sir ki lasistans vin pli efektiv.

Lakaz Mr Speaker i en lot size ki Prezidan in anons bann nouvo mezir.

E lakaz, i en lot size ki United Seychelles pa bezwen lektir lo la.

Letan nou ti konmans konstrir lakaz lo later konble Roche Caiman, en bann ti maltret Seselwa e dir zot ki Gouvernman pe met zot dan Lakaz Lapen.

Pa bliy Nageon Estate, sa dapre zot ti Lakaz Pizon.
Mr Speaker, sa Gouvernman anba United Seychelles in kree loportinite pou dimoun vin propriyeter zot prop lakaz.

Permet mwan partaz en statistik pour bann ki le fer nou krwar ki Seselwa pe dormi anba ros.

Dernyen resansman i montre nou ki ozordi, dan Sesel 75poursan lakaz dan Sesel, 3 dan 4 lakaz, i annan zis 4 dimoun ou mwens ki viv ladan - ki viv dan sa bann lakaz.
Sa i vedir ki nou problenm lakaz i plito baze lo lekspektasyon e swa ki dimoun i annan e non pa neseserman avek bann lakaz ankonbre, kot dimoun pe dormi enn lo lot lo kanmarad.

Sa se statistik ki pe koze.

E kot i ankor annan lakaz ankonbre Mr Speaker, se bann leksepsyon e se sa ki nou Polisi lakaz pe adrese.

Mr Speaker, United Seychelles i rekonnet lekspektasyon Seselwa pou annan zot prop bout later e lakaz.
Me annou pa konfiz problenm personnel dimoun ouswa problem sosyal parey ler fanmir i kase pou vin fer politik avek size later e lakaz.

United Seychelles i siport Prezidan Faure 200poursan akoz si aziste Sistenm Pwen avek bann nouvo mezir ki Prezidan in anonse, si nou konplet sa 3000mil lakaz avek lasistans Gouvernman L’Inde, mon konvenki, ki nou bann frer e ser Seselwa ki bezwen lakaz pou ganny asiste.

Pou konklir Mr Speaker, Mon le servi en fraz dan diskour Prezidan.
Prezidan in fer nou rapel ki Leta nou Nasyon se nou.

Mr Speaker, Ozordi nou annan loportinite partisipe, kontribye e kritike.

Me annou fer li dan en fason konstriktiv.

Mon lans lapel avek tou Seselwa, nenport ki krwayans politik pou nou osi met Sesel premye.

Annou apiy nou pei.

United Seychelles i annan loner pou diriz sa pei pandan tou sa letan.
Nou’n annan nou loner pou fer li Mr Speaker e malgre bann mankman, nou’n reisi kree en nasyon Seselwa ki ozordi i kapab debout avek lafyerte akote lezot Nasyon o monn.

United Seychelles in kree, in kree loportinite pou tou Seselwa grandi e determin kalite lavi ki i anvi.

Se sa pli gran rev e pli gran dezir ansyen Prezidan Rene ki’n fek kit nou.

Fodre ki zenn Seselwa i sezi loportinite, ki zot aprann, ki zot annan respe, ki zot annan konfyans e lespwar dan zot lekor e zot pei.
Ozordi, ler nou regard leta nou Nasyon, nou dan United Seychelles nou dir Prezidan Rene mersi, mersi e mersi bokou.

(APPLAUSE) HON CHARLES DE COMMARMOND Prezidan Rene pa ti en zonm parfe.

I pa’n reisir fer tou dimoun kontan, me mon konnen ki in fer bokou, bokou e bokou menm pou pep Seselwa.

Son pli gran lakonplisman, e pli gran lakonplisman United Seychelles, i en Sesel kot sak fanm, sak zonm, sak zanfan i annan loportinite, e i annan swa.

United Seychelles in lager pou met sa fondasyon an plas.
Pou retir inegalite ek lenzistis dan sa sosyete.

Rezilta, i dan sa Sesel ki nou vwar otour nou Ozordi Mr Speaker.

Konpar sa Sesel 40an pase, e apre vin dir mwan, ki sa pei pa’n devlope, ki Seselwa pann progrese.

Nou dan United Seychelles nou pare pou fransir sa lot letap nou devlopman.
Parey nou vizyon dan nou Konstitisyon i dir “A United Seychelles where every child, woman and man is empowered to cross the next frontier of development.’’ Nou dir avek sa pep zwenn nou, follow US, kontinyen travay dir kontinyen siport kanmarad e reste solider pour ki ansanm nou anmenn nou Sesel pli devan.

Nou dan United Seychelles konman en parti progresif, patriyotik e demokratik nou siport Prezidan Faure pou en Sesel ini pour ki tou Seselwa i kapab travay ansanm pou nou Sesel ki par lao tou.
An siportan son mesaz lo Leta nou Nasyon, nou dan United Seychelles, nou renouvle nou sipor pou vizyon ki in etale pou lavenir Sesel, e nou pou fer sir ki i reisir.

Mon lans en lapel avek tou Seselwa avek lepep Seselwa an antye pou siport Prezidan Faure dan sa travay nob ki i pe fer.

Mr Speaker, mon remersye ou.
(APPLAUSE) National Assembly of Seychelles State of the Nation Address Thursday 20th February 2020 MR SPEAKER Prezidan La Repiblik, Mr Danny Faure, Vis-Prezidan, Madame Minis Dezinyen, Leader Lopozisyon, Leader Zafer Gouvernman dan Lasanble Nasyonal, Msye ek Madanm Minis, Sef Lafors Defans, Komisyoner Lapolis, Prokirer Zeneral, Ziz Lakour Siprenm, Depite Speaker Lasanble Nasyonal, Ansyen Speaker Dr Patrick Herminie, Manm Lasanble Nasyonal, Manm Kor Diplomatik, Depite Clerk, Tou Envite Distenge, Msye ek Madanm, bonswar.
Mon akey zot tou ki prezan e osi zot ki pe ekout nou atraver radyo, televizyon e internet isi Sesel e aletranze.

Mon swet zot tou, labyenveni.

Parey sak lannen e anliny avek nou Konstitisyon e Standing Orders Lasanble Nasyonal i ouver avek Ladres lo Leta Lanasyon kot Prezidan Larepiblik i adres pep Seselwa atraver nou Lasanble.
Apre Ladres Prezidan ozordi, Lasanble pou adjourn e repran son travay Mardi le 25 Fevriye kot nou pou ekout repons Leader Lopozisyon, swivi par repons Leader Zafer Gouvernman e lezot Manm.

E san tarde mon pou donn la parol Prezidan pou li pronons son Ladres lo Leta Lanasyon.

Mr Prezidan la parol i pou ou.

THE PRESIDENT MR DANNY FAURE Frer ek Ser Seselwa, Konpatriyot.

Mr Speaker, Vis-Prezidan, Leader Lopozisyon, Leader Zafer Gouvernman, Onorab Manm Lasanble Nasyonal.
I touzour en plezir pou mwan adres zot lo Leta nou Nasyon, sirtou ozordi le 20 Fevriye dat ki Nasyon Ini in dedye koman Lazournen Mondyal pou Lazistis Sosyal.

Mon’n swazir pou delivre mon diskour ozordi akoz sa prensip ki apel lazistis sosyal i a la baz nou progranm devlopman kot pep Seselwa in progrese, in devlope e arive partaz sa prosperite.

I reprezant listwar semen ki Sesel in pran e pe kontinyen pran pou gard son pep o sant transformasyon.
Leta nou Nasyon ozordi, i rezilta tou sa travay dir ki nou’n fer ansanm koman en pep dan linite, dan stabilite e dan lape.

Ozordi en zenn Seselwa ki’n konplet son ledikasyon i zwenn lemonn travay e fer son par pou redwir nivo mank lanplwa pou vin zis 2.54 poursan.

En viziter in arive Sesel, in al reste dan sa enn 659 pti letablisman touristik ki annan propriyeter antyerman Seselwa.

En nivo pli o dan nou listwar.


En fermye in leve granmaten e in fer son parkour pou ogmant prodiksyon lokal lavyann pork par 12.6poursan konpare avek lannen 2018.

En ners in kit son fanmir pou al pran kar lannwit akoz i konsyan ki annan son frer ek ser ki bezwen son swen.

Son devosyon i senboliz sa kalite sosyete baze lo swen e lanmour, ki nou bezwen ranforsi koman en pti pei.

E sa lannen nou zwen ansanm avek larestan lemonn pou onor zot.

Zot bann ners e bann fanm sarz.


En papa in mont kot li fatige, apre en zournen travay.

Konvenki ki son garson e son fiy i annan en lavenir briyan devan zot, si zot kontinyen aprann, aprann, e aprann e sezi tou loportinite ki Sesel i ofer zot.

Ozordi en keksoz i tre kler, se zot lepep Seselwa ki fer Leta nou Nasyon for e mon konvenki ki lavenir Sesel i for.

Lannen 2019 in mark lafen en deseni ki’n vwar Sesel kontinyen lo en semen progre e devlopman.
Nou’n ganny klase koman en pei avek en tre o nivo devlopman imen.

Nou lekonomi i an tre bonn sante.

Le 27 Out sa lannen, Sesel pou selebre 250an depi ki bann premye zabitan ti debark lo nou zil.

Sa pou en moman istorik e memorab.

Devlopman i anmenn bokou progre, me i osi amenn avek li bokou defi.

Nou reste determinen pou adres bann fleo sosyal ki poz en defi reel pou progre e devlopman enklisiv.

Sa deseni i enn kot nou bezwen konsolid nou progre.

Lakle, se ki nou reste ini.


Annou kontinyen fer progre ansanm, annou kontinyen batir nou lavenir ansanm.

Pandan sa dernyen 3an, nou konsantre lo kree bann lenstitisyon Nasyonal pou ranforsi nou demokrasi.

Anmezir nou ranforsi nou demokrasi, nou bezwen osi ranforsi lakominote.

Bann defi sosyal, defi relasyon e defi dan lakour i afekte striktir lafanmir e la kominote, ki an retour afekte nou pti Nasyon.
I enportan pou nou pa les perdi bann valer moral ki’n ranforsi fabrik nou Nasyon e fason ki nou’n touzour viv antre nou.

Mon reste konvenki ki solisyon pou bann defi ki lasosyete pe fer fas avek, i depan lo lafors lafanmir e lo sipor la kominote.

En kominote ki for se en kominote kot lespri swen pou enn a lot, lespri la partaz e siport e lespri solidarite ek konpasyon anver kanmarad i vivan.

Ozordi alor, mon deklar sa nouvo deseni koman en deseni pou renouvelman nou kominote.
Dan sa prosesis renouvelman la kominote, nou tou nou bezwen fer gran zefor pou regard dan striktir apropriye pou ki annan medyasyon lo nivo kominote.

Sa i fason pou nou rezourd bokou dezakor antre vwazen e manm la kominote.

Serten sa dezakor i osi en lobstak pou devlopman dan bann lenfrastriktir neseser ki pou deservi nou kominote.

Nou oule vwar plis progranm ki’n ganny met an plas dan distrik pou siport devlopman lendividi dan la kominote e amelyor lavi sitwayen.
Plis progranm vize ver nou bann dimoun aze, vwazinaz, pou bann zanfan e zenn e progranm pou dimoun avek dezabilite.

Tou sa a ganny konsolide avek sipor sosyete sivil.

Plis progranm e aktivite ki promouvwar e protez nou kiltir.

Nou lalang Kreol e nou leritaz.

Meyer kordinasyon ant Konsey Nasyonal pou Sport avek Konsey Nasyonal pou Lazenes, ki kordin plis aktivite sportif, rekreasyonnel, e edikasyonnel pou devlopman e lepanouisman nou zenn.
I enportan dan devlopman nou distrik ki nou port latansyon a nouvo bezwen e dezir lazenes Seselwa.

Sa lannen Gouvernman pou double son zefor pou ranforsi bann progranm dan kominote e pou ogmant partisipasyon lo nivo distrik.

Lanfaz pou osi ganny mete lo bann progranm ledikasyon ki pou ekip sitwayen avek konpetans pou pli byen zer zot lavi e zot lakour.

An plis, nou pou amelyor servis ki bann dimoun ki pe viv avek dezabilite i gannyen.

Sa a ed zot zwir en meyer kalite lavi.


Ozordi mon lans en lapel pou tou lorganizasyon ki travay avek e dan nou kominote, pou travay pli pre ansanm pou ranforsi koneksyon e koezyon sosyal.

Nou bezwen kontinyen sa travay pou nou re valoriz e re dinamiz nou kiltir, nou bann valer koman en Nasyon e pou met lanfaz lo partisipasyon aktiv nou sitwayen dan son kominote.
Renouvelman nou kominote i nesesit ki sitwayen i pran responsabilite pou son kominote e i form parti mekanizm pou pran desizyon lo bann keksoz ki afekte son kominote.

Alor moman in arive pou sitwayen swazir son Konsey Distrik atraver eleksyon lib.

Rol Konsey Distrik se e pou administre bann zafer ki konsern zabitan zot distrik.

I pou etabli vizyon pou distrik e pou diriz devlopman dan distrik.

Konsey Distrik i annan en gran responsabilite pou amenn dimoun ansanm e diriz sa renouvelman lakominote.
Lalwa ki gouvern Konsey Distrik in antre an fors komansman sa semenn, anliny avek sa Lalwa ki donn responsabilite Prezidan Larepiblik pou anons dat eleksyon pou premye Konsey Distrik.

Mon annan plezir pou anonse ki eleksyon Konsey Distrik pou ganny fer le 21,22,23 Zanvye lannen 2021.
Frer ek ser pep Seselwa, ler nou reste ini nou bouz nou pei devan e nou anpese ki progre i sap nou, pou Sesel bouz lo en lot letap kot devlopman i enn ki pli enkli siv, nou bezwen fer sir ki nou bann zanfan i byen ganny okipe.

Letid ek resers lo Petite Enfance in prouve ki en zanfan i ganny marke par le res son lavi par fason ki i grandi antre zour son nesans ziska apepre 5 a 7an.
Alors i enportan ki paran ek bann ki sirvey zanfan i reste angaze pou asire ki zanfan i grandi dan en pli bon fason posib, ki prepar li pou pli tar.

Ozordi Lazans Proteksyon Sosyal i annan en Scheme pou paran ki bezwen lasistans finansyel pou Child Minding ouswa Day Care.

Paran i bezwen fer laplikasyon avek Lazans pou Proteksyon Sosyal pou ganny sa lasistans.

Si zot kalifye peyman i ganny fer direkteman avek sa Childminder ouswa operater Day Care.
Apartir Avril sa lannen sa lasistans pou ganny ofer pou tou zanfan, Childminder ouswa Daycare ki anrezistre pou enform IECD lidantite sa zanfan ki’n anrezistre e peyman en sonm R750 par zanfan par mwan pou ganny fer otomatikman.

Sa i vedir ki pa pou neseser pou sa paran fer laplikasyon avek Lazans Proteksyon Sosyal.

Nou ankouraz paran pou amenn zot zanfan kot en childminder ki anrezistre avek IECD kot nou konnen zanfan pe ganny swen a en standar.
Sa i pou osi ede redwir kou child minding lo paran avan ki zanfan i annan laz pou al lakres.

Sa lannen i reprezant premye deseni depi ler ki Sesel ti pran en pa tre aktif dan domenn swen e ledikasyon Petite Enfance.

Apre 10an dan sa travay e progre, an Novanm lannen pase Lenstiti Petite Enfance in ganny rekonnet par Nasyon Ini e UNESCO.

Ozordi sa lenstiti i ganny klasifye koman en lenstiti kategori 2.

Sa i vedir ki kad ki Gouvernman in met an plas pou swen e ledikasyon Petite Enfance i enn ki tre o.
An rezilta progre dan sa domenn, Gouvernman i an diskisyon avek UNESCO pou etabli en sant kategori 2 isi Sesel pou larezyon.

Gouvernman Emirat Arab Ini i agree pou donn Sesel en don pou konstrir sa sant.

Konstriksyon i ekspekte komanse pli tar sa lannen.

Ledikasyon i en sekter ki kontinyen evolye.

Bann zouti laprantisaz i kontinyen sanze, lekspektasyon anplwayer i osi sanze.

Dan mon Ladres 2an pase mon ti koz lo lenportans lotonomi e rann kont koman konponan kle pou asir kalite dan sistenm ledikasyon.
Mon kontan pou war ki paran pe ralye deryer sa nouvo konsep.

Lotonomi lekol i donn pouvwar Administrasyon Lekol, Konsey Lekol e ansenyan pou kapab organiz zot lekol e prioritiz zot plan pou siport bezwen zot etidyan dan zot kominote.

Apre bokou analiz e preparasyon, apartir dezyenm term sa lannen tou lekol primer e segonder pou egzers plis lotonomi e plis lotorite pou pran zot prop desizyon.
Sistenm gouvernans lekol e striktir zesyon lekol, pou kontinyen ganny ranforsi pou amelyor kalite ledikasyon e pli byen reponn a demann sa nouvo letap kot zot pli otononm.

Parey mon dir, i annan en nesesite pou sak partner dan ledikasyon, pran zot responsabilite.

Bokou konsiltasyon ek travay in ganny fer pou prepare en kad ki pou kapab azir sa.
Apartir Me sa lannen, paran, etidyan, ansenyan e Ladministrasyon Lekol pou siny en Kontra lobligasyon ki pou fer ki sa 4 partner dan ledikasyon ava onor zot obligasyon.

Sa nouvo lapros a fer ki etidyan e ansenyan a travay dan en lanvironnman ki siport laprantisaz ki a o standar e amelyor rezilta dan ledikasyon.

Sistenm ledikasyon ki nou annan ozordi i bezwen reflekte bann nouvo konpetans ki lemonn travay i bezwen ozordi e demen.
Nouvo lekol Teknikal e Vokasyonnel ki pou ganny batir lo Ile Soleil pou ofer sa servis.

Preparasyon sa proze i lo bon semen e nou eksepte komans konstriksyon lekol sa lannen.

Sa lekol pe ganny finanse atraver en don sorti kot Gouvernman La Chine.

Nou Liniversite Nasyonal, Liniversite Sesel pe zwe en gran rol dan devlopman nou resours imen.

Pandan sa 10an legzistans Liniversite in donn Diplonm plis ki 2000 etidyan ki pe kontribye dan devlopman nou pei.
En Liniversite i osi annan en rol enportan pou fer resers e siport desizyon ki baze lo levidans.

Liniversite Sesel pou apartir lannen prosenn resevwar en don anyel atraver Bidze Nasyonal pou ed li dan prosen letap son devlopman.

Lenstiti Guy Morel, i osi annan en rol enportan pou kontinyen donn formasyon neseser pou ogmant kapasite travayer dan sekter piblik e osi dan sekter prive.
Gouvernman in deside ki apartir Zanvye lannen prosenn Lenstiti Guy Morel pou osi ganny siporte par en don anyel pou son devlopman.

Devlopman en pep dan tou son laspe, son lepanouisman, son byennet, son boner i depann bokou lo sa lasante.

Nou pe kontinyen moderniz nou system lasante, envestir dan nou bann staff medikal e entrodwi plis swen spesyalize Depi lannen 2018 nou annan 25 Dokter, 2 Dantis e 18 Dental Therapist Seselwa ki’n ganny zot Degre.
An se moman nou annan 56 etidyan ki pe etidye pou vin Dokter oubyen Dantis dan12 diferan pei.

Nou pe osi kontinyen envestir dan devlopman profesyonnel, nou bann ners.

Lannen pase 33 ners in ganny zot Degre, sa lannen 5 Dokter Seselwa pou fini zot letid spesyalize e lannen prosenn en lot 5 Dokter ankor pou konplet zot spesyalizasyon.
Prezans sa bann zenn Seselwa i permet nou servis lasante kontinyen amelyore, par egzanp ozordi dan Maxilofacial Surgery Unit, i annan 10 nouvo prosedir ki pe ganny administre par Lazans Swen Lasante ki dan lepase ti pe ganny administre aletranze.

Sa lenvestisman mazer i permet nou amelyor servis e amelyor swen ki disponib a nou popilasyon.

Nou konfidan ki avek lakantite zenn ki pe etidye deza dan sa prosen deseni nou pou kapab fer bokou plis ankor.
Gouvernman pou osi met plis lekipman spesyalize dan bann sant lasante sa lannen.

Sa bann lekipman pou ede tir presyon lo Lopital Sesel.

I osi permet Lazans Swen Lasante fer plis lo kote prevansyon.

Mon pran sa loportinite pou remersi lepep Seselwa pou zot langazman e lefe ki zot pe pran plis responsabilite pou gard zot an bonn sante.
Apartir Me sa lannen English River Health Center pou osi fonksyonn koman en night klinik sa i ava amelyor servis pou zabitan ki tonm malad pandan lannwit e permet Unit Accidents and Emergency baze kot Lopital Sesel pou pran swen avek ka dirzans.

Frer ek ser pep Seselwa, an 2017 nou ti vwar en lepidemi ‘’Lapes’’ dan la rezyon.

An 2018 ti annan en lepidemi Ebola dan Lafrik, sa lannen i annan en nouvo lepidemi Corona Virus.
An vi frekans bann lepidemi global e risk ki sa i poze lo nou sistenm lasante piblik, Gouvernman in deside akseler demars pou konstri en Sant Izolasyon.

Mon annan plezir pou anonse ki konstriksyon sa sant pou komans an Mars sa lannen kot Lopital Sesel.

Sityasyon lakaz dan pei i reste kritik, malgre nou’n fer bokou, i reste en defi.

Sa lannen avek en meyer preparasyon e sipor nou plan se pou delivre 434 kare later dan 13 distrik.
Statistik sorti Labank Santral i montre ki valer loan akoz ki’n ganny prete avek bann Labank in ogmante par 20 poursan an lannen 2019 pou ariv R1.77bilyon.

Sa sif i demontre lenvestisman ki fanmir pe mete dan konstriksyon zot prop lakaz.

Gouvernman in aste 42 apartman avek Fon Pansyon lo Perseverance.

18 apartman pou ganny lwe avek zenn profesyonnel, sirtou bann ki sorti Praslin ek la Digue ki travay Mahé e ki pe rankontre difikilte lozman.

24 apartman pou ganny vann avek dimoun ki napa later ou lakaz.
Apartir Zen sa lannen Fon Pansyon pou komans en nouvo proze 87 lakaz dan distrik Au Cap ki pou benefisye bann ki napa later ou lakaz.

An 2017 mon ti anons en progranm anbisye pou fer 24 lakaz dan 24 distrik dan 24 mwan.

Ziska prezan anba sa proze nou’n fer alokasyon 234 lakaz.

108 lakaz in fini konplete e pe esper alokasyon e 225 lakaz i dan faz konstriksyon.

An plis ki sa proze nou’n osi konstri e delivre 110 lakaz.

Sa proze 24-24-24 in permet nou idantifye serten febles dan nou zesyon proze lakaz.
Nou leksperyans resan pou permet nou amelyor zesyon bann proze bann prosen proze lakaz.

Swivan travay ki Minister Lafanmir in fer dan distrik nou idantifye 624 ka kot lakaz i dan en leta tre kritik.

Lannen pase nou’n rezourd 177 ka, aprezan nou pe travay pou konplet sa 447 ka ki reste.

Mon annan plezir pou anonse ki an rezilta negosyasyon avek Gouvernman Lenn nou pou anbark lo en progranm pou konstri 2500 lakaz dan sa prosen 4an.
Sa progranm i finanse atraver en don, 40poursan e 60poursan i finanse atraver en loan ki pou ganny re peye par Gouvernman Sesel.

(APPLAUSE) THE PRESIDENT MR DANNY FAURE Sa 2500 lakaz pou fer en gran diferans dan sityasyon lozman.

Pandan lannen 2017 akonpannyen par bann Onorab Manm Lasanble Nasyonal e Administrater Distrik mon ti ganny sans vizit plizyer fanmir ki pe viv dan housing estate, ki tonm anba responsabilite PMC.
An 2018 e 2019 PMC ti pe servi son prop reveni pou kapab finans renovasyon lo sa bann propriyete.

Demars in ganny fer par Gouvernman pou ki PMC i kapab akseler travay renovasyon lo plizyer sa bann housing estate.

Finansman sa bann travay i ozordi posib atraver en porsyon sa bond ki PMC ti lanse mwan pase.

Sa bann travay pou enkli konstriksyon nouvo sistenm desarz, reparasyon bann flat e reparasyon twatir.

HFC pe zwe en rol enportan dan finansman lakaz.

Mon remersi tou bann kliyan ki pe re pey zot loan.


Swivan mon diskisyon avek HFC nou’n deside ki apartir Mars 2020 sa bann mezir swivan pou antre an fors.

Housing loan pou ganny ogmante sorti R850mil ozordi pou vin R1.2milyon.

(APPLAUSE) THE PRESIDENT MR DANNY FAURE Second Housing Loan pou ogmante sorti R400mil ozordi pou vin R550mil.

Loan pou renovasyon mazer lo lakaz, aze plis ki 15an pou ganny ogmante sorti R250mil ozordi pou vin R350mil.
Pou zabitan Perseverans Home Improvement Loan, HIL pou double sorti R25mil ozordi pou vin R50mil.

En nouvo Scheme pou osi ganny entrodwi an Avril sa lannen pou permet zanfan konstrir par lao lakaz zot paran dan bann ka kot paran napa ase later.

Sekter prive pe osi ede dan sityasyon lozman atraver lakaz ki zot lwe avek lafanmir.

Depi Zanvye sa lannen tax lo lwe lakaz in redwir pou sorti 15poursan pou vin 3 poursan.

Mon demann propriyeter ki pe lwe lakaz ozordi pou pas sa rediksyon lo zot kliyan.
Frer ek ser Seselwa, pri lavi i konsern tou dimoun e Gouvernman in pran bokou mezir pou adres sa.

Pandan mon vizit lo Praslin ek La Digue zabitan in eksprim konsern avek pri lavi ki pli o. Ozordi mon met lanfaz lo serten keksoz.

SEYPEC i vann karbiran menm pri lo Mahé, Praslin ek La Digue.

PUC i vann elektrisite menm pri lo Mahé, Praslin ek La Digue.

STC i vann 15 komodite de baz menm pri lo Mahé, Praslin ek La Digue.
Malgre tou sa zefor kolektif, zabitan Praslin ek La Digue i santi ki diferans pri lo komodite e materyo konstriksyon i plis ki sa kou transportasyon bato.

Pou ede adres sa apartir le 16 Mars sa lannen tou komodite dan laboutik STC pou ganny vann menm pri lo Praslin ek la Digue parey lo Mahé.

(APPLAUSE) THE PRESIDENT MR DANNY FAURE Sa i osi enkli sa nouvo laboutik STC Grand Anse Praslin ki vann serten prodwi e materyo konstriksyon.

En dezyenm lakonpannyen pou komans prodiksyon blok lo Praslin tre byento.
Mon swete ki sa i ava ede redwi kou materyo konstriksyon lo Praslin e La Digue.

An 2012, Gouvernman ti entrodwir VAT pou ranplas GST gradyelman anmezir ki lekonomi in fer byen e mwayen in permet, nou’n kontinyen tir VAT lo prodwi manze.

Ozordi mon annan plezir pou anonse ki apartir le 16 Mars sa lannen VAT pou ganny tire lo tou prodwi manze.

(APPLAUSE) THE PRESIDENT MR DANNY FAURE Frer ek ser Seselwa, bokou in ganny dir konsernan pri internet ki pa neseserman reflekte la realite.
Vwala bann fe;- Internet i ganny deservi dan de fason prensipal ozordi, enn se atraver koneksyon fixed dan lakaz ouswa dan landrwa travay koni koman fixed broadband.

Lot se atraver nou telefonn koni koman mobile broadband ouswa data.

Annou vwar sitasyon fixed broadband;- an term abord-abilite.

Pri fixed broadband Sesel ti ganny plase dan 41enm pozisyon parmi 181 pei an lannen 2018.

Sa lalis in ganny pibliye par Linyon Enternasyonal pou Telekominikasyon en brans Nasyon Ini.

Nou pli bon marse dan Lafrik.


Konsonmasyon fixed broadband savedir la kantite GB ki nou pe servi dan peryod Oktob ziska Desanm lannen pase i 23 poursan pli o ki pandan menm peryod dan lannen 2018.

Pri pou fix broadband in desann par 37poursan pou sak GB pou sorti R22.50 an Zanvye 2018 pou ariv R14 pou sou par GB an December 2019.I annan 4 lakonpannyen ki ofer servis broadband Sesel.

Lo kote mobile broadband osi koni koman data, sityasyon i diferan.
Sesel in ganny plase dan 80tyenm pozisyon lo pri prepaid mobile broadband e 75 pozisyon pou pri postpaid mobile broadband dan lannen 2018, dan sa menm rapor Linyon Enternasyonal pou Telekominikasyon.

La kantite GB ki pe ganny servi lo mobile broadband in ogmante par plis ki 95poursan dan peryod Oktob ziska Desanm lannen pase.

Konpare avek menm peryod dan lannen 2018.

Pri pou mobile data atraver package pli bon marse in reste menn nivo depi 2015 ziska lannen pase.
Dan sa dernyen 5an sel rediksyon dan kou mobile data in vin atraver pri ki ou ganny sarze si ou servi plis data ki dan ou kontra postpaid.

Statistik pli resan i montre ki ti annan 85,896 kont mobile broadband a lafen lannen pase.

Ozordi i annan 2 lakonpannyen ki ofer servis mobile broadband Sesel.

Lo sa size serten keksoz i kler pou mwan.

Premyerman konpetisyon i fason pli efikas pou redwi pri, sa i kler letan ou get statistik lo evolisyon pri dan sekter telecom.
Pri fixed broadband ti desann rapidman apre ki en nouvo lakonpannyen in antre dan sa sekter.

Dezyenmman malgre mobile broadband in ser dimoun i kontinyen ogmant son nivo konsonmasyon.

Krwasans dan lakantite mobile broadband ki nou servi koman en popilasyon i ekstraordiner.

Sa i tre pozitiv letan nou pe servi internet pou ogmant nou konesans e amelyor kominikasyon antre nou.

Trwazyenmman nou annan en lekonomi lib e Gouvernman pa kapab fixed pri internet.
Selman pou ede fer desann pri mobile data mon annan plezir pou anonse ki Gouvernman pou redwir license fee lo mobile broadband pa 20 poursan apartir le 01 Mars sa lannen.

Sa benefis i devret al ver bann konsonmater e mon demann sa de lakonpannyen ki ofer servis mobile data pou pas sa benefis avek kliyan.

Mon’n demann SPTC pou ofer WIFI gratwit dan tou bis apartir le 01 Zen sa lannen.

Sa i a permet pasaze pou servi internet pandan ki zot dan bis.
(APPLAUSE) THE PRESIDENT MR DANNY FAURE Pandan sa dernyen 40an nou popilasyon piblik in servi diesel koman sours prensipal lenerzi.

Moman in arive pou SPTC bouz anver teknolozi pli prop.

Swivan mon diskisyon avek Gouvernman La Chine lannen prosenn nou pou resevwar 22 nouvo bis elektrik.

Sa bann bis pou donn en servi direk ant Ile Aurore e Pointe Larue o bor lekol primer.
Pou annan zis en 12enn bus stop lo sa larout pou permet mouvman pli rapid ant serten rezyon lo Mahe, kot i annan bokou zabitan plizyer biznes e kot bokou dimoun i dan lanplwa.

Frer ek ser Seselwa, pandan sa dernyen 4mwan mare in ekstrememan o.

Beau Vallon, Au Cap, Anse Kerlan, Amitie, Anse severe, Anse Gaulette e plizyer lezot in ganny afekte avek radmare ek lerozyon.

Domaz ki’n ganny fer i vizib.

Sanzman klima i en defi reel pou lemonn, i en menas pou nou koman en pti leta zil.
Nou pe ganny afekte pli vit ki prevwar e lo en pli gran lanpler.

Lannen pase Gouvernman ti fer en plan pou nou protez nou lakot baze lo prediksyon bann syantis enternasyonal e prediksyon dan tanperatir global e nivo mare.

Proze dan sa plan ti pou kout $15milyon.

Lafason ki sa radmare e lerozyon pe afekte nou lakot nou bezwen enplimant proze deswit.

Mon angaz partner enternasyonal pou ganny akse avek lekspertiz neseser pou devlop solisyon imedyat ki nou kapab enplimante lo lakot.
Sa travay pou minimiz risk linondasyon ek lerozyon pou ganny finanse par en don €5 milyon sorti kot Lazans Franse Pou Devlopman.

Travay pou komanse tre byento Beau Vallon e answit Anse Kerlan, Anse La Blague, North East Point e Au Cap.

Mon’n fer li mo devwar pou partisip dan plizyer Forum enternasyonal pou amenn latansyon lemonn lo menas sanzman klima sirtou lo bann Pti Leta Zil.
Mon’n menm desann 124met anba lanmer pou koz avek lemonn lo nesesite protez nou losean e demann aksyon global ki kordinen e desizif.

Labote nou pei e konservasyon nou lanvironnman i enportan pou en pei ki depan lo tourizm.

Menm si nou en popilasyon 96,800 dimoun parmi en popilasyon global plis ki 7 bilyon, nou aksyon dan sa domenn i enportan, pou konbat sanzman klima.

I neseser ki emisyon karbonn i ganny redwir lo nivo global.

Nou osi koman zabitan sa plannet nou bezwen pran nou responsabilite.
Lannen pase plis ki 95,199 tonn salte ti ganny depoze lo landfill zis lo Mahe.

Plis ki 40 arpan later lo Mahe, Praslin, La Digue i dedye a landfill.

Sa lannen nou pe finaliz nou Waste Management Master Plan avek sipor Linyon Eropeen.

Sa pou permet nou enplimant nouvo policy e stratezi neseser pou adres zesyon salte dan en fason pli soutenab pou prezerv nou lanvironnman ki telman frazil.

Drenaz La Digue i en problenm e mon’n vwar sa.


E Gouvernman in ogmant resours anba Bidze Nasyonal pou ede rezourd sa problenm.

Mon annan plezir anonse ki an plis ki sa R10milyon sorti anba Environment Trust Fund pou ganny dedye pou akseler e konplet bann proze drenaz lo La Digue.

(APPLAUSE) THE PRESIDENT MR DANNY FAURE Le 26 Mars sa lannen, koman en sanpyon dan lanvironnman e sanpyon dan Lekonomi Bl,e nou pei pou konplet travay lo plan zesyon maritim.
Nou pou atenn nou target pou dedye 30 poursan nou zone ekonomik eksklizif a konservasyon e proteksyon lanvironnman.

Nou pe reisi fer sa pep Seselwa 10an avan target enternasyonal.

Landrwa ki pe ganny proteze i baze lo zot lenportans pour biodiversite nou lanmer e pou ed nou reste rezilyan fas a sanzman klima.

Travay pou apre konsantre lo lenplimantasyon sa plan, ki primondyalman pou siport sa 2 pli gran pilye nou lekonomi ki tourizm ek lapes.
E nou’n kapab fer sa gras a travay ki ti komanse dan lannen 2014 e avek konsiltasyon tou bann partner.

Ozordi mon ti a kontan dir zot tou mersi, nou’n vin en model pou lezot e larestan pei.

Koman en pei nou pe fer bokou pou prezerv nou lanvironnman e ogmant nou rezilyans fas a sanzman klimatik.

Nou’n ban sak plastik, lenportasyon straw plastik, bwat take away polystyrene e lezot, pou redwi lakantite polisyon plastik ki nou prodwi.
Nou dan prose enplimant en Polisi pou rann boutey anver pou amelyor resiklaz e redwir lakantite boutey ki nou met dan landfill.

Lo kot lenerzi, wind turbine lo Ile Romainville e Ile Du Port i annan en kapasite 6 megawatt.

2 proze pano soler lo Ile Romainville zere par PUC i annan en kapasite 6 megawatt e pou komans prodwi elektrisite avan Me sa lannen.

Pano soler lo plizyer batiman prive, par fanmir e par biznes i responsab pou 4 megawat prodiksyon.
Ankor enn fwa Sesel pou en pionye anvi ki sa proze Le Rocher i premye proze pano soler flotan a en lanpler komersyal dan Lafrik.

En lakonpannyen fini ganny tender pou enstal en proze pano soler avek en kapasite 4 megawatt ki pou komans prodwi elektrisite ver lafen sa lannen.

An 2018 mon ti anons nouvo direksyon pou nou fer tranzisyon ver prodiksyon elektrisite baze lo LNG.

Sa i anliny avek nou vizyon pou en lanvironnman pli prop e pli soutenab.

Travay teknik pe progrese.


Ansanm koman en pei tou sa lenvestisman dan lenerzi renouvlab, pou permet nou atenn nou target, 5poursan prodiksyon atraver lenerzi renouvlab avan lannen fini.

Sa target ti ganny mete dan nou Polisi Nasyonal lo lenerzi dan lannen 2010.

Ozordi mon annan plezir pou anonse ki prosen target pou lenerzi renouvlab pou sorti 15poursan pou vin 30 poursan prodiksyon a lannen 2030.

Sa i pou ed nou kontinyen redwir nou depandans lo karbiran.

Sa i en target tre anbisye.


Nou sekirite alimanter i enportan.

Nou pe kontinyen siport prodiksyon lokal.

E sa sekter pe repran malgre ki i annan defi.

Statistik Minister Lagrikiltir ek Lapes i montre ki lannen pase ti annan 440 fermye aktiv dan 17 distrik.

Proze amelyorasyon irigasyon pe kontinyen.

21 green house adisyonnel ti ganny konstri pou ede dan prodiksyon legim.

An Oktob 2018, Gouvernman ti entrodwi en nouvo Polisi Sibvansyon pou siport prodiksyon lavann poul ek pork.
Lannen pase sa sibvansyon ti en valer R5.94milyon.

I ankourazan pou vwar ki prodiksyon lavann poul ek pork in ogmante lannen pase par 11.5 poursan pou ariv 1194 tonn.

Sekter Lagrikiltir in osi prodwir 36.9milyon dizef poul lannen pase.

En logmantasyon plis ki 13poursan konpare avek lannen 2018.

Statistik sorti Labank Santral i montre en logmantasyon plis ki 7poursan dan valer loan ki’n ganny fer avek Sekter Lagrikiltir.
Dan Artizanal, prodiksyon osi in ogmante e Gouvernman pe met an plas mezir pou azir soustenabilite pou stok pwason.

Sekter Lapes Bourzwa i en delikates dan lakwizin Kreol.

Sa pwason pe ganny lapes bokou.

Apartir le 15 Avril, Gouvernman pou met en ban lo leksportasyon komersyal Bourzwa.

Sa mezir ava fer Bourzwa pli abordab pou tou Seselwa.

(APPLAUSE) THE PRESIDENT MR DANNY FAURE Avek krwasans Ekonomik pandan sa dernyen deseni nou’n vwar en logmantasyon dan nivo saler.
Nivo saler in mont pli vit ki lenflasyon.

Sa i vedir ki pou lamazorite dimoun i annan en amelyorasyon dan kalite lavi.

Sif Biro Statistik i montre ki pandan peryod Zanvye ziska Mars 2010, saler mwayenn ti R6178.

Statistik pli resan lannen pase i montre ki saler mwayenn in ariv R14mil 290.

Sif Biro Statistik i montre ki dan lannen 2010 ti annan 48,467 vwayaz aletranze par rezidan.

Lannen Pase sa sif i montre 75, 654 vwayaz aletranze.
Statistik Labank Santral i montre ki an Zanvye 2010 nivo loan avek Labank ti R2.4 bilyon.

Lafen Desanm 2019, sa sif in monte pou vin R8.2bilyon.

Sa i zis serten statistik ki montre nivo progre ki nou’n attend ansanm dan sa dernyen deseni.

Sa i bann fe.

Sa i realite.

An plis ki statistik, sakenn de nou in remark en logmantasyon dan konsonmasyon e nivo lavi lamazorite dimoun.

Sa i en bon baz pou nou kontinyen travay nou tou ansanm pou amelyor lavi tou Seselwa.
Sa logmantasyon rapid dan saler dan sa dernyen 10an, in fer ki travayer i pli byen ganny rekonnet finansyerman.

Sa sirkonstans in osi kree en serten dezavantaz lo kote pansyon pou serten travayer ki’n pran zot retret plizyer lannen avan.

Pou adres sa pansyon minimonm sorti kot Fon Pansyon pou ogmante sorti R1000 par mwan pou vin R3000 par mwan apartir le 01 Zen sa lannen.

(APPLAUSE) THE PRESIDENT MR DANNY FAURE Sa pou finanse par Fon Pansyon.
Desanm lannen pase Lendeks Devlopman imen ki ganny mezire par Nasyon Ini ti plas nou pei Sesel 62enm dan 199 pei dan lemonn e premye dan Lafrik.

Sesel in ganny klase konman en pei avek en nivo devlopman imen ki tre o. Nou premye pei Lafrik pou attend sa nivo klasifikasyon.

I en lakonplisman ki nou merit santi nou tre fyer koman en pti pei dan Lafrik.

Pandan sa deryer deseni, nou’n toultan fer byen lo sa Lendeks gras a nou travay dir nou tou ansanm.
Siporte par bann bon Polisi progresif e progranm relevan.

Performans nou lekonomi i pozitiv e nou lekonomi pe vin deplizanpli entegre dan lekonomi global.

Mon’n deza anonse ki dan lannen 2017 ki nou pe travay ver en reform pou senplifye ladministrasyon business tax.

Business tax i en tax ki en biznes i peye lo son profi.

Lannen pase sa tax ti responsab pou 19poursan tou tax ki nou ti kolekte.

Swivan plizyer konsiltasyon, Gouvernman in travay avek OECD pou devlop en seri reform.
Sa bann reform pou fer nou sistenm enn, ki pli zis; enn ki pou ogmant nivo partisipasyon antrepriz.

E enn ki pou donn loportinite plis Lantrepriz pou pran responsabilite e kontribye dan devlopman nou pei.

I pou osi fasilit peyman tax.

Minister Finans pou prezant sa reform an plis detay an Avril sa lannen.

Sa lannen i fer 12an depi Lalwa lo tender ti ganny entrodwi.

Sa Lalwa pe ganny servi pou ladministrasyon plis ki R1bilyon par lannen.
A parti sa lannen nou pou anmenn lamannman dan regilasyon dan sa Lalwa, pou ki nou kapab servi li pou ede develop bann pti lantrepriz lokal e lantrepriz ki anploy Seselwa.

Regilasyon pou osi ganny entrodwir pou fer li pli fasil pou Pralinwa e Digwa partisip e ranport tender pou proze lo Praslin e La Digue.

Sa 2 mezir lo Lalwa tender i donn Gouvernman loportinite atraver Bidze Nasyonal pou devlop nou ban lantrepriz Seselwa e ankouraz nou bann lantrepriz pou anploy plis Seselwa.
I enportan ki travayer i santi benefis dan krwasans ekonomik.

Dan sa bann dernyen lannen i annan en seri mezir ki’n ganny entrodwir pou fer sir ki nou travayer pe reisir.

An Zanvye 2017 travayer Sekter Prive ti ganny pou la premyer fwa en 13enm mwan saler anliny avek Lalwa ki mon ti sinyen le 29 Desanm 2016.

An 2018 Gouvernman ti pibliy regilasyon neseser pou ogmant konze maternite par 2 semenn pou vin 4mwan.

Konze paternite ti ganny double pou vin 10 zour.


An 2019 Gouvernman ti pibliy regilasyon pou regilariz kondisyon travay 2 group travayer, ki oparavan pa ti ganny okenn proteksyon.

Sa se travayer domestik ek stevedores.

Sa regilasyon ki anfors ozordi, i donn plis proteksyon e plis drwa sa de kategori travayer.

I reste pou nou travay ansanm pou nou rezourd konpansasyon pou bann stevedores.
An 2019 Gouvernman ti pibliy regilasyon pou redwir lakantite sick leave ki travayer i kapab pran dan en lannen, pou vin 21 zour.

Gouvernman pou kontinyen rod sa ki meyer pou tou travayer.

Atraver nouvo Prozedlwa lo Lanplwa ki pou tous plizyer relasyon ant anployer ek anploye, pou osi annan provizyon pou ogmant konze anyel pou sorti 21 zour pou vin 24 zour.

Saler minimonm ti ganny ogmante an Avril 2016 pou vin R33.30 par erdtan pou lanplwa kontinyel.
An Zanvye 2019, sa sif in ganny ogmante pou vin R34.97 par erdtan.

Mwan pase sa sif in ganny ogmante ankor pou vin R38.25 par erdtan.

Sa i reprezant progre.

Atraver Scheme My First Job ki ed zenn ki’n fini letid pos segonder trouv lanplwa.

Dan sa 3 dernyen lannen 1483 zenn in ganny klase dan lanplwa.

Skill Development Programme vize ver zenn ki’n fini letid S5.

I annan 390 endividi ki’n partisip dan sa progranm lannen pase.

206 pe swiv lantrennman e 60 i dan lanplwa deza.


Sa de progranm pe ed nou zenn trouv lanplwa e fer zot kontribisyon pou bouz pei an avan.

Selon sif pli resan pibliye par Biro Statistik, nivo mank lanplwa parmi lazenes pou peryod Zilyet ziska Septanm 2019 ti 6.3poursan.

Sa i en rediksyon konsiderab konpare avek menm peryod dan lannen 2018, letan sa sif ti 14.7 poursan.

Nou pe fer progre.

Dan Bidze 2020 lanons ti ganny fer pou ogmant GOP lo travayer etranze ki pe travay Sesel plis ki 10an.
Sekter prive in eksprim zot konsern lo sa logmantasyon, ki zot santi i tre o. Nou’n ekoute e nou’n deside ki GOP pou travayer etranze ki isi mwens ki 12an pou reste R500 par mwan.

Nivo GOP pou travayer etranze ki dan lanplwa Sesel pou plis ki 12an pou R2mil par mwan apartir le 01 Mars sa lannen.

Nivo GOP pou bann live-in carers e travayer domestik i reste R500 irespektiv lakantite lannen.

Ozordi tou travayer Seselwa i kontribye 3poursan zot saler anver Fon Pansyon.
E anployer i kontribye 3poursan lo saler sak travayer Seselwa.

Ozordi napa lobligasyon pou travayer etranze fer okenn kontribisyon.

Apartir le 01 Zen sa lannen.

Travayer etranze pou osi fer en kontribisyon 3poursan zot saler ver Fon Pansyon.

Sa bann travayer etranze pou ganny rann 25poursan zot kontribisyon ler zot aret travay Sesel.

Gouvernman ti entrodwir en plan pou lokaliz bann pos ki bann etranze i okipe par Seselwa plizyer lannen pase.

E nou’n rankontre bokou lobstak dan son lenplimantasyon.
Apre plizyer lannen ki Gouvernman pe envestir dan devlopman resours imen, ozordi nou ankor vwar serten kategori profesyonnel Seselwa ki annan konpetans e leksperyans, me zot pa okip pozisyon kle dan bann gro lakonpannyen.

Gouvernman in deside alor ki apartir le 01 Me sa lannen pou serten pos kle dan bann gro lakonpannyen.

Nivo GOP pou ogmante pou vin R5mil par mwan.

Sa mezir pou aplik selman pou bann gro lakonpannyen avek reveni plis ki R50milyon par an.

Nou lekonomi pe agrandi.


Lakantite dimoun dan lanplwa formel in ogmante pou ariv 54,259.

Sif pli resan sorti Biro Statistik pou peryod Zilyet ziska Septanm lannen pase, in montre ki saler mwayenn in osi ogmante par 6.8poursan konpare avek menm peryod lannen 2018.

Lenflasyon ki mezir logmantasyon dan pri, i ganny pibliye par Biro Statistik.

Statistik pli resan i montre ki pou lannen pase 2019 logmantasyon dan pri ti 1.69 poursan.

An 2018 sa menm statistik ti 3.38poursan.


Krwasans dan tourism i reste pozitiv.

An 2019 nou’n vwar en logmantasyon 19poursan dan lakantite pti letablisman avek mwens ki 15 lasanm ki anrezistre.

Sa 659 letablisman touristik e 3709 lasanm i reprezant plis ki lanmwatye lakantite lasanm lotel ki egziste Sesel.

An 2019 $721 milyon ti ganny mete dan nou sistenm banker.

E $675milyon ti ganny tire dan nou sistenm banker.

Sa i vedir ki plis Dolar ti antre dan nou sistenm ki ti sorti.

En sirplis $45.7milyon.


Premye fwa ki sa in arive dan sa dernyen 10an.

Sa en lakonplisman vreman remarkab.

Leta nou lekonomi i reste solid.

THE PRESIDENT MR DANNY FAURE (APPLAUSE) Malgre krwasans ekonomik isi Sesel.

Lensertitid dan lekonomi mondyal i reste en konsern.

Lemonn pe vin de pli an pli konekte e sityasyon dan en kote lemonn i kapab rapidman afekte nou pei.

Negosyasyon lo Polisi komers ant bann gran pwisans ekonomik pe osi enpakte lo lekonomi mondyal.
An rezilta sa, i enportan ki nou reste touzour vizilan.

En lot menas ki nou lekonomi pe fer fas avek, se akse avek rezo banker enternasyonal - koni konman correspondence banking.

Ver lafen lannen pase selon Gouvernman La France nou pa ti pe asiste zot avek protokol lenformasyon.

Mwan pase en lakonpannyen ki’n anrezistre dan Sekter Finansyel Enternasyonal Sesel ti ganny sanksyonnen par Leta Ini.

Sa in annan en lefe lo nou sekter finansyel.


Swivan sa nou’n angaz nou avek sa 2 pei osi byen ki lezot Lorganizasyon Enternasyonal pou reform nou Lezislasyon.

De zour pase dan rankont konsey Minis Finans Linyon Eropeen, Sesel ti ganny azoute lo lalis bann pei ki dapre zot definisyon i napa korperasyon.

Ou non-cooperative.

Dapre Minis Finans Linyon Eropeen nou rezim tax preferansyel i kre en risk pou lekonomi bann pei Eropeen.

Alor Sesel i devret pran aksyon neseser pou konbat e rezourd sa risk.
Rapor lo rezim tax preferansyel Sesel ti ganny diskite lo komite OACD boner lannen pase, pou detay mezir ki nou bezwen pran.

An Fevriye lannen pase Linyon Eropeen ti demann nou komikman pou revwar nou rezim tax pou elim posibilite pou en konpannyen pa pey tax dan okenn pei.

Minister Finans ti resevwar en let sorti kot OECD ki ti detay lamannman ki zot ti oule nou fer.

Swivan konsiltasyon ant Minister Finans avek tou partner isi Sesel nou ti demann plis klarifikasyon.
Me pandan ki nou ti pe esper klarifikasyon avek OECD, an Septanm lannen pase Linyon Eropeen ti pibliy en lankadreman ki zot ti anvi nou swiv.

Linyon Eropeen ti apre reviz sa menm lankadreman e en nouvo versyon ti ganny pibliye an Desanm 2019.

Swivan piblikasyon sa nouvo lankadreman, nou’n ekrir Linyon Eropeen pou enform zot ki pa ti pou posib pou pran nou aksyon ti osi neseser dan sa 3 semenn ki ti reste avan dat limit le 31 Desanm.
demann en prolongasyon pou ki tou lamannman legal a kapab ganny fer par lafen Mars 2020.

Nou Nou pa’n resevwar en let an retour pou dir si sa dele ti akseptab ou non.

Toudmenm, Gouvernman in kontinyen zwenn avek tou bann partner dan sa sekter pandan sa bann dernyen mwan e komans prosedir pou fer lamannman neseser.

En Prozedlwa ki’n fini ganny pibliye mwan pase i spesifikman kont blansisaz larzan e finansman terorizm.
En lot Prozedlwa ki permet plis la transparans vizavi lenformasyon lo propriyeter legal sa bann lakonpannyen, in osi fini ganny pibliye.

Lasanble Nasyonal pou prosennman debat e konsider sa 2 nouvo Lezislasyon.

An plis ki sa Gouvernman pou osi prezant Lasanble Nasyonal avek lezot lamannman lo Lalwa Lakonpannyen Enternasyonal.

Lalwa Business Tax e lezot Prozedlwa an Mars 2020, pou kapab minimiz risk ki egziste kont nou Sekter Finansyel.
Sa pou permet nou ariv an konformite avek tou demann OECD e Linyon Eropeen avan lafen Mars 2020.

Nou reste angaze pou travay ansanm avek Linyon Eropeen.

Gouvernman Leta Ini, Financial Action Task Force e tou bann lorganizasyon miltilateral dan sa sekter pou elimin finansman terorizm e blansisaz larzan.

Nou mentenir nou komitman pou swiv standar sa bann pei devlope ki pe kontinyelman evolye.

Frer ek ser Seselwa, en fleo ki pe afekte nou sosyete lafanmir, se drog.
Lazans pou Prevansyon Labi Drog e Reabilitasyon pe fer bokou progre atraver son bann progranm reabilitasyon, pe mars tre byen.

2815 zenn ziska prezan in anrezistre lo bann progranm e parmi 1700 zenn plis ki lanmwatye i aktivman lo tretman.

APDAR an kolaborasyon avek Departman Lanplwa, in kapab plas dan lanplwa 80poursan sa 1700 dimoun ki lo tretman.

Sa i vedir 1360 nou bann frer ek ser ki ozordi pe aktivman servi tretman pe osi travay.
Pou komans lot letap dan reabilitasyon, i enportan ki nouvo sant reabilitasyon i vin an operasyonnel.

Gouvernman pou komans konstriksyon sa sant, Bonne Espoir pli tar sa lannen.

Parey in deza mansyonnen sa sant pe ganny finanse par en don sorti kot Gouvernman Emirat Arab Ini.

Nou konba kont trafiker drog pe ganny entansifye.

Plis resours in ganny mete dan sa brans Lapolis ki responsab pou lenvestigasyon krim finansyel.

Sa brans in etabli depi lannen 2018.


E i travay etrwatman avek Biro Anti-Narkotik pou fer lenvestigasyon lo blansisaz larzan e byen malaki.

Ziska prezan sa brans in prezant 11 ka avek Lakour Siprenm.

Dan sa 11 ka bann byen tel ki lakaz, bato, loto e lezot a en valer estimen plis ki R38milyon in ganny seziProzedlwa ki pou elimin tou posibilite pou blansisaz larzan, in fini ganny soumet pou konsiderasyon Lasanble Nasyonal.

Nou teritwar i vast.


Nou’n pran mezir pou ranforsi kontrol nou lafrontyer e tou pwen akse.

Nou pe kontinyen ogmant kapasite nou Lafors Defans pou fer plis sirveyans maritim.

Nou pe resevwar plis sipor sorti kot nou bann partner enternasyonal.

Nou’n ranforsi korperasyon avek tou bann pei vwazen dan sa rezyon.

I pa’n zanmen mon lentansyon e i pa mon lentansyon pou mwan enterfer dan travay Zidisyer.
Me mon santi i swe mazorite Seselwa ozordi ki ler Lapolis i fer en bon travay e bann trafiker drog i ganny pourswiv, Lakour i azir sever kont sa bann trafiker.

Frer ek ser Seselwa, Lalwa ki etablir Komisyon lo Laverite Rekonsilyasyon e Linite, i rezilta en konsansis ant le 2 parti politik dan Lasanble Nasyonal.

Koman Prezidan Larepiblik mon ti siny sa Lalwa le 6 Septanm lannen 2018.

Mon reste touzour konvenki ki pou pei al an avan i enportan ki nou konn laverite, ki nou rekonsilye e ki nou annan linite.
I enportan alor, ki sa konmisyon pa ganny servi koman en platform politik.

E ki i pa ganny enfliyanse par personn e ki i desarz son responsabilite anliny avek son manda.

Lalit pou ogmant la transparans, bon gouvernans e rann kont i kontinyen.

Pandan sa dernyen 3an Gouvernman in etablir nouvo lenstitisyon pou ed nou demars dan sa domenn.

Konmisyon lo Anti-Koripsyon in ganny etablir e pe ganny finanse atraver Bidze Nasyonal.

Lenvestigasyon dan plizyer ka ki’n ganny anmenn devan li i kontinyen.
Biro Ombudsman in soumet rapor e rekomandasyon avek mwan e Lasanble Nasyonal.

Gouvernman pou azir lo tou son bann rekomandasyon.

Travay ki Biro Ombudsman pe fer, pe osi kontribye anver sa prosesis dan Gouvernman, pou ogmant bon gouvernans, latransparans e rann kont., Biro Oditer Zeneral i osi soumet rapor e rekomandasyon avek Lasanble Nasyonal.

Travay ki Lasanble Nasyonal pe fer lo tou sa bann rapor pe osi kontribye pou ranforsi bann prosedir e sistenm rann kont dan travay Gouvernman.
Plizyer lezot Lenstitisyon i annan legzistans pou ogmant la transparans, bon gouvernans ek rann kont, sa bann lenstitisyon pou kontinyen vin pli for e pli kapab anmezir ki nou progrese.

Mon pou kontinyen mon lapros non enterferans pou ki sa bann lenstitisyon i mentenir zot lendepandans e deservi zot manda.

Sa pou ed Gouvernman kontinyen amelyor son servis, e protez lentere lepep Seselwa.

Mon fer lapel ozordi pou medya donn plis lenformasyon lo travay ki bann lenstitisyon pe fer.
Lo kote Zofisye Minister e Departman dan Gouvernman, mon’n vwar en amelyorasyon dan la transparans, bon Gouvernans e rann kont.

Travay i pli striktire.

Plis Polisi i ganny dokimante.

Plis servis i gide par en kad legal e regilasyon ki ganny pibliye anba Lalwa.

Nou bezwen vin pli efikas dan enplimantasyon progranm e servis.

Nou bezwen nou tou kontinyen adres bann defayans ki egziste e donn pli bon servis nou pep.
En travayer servis piblik i la pou deservi tou sitwayen san preferans e toultan avek respe e konpasyon.

Komansman sa nouvo deseni, mon lans en lapel ek tou travayer partou kot nou ete, pou nou redouble nou zefor pou donn en meyer servis.

Bann Lantrepriz Piblik i ganny dirize par zot Board.

Pandan sa dernyen 3an mon’n fer sir ki sekter prive e Sosyete Sivil i ganny byen reprezante lo sa bann Board.

Mon’n donn Board lespas pou delivre lo zot manda.


Mon espekte menm plis letan tou Board i abitye avek sa fason Gouvernans.

I enportan ki medya i desarz son responsabilite pou donn plis lenformasyon pou ki lepep Seselwa i reste azour avek travay ki sa bann lantrepriz piblik pe fer.

Frer ek ser Seselwa, sa lannen nou pou annan eleksyon Prezidansyel.

Ozordi mon lans en lapel ek tou sitwayen ki annan laz vote pou anrezistre e osi pou verifye zot non lo lalis voter.
Sa i nou responsabilite sivik koman sitwayen.

Nou viv dan en pei lib e nou bezwen gard respe a tou moman.

Tou sitwayen i annan dwa siport Dirizan son swa e parti politik son swa.

Personn pa bezwen maltrete par personn e viktimize par personn.

Mon swe se ki nou tou nou partisip dan sa eleksyon avek respe.

Nou gard linite, nou fer li dan lape.

Sa ki enportan se ki Sesel i sorti venker.

Frer ek ser pep Seselwa, Leta nou Nasyon i nou lakonplisman.

Nou annan en lavenir briyan devan nou.


Ansanm dan linite, dan lape, dan solidarite e dan stabilite, nou pou kontinyen sirmont bann defi nou lepok.

E kouronn nou sikse par labote nou travay.

Ozordi ankor enn fwa mon proklanmen ki Sesel i reste touzour pli gran ki nou tou!

Ki Bondye i kontinyen beni nou zoli Sesel!

Mersi.

(APPLAUSE) MR SPEAKER Mersi Mr Prezidan.

Bon prezan mon envit tou nou bann envite pou en pti resepsyon dan lobby.
E Lasanble i adjourn e nou pou repran nou travay Mardi le 25 Fevriye 9er bomaten.

(ADJOURNMENT) National Assembly Leaders Reply Tuesday 24th February 2020 MR SPEAKER Mersi Madanm Deputy Clerk.

Under Standing Order 63(2) as the Bills have been read for the 1st time.

I Order it to be read a 2nd time at a date that will be set and so recorded in the records of proceedings.

Bon avek sa bann travay administrative bomaten, mon pou toudswit pas laparol avek Leader Lopozisyon.
Onorab Wavel Ramkalawan pou li donn son repons lo mesaz Leta Lanasyon ki ti ganny delivre Zedi pase par Prezidan.

Onorab Ramkalawan, laparol i pou ou.

HON WAVEL RAMKALAWAN Mersi bokou Mr Speaker.

Bonzour Mr Speaker, bonzour tou bann Koleg Onorab, tou bann dimoun ki dan Galeri e tou dimoun ki pe ekoute.

letan pou ekout reaksyon sa menm Nasyon.

Mr Speaker, Kole MNA, pep Seselwa.


Premyerman parey zot tou, mon’n port gran latansyon pandan ki Mr Faure, dan son kapasite koman Prezidan Larepiblik Sesel ti ape delivre son Diskour lo Leta nou Nasyon.

E apre sa mon’n pran Ozordi sistenm kominikasyon, spesyalman atraver medya sosyal in vin mwayen pli vit e efikas ki dimoun i kapab eksprim zot pwennvi.

E vreman nou vwar ki mannyer sa pep i ekoute e menm demontre son sans limour spesyalman lo sa zafer WIFI dan bis.
Mon panse ki Mr Faure, in konpran ki sa pep i entelizan e ki i nepli ler zis pou anvoy nenport kwa avek li.

Depi Zedi mon’n osi resevwar bokou text personnel ki pe fer refleksyon lo sa diskour, swa ki pe eksprim zot mekontantman avek serten pwen.

Zot kontantman avek serten pwen, demann kestyon lo kote larzan pou sorti, oubyen pe prezant meyer alternativ pou nou pep ek nou pei.

Mon ti a ava kontan remersye tou dimoun pou zot kontribisyon.
Mr Speaker, mon bezwen dir ki enn bann pli gran leson ki mon’n tir dan SONA 2020, se ki pou en pei avanse fodre i annan en plan serye.

Malerezman Mr Faure pa’n montre nou en larout ki nou bezwen pran e i pa’n vreman osi adres bann defi ki nou pep pe fer fas avek.

Si vreman sa Gouvernman ti annan en plan konkret e serye i pa ti a bezwen vin prezant en dezyenm Bidze dan lespas 3 mwan.

Spesyalman kot nou vwar dezyenm i retir serten keksoz ki ti dan premye.
I malere pou vwar ki nou pou bezwen antre dan en legzersis finansyel tre byento, dan dezyenm kar 2020.

Pou ilistre sa konfizyon, letan mon ti pe ekout progranm spesyal lo SBC News Extra, menm swar SONA.

Mon ti sourir letan enn bann entervenan ti manke e dekrir sa Diskour koman Ladres Bidze.

E tou le 3 dimoun dan sa progranm ti dir ki i mank zofisye Minister Finans pou donn serten leksplikasyon akoz zot pa konpran kote larzan pou sorti pou finans sa bann plan.
Avek lannen eleksyon, Mr Faure, in oubliy sa pei ki i dir i pli gran ki nou tou e in mazin zis son kanpanny eleksyon.

In santi nesesite pou li oubliy en pe bann konsern ek propozisyon son prop Minis Finans e prefere al dan promes ek dimyel pou fer dimoun kontan li avek lespwar ki zot ava donn li en vot.

Sa i osi en leson pou nou aprann koman en pep.

Koman dirizan sa pei, fodre pa ki eleksyon i fer nou pous pei dan depans an plis akoz sa i detri pei e apre se sa menm pep ki bezwen anmas lepokase.
Mon ti a konpran se Minis Finans li menm ti a servi moman Midyear Review pou reviz serten prozeksyon e regarde ki mannyer nou pep i kapab pli byen benefisye baze lo performans fiskal nou lekonomi e avek en deba serye fer serten propozisyon.

Me sa i pa le ka e i kler ki pratik lontan kot ti annan 3 prezantasyon Bidze pou menm lannen.

Enn, diskour Bidze li menm, lot SONA e trwazyenm, le 5 Zen in rekomanse.

I pa bon pou nou pei, sa bann dirizan pou fer nou epi fait si nou kontiny koumsa.
Mr Speaker, mon krwar ki letan nou regard lafason ki Mr Faure pe diriz nou pei e bann pwen ki pa koz lo la.

Nou pa kapab apel sa cool, nou bezwen plito apel li iresponsab.

I annan konfizyon ek kontradiksyon ant parol Minis Finans ek parol Mr Faure.

An Novanm/Desanm, Sesel ti ape fer fas avek en black list par La France e nou ti ganny dir pre pou rezourd.

Zanmen nou’n sorti lo sa black list Franse.

Me o kontrer nou’n ganny azoute lo black list Linyon Eropeen.
Ki vedir nou sityasyon ekonomik i kapab vreman vin dan mal e si nou pa fer atansyon, sanksyon serye i kapab ganny mete lo Sesel.

E dapre bann eksper nou menm kapab perdi nou fasilite correspondence banking.

Sa i vedir prensipalman ki nou riske pa kapab transfer larzan deor pou tou nou bann bezwen tel ki lenportasyon manze, biznes ensidswit.

I vreman serye e Mr Faure in mank loportinite pou adres sa size ouvertman avek nou e menm fer en analiz lo kwa ki i pe propoze.
E pou montre kimannyer in kasyet sa, lannmen SONA en delegasyon Minister Finans in kit pei an doub, an doub e nou pa’n tann okenn lanons.

Sesel in ganny nonmen Mr Speaker, dan en fason negativ dan Konferans Lapres White House, Lanmerik dan menm konteks offshore.

Eski tousala pa devret ganny adrese par Prezidan Larepiblik pou reasir lepep Seselwa?

Mr Speaker, sa parey mon’n dir i kapab afekte non selman nou lekonomi, me nou pei limenm.
I kler ki en deba nasyonnal serye lo kwa ki nou bezwen fer pou evit sa sitiasyon i bezwen ganny fer.

Nou konnen ki sa i annan pou fer avek nou Sekter Finansyel, pli partikilyerman offshore.

Annou pran stok lo kwa dan nou Lalwa ki pe afekte nou.

Si nou Lalwa i bon, ki aksyon ki Gouvernman pa pe fer ki afekte nou.

Eski nou pe senpleman ganny bully par bann pei ki pli for.

E si wi, ki larepons efikas ki Sesel i bezwen donnen?
Lezot in menm demande si nou devret ferm sa Lendistri Offshore e lans nou dan lezot aveni.

Mon ti a kontan ki en tel konsiltasyon enportan i komanse imedyatman akoz i pou byennet nou pei.

Nou pankor antann Labank Santral lo sa size.

Mon ensiste ki Seselwa i bezwen kapab eksprim li e nou bann eksper ek akter dan sa domenn i devret ganny sa platform pou eksplike e montre semen pou nou avanse.

Apre tou nou pei i ganny reveni atraver sa Sekter e i annan plis ki 350 lanplwa.
Mon kapab asir nou pep ki sa pti paragraf ki mon’n fek koz lo la i annan lenplikasyon serye pou nou pei.

Avek en lekonomi bloke konsekans pou grav.

Mr Speaker, sityasyon COVID-19 oubyen Coronavirus i en lot size ki Mr Faure ti devret adres dan en fason serye e profon pou met nou pep lo alert.

Sa maladi in deza montre son lenpak lo lakantite viziter ki pe kensel zot konze Sesel.
I kler ki i en menas mondyal, e yer Maire Paris in anonse ki lakantite touris ki pou vizit sa lavil i riske tonbe par 30 a 40 poursan.

Lemonn antye pe swiv sa sitiasyon e in fini ganny prevwar ki pou annan en lenpakt negativ lo lekonomi mondyal.

Sesel pou bezwen fer fas avek dezas ki sa i kapab annan lo biznes Cruise ship par egzanp.

Akoz dimoun pou nepli pe boukte bann tel vwayaz.


Alor vi ki se nou Lendistri prensipal ki pou ganny tape i enportan pou nou antann plis lo ki sonm ki pe prozekte nou pou perdi avek sa rediksyon.

Tousala i annan en relasyon direk avek Leta nou Nasyon.

Deza prozeksyon 4 poursan logmantasyon dan lakantite touris in koupe pou vin 1 poursan.

Eski Mr Faure pa trouv li neseser pou donn lankourazman tou sa bann pti biznes Seselwa ki’n envestir zot larzan dan sa Lendistri.
Mr Speaker, lot gro size ki tou dimoun i koz lo la, me ki Mr Faure pa’n vreman adrese i sa size drog.

Mon vreman trakase akoz i resanble ki sa Gouvernman i satisfe zis pou mansyonn Methadone, me ki nou pa vwar ase ki pe ganny fer pou anpes nouvo zenn tonm dan sa latrap e lager kont lenportasyon drog dan nou pei.

Eski i posib ki Mr Faure pa’n vwar sa koman en size enportan, akoz i resanble ki nou sosyete pe abitye avek sa problenm e li osi in tonm dan sa menm latrap?

Nou pa kapab tonm dan sa sitiasyon.


Fodre ki nou pei i ranport laviktwar kont drog.

(APPLAUSE) HON WAVEL RAMKALAWAN Mr Speaker, Se dimoun ki form parti labaz en lekonomi.

Nou bezwen rekonnet ki drog Eroin ek Cocaine in detri en gran parti nou popilasyon.

Ozordi lartik apre lartik i ganny pibliye lo Sesel an sa ki konsern prevalans sa bann drog.

Semenn pase lo zournal Moris, ti anan lartik.

La Reunion osi tou in koz lo menm size.

Dan bann Konferans Enternasyonnal sa size osi i monte.
Personelman mon anbarase letan mon ganny demande ki mannyer en pti pei parey Sesel avek en pti popilasyon i trouv li dan en tel sitiasyon.

Sa sif 10poursan nou popilasyon ki annan kontak avek drog i vreman enn ki trakasan e Sesel napa en swa, me pou entansifye son lalit kont drog.

Mon demande ankor, akoz ki Mr Faure pa’n adres sa size.
Mon pa konnen si akoz eleksyon i pa pare pou deklar lager lo bann drog pangar i ava ofans serten dimoun, me nou dan LDS nou trouv li koman en devwar nasyonnal pou nou dir klerman ki fodre nou tou nou zwenn ansanm dan sa lalit.

E la mon ti a kontan osi dir avek sa dimoun ki ti donn lord pou fouy lo mwan pou drog.

Si se sa fason ki zot pe lalit kont lenportasyon drog, mon pa etonnen ki zot pe fail mizerableman.
Aret rod Bourzwa dan larivyer Le Niol, al lo koray 60 met profonder e laba zot ava ganny Bourzwa.

Mr Speaeker, ANB i bezwen rezourd son bann poroblenm entern.

Zofisye ki’n ganny training i bezwen dan pozisyon kot zot lekspertiz i ganny servi.

Aret servi birokrasi pou konfront trafiker e pou entersepte drog, zis pou donn letan zot bann dalon pou defalke drog e protez sa bann menm dalon.
Anmenn Lalwa imedyatman lo lanrisisman ilegal san leksplikasyon devan sa Lasanble e nou ava donn zot nouvo zouti travay.

Mon koz lo lapar bann paran, nou lazenes, nou popilasyon.

Annou elimin drog e annou redonn nou lafors travay tou zouti ki zot bezwen.

Nou lekonomi i ava ganny mendev, krim i ava tonbe e nou popilasyon i ava viv anbonn sante.

Mr Speaker, par kont nou’n ganny sif an sa ki konsern travay APDAR.
Mon apresye travay Lazans e mon salye devosyon sa bann travayer ki al dan ghetto pou rod bann ki’n tonbe e esey relev zot.

Mon repete, parey mon ti fer dan letan Bidze.

Ki fodre politik i ganny retire dan tretman.

Me sa dan limenm i montre nou ki degre dezespere serten i ete pou gard zot pozisyon.
Methadone i en fason tretman e malerezman pour le moman i annan serten mankman akoz dose ki nou bann zenn pe gannyen, pa byen kalkile e se pour sa rezon ki bokou i pran Methadone bomaten, me aswar zot retourn lo ghetto.

Annou fer en travay ki byen pour nou ganny bon rezilta.

Me annou pa osi zwe oubliye ki i annan lezot medikaman ki ede fer sorti dan ladiksyon.

Personelman mon’n koz avek zenn ki’n rakont mwan kimannyer zot in sorti dan ladiksyon atraver lezot medikaman.
LDS pou kontinnyen avek tou progranm tretman akoz nou krwar ki lo en kote nou bezwen pran swen avek bann ki’n tonm dan drog e lo lot kote nou pou anmenn en lalit asarne pou anpes sa pwazon antre Sesel.

E la, nou’n fini elabor en progranm ki annan 5 pwen ladan;- 1) En bon progranm edikasyonnel e rekreasyonnel pou siport tou lazenes afen ki zot pa tonm dan drog.

2) Amelyor kondisyon sosyal dan bann landrwa ki ozordi nou apel ghetto.

3) Amelyor e ranforsi progranm APDAR.


4) Reorganiz e ranforsi tou Lazans ki annan responsabilite pou lit kont lenportasyon drog dan nou pei.

E senkyenman kree bann bon kondisyon ki ava donn travay e osi bann bon kondiyon rezidansyel pou nou popilasyon.

Mr Speaker, sa i montre ki nou pran sa size drog serye e nou pa ezite pou dir avek nou pep kote nou debout.
Nou fran e nou konvenki ki nou kapab sirmont sa problenm e re donn nou lazenes lespwar ek stabilite dan bann fanmiy ek dan sosyete si selman nou tou nou koz menm langaz.

Mr Speaker, nou bezwen regard byen bann diferan Sekter ki fer antre larzan dan kof Leta.

La nou annan en responsabilite pou regard sekter prive ek biznes dan nou pei.

Ankor enn fwa Seselwa i bezwen konpran sa ki mon pe al dir tre byen.

Si sekter prive pa prodwi larises pour nou pei, Sekter Piblik pou tonbe.
Alor i tre enportan pour ki i annan en balans serye si non nou lavi limenm pou mizer.

Parey mon’n deza dir dan nou Lasanble, prensip LDS i baze lo en senaryo kot tou dimoun i fer son kontribisyon avek bi ki leta i ava ranmas ase larzan ki ava permet fer desann tax pour tou dimoun pli benefisye.

Si tou dimon i pey zot tax, nou pou kapab fer tax desann.
Sa balans ki mon pe koz lo la i devret osi anmenn plis lonnekte dan fason ki biznes i ganny fer afen ki zot pa rod touy sa Seselwa par fer bann profi ekzorbitan e par refize pey tax ki zot bezwen.

Bann sif prezante par Minis Finas lo poursantaz biznes ki pey tax i ankor sokan e i kler ki en keksoz serye i bezwen arive dan sa partenarya.

Mr Speaker, Sesel pa kapab kontinyen en pei kot i bokou pli fasil pou etranze antre dan biznes ki son prop Seselwa.
Byensir nou vwar bann domenn kot nou bezwen etranze e kot zot in lev standar dan nou pei.

Sa i byen e fodre nou ankouraze.

Me kot manze i ganny tire dan labous Seselwa, la i evidan ki nou bezwen pran aksyon imedya.

I neseser pou reviz bann prosedir pou etranze vin fer biznes isi Sesel e pou regarde dan ki domenn zot antre.

Zot ava rapel ki lannen pase mon ti anmenn en Mosyon ki ti demande ki biznes Seselwa i resevwar plis proteksyon ek lasistans pou devlope.
Mon krwar ladan e mon pou kontinyen pouse pou donn sipor sa SCCI reforme, Lasosyasyon Biznes Praslin ek Lasosyasyon Biznes La Digue.

Mon vwar bann dimoun ki serye e ki anvi trouv keksoz bouze akoz zot annan Sesel aker, alor zot bezwen nou lankourazman.
Mon ti a kontan osi fer en lapel avek Seselwa ki dan biznes pou antre an kontak avek nou, bann Manm dan Lasanble e partaz zot lide lo ki mannyer pou amelyor sa sityasyon ozordi afen ki dan nou deba isi dan Lasanble, lo toulede kot latab nou ava kapab met bann propozisyon ki pli solid e sa i ava ed nou pei akoz nou, nou pe travay pou nou pei Sesel.

Alor Mr Speaker, lannen 2020 i devret lannen kot biznes Seselwa i zwe en pli gran rol dan devlopman nou pei.
Si nou pa debout e reklanm nou pei, nou pou perdi menm sa ki reste nou.

Mr Speaker, mon dakor e mon aplodi sa lide ki Seselwa i devret kapab manz Bourzwa, me mon osi krwar ki biznes Seselwa ki’n ganny lankourazman pou devlop nou Lekonomi Ble i bezwen ganny konsilte letan serten desizyon i ganny pran ki pou afekte zot direkteman.

En ban pa kapab ganny anonse la pour la, pou pran lefe an Avril.
Eski Gouvernman i vreman koz avek bann dimoun ki’n pran loan avek DBS pou lans zot dan Lendistri Lapes e regard enpe pre ki kalite pwason ki zot pe lapes pou repey zot loan.

Letan Marcus i text mwan e i dir mwan ki i pou dan problenm akoz eksport Bourzwa ki son biznes, ki larepons ki sa Gouvernman ki’n anons sa ban an Avril, savedir dan 2 mwan i annan pou dir li?

Kwa ki zot pou al dir DBS ki konn selman repyman zon loan?

I bezwen annan pli gran konsiltasyon.


La zot pe fer parey letan ti pran desizyon lo GOP san konsiltasyon e ozordi dan son diskour Mr Faure i dir, ki apre konsiltasyon zot in deside sanz fason fer ki ti anonse dan Bidze pou 2020.

Anou aret met Saret devan Bef.

Ki kantite letan eski nou pou kontinyen fer sa.

Sa legzanmp Bourzwa Mr Speaker, i montre nou ki ofet sa Gouvernman i koz lo devlopman Lekonomi Ble, me selman i pa’n vreman angaz li dan sa ki zot apel en plan konpreansiv.
Apenn si nou antann bann progranm direk avek bann dimoun ki ganny zot lavi dan sa fason.

Par egzamp, letan zot pe koz lo Bourzwa, eski zot pe pran kont ki sa menm pei, Sri Lanka, ki fer nou kado bato Coast Guard i limenm pei ki pe pli vol nou resours atraver lapes ilegal.

Eski zot pran an konsiderasyon ki sa bann dimoun i lapes Bourzwa ilegalman lo plato Mahé, en pwason avek laser blan e zot servi sa Bourzwa koman labwet pou atrap reken, en lot lespes ki nou koz lo son proteksyon.
Kwa ki pe ganny fer pou protez Seselwa.

Mwan mon plito tande ki nou peser i kriy lasasen, zot raporte, me tro souvan napa gran keksoz ki arive.

Alor mon dir, annou protez nou resours pli byen e lo sa size Bourzwa par egzanp.

Parey zot tou zot ti vwar, mon ti bat lanmen, nou kapab koz lo etabli groser Bourzwa ki kapab ganny lapes.

Protez sa lespes pandan lapondant i pe arive byento, e pran lezot mezir antretan ki SFA i seryezman regard dan tou posibilite pou refer stok sa pwason.
I bezwen annan en kolaborasyon ant peser, eksportater ek Lotorite.

E Gouvernman pa kapab zis pran desizyon agresiv lo limenm.

Depi en pe letan mon’n koz lo groser Bourzwa ki pe ganny atrape, me ziska aprezan SFA pa ankor fer nanryen e sa mon sipoze akoz zot annan tro bokou problenm entern e menm plan lapes konpreansiv Minister Lapes, parey nou tou nou konnen in mor an nesan.

Lo en lot nivo, i kler ki nou EEZ i bezwen ganny plis latansyon.

Mon anvi regard sa size an relasyon avek reform dan SPDF.
Mon’n deza abord sa topik e nou’n deza osi ganny langazman ki SPDF ti pou antreprann en tel lekzersis.

Nou bezwen fer sa e regard nou priorite koman en pei.

Detrwa keksoz i kler.

Enn, Sesel i bezwen en Coast Guards byen ekipe pou protez nou kont lapes ilegal ek drog ki antre dan nou pei.

Dezyenmman, en nouvo Lalwa ki pou donn nou Coast Guards plis Lotorite i bezwen ganny formile.

Trwazyenmman, rol Larme lo later i bezwen ganny revwar.
Katriyenman, Bidze pou SPDF i bezwen prensipalman pou Coast Guards ki enkli air wing.

Avek bann tel reform nou ava pe protez nou Lekonomi Ble pli byen e nou ava osi pe anmenn sa lalit asarne kont lenportasyon drog dan pei.

LDS i krwar ki le moman in arive pou nou fer sa lekzersis akoz nou krwar ki sa Gouvernman i tro trenn son lipye e zis koz lo problenm san pran bann aksyon konkret ki ava al dan pli gran benefis pou nou pei e protez nou pep.

Annou ansanm aranz leta nou pei e fer bann sanzman apropriye.
Mr Speaker, zisteman sa topik i anmenn mwan direkteman lo devlopman nou bann zil.

I kler ki konservasyon ek tourism i tre enportan, me mon sensernman krwar ki nou devret osi pe regarde ki mannyer serten zil i kapab fer en pli gran kontribisyon ekonomik pou nou pei.

Par egzanp, en zil parey Coetivy ki nou dan Komite Zil nou’n ganny sans vizite.

Sa zil ki dan lepase in ganny abize pou fer serten dimoun ris e apre ganny abandonnen.
Ozordi en gran zil koumsa avek potansyel pou lagrikiltir, tourism, lapes e ede dan proteksyon nou teritwar i zis la, abandonnen.

En zour i en prizon, en lot zot i pa en prizon, me selman napa en bon plan pour son devlopman.

Bann basen Kanmaron in vin basen pye sed e bann resours ki’n kout milyon dolar, peye par Seselwa, i ekspoze a lizirditan.

Konpar sa zil avek Ile Denis e tout swit ou vwar ki mannyer Sekter Prive i anmenn devlopman e sa Gouvernman i zis tourn an ron e fer gaspiyaz.
En zil, Coetivy ki kapab prodwi lavannir ki ozordi lo marse mondyal in ariv $600 en kilo.

Nou ti ganny ekspliaksyon avek Mr Morin, en fermye.

Fer prodiksyon lavyann, legim, dimyel, lapes i akpab osi tou vin en bon Lendistri laba ek lezot prodwi.

San oubliy en Lendistri Tourist ek posibilite pou Seselwa al vakans.

Sa i en zil, mazinnen ki mannyer lezot i kapab osi kontribye dan nou lekonomi, enkli Silhouette ki 2 pa avek Mahé e nou trazyenm pli gran zil dan nou larsipel.
Mon vwar zis posibilite pou nou pei, Mr Speaker.

Sa ki manke se louvertir ek lankourazman.

Mon krwar nou kapab fer li, me pa avek sa Gouvernman ki la.

Mr Speaker, en size ki kontinyen konsern tou Seselwa i pri lavi.

Mon kontan tande ki Mr Faure in montre lepep Seselwa ki koman Prezidan ki ansarz Lekzekitiv i kapab donn lord STC direkteman e ki sa i kapab annan lenpakt lo pri lavi.

Mon dir sa akoz parfwa dimoun i krwar ki se Lasanble Nasyonal ki annan sa pouvwar me pa pe fer nanryen.

Non.
Non.

Nou kapab propoze, me i depann lo Mr Faure antan ki Prezidan ek son Gouvernman pou pran aksyon.

Mon kontan antann ki VAT pe al ganny tire lo manze, me i fer mwan riye.

Eski zot rapel letan mon avek bokou nou ki la dan sa Lasanble, nou ti marse dan milye lavil, plis ki 10an pase avek tenm ‘Tir GST lo manze’.

Mr Speaker, ou osi tou ou ti la dan sa lamars.

Nou ti dir tir GST lo manze.


Mon anvi dir avek Mr Faure, ki sa ki in anonse pa al ase lwen, e mon anvi demann li akoz ki i prefere protez bann middlemen olye pran zentere lepep Seselwa.

Mr Faure, ou devret donn en lord STC pou aret servi middlemen, me pou aste komodite direkteman e deswit pri manze i ava desann ant 15 a 30 poursan.

Si pa plis.

Demann ou lekor akoz ki tou sa bann komodite manze ki napa VAT lo la i ankor ser?

Larepons i tre senp.

Middlemen.


Depi kan eski Dubai ti plant diri, zonyon ek ponmdeter.

E pourtan nou enport sa bann komodite laba.

LDS i dir ankor for.

Pri lavi dan Sesel i kapab desann, me se Gouvernman Mr Faure ki pa pe fer li desann akoz zot annan lentere personnel e zot pe protez zot dalon.

Aprezan bann lezot marsan i servi pri STC koman zot standar e alor zot osi zot vann ser.

STC i bezwen diriz par legzanp e donn Seselwa manze a en pri pli bonmarse posib.
LDS i fer en sel promes avek lepep Seselwa.

Le moman ki nou antre dan Lekzekitiv, STC pou vreman vin zanmi lepep Seselwa e pri komodite pou desann dan nou pei.

(APPLAUSE) HON WAVEL RAMKALAWAN STC i ava vin sa standar ki fer desann pri lavi, e non pa fer li monte.

Mr Speaker, an 2020, Mr Faure i vin koz lo ranforsi kominote e in menm donn dat eleksyon konsey distrikt.
Mon pa konnen si sa i en joke akoz depi 1977 se sa parti ki manipil kominote, ki ede pou detri zot e menm si ozordi LDS i annan mazorite dan bann distrikt, zot servi sa sistenm Gouvernman lokal pou kontinyen fer politik.

Si nou MNA pa ti solide.

La mon felisit tou bann MNA ki’n ranport en distrik.

Si zot pa ti solid keksoz ti pou pir.

E pou lenformasyon Mr Faure, depi tar lannen pase serten DA i komans vin pli difisil.

Kot zot ti koze avan, zot aret koze.


Nou pa konnen si zot in ganny lord pou pa korpere akoz eleksyon, me selman DA i pli enterese pou travay avek reprezantan US, menm si sa bann dimoun pa’n ganny elekte.

Nou dan LDS, nou senpleman anvi dir ki pou devlop nou bann kominote, nou bezwen dimoun kapab e konpetan dan Ladministrasyon Distrikt ki vi’n travay pou kominote e non pa pou okenn parti politik.

Mr Speaker, ledikasyon i reste en gran konsern pour nou pei.

Nou pa pe ganny dir tou laverite.


Bann rezilta ki ganny anonse pa baze lo lakantite etidyan ki dan lekol e ki devret fer legzanmen.

Me plito lo zis bann ki fer legzanmen e alor i donn nou lenpresyon ki keksoz i ase bon.

Nou bezwen refer nou sistenm ledikasyon.

Mon anvi dir byen for e byen kler ki LDS, nou pou reviz nou sistenm ledikasyon totalman, enkli regard bann resours edikasyonnel ek lantrennman bann ansenyan.
Devlopman karyer, modernizasyon lenfrastiktir e nou pou adres size automatic promotion, disiplin, valer, ek tou size relevan an komansan avek lakres, primer, segonder ek pos segonder.

Nouvo stratezi pou ledikasyon akademik ek vokasyonnel anmezir ki nou oriant nou bann etidyan dan bezwen nou sosyete pou ganny met lanfaz lo la.

Nou napa okenn opsyon, me pou nou re dres nou sistenm ledikasyon pou lavenir nou pei.
En bon sistenm ledikasyon i ava donn nou bann dimoun kalifye e nou ava kapab alor redwir lakantite etranze ki pe travay isi.

Malerezman sa Gouvernman ozordi nepli annan lide e i pa kapab rezourd problenm ki limenm in kree.

Dan menm fason, leta nou sistenm lasante i konsern nou tou.

Parey ki mon annan gran respe pour nou bann staff dan ledikasyon, mon salye bann profesyonnel lasante ki pe donn tou malgre kondisyon difisil.
Mon felisit bann nouvo Dokter Seselwa ek bann lezot travayer lasante ki’n fek kalifye.

Me i kler ki sa Gouvernman in fail pou envestir, devlop e moderniz nou sistenm lasante pou zwenn lekspektasyon nou popilasyon.

Nou vwar sa dan plizyer sitiasyon, enkli deteksyon kanser boner par egzanp.

Nou tou nou dakor ki nou bezwen transform nou bann Sant Lasante dan bann landrwa kot sa travayer pou kontan al travay e ki sa pasyan pou santi ki i pe ganny en bon servis.
Travay ki bezwen ganny fer i la pe regard nou, me malerezman sa Gouvernman i nepli ekoute e se sa ki fer nou dimoun mor avan ler.

Zis regard sa problenm dyaliz.

Eski zot pa ti ganny warning lo krwa ki pe arive?

Letan ansyen Minis Larose ti pran serten desizyon valab, eski pa i ti ganny pouse.

Alor ankor enn fwa mon dir avek nou pep ki zot lasante i tro presye pou sa Gouvernman kontinyen zwe avek zot.
Nou bezwen bon lenvestisman ki pou garanti ki nou popilasyon i ganny asire en servis lasante pli o posib ki apre tou zot peye atraver zot tax.

Nou pep i merit sa ki meyer e LDS pou delivre.

Nou lekol pour lasante i devret kapab atir plis zenn edike pou antre dan sa vokasyon.

Annou pa oubliye ki lannen pase zis 4 ners ki ti kalifye.

Mr Speaker, napa nanryen ki’n ganny dir lo nou servis sivil.

Napa okenn lankourazman pou sa bann zonm ek fanm ki fer sa pei marse atraver zot devosyon ek zot konpetans.
Petet i akoz tro bokou politik trankil pe ganny fer kot serten, enkli dimoun dan sa Lasanble pe fer per sa bann travayer Gouvernman e dir ki letan LDS i ganny eleksyon, zot pou perdi zot plas travay.

Sa i reprezant en refleksyon vreman malad pou sa bann ki fer en keksoz parey akoz zot ede defigir Leta nou Nasyon.

Ser ek frer travayer dan Gouvernman, Sesel i bezwen tou son zanfan.

Nou tou nou bezwen viv, travay e nouri nou fanmiy.

Pa les sa bann parol negativ ki zot tande fer zot per.
Letan en Gouvernman i sanze, se politisyen ki ale, e travayer Gouvernman i kontinyen pou mentenir striktir leta.

Zot plas travay i garanti.

(APPLAUSE) HON WAVEL RAMKALAWAN LDS pou senpleman met lanfaz ki tou travayer i travay pour tou Seselwa.

Fodre pa ki i annan okenn diskriminasyon dan servis sivil.

Bann ki ozordi pe pratik sistenm diskriminasyon politik pou senpleman ganny demande pou sanz fason fer.
Servis sivil i lakle Gouvernman dan son relasyon avek son pep, alor servi lepep i reste vokasyon pli o. Premye zour travay apre laviktwar tou dimoun pou retourn travay e zot pou donn zot meyer dan kreasyon sa nouvo Sesel.

(APPLAUSE) HON WAVEL RAMKALAWAN Mr Speaker, Mr Faure in pas lo sa size internet an riflan.

Annou pa anbet Seselwa.

Sesel i kapab fer pli byen.

Nou ankor tro ser e sa i vin en lobstak dan nou devlopman akoz ozordi se internet ki fer lemonn tournen.
Se pa WIFI dan bis oubyen rediksyon licence ki pou fer desann pri internet.

Nou bezwen aksyon pli konkret.

Mon anvi zis donn en senp pti konparezon avek Moris ki lanmen la 2er tan edemi par avyon e nou ava vwar ki mannyer internet i ete.

Mr Speaker, sa senp pti lenstriman ki dan mon lanmen apel en wingle, i donn ou ek lezot dimoun en servis WIFI dan ou transpor, dan ou lofis oubyen dan ou lakaz.

Sa wingle i kout R1000 Morisyen, savedir R365 Seselwa.
Apre sa ou aste en kart parey ou met dan ou telefonn e pou en terabyte, savedir 1024 gigabyte ou pey R1000 Morisyen, savedir R365 e ou servi sa pour en mwan.

Sesel konbyen i koute.

Mr Speaker, 10 gigabyte i kout R1699.

Eski nou pa kapab fer pli byen ki sa?

Alor la, mon anvi zot konpran e mon anvi menm bann travayer dan DICT zot konpran.

Letan nou ti ape dir avek regilater, fer en keksoz pou sa pep Seselwa.

Fer internet vin pli bonmarse.

Alors mon challenge sa 2 lakonpannyen ki la ozordi.
Donn Seselwa sa e fer Seselwa pey internet pli bonmarse.

(APPLAUSE) HON WAVEL RAMKALAWAN Mr Speaker, i annan tro bokou pou dir lo Leta nou Nasyon ki konsern nou pep ozordi.

Letan mon vizit dimoun mon vwar ki i mank lankourazman pour nou pep.

Letan mon vizit mon ser anler Au Cap ki lo son lipye depi 1er bomaten pou li fer snack, afen ki i kapab fini son lakaz e ki Gouvernman pa pe donn li plis sipor.
Letan sa zenn ansenyan ki annan son degre e ki anvi fer en Masters e Minister i dir avek li fodre i demisyonnen, tousala i kas leker.

Latitid Gouvernman en pei i devret pe donn lankourazman sa ki pe debourye.

Se sa kalite Gouvernman ki Sesel i bezwen e sa i pa lot ki en Gouvernman LDS.

Mr Speaker, mon vreman ankouraze letan mon vwar bann zenn pran linisyativ e lans zot dan biznes oubyen dan aksyon kominoter.

La mon demande ki zot kapab ganny en tax break pou en serten letan pandan ki zot pe etabli zot.
Seselwa i bezwen pran labote son pei o serye an sa ki konsern salte.

Nou en pep ki’n ganny renonmen pou nou lapropte.

Me malerezman ozordi nou pe tonbe.

Bann lakonpannyen ki anploy etranze i bezwen osi koz avek zot bann travayer pou zot pa zet zot salte partou kote.

Annou donn lankourazman tou nou bann zenn e fer Sesel vin pei pli prop dan lemonn.

Mon pa kapab osi mank sa loportinite pou felisit Komisyon lo Laverite ek Rekonsiliasyon pou sa bon travay ki zot pe fer.
Tousala pe ede pou fer nou pei vin en pei ki vreman prop.

Mr Speaker, bokou lanons avek lenplikasyon finansyel in ganny fer.

Mon ti a kontan ki nou ganny leksplikasyon lo kote sa bann larzan pou sorti e kan eski nou pou ganny sa Bidze Siplemanter.

Mon osi demande ki parol i ganny swiv par aksyon ek desizyon serye.

Nou pa kapab kontinyen avek en Gouvernman ki per pou pran desizyon, e letan i ganny kouraz i pa ekout person.

Pa koz lo devlopman lagrikiltir, selman zot ser fermye.
Pa koz lo biznes Seselwa, me anmar zot lanmen.

Annou travay avek en sans lazistis e silvouple kon’n partaz larises sa pei par donn sipor tou sekter.

Rezourd difikilte kot i ekziste, par egzanp ant taxi ek lezot konpetiter.

Bann dimoun Praslin ek La Digue, ki fer ekskirsyon e avek sa nou a kapab vreman bouz devan.

E pou Praslin ek La Digue, mon priye ki tou promes ava ganny akonpli e zot pri lavi ava desann.

Nou pou swiv sa tre byen.

Mr Speaker, an terminan, la pei ki mon krwar Seselwa i anvi.
E ki lekip LDS pe travay pou nou gannyen.

En pei ki fonksyonn byen pour tou son sitwayen, kot tou son lenstitisyon i zwe zot rol koman parti en sel Nasyon.

En Leta normal, kot nou sitwayen i santi ki laliberte endividyel e drwa imen pa en sityasyon eksepsyonel, me ki zot bann kondisyon natirel ki nou viv e travay ladan.

En sistenm politik ki stab e en mannyer fer politik ki pa antagonistik.
I devret konpetitif lo ki sa ki pli bon pou nou pei, me baze lo respe pou lezot parti e dimoun angaze ki pa kritik oubyen atak dimoun ki montre en apartenans politik diferan.

Seselwa i anvi en Gouvernman ki rezourd problenm ki dimoun i fer fas avek, ki annan en plan kler e ki fer sa ki i dir i pou fer.

Ki travay kontinyelman pou amelyor kondisyon dan ki dimoun i viv e travay.

En Gouvernman ki dir laverite, ki azir avek latransparans e ki zer larzan ek propriyete leta avek lonekte ek san koripsyon.
En sosyete annord baze lo non selman Lalwa, me lo valer moral ki permet en pep viv avek dignite.

Kot sak sitwayen i aktiv dan asir son prop byennet, me osi pare pou ede dan byennet lezot e byenet lakominote.

En servis piblik ki plas li dan kote dimoun ki i servi e ki efikas dan reponn bezwen zot sitwayen.

Ki donn tou servis san koripsyon oubyen konsiderasyon politik.

En nasyon kot loportinite i ouver pour tou.

Kot tou sitwayen i kapab vin prodiktiv e kot welfare pa en mwayen pou depann lo la.
Me selman kot bann ki dan en kondisyon envalidite oubyen ki vilnerab e ki’n tonbe i kapab ganny lasistans pou viv avek dignite.

En pep avek en standar lavi konfortab, avek lozman ki konvenab pour sitiasyon sak fanmir.

Mwayen pou asir nesesite lavi e pou kapab asir en retret lo menm nivo ki dan son leta travay.

En lazenes Mr Speaker, ki reste angaze dan aktivite ki annan merit parey letid, travay, sport, pastan akseptab e aksyon ki kontribye dan byennet sosyal.
Langazman ki a fer li fasil pou reziste kont drog e lenfliyans anti sosyal.

En pei ki prezerv son lanvironnman natirel e ki reste prop.

Se sa leta sa pei ki mon krwar Seselwa i anvi viv ladan e alor fodre nou brav pou debout kont tou keksoz ki vin baryer pour nou.

Mr Speaker, Seselwa i anvi en pei kot Lendistri ek biznes i dinamik e pozitiv dan en kad legal e administrativ kot kondisyon i kler e egal pour tou partisipan.

Kot tou Seselwa i kapab partisipe.


Ki annan en lespri inisyativ, rod loportinite pou grandi e pou devlop nouvo Sekter Ekonomik.

En sistenm ledikasyon ki permet tou zenn atenn en nivo konesans e abilite pou fer byen dan en metye oubyen lokipasyon ki i swazir e kot i vwar son byennet e kot i kontribye dan fer avanse nou pei.

Bon nivo lenfrastriktir tel ki semen, elektrisite ek delo.

Kominikasyon ek transpor pou fasilit Lendistri e donn sitwayen en lavi konfortab.
En sistenm lasante ki tou nou sitwayen i annan konfyans ladan, ki o mwen i asir en diagnostik kler pou tou kondisyon e diriz tou pasyan ver tretman ki disponib e ed li pou kapab ganny akse avek tretman ki i bezwen.

En sosyete ki annan en lidantite kiltirel ki koresponn avek nou leritaz, byen ki i permet diversite.

Wi Mr Speaekr, en servis Lapolis ki asir sekirite personel e byen tou sitwayen, ki efikas kont bann fleo e ki protez tou dimoun kont labi, sirtou sa ki pli vilnerab.
Notaman nou zanfan ek bann ki pli vye.

Relasyon enternasyonal ki pa met an kestyon nou sovrennte me ki mentenir lyen amikal avek tou pei san ki nou vin depandan lo lasistans finansyer oubyen antre dan bann lobligasyon ki konpromiz nou lendepandans.

Mr Speaker, se sa mon lapriyer toulezour pou Sesel.

Mon demann gran met pou beni nou pep ek nou pei, e pou donn nou determinasyon akonpli dezir sa pep avek tou kouraz e mentenir dan nou nanm sa lespri ki pou nou pep e pou nou pei.

Nou pa pou zanmen les tonbe.


Mersi bokou.

(Standing oviation by LDS) MR SPEAKER Mersi Onorab Ramkalawan, mon ava toudswit donn laparol Onorab Charles De Commarmond.

Leader Zafer Gouvernman dan Lasanble Nasyonal.

Onorab laparol i pou ou.

HON CHARLES DE COMMARMOND Mr Speaker, Dirizan Lopozisyon, Ser ek frer koleg Onorab, Bann envite dan Galeri, Lepep Seselwa, espesyalman bann zabitan Cascade, bonzour.

Premyerman Mr Speaker, les mwan dir 2 komanter direk lo sa ki Leader Lopozisyon in dir.
I pe rode kote larzan pou sorti, si i ti’n swiv byen e get byen son Bidze, i ti pou vwar poudir serten sa bann larzan i dan Bidze li menm.

E serten dot, se bann donasyon sorti kot bann pei zanmi.

Taler mon a donn plis detay.

I pe rod tax break.

Mr Speaker, i konnen ki tax break pe vini avek sa ki Prezidan in anonse.

Son bann zwer in fini dir li.

Se sa problenm dan nou pei.

Politik dan tou keksoz.

Mr Speaker, drog.

APDAR i annan en progranm byen elabore e byen konpreansiv.
En plan, ki nou, nou menm nou’n al pledge.

Ki sa ki i per, pangar sa bann zenn a sorti dan drog e a konnen kot zot pou vote, byen dan sa eleksyon ki pe vini.

Sa ki fatig li?

Mr Speaker, sa diskour Leta Lanasyon ki Prezidan Faure in prezante in fer lopozisyon fer about turn.

Yer zot pa ti oule siport Lasosyasyon Biznes.

Ozordi, zot ti menm blok sibvansyon.

Zot ti freeze.

Ozordi, zot oule Lasosyasyon Biznes.

Pourtan nou menm nou ki’n travay avek Lasosyasyon Biznes pou fer li parey i ete ozordi.
Ler Prezidan ti anons ban lo Bourzwa.

I ti bat lanmen, li menm li i fek dir.

Tou keksoz ti ok. La i vwar lot keksoz pou dir.

Detay sa ki Prezidan in anonse, Mr Speaker.

Se SFA ki pou vin fer.

SFA, ki pou met devan.

Sirtou la ki zot annan en nouvo Chairman.

Mon aprann ki Chairman ki ti avan, ni en meeting pa’n fer.

Mr Speaker, vwar la problenm dan nou pei.


Mr Speaker, ler mon pe komans mon ladres permet mwan lo par bann Manm Parti United Seychelles isi dan Lasanble, pas en mesaz senpati, kondoleans e sipor pour pep e Gouvernman Sinwan la ki i pe fer fas a sa lepidemi, Coronavirus.

Ki’n anmenn plizyer mil lanmor e ki pe afekte zot lekonomi enormeman osi byen ki lekonomi lemonn ki enkli byensir lekonomi Sesel.
Mon oule osi aport nou soutyen pour Parti Kominis Sinwan dan zot lalit pour anmenn en solisyon pli vit e met sa lepidemi anba kontrol.

Mon swete ki dan okenn fason sa ki pe pase laba pa afekte bann sipor e bann don ki Gouvernman Sinwan pou donn Sesel.

E ki Prezidan in anonse dan son Ladres Leta Lanasyon.

Spesifikman proze bann bis elektrik e la nou pe dir met nou WIFI lo la silvouple.

Akoz nou isi, nou’n fini pare avek password faureward @ 2020, small letters.

Lepep Seselwa, Mr Speaker.


Diskour Leta Lanasyon delivre Zedi pase dan nou Lasanble par Prezidan Faure i en diskour vre Leta Nasyon Seselwa.

I en diskour ki’n al o profon e non pa zis kot nou ete ozordi, me osi kot nou ti ete yer.

Sa diskour in montre diferans kot nou sorti e la kot nou’n arive.

Sa diskour i en diskour larealite.

Sa diskour i en diskour avek bann fe.

Sa diskour i en diskour laverite e fran.


Mon welcome ladres ki nou Prezidan in fer lo Leta nou Nasyon, akoz in tous tou bann pwen esansyel e in fer sa dan en fason kalm e konvenkan, konmsi i konn sa bann keksoz parey son 5 ledwa, konmsi Kreol.

Savedir in annan en abilite pour analiz byen nou sosyete e in annan en bon vizyon pou anmenn nou pli devan Mr Speaker.

Beyond 2020.

Prezidan Danny Faure in osi met en regar for lo lavenir dan son diskour.
Atraver son mesaz i montre nou ki i oule anmenn lape, rekonsilyasyon e linite dan nou pep e dan nou pei Sesel.

Sa an retour i a garanti en stabilite san presedans ki a fer nou batir lavenir lo la.

Atraver son mesaz mon vwar en Prezidan ki krwar fermeman da lazistis sosyal.

En lot prensip kardinal nou Parti United Seychelles.

E parey dimoun pe dir deor, sa diskour i enn ki montre ki Prezidan Faure i annan son ledwa lo pou son nasyon.

Ki Prezidan Faure i ofet avek tou devlopman dan sa pei Sesel.
Mr Speaker, diskour Prezidan Faure i enn ki’n osi demontre ki Prezidan Faure i oule ki Sesel i toultan reste en pei ki stab e sa i kler lafason ki in adres sa size eleksyon sa lannen, kot in sipliy avek nou bann dimoun ki sa eleksyon i deroul dan lape, linite ek respe.

Pour li, sa ki primordyal se ki Sesel i sorti venker.

Se sa Mr Speaker, ki primordyal pou Prezidan.

Nou pei avan tou.

Se sa vreman direksyon en vre leader i devret pran.
Mr Speaker, dan sa diskour Prezidan Faure pa’n zis vin dir nou sa ki i anvi dir, me in vin avek bann sif.

I pa’n vin ek leskiz, me in avoue ki wi i annan bokou defi ki li ek son Gouvernman in bezwen fer fas avek.

Me en keksoz ki kler, se ki Prezidan Faure in rekonnet ki pandan sa dernyen 42an Sesel in fer en ta progre.

Malgre i annan ki toultan oule fer nou krwar lekontrer.

Ler serten pe kriye e dir ki Sesel pe pran fon, Sesel i faid, Sesel i isi, Sesel laba.
Lepep Seselwa ler i asize dan son trankilite e i pou reflesir e i pou agree avek Prezidan Faure ki Sesel pa pe pran fon, Sesel pa pe faid.

Me ki nou nasyon in akonpli bokou Mr Speaker e i pou akonplir bokou ankor.

Prezidan Faure in anonse ki apartir le 16 Mars 2020, tou komodite dan laboutik STC lo Praslin e La Digue pou vann menm pri ki STC lo Mahe e sa a ede soulaz lavi nou bann frer e ser lo Praslin e La Digue.

Nou demande ki sa i osi enkli bann zil lo nou teritwar kot STC oubyen IDC i prezan.
La i fer nou rapel nou prop sazes ler nou ti reziste tou zefor ki lopozisyon dirize par Onorab Ramkalawan pou pa ferm STC.

Si nou, nou pa ti met nou lipye ater pou pa ferm STC.

Sa STC ozordi ti pou’n fini fermen.

Nou kapab zis mazinen kote nou ti pou ete ozordi si nou Gouvernman ti’n vreman ekout lopozisyon e ferm sa STC, Mr Speaker.

Dan son demars pou fer pri lavi vin pli abordab, Prezidan Faure in dir ki le 16 Mars, 2020 menm VAT pou ganny retire lo tou komodite manze.
Eski sa se en Gouvernman ki napa lentere son pep a ker?

Mr Speaker, mon osi fyer pou note lakonplisman Liniversite Sesel.

Ozordi nou en pep bokou pli edike avek bokou profesyonnel.

Ozordi nou zenn i kapab be what they want to be.

Eski sa ti pou en realite si nou ti’n ekout Lopozisyon pou pa kree en Liniversite dan Sesel?

Depi 2018 nou’n annan 25 Dokter, 2 Dantis e 18 Dental Therapists ki’n resevwar zot degre.

E les mwan fer kler Mr, Speaker ki tousala i Seselwa.
La konmela i annan ankor 56 etidyan ki pe etidye e pe vin Dokter oubyen Dantis.

Pou al pli lwen Mr Speaker, 33 Ners in ganny zot degre lannen pase e 5 Dokter Seselwa pou fini zot letid sa lannen e ankor 5 lannen prosen.

Eski sa se en Gouvernman ki pa krwar dan devlopman son zenn?

Mr Speaker, Prezidan in dir ki lozman i en defi.

Wi, mwan ler mon ti komanse preski 30an pase dan sa Lasanble isi, nou pli gro defi ti lakaz e nou pli gro defi ozordi i pou reste lakaz.
Me akoz lakaz i en defi pour nou, Mr Speaker?

Akoz Gouvernman US pa krwar dan bann pti payot, pa krwar dan bann lakaz fey koko, makouti.

Pa krwar dan bann ghetto, pa krwar dan bann lakaz plastik parey nou vwar dan bann pei vwazen, Madagascar, Mayotte, Sid Afrik e plizyer lezot pei.

Ozordi ler nou dir en etranze ki proze lakaz Perseverance se social housing, zot riy nou dan nou figir, Mr Speaker.
Akoz dan zot pei sa bann ki pli eze ki kapab afford sa bann lakaz ki nou bann Seselwa pe viv ladan Perseverans.

I annan ki oule anbet nou zenn e dir ki tou Gouvernman ti pou fer sa, me dan bokou pei Lazi, Lerop e menm Lafrik kot dimoun i ankor pe dormi dan semen, eski napa en Gouvernman dan sa bann pei?

Eski sa bann menm dimoun pa pey tax.

Akoz zot pa kapab fer en kantite lakaz pou donn zot dimoun.

Non.
Non.

Frer, ser Seselwa, sa nou’n reisir akonpli akoz Polisi Progresiv nou Parti US e parti ki Prezidan Faure i ladan.

Ler Nasyon Ini i klas Sesel 62enm Mr Speaker, dan 189 pei dan lemonn e premye dan Lafrik pour son lendeks devlopman imen.

Sesel in ganny klase koman en pei avek nivo devlopman imen ki tre o. Prezidan Faure pa pe anbet Seselwa letan i pe dir sa.

Prezidan Faure pa pe envant tousala li, me sa se bann keksoz ki la realite e sa se bann lakonplisman sa pep.

Se travay dir sa pep.


E lepep Seselwa, Mr Speaker, i devret fyer.

En Prezidan ki annan en leker pour tou son zabitan se senpleman Prezidan Danny Faure.

(APPLAUSE) HON CHARLES DE COMMARMOND En Prezidan ki krwar ki sa ki’n travay dir i devret ganny rekonnet e rekonpanse.

Sa in ganny demontre ler Prezidan in anonse ki apartir le 1 Zen sa lannen peyman minimonm pansyon pou sorti mil Roupi pou vin R3 mil, Mr Speaker.
Sa i pou tous lavi anviron 2473 dimoun ki’n pran zot retret e ki pe ganny en pansyon peye e finanse par Fon Pansyon.

Ki mannyer alor zot kapab dir ki nou, nou negliz nou bann vyeyar.

Parkont bann travayer ki’n retire an Out, 1979 ziska 2004, i annan anviron 400 zot Mr Speaker, pa pe enkli dan sa 2473.

Mon demande lo baz fairness and equity ki zot osi ganny enkli dan sa kategori e fer zot omwen ganny sa pansyon R3 mil.

I pa pou kout bokou Mr Speaker.


En pe dan sa pansyon travayer etranze i a kapab kouver sa depans ki pou annan devan nou.

Nou zanfan i toultan reste nou pti trezor, Mr Speaker.

Sa Gouvernman in toultan annan bann pti zanfan aker.

Nou Gouvernman in toultan esey son mye pou soulaz lavi bann paran ki pe fer grandi zot pti zanfan.
E ozordi nou Gouvernman pe al pli lwen, ler Prezidan Faure in anonse ki en peyman a en sonm R750 pou ganny peye otomatikman pour tou zanfan ki dan child minding ouswa dan Day Care ki anrezistre avek IECD.

Mr Speaker, tou zanfan pou gannyen sa lasistans.

Ozordi i annan bann ki pe mont lo Facebook, ki pe mont lo YouTube e pe dir ki zot parti pou donn plis, me avan ki Prezidan Faure ti entrodwir sa Polisi, zanmen zot in koz lo la zot.

Akoz zot krwar ki nou, nou bann dimoun pli bet.


Se sa ki fer zot krwar a sak fwa ki Prezidan Faure i mansyonn en keksoz.

Zot, zot bezwen vin dir ki zot pou donn 2, 3 fwa plis.

Zot a kontinyen anbet sa detrwa siporter ki reste zot, se tou.

Mr Speaker, a plizyer repriz, isi menm dan sa Lasanble nou’n tann bann Manm pe koz lo pri internet ki ser isi Sesel, taler ankor nou’n fek tande.

Prezidan Faure in ekoute e in diskite.


Ler Prezidan in anonse ki in demann SPTC pou ofer WIFI gratwit dan tou bis a parti le 1 Zen, wi sa i pou piblik an zeneral, sa.

Sa ki Prezidan pe demande pou arive dan Sesel i pa en mirak, Mr Speaker.

Sa i en pratik ki arive dan plizyer pei.

Lekel ki pou benefisye par WIFI gratwit dan bis, Mr Speaker?

Sa i kestyon nou bezwen demann nou lekor.

Pa bann ki annan loto, me bann ki pa kapab afford ozordi.

A sak fwa ki nou entrodwir en keksoz modern, Mr Speaker.
Lopozisyon i sey ridikilize.

Nou ava rapel proze lakaz Nageon Estate kot zot ti apel lakaz pizon.

Roche Caiman ki zot ti apel lakaz lapen.

Selman ozordi i annan zot menm zot ki pe reste dan sa bann lakaz lapen ek lakaz pizon.

Napa ki zot pa ti dir ler nou ti pe konble Roche Caiman ek Perseverans.

Menm sa building ki nou ladan ozordi Mr Speaker.

Zot ti boycott son louvertir an mor.

Me ozordi, get zot, se zot menm zot ki pe fer plis tapaz ladan.
Si nou ti’n ekout sa Lopozisyon anba direksyon Onorab Ramkalawan, Mr Speaker.

Nou ti pou 25an an aryer.

I annan ki pe opoze, pe kritike.

I normal sa, i normal.

Bis i ser, bis i koule, bis i isi, bis i laba.

Bis i koule?

Napa problenm.

Prezidan in osi anonse ki swivan son bann diskisyon ki in fer ek Gouvernman Lasin, Sesel pou ganny li 22 nouvo bis.

Bis elektrik.

Parey mon’n dir, pou annan WIFI ladan osi.


E gradyelman nou ava fer plis demars pou nou ganny plis bis nef ki ava ranplas sa bann ki koule.

Oli problenm, Mr Speaker.

Nou Gouvernman anba gidans Prezidan Faure in anmenn en kantite progre dan sa pei e i annan bann bon plan.

Nou’n fer bon planifikasyon.

Selman zot, zot pa dir bann dimoun poudir isi bis Sesel i kout zis R7.

Touris ler zot tann sa, zot demande si nou lespri i ankor bon.

Akoz Langleter, traze pli kourt i kout minimonm R25 a R30.
Pa zot oule privatiz bis, zot oule privatiz SPTC, privatize apre zot a vwar.

Mr Speaker, parti SPUP, SPPF, Parti Lepep e US ozordi.

United Seychelles, i le sel parti ki’n toultan krwar dan sa pep e pe toultan rod fason pou ed son pep devlope.

Ler Prezidan Faure ti kree Minister Lafanmir, i ti fer li a ker ki annan bann fanmir isi Sesel ki bezwen lasistans.

Avek kreasyon Minister Lafanmir, sa Minister in zwe son rol e in fer son travay.

A ler aktyel plizyer fanmir in ganny asiste avek sa Minister.
Sa Minister dan son travay in idantifye 624 ka kot lakaz i dan en leta tre kritik isi Sesel.

Prezidan in dir ki 177 ka in ganny rezourd lannen pase e in donn son komitman ki sa 447 ka ki reste, sa Minister pou travay ek zot, ek sa bann fanmir avek bi pou rod solisyon pou amelyor zot lavi.

Mr Speaker, ler Prezidan Faure in al dan bann misyon aletranze, i pa zis al rod kouronn flere pou met otour son likou li.

Me Prezidan Faure, i al koz lo lapar Seselwa.


Kot in al negosye, diskit bann size kot Sesel a kapab ganny led avek bann pei zanmi.

Prezidan Faure i krwar dan travay ek lezot pei, etablir kontak ek bann pei zanmi, gard lanmitye ek bann pei ki pou ed nou.

E nou diplomasi pragmatik kot lepep i ganny son benefis ladan.

Sa ki Prezidan Faure i krwar e se sa ki i pe fer pou anmenn bann benefis pou nou pep.

Mr Speaker, nou, nou en Parti.


Parti United Seychelles, ki touzour konekte e pou touzour reste konekte avek nou pep e nou bann Manm Parti US dan sa Lasanble ek nou Prezidan.

Nou pou reste touzour konekte avek nou popilasyon.

Plizyer rankont e vizit in ganny fer e pe kontinyen ganny fer dan tou bann distrik e dan tou sa bann rankont e vizit nou’n ekout nou pep e nou konnen e kontan ki Prezidan osi in adres zot laspirasyon dan bann diferan pwen avanse dan son Ladres lo Leta nou Nasyon.
An Out lannen pase, Gouvernman ti lans son vizyon long term, vision 2033 e osi premye strategic plan.

Si ou le, stratezi devlopman nasyonal pou peryod 2019 a 2023.

Sa vizyon pour Sesel, Mr Speaker.

En nasyon Seselwa ki rezilyan, responsab e prosper, ki an bonn sante, edike e emansipe.

E ki pe viv ansanm an armoni avek lanatir e aktivman angaze avek leres lemonn.

In ganny ankadre tre byen dan sa SONA.


Dan sa speech delivre par Prezidan Faure e ganny servi koman sa konpa pou tou zefor devlopman nasyonal.

Vizyon 2033, Mr Speaker.

I eksprim nou dezir komen pour vwar nou pei devlop plis ankor, e lepep Seselwa pe pran lapartenans e partisip dan prosesis devlopman.

Sikse sa vizyon long term i depan lo travay dir tou sitwayen.

Ki i dan sistenm leta oubyen non.


An plis ki sa, Vizyon 2033 i lans lapel avek tou parti prenan pou travay ansanm, ver kreasyon en lavenir enklizif e soutenab pour nou tou.

Koman en pep, bann aksyon e mezir i tre kler dan Stratezi Devlopman Nasyonal 2019 a 2023.

Sa stratezi i adres bann pwen pli pertinan dan term imedyat atraver 6 pilye.

Sa 6 pilye ki Minis Finans ti striktir son Bidze 2020 otour i bonn gouvernans, dimoun o sant devlopman.

Koezyon sosyal, lekonomi inovativ.


Transformasyon ekonomik, soustenabilite lanvironnman e rezilyans.

Bonn gouvernans Mr Speaker.

Bonn gouvernans i santre otour partisipasyon e i konsyansye.

I rann kont, i transparan, i reazir, i efektiv e efikas.

I ekitab e enklizif e i swiv Lalwa.

Sa i esansyel pou asir en fondasyon solid pou lape ek prosperite, ki an retour i fer li posib pour annan devlopman soutenab.

Dimoun o sant devlopman.


Nesesite pour agrandi nou kapital imen i ase irzan, e i en priyorite lo azanda devlopman.

Anmezir ki Sesel i enterakte avek lemonn lo en pli gran plan, pei pou bezwen en rezo travayer tre kalifye e kreativ.

Ki kapab ogmant prodiktivite travayer e krwasans ekonomik.

Koezyon sosyal.

Nou kapab konsider koezyon sosyal koman sa siman ki mentenir stabilite dan lasosyete.
Sa pilye ki annan pour bi, sirmont bann divizyon ki annan dan nou sosyete ozordi e renouvle en sans linite nasyonal e en sans ki nou travay ansanm.

Mr Speaker.

Transformasyon ekonomik.

Transformasyon ekonomik Mr Speaker, i en eleman primordyal pou asir kreasyon travay, lanplwa, lenklizyon finansyel, rediksyon lapovrete e promosyon lapartaz prosperite.

Anliny avek nou bann lobzektif devlopman soutenab.

Lekonomi Inovativ.

Lasyans, teknolozi ek linovasyon i bann moter devlopman ekonomik.
Abilite pour kree, distribye e eksplwat konesans i vin en sours mazer lavantaz konpetitiv, kreasyon larises ek amelyorasyon kalite lavi.

Soustenabilite e rezilyans lanvironnman.

Pilye soustenabilite e rezilyans lanvironnman i annan pour bi protez nou lanvironnman natirel, lasante imen e ekolozik.

Tandis ki i pe fer avanse linovasyon e anbelir nou kalite lavi.
Sa 6 pilye, Mr Speaker i ava servi koman soubasman nou zefor kontinyel pour kolektivman vizyaliz, konseptyalize, pran lapartenans e ansanm, realiz nou bann laspirasyon.

E dan tou sa la Mr Speaker, in annan en kantite konsiltasyon, diskisyon, kontribisyon e partisipasyon nou popilasyon.

Atraver son mesaz Prezidan, Mr Speaker.


Nou vwar en Prezidan for, en Prezidan ki krwar dan bann Lenstitisyon for, ki letan sa bann Lenstitisyon i ganny byen zere i ava ed li anplifye nou demokrasi e permet annan plis bonn gouvernans, la transparan e rann kont.

Mr Speaker, mon pa pou kapab termin mon diskour san tous eleksyon Konsey Distrik.

Lontan ti’n ler, Mr Speaker.

Mwan mon enn sa dimoun ki krwar e ki’n pous en kantite pour desantraliz pouvwar e anmenn plis lotonomi o nivo labaz.
Nou pe donn plis lotonomi lekol.

Sa i fantastik.

Lekol i dan nou kominote, li.

Alors i tonm byen ki kominote antye i ganny osi son lotonomi.

Se la kot konsey distrik i vin pli enportan e mon kontan ki eleksyon konsey distrik pe al fer boner lannen prosenn.

Nou pa kapab donn plis lotonomi lekol me distrik li i ganny kontrole totalman par Gouvernman Santral.
Nou bezwen donn plis pouvwar e lotonomi bann zabitan pour zot zer zot distrik e adres bann defi e fer bann desizyon pli rasyonnel e enklisiv e annan bann progranm pli adapte pou anmenn plis linite e pli bon fason viv dan nou bann kominote.

Mr Speaker, se sa ki pou anmenn nou pli devan dan en fason pli koeran, pli ansanm.

Mr Speaker, nou Prezidan i reste fikse e atantiv lo bezwen son pep.

I annan en bon leker, i pa rankinen, i pa anvi diviz nou pep e i napa naryen pou li revanze.
Se lavenir ki konte pou li.

Pep Seselwa, letan nou annan en bon Prezidan koumsa annou kit li la.

Annou tyonbo li de lanmen pa large.

Annou vot pou li, pou nou lavenir.

Annou tenir Prezidan Faure, tre for e pa large.

Mersi, Mr Speaker.

(APPLAUSE) National Assembly of Seychelles State of the Nation Address Friday 22nd January, 2021 MR SPEAKER Prezidan Larepiblik, Ekselans Wavel Ramkalawan, Madanm Linda Ramkalawan, Premye Madanm.
Vis-Prezidan Larepiblik, Ahmed Afif e Madanm Stella Afif, Sef Ziz Lakour Siprenm, Prezidan Lakour D’Apel, Attorney General, Minis Gouvernman, Tou nou bann Manm dan lasal, byenveni pour sa premye rankont Lasanble Nasyonal ozordi.

Byenveni osi nou bann lodyans e telespektater an deor ki pe swiv nou.

Sa lokasyon ki premye rankont nou Lasanble pou lannen 2021, i dedye par legzersis nou Konstitisyon pour Ladres Prezidan Larepiblik lo Leta Lanasyon.
Ozordi nou seremoni in en pe pli senp ki abityel e sa a legzizans sirkonstans ki nou pei i ladan.

Me mon oule dir pli senp pa savedir mwens lenportans.

O kontrer sa levennman ozordi i enn ki tre, tre enportan pou nou e pou lanasyon Seselwa.

I enportan par son moman istorik ki premye Diskour Leta Lanasyon par nouvo Prezidan Larepiblik.

Me osi i enportan par sirkonstans ki nou pei i fer fas avek ozordi, ki met nou dan en sityasyon kot nou bezwen regard vreman serye travay Gouvernman e lavenir nou pei.
Avek sa Mr Prezidan Wavel Ramkalawan, mon dir ou mersi pou partaz ozordi sa moman pour sa latas Konstitisyonnel, e mon envit ou pou fer ou ladres.

PRESIDENT WAVEL RAMKALAWAN Mersi bokou Mr Speaker.

Mersi pou ou lakey e mersi pou sa loportinite pou mwan adres Lasanble Nasyonal e osi Lepep Seselwa.

Mr Speaker, Linda, First Lady.

Deputy Speaker, Vis-Prezidan Afif, Madanm Afif, Sef Ziz, Prezidan Lakour D’Apel, Leader Lopozisyon, Leader Government Business, Minis, MNAs, Pep Seselwa.
Nou zwenn dan en moman kot nou pei pe pas dan bokou difikilte.

Depi dernyen Diskour lo Leta Lanasyon e avek lepidemi COVID, Sesel in leksperyans bann premye lanmor.

I annan 3 nou sitwayen Sesel ki’n kit nou.

Mon ti ava demann Lasanble Nasyonal e tou bann envite annou debout an memwar sa 3 Seselwa silvouple.

(A minute of silence was observed for 3 Seychellois who died of COVID-19) PRESIDENT WAVEL RAMKALAWAN Mersi bokou.

Mr Attorney Zeneral, mon demann ou leskiz pou mank ou dan mon lentrodiksyon.
(Eskiz mwan.)

Mr Speaker, ozordi i fer 89 zour depi ki nouvo Gouvernman in pran Lofis.

Le 2 Fevriye pou fer 100 zour e parfwa ou a krwar ki nou’n fini pas plis ki 3an an lofis.

Bokou dimoun pa ankor le aksepte ki se zis (99) zour, 89 zour, sorry.

E zot pa tro oule krwar sa parski pandan sa kourt letan in annan sitan keksoz ki’n ganny akonpli dan nou pei Sesel.

Pandan sa kourt letan in annan en nouvo sans laliberte.

In annan en nouvo sans solidarite parmi nou pep.


Dimoun, malgre tou bann difikilte zot kapab annan en sourir lo zot figir.

Dimoun i kapab komans koz ankor avek kanmarad.

Me a plis ki sa, pli enportan Seselwa i kapab rekomans apresye kanmarad.

Seselwa i koman dir bonzour son prosen.

Seselwa i koman regard zanfan son prosen koman son zanfan.

E tou sa Mr Speaker, i fer ki sa nyaz lafreyer ki’n anglouti nou pei pandan tou sa bann lannen dousman, dousman i pe ale.
E mwan mon debout devan zot ozordi pou dir avek zot sa nyaz ki anglouti nou pei ozordi pou ale, akoz nou koman en pep Seselwa nou ini dan nou lobzektif.

e se dan nou linite ki nou pou kapab avans devan.

Mr Speaker, linite sa pep i pli enportan ozordi ki i ti ete yer.

Nou tou nou konnen ki poudir sa linite in ganny zwe avek pandan tro bokou lannen.

E ozordi letan mon komans mon diskour mon anvi dir avek zot bann Manm Lasanble Nasyonal, zot kot politik i ganny zwe, pa diviz sa pep!
Pa bezwen diviz sa pep zis avek zot politik.

Sa pep pa bezwen divizyon ozordi kot i ete, silvouple!

Nou pou ranforsi nou demokrasi.

lekspresyon ki nou Demokrasi pou ganny pli ranforsi ankor.

Konstitisyon i garanti nou, i pou a laporte tou Seselwa.

I pou a laporte Lopozisyon, i pou osi a laporte parti ki o pouvwar.

Me selman mon anvi dir avek tou dimoun laliberte, wi, me selman a okenn moman annou pa bezwen swe avek striktir Leta.
Annou pa bezwen ensit nou bann sitwayen, akoz incitement oubyen sa kalite latitid i pa pou bon pou nou pei.

E mwan dan mon responsabilite koman Sef D’Eta Sesel, mon pa pou aksepte ki en tel latitid i ganny posibilite pou li grandi.

Laliberte Mr Speaker, pou montre sa eleman linite, parmi mon bann premye diskour mon ti dir ozordi nou tou nou Seselwa.

Letan eleksyon nou tou nou ti lev nou paviyon.

Me ozordi i enportan pou nou tou lev paviyon Sesel pli o posib.
Mon ti menm al pli lwen pou dir mwan mon ti ava kontan vwar ki lo tou lakour Sesel i annan en paviyon, nou drapo Nasyonal ki flote.

E la mon ti ava kontan remersi Gouvernman Lasin atraver Anbasader ki’n fer nou kado, ki’n antann sa lapel e atraver Mer Victoria, ozordi nou annan nou 60mil paviyon pou nou partaz avek nou popilasyon an antye.

E mon ti ava kontan ki sa bann Manm Lasanble ki diriz sa loperasyon.

Alors, tou Manm Lasanble zot pou ganny zot paviyon Sesel pou zot distribye.
E la mon espere ki poudir tou nou distrik, ki distrik kot bann Lopozisyon ti ranporte, ki distrik kot LDS ti ranporte, i ava annan en paviyon Sesel ki ava vin en siny benediksyon lo sak lakour e lo nou pei Sesel.

Mr Speaker, ozordi mon’n resevwar rapor Komisyon Elektoral lo dernyen eleksyon ki’n anmenn nou.

Ofet, la kot nou ete.

Sa dernyen eleksyon ki’n fer tou keksoz vin nef dan nou pei.

Ou Mr Speaker, ou en Speaker nef.

Sef Ziz Govinden, ou en Sef Ziz nef.


Malgre ki ou pa’n ganny elekte dan sa eleksyon, me selman ou en Sef Ziz nef.

Mon osi tou mon en Prezidan nef.

Malgre ki seve pe vin pli blan en pe tro vit.

E dan sa rapor ki mon’n ganny sans pou mwan felisit Mr Danny Lucas, avek Mrs Manuella Amesbury, mon’n dir avek zot ki mon vreman fyer, akoz atraver travay ki zot in fer zot in ede pou promot nou demokrasi pli lwen ankor.
E atraver sa tranzisyon anpe ki’n deroule, sa de sef nou pei Prezidan Faure koman ansyen Prezidan e avek mwan, nou’n kapab montre lemonn ki poudir Sesel nou’n grandi e Sesel nou respekte la demokrasi.

E ozordi parey nou tou nou konnen, plas Sesel lo Lendeks La Demokrasi i tre o, i donn nou lafyerte.

E sa ki nou pe kontinyen fer kot nou les nou ganny dirize par Lalwa e bann prensip ki vreman montre respe.
Montre ki mannyer nou kapab rekonnet drwa kanmarad i pe kontinyen fer nou koman en pei Sesel, kapab kontinyen grandi e ganny sa rekoknisyon.

Alor ozordi letan mon pe komanse mon anvi dir annou kontinyen viv ansanm, annou kontinyen montre nou solidarite.

Annou kontinyen fer nou pei Sesel mont pli o posib, e atraver sa annou monte nou lafyerte.

Mr Speaker, pli gro challenge ki nou pei pe fer fas avek ozordi, se pa lot ki COVID- 19.

E sa i annan en lenpak direk lo nou lekonomi.


E apre midi mwan mon pa pou ezite pou koz avek zot dan tout fransiz, nou pou adres size parey i ete e nou pou dir keksoz parey i ete.

Akoz si nou pa fer sa, nou pep pou kontinyen viv dan en nyaz.

Nou pep pou kontinyen kwa ki tou keksoz i ok. Nou pep pou kontinyen krwar ki zot kapab viv zot lavi parey zot, zot anvi koman bann endividi.

Larealite se ki Seselwa annou pa kapab viv nou lavi parye nou, nou anvi.
Nou bezwen a tou moman, a sak pa ki nou pran nou bezwen absoliman an mezir ki nou mazin nou menm, nou bezwen mazin nou prosen.

Nou bezwen mazin nou kominote, nou bezwen mazin nou pei.

Mr Speaker, mon bezwen dir ki mon anvi felisit Minis Lasante.

Minis Peggy Vidot in pran sa Minister dan en moman pli difisil.

E la mon anvi dir avek zot ki sa madanm pe fer en travay formidab.
Parfwa mon demann mwan konbyen erdtan i gannyen pou li dormi, me mon kapab dir avek zot son leker i bat pour Sesel, son leker i bat pour Seselwa.

Alors Minis Vidot mersi bokou pou tou sa ki ou fer pou nou pei.

(APPLAUSE) PRESIDENT WAVEL RAMKALAWAN Ou vwar, letan mon dir zot annou koz laverite, annou koz direk.

Omwen nou tou dan sa Lasanble nou ti devret aplodi sa travay ki Minister Lasante pe fer!

Sa i montre nou ki mannyer nou kapab komans avek linite.
E mwan koman Sef D’Eta sa pei, mon onte letan mon vwar sa kalite latitid negativ.

Pa pou anmenn nou devan sa bann tel latitid.

Mr Speaker, lo plizyer repriz mon’n osi felisit e ozordi mon profite pou mwan felisit ankor enn fwa Dokter Gedeon, Dr Louange avek zot lekip.
Mon’n ganny sans pou mwan rankontre zot lo plizyer … (APPLAUSE) PRESIDENT WAVEL RAMKALAWAN Mon’n ganny sans pou mwan asiste plizyer meeting e la mon anvi dir avek tou Seselwa ki sa travay ki sa lekip i fer, personn ant nou pa ti ava kontan fer.

Ou konnen akoz?

Akoz ozordi nou pe deal avek en pep Seselwa ki pa toultan ki zot ekoute.

Yer bann chiffres lo COVID ti montre en chiffre anviron 22.

Me mon anvi dir avek zot ki sa bann chiffres la, i pou kontinyen ogmante.
I pou kontinyen ogmante si letan i ariv weekend nou ranpli tou lans.

Si letan i ariv weekend nou deside pou nou oubliy tou bann Lalwa, tou bann restriksyon e nou al fer parti, sa bann chiffres pou monte.

Alor ozordi mon anvi dir avek Seselwa annou pa les nou gar tonbe!

Annou swiv tou bann restriksyon, annou swiv tou bann keksoz ki Minister Lasante pe dir nou.

Se zis letan nou ava pe swiv sa ki nou ava kapab avans devan, ki nou ava kapab kas sa laliny transmisyon ki ozordi in tap nou kominote.
E alors, annou pa vin koz lockdown.

E la mon anvi dir avek tou Seselwa, annou pa vin koz lockdown.

E an plis ki sa letan nou vin koz avek Lepep Seselwa kot ankor enn fwa dan sa demokrasi, dan sa laliberte lekspresyon kot nou les tou keksoz pase, annou silvouple pa konfiz sa pep!

Annou par egzanp pa premyerman dir met dout lo vaksen.

E apre sa dir lockdown.

Me selman retournen pou dir dan sa lockdown nou ava donn plis vaksen.

Ki vaksen ki ou pou donnen?


Si ou menm ou dir ki sa vaksen pa bon, ki vaksen ki ou pou donnen?

E la mon anvi dir avek zot se sa bann mesaz konfizyon ki pa ed nou pep.

E ozordi mon anonse avek gran lafyerte ki apre ki nou’n komans nou progranm vaksinasyon, ozordi pti Sesel ki nou pti nou’n ariv No.2 mondyal lo donn vaksen nou popilasyon.
PRESIDENT WAVEL RAMKALAWAN (APPLAUSE) Ozordi apre Izrael, nou No.2 e avek sa progranm ki ganny dirize par son Manager, Madanm Florida Bijou avek son lekip, byento Sesel i pou vin No.1 kot i konsern vaksinasyon en progranm efektiv.

E la ozordi mon anvi osi letan mon felisit sa lekip ki pe fer sa progranm vaksinasyon, mon anvi osi remersi bann ners ki’n pran zot retret, me ki akoz nou pei, akoz patri i bezwen mendev, zot in sorti dan zot retret pou zot vini, pou zot donn en koudmen.
Mersi bokou tou sa bann ners.

Mersi bokou tou bann Dokter, mersi bokou tou bann dimoun ki travay dan lab.

Mersi bokou zot tou akoz sa travay ki zot pe fer i vreman formidab.

E mwan mon tir sapo avek zot !

Letan nou pe koze la, mon anvi dir avek zot en nouvo lo vaksen in fek antre dan pei.
Mon anvi remersi premyerman Royal Highness Sheikh Mohamed ki’n donn nou sa premye 50mil vaksen e la ozordi mon anvi remersye Premye Minis Modi ek Gouvernman Lenn ki’n fer nou vin premye pei Lafrik ki Lenn i ofer sa nouvo vaksen Oxford AstraZeneca.

E sa vaksen nou pou kapab donn tou nou popilasyon.

Nou pou kapab donn bann dimoun ki par lao 60an.

Alors mersi bokou sa 2 pei ki’n ed nou dan nou progranm vaksinasyon.

E mersi bokou Minis Radegonde pou tou bann demars ki ou’n fer.
Parske mon konnen ki poudir i pa’n fasil.

E la ankor enn fwa mon ava dir zot senpleman, vaksen ozordi dan lemonn tou pei pe rode, me i pa fasil pou tou pei gannyen.

I annan serten pei espesyalman an Afrik ki pa pou ganny zot premye vaksen, ziska pli tar ki Zilyet.

E letan nou, nou pou’n ariv Zilyet, nou pou’n fini donn vaksen 70poursan nou popilasyon.

E Sesel pou’n fini achieve herd immunity.

E se pour sa rezon ki nou’n pran desizyon pou nou re ouver nou pei.
Mon anvi osi remersye tou bann dimoun ki’n volonterman vin devan, pou zot fer en kontribisyon.

Letan avan mon vini dernyen chiffre ki mon’n gannyen, in annan en sonm R35.3milyon ki’n antre dan sa fon e sa se dimoun ki’n vini volonterman.

Me la mon anvi dir zot ki avek sa larzan, non selman ki nou pou ede dan nou progranm vaksinasyon, me nou pou osi sey regarde ki mannyer nou pou kapab konstri sa isolation center ki pandan bokou lannen nou’n koz lo la.
E plan Gouvernman se ki letan nou’n ariv lafen lannen 2021, Sesel pou annan en isolation center ki pou’n fini ganny konstri e ava pe ganny servi.

Mr Speaker, size COVID, byensir i konsern nou tou e alors mon anvi osi port en latansyon avek tou bann media ki donn nou en gran koudmen pou pas sa ledikasyon.

Nou annan nou SBC avek TeleSesel koman 2 stasyon televizyon.

Me nou osi annan bann zournal ekrir ki pran bokou letan pou zot pas lenformasyon.
E la mon ti ava demande ki sakenn antre nou dan nou prop fason silvouple pas lenformasyon.

Annou dir avek dimoun mask ou pa met li anba ou manton, mask ou pa mars avek li dan ou pos, mask i bezwen kouver ou nennen avek ou labous.

Annou kontinyelman ansenny nou dimoun pou lav lanmen.

Servi bann hand sanitizers.

E mon vreman kontan pou vwar ki mannyer Lasanble Nasyonal zot in vreman ekipe.

Felisitasyon Mr Speaker!

Donk, si sakenn parmi nou, nou fer sa bann ptipti keksoz.
Frer ek ser nou pou raport laviktwar.

E parey zot konnen, mwan mon en dimoun etan ki nou pa raport laviktwar mon pou arete!

Sa in vin mon dezyenm non.

E ozordi mon anvi dir avek Lepep Seselwa koman zot Dirizan mon pou fer sir ki nou raport laviktwar lo sa COVID e ki Sesel i kapab pas atraver sa nyaz pou li ale!

(APPLAUSE) PRESIDENT WAVEL RAMKALAWAN Mr Speaker, parey mon’n dir o komansman i annan serten dimoun oubyen parfwa nou krwar ki poudir i annan plis ki 3an depi ki nou dan Gouvernman.
Me non, pti git letan, kantite keksoz in ganny fer.

Me Mr Speaker, letan nou pe koz lo Leta nou Nasyon, serten dimoun i krwar ki poudir sa pei ki nou’n vin erite ti en pei kot tou keksoz ti pe mars byen.

Ki tou keksoz ti an roz.

Mon anvi dir avek zot silvouple, tir sa dan zot lespri!

Sa pei ki nou’n vin erite ti en kales kase!

E pandan zot deba silvouple mansyonn sa e diskite.

Sa pei ki nou’n vin erite, i ti lo son zenou.

Sa pei ki nou’n erite i enn ki gra, ki tro gra akoz i parey en zonnyon.
Nou kapab dekrir li koman en zonnyon.

Letan ou tir en kous, ou bat ek en lot kous ki apel zonnyon menm.

E letan ou komans rode, partou kot ou touse, ki i dan Minister Gouvernman Lokal, ki i dan Minister ki okip Sosyal, ki i dan Minister ki okip Lanplwa, oubyen GOP, frer ek ser, sa ki nou fouye, sa ki nou pe vwar i sokan.

E mwan mon anvi dir avek zot mon pa bezwen al pli lwen.

State House?

State House wi, State House.

Koze labous plen, State House.


Mon ava dir zot ki mon’n antre State House e dan biro ki mon’n antre ti napa en file!

Ou a krwar enn ler mon ki ti premye Prezidan pou okip sa biro.

Me zis apre ki poudir mon’n mazinen ki poudir nou de Minis Ferrari, en fwa nou ti antre dan sa biro pou nou dir ek Mr Rene in ler pou li ale trankilman e pa disturb.

Se la ki’n fer mwan mazinen ki poudir sa biro ti deza ganny servi, me mon anvi dir zot ki napa institutional memory!

Letan mon demann kestyon, napa sekirite pei.


Mon sey rode, be ki’n arive dan sekirite pei?

Eski i annan en file pou mwan kapab konnen ki bann menas ki bann soz?

Parski ozordi mon osi annan sa pozisyon Komandan Sef e osi koman Sef D’Eta pou konnen ki leta nou pei dan sa bann laliny.

Napa naryen!

Se sa Leta nou Nasyon.

E alor se la kot nou pe komanse.

E mon felisit bann Minis, parski mon konnen poudir zot pe pas en kantite letan zis pou sey konpran.
E an menm tan osi mon konnen ki poudir dan bann Minister i annan bokou landrwa, kot ou a krwar sa birokrasi zot in sitan anzandre dan sa birokrasi, ki sa i en fason pou fer Lepep Seselwa soufer.

Lepep Seselwa ozordi mon pe dir avek zot, nou pou koupe sa birokrasi!
E letan nou koup sa birokrasi … (APPLAUSE) PRESIDENT WAVEL RAMKALAWAN … letan nou koup sa birokrasi, nou pou annan nou en Gouvernman ki vin efikas, en Gouvernman ki deza pe montre ki poudir i kapab pran desizyon, en Gouvernman ki pou mars bokou pli vit.

E bonn nouvel pou zot tou.

Mon nepli resevwar 200 let par semenn.

Ozordi lakantite let ki nou ganny anler State House in diminyen.

E akoz in diminyen?

Se parski bann Minis ki nou annan, se bann Minis ki konnen ki zot fer.
Se bann Minis ki efikas e alors se zot ki pe reponn lapel bann dimoun e alor zot pe fer zot travay.

E letan zot pe fer zot travay, zot pa regard kouler politik.

E la mon osi anvi dir avek zot ki letan en sitwayen i ekrir mwan en let e petet sa osi tou ki’n tard en pe, ki’n fer sa birokrasi vin lour.

Mon letan en let i vin devan mwan, mon pa rode lekel sa dimoun, mon pa rode ki parti politik ki i sorti.

Mon pa rode si i en aktivis, ki parti politik.


Mon regard son konsern e si son konsern i annan merit, mon anvoy sa konsern pli devan e deswit nou ganny larepons.

Se sa lafason ki nou pe travay e se sa lafason ki nou pou avans devan.

Dan sa servis piblik i annan bokou pratik ki pou bezwen arete osi.

Bann pratik gaspiyaz.

Bann pratik kot letan nou sorti pou nou al kot nou, nou kontinyen kit aircon on, nou kontinyen abize.
Transpor Gouvernman ki nou roul ladan e nenport ki landrwa ki nou pa ti pou ale dan nou transpor, me dan transpor Gouvernman nou a fer sir ki i ale.

Telefonn ki ankor enn fwa ganny servi, non pa pou biznes Gouvernman me pou bann konversasyon personnel.

Bann computers ki ankor enn fwa tro bokou kart i ganny zwe lo la.

Nou pa en Gouvernman kot travayer i sipoze vin zwe kart lo computer.

Nou sipoze vin travay.

E annou pa bliye osi sa koripsyon.

Koripsyon i kontinyen annan.


E la mon avi dir avek tou civil servants ki poudir sa Gouvernman ki ozordi i la, pa pou tolere koripsyon e atansyon.

Atansyon ki letan nou komans deal avek koripsyon, apre zot travay zot dir Gouvernman in sanze, viktimizasyon.

Non.

Pa bezwen kriy viktimizasyon, me regarde kwa ki ou pe fer.

Ki mannyer ou pa pe fer sa ki ou devret fer e ou ava konpran akoz serten kontra pa ganny renouvle.

Ou ava regarde akoz serten lezot kondisyon i ganny azoute.
E la permet mwan pou mwan dir avek zot wi pou annan plis kontra ki pa pou ganny renouvle.

Akoz mwan mon anvi en Gouvernman ki efikas.

E sa mon’n repet a plizyer repriz avek bann Minis nou pa en Gouvernman ki pou anploy dimoun me ki pa pou fer en travay ki zot sipoze fer.

E an plis ki sa mon ti a kontan dir avek tou bann travayer dan sekter piblik, tou bann civil servants dan bomaten, letan zot kit dan lakour pou zot vin travay, silvouple kit zot politik kot zot!
Pa bezwen met li dan zot kaba, pa bezwen met li dan zot sak, kit li se zot tak zot laport desann vin travay.

Akoz politik pa pou ganny tolere dan servis piblik!

Servis piblik i la pou servi tou sitwayen dan nou pei e non pa zis en group!

E mon tande mwan, serten ki dir, “Gouvernman ki’n sanze me mwan mon pou kontinyen avek menm prensip!” Sorry wrong attitude.
Gouvernman in sanze, prensip osi tou in sanze e si ou anvi kontinyen avek menn prensip, i annan zis en keksoz, sa biro, sa pozisyon ki ou pe okipe, i pa sa pozisyon ki ou devret pe fer.

Ou devret pe travay dan en lot landrwa e non pa dan sekter piblik.

Dan sa menm lespri DPA pou pas dan en transformasyon.

Ozordi tou dimoun i koz lo DPA!

DPA in vin en mons ki dimoun pa kontan; DPA in vin en lorganizasyon.

E mon’n war ki mannyer i marse.


Mwan koman Ladministrasyon i tonm anba mwan, mon’n war ki mannyer mon’n bezwen asiste bann meeting pou regarde si pou renouvle kontra entel.

Si pa pou renouvle kontra entel, si i pou ganny en promosyon, si i pa pou gannyen.

Be sa pa sipoze mon responsabilite sa!

(Off-Mic) PRESIDENT WAVEL RAMKALAWAN Ou war ki mannyer zot maleve?

Zot tou dan sa Lasanble zot pou ganny sans reponn.

Ozordi i mon tour koze, les mwan koze US, apre zot ava reponn!
Pou donn zot tou letan pou zot reponn!

(APPLAUSE) PRESIDENT WAVEL RAMKALAWAN Mr Speaker parey mon’n dir DPA i vin sa nespes mons ki regard tousala.

Me mon Ladministrasyon, nou, nou krwar poudir Minis avek son bann Egzekitiv, PS avek son bann Direkter se zot ki pli konnen ki mannyer zot Minister pe deroule.

Se zot ki pli konnen lekel sa travayer ki merit en promosyon.

Se zot ki konnen lekel sa travayer ki malgre i napa serten bout papye son travay i vo plis ki serten ki annan mil bout papye.
Alor sa bann desizyon i pou al dan bann diferan Minister.

E nou anvi war serten transformasyon kot DPA i a vin plito ede lo nivo administrativ pou drafte bann kontra pou dir zot ki mannyer bann serten striktir i kapab ganny amelyore, me solman responsabilite final i pou lo sa Minis ki diriz son Minister, avek son Ladministrasyon dan son Minister.

Mr Speaker, mon vin lo en pwen enportan e sa i konsern nou pep Seselwa.

Pep Seselwa Mr Speaker ou konn sa pli byen ki mwan, nou ti en pep ki ti lev granmaten.
Nou tou ki la ki dan Lasanble e ki pe swiv mwan, nou rapel nou bann granpye ki ti leve avan ki soley i leve, ki ti okip zot bann zannimo; ki ti met lord kot lakour, avan ki zot ti ale pou al travay.

Avan ki zot ti al dan bwa pou al bat kannel.

Avan ki zot ti al raport PWD; avan ki zot ti ale pou al fer nenport ki travay.

Se Seselwa ki’n konstri State House.

Seselwa ki’n konstri Domus ek tou bann legliz atraver Mahe, Praslin ek La Digue.

Se Seselwa ki’n fer tousala.


Kestyon ki nou demande be ki’n arive avek nou Seselwa?

Ozordi tou batiman ki ganny konstri se etranze ki fer.

E malerezman sa nespes maladi ou a krwar in penetre dan nou lazenes.

Lazenes ozordi i krwar lavi se anmize, lavi se fer en pti keksoz pou ganny en larzan vit.

Lavi se annou pran en bwar.

Annou pik eroin dan nou lavenn.

Me non!

Mon anvi dir avek Seselwa ki sa mantalite fodre i sanze e nou pou fer si ki i sanze!
Mon anvi dir avek Seselwa ki dezormen ki travay dir ki bezwen diriz nou.

Letan nou pe rod konstri sa nouvo Sesel i annan zis en fason ki nou pou fer li se travay dir.

E vreman Mr Speaker nou pou bezwen annan en sanzman mantalite dan nou pep.

Me mon anvi pa met tou Seselwa dan menm pannyen.

I pou mal pou mwan fer sa.

Mr Speaker yer letan en zenn garson – en zennonm in vin fer en donasyon anler State House – en donasyon R100mil, i pe rakont mwan ki mannyer i annan li 7 travayer Seselwa.
E pourtan son travay i en travay ase spesyalize.

Prezan mon dir li, “ Be ou osi ou annan serten travayer etranze ki pe travay avek ou?”I dir mwan,” Non.” I dir, “Mwan mon annan zis travayer Seselwa.” I dir mwan, e napa enn ki raport travay an retar.

I dir mwan i annan enn son travayer ki’n travay pandan 14an avek li, in annan li zis 3fwa pandan sa 14an ki in mank travay akoz i ti malad.

Mon dir, “Sapo mon frer!


Se sa kalite Seselwa ki nou bezwen!” I donn mwan lafyerte letan mon regard en lenstitisyon pli enportan dan nou pei parey Labank Santral, ki son staff i 100pousan Seselwa.

100poursan Seselwa!

Seselwa kalifye, Seselwa ki’n al liniversite.

Seselwa ki’n retournen avek bann Degree.

Seselwa ki’n depans, ki’n fer pli byen ki bann etranze letan zot ti pe etidye e ozordi se zot ki gardyen nou lekonomi dan bokou sans.

Alor sa i donn mwan lafyerte.


E la mon anvi dir Mr Speaker, letan mon regard sa lekip ki travay avek mwan State House, sa group dimoun ki pli pre avek mwan ki tou le bomaten letan mon vini mon war zot.

Set en group travayer!

Mon salye zot!

E mon toultan dir avek zot, “Fantastik!” Zot la bomaten pou regarde ki progranm lazournen.

Si mon dir mon ariv 6.30, zot la 6.30.

Si mon pe ariv plitar zot la prezan.

E sa group dimoun zot pa regarde, si Sanmdi, si Dimans, si i annan travay pou fer zot pou la.
Zot pa regarde keler zot pe fini.

Ler nou fini lanmenm.

Alor mon anvi salye mon lekip ki otour mwan anler State House.

Akoz si tou Seselwa ti pran sa menm latitid kot zot pa mank travay Lendi bomaten, kot zot pa zis viv lo sick leave, oubyen zot anvi en 13enm Mwan me zot pa pe delivre parey zot devret delivre.

Si zot ti swiv sa legzanp Mr Speaker, nou ti pou vin en pep ki ti pou avans bokou devan.

E la mon oule osi felisit Lasanble Nasyonal.


Mr Speaker, “Felisitasyon!” Akoz Lasanble Nasyonal i en lot lenstitisyon kot i annan zis Seselwa ki pe travay e mwan mon’n pas en kantite lannen isi Lasanble sa dernyen 4an e mon’n war mannyer Clerk, Deputy Clerk, Sergeant e tou bann lezot, zot tou zot pe fer en travay formidab.
Ozordi mon anvi salye tou bann Seselwa ki pe vreman fer nou fyer e ki pe donn nou sa lankourazman ki poudir travayer Seselwa i kapab leve pou li partisip dan transformasyon nou pei e se sa ki nou anvi!

(APPLAUSE) PRESIDENT WAVEL RAMKALAWAN Mr Speaker dan sa konteks, mon anvi anonse ki pou annan en nouvo Polisi kot GOP i konsernen.

Sa ki nou pe dir se Seselwa premye!

Seselwa premye!
Seselwa premye!

E la mon anvi vreman remersye Minis Patricia Francourt; remersye Minis Fonseka; remersye tou bann dimoun ki pe regard sa nouvo Polisi.

Anba ASP zot pe fer en travay ekstraordiner kot nou pe balanse.

Seselwa premye akoz parski nou pa anvi renouvelman otomatik en GOP.

Nou anvi premyerman regarde si napa en Seselwa dan sa landrwa travay ki kapab fer sa travay.
E nou tou nou osi konnen – e nou konnen bann zes ki’n arive dan lepase, soutire par bann Minis e bann lezot ki ti O dan Ladministrasyon, ki ti dir pa trakase zis met en pti lanons lo NASYON e apre sa retournen dir ou pa’n ganny okenn Seselwa alors nou ava anploy en etranze.

Me non selman sa, in menm annan bann moman, bann lenstans, kot travayer etranze in fini ariv dan pei, in deza pe komans travay e apre en pti koze isi, en pti koze laba tou keksoz i ganny regilarize.

Alor Mr Speaker non.


Ozordi nou annan en kantite travay – kantite lanplwa, kantite pozisyon kot bann diferan landrwa pe rode.

E avek sa sityasyon COVID, nou osi trouv sityasyon kot i annan bokou dimoun ki pe asize kot zot pe esper FA4JR.

Taler mon pou vin lo la.

Me nou, nou anvi ki tou bann dimoun i kapab ganny ofer sa pozisyon.

Se pour sa rezon ki letan en dimoun i fer laplikasyon pou ganny en GOP i pou bezwen koz avek Minister Lanplwa.
I pou bezwen koz avek zot e Minister Lanplwa, si par egzanp i pe rod en waitress or a waiter koman en legzanp, i ava dir, ‘lala nou annan en lalis la, bann Seselwa.

E alor non, pran sa Seselwa.

Donn li sa plas travay.’ Be mon konnen ki larepons mon pou gannyen.

Pou annan bokou bann anplwayer ki pou dir be Seselwa i pares.

Seselwa pa pe fer sa ki vreman mon anvi zot fer.

Seselwa nou, nou pe koz manze lo zot latab.


Nou, nou a pe koz ki mannyer zot pou ganny en plas travay, olye en etranze vin dan nou pei, e alor mon pe dir avek zot, “Travay silvouple!

Travay!” E an plis ki sa mon anvi osi azoute, pa krwar ki poudir si ou pa al travay, ou pou zis desann e ou pou ganny lasistans sosyal!

Lasistans sosyal pou annan kondisyon atase avek li!

Son kondisyon prensipal se ki ou travay.

E lasistans sosyal nou pa sipoze viv lo lasistans sosyal.
Lasistans sosyal i sipoze en soulazman tanporer avan ki ou bouz pli devan pou ou ganny en plas travay.

E la mon anvi vreman mon admir Onorab Naddy Zialor.

Onorab konbyen fwa nou, nou’n trouv li avek son dezabilite, oubyen son abilite alternativ, nou ‘n war li lontan pe koup semen pou li al lo bus stop pou li pran son bis pou li retourn Grand Anse?

Me set en zennonm ki ti ape debourye.

Pourtan i ti kapab zis asize e dir, “Mon ava resevwar lasistans sosyal!” E regarde mannyer in kapab debourye.
Akoz in determinen ozordi, i pe asiz dan nou Lasanble koman en Manm Onorab.

Alor mon anvi dir avek Seselwa, letan nou leve pou nou travay olye zis depann lo welfare se sa ki pou permet nou pou nou monte, pou nou ganny sa gou pou nou travay.

Se sa ki pou permet nou pou nou ganny promosyon pou nou kapab anmenn en pli bon lavi dan lakour.

Pou nou kapab donn nou zanfan en pli bon lavenir.

Alor mon pe dir i annan tro bokou etranze ki pe travay dan nou pei.
E lakantite etranze ki pe travay dan nou pei, i annan en relasyon direk pou fer avek nou lekonomi.

Sak fwa ki ou pey en etranze, sa Dolar ki ou pey li, i a pe kite i pe al dan son pei.

Pa ti kapab kit sa Dolar isi pou nou donn en Seselwa?

E an plis ki sa, pep Seselwa Mr Speaker, mon anvi dir klerman, dezormen en etranze ki vin Sesel lo en GOP i pa pou ganny drwa fer en 2enm travay.

Mon ape sey delarg lanmen Seselwa menm mwan!

Mon ape sey delarg lanmen Kreol menm mwan!


Sa travayer ki vini koman en mason, koman en sarpantye ki pe travay avek en lakonpannyen konstriksyon i pa pou ganny drwa vin fer en 2enm travay.

Akoz frer en ser ozordi sa bann travayer etranze, zot in konnen ki mannyer pou sarz bokou larzan!

E sak sou ki i gannyen pa reste Sesel sa.

I ede pou li ale!

E nou spesyalman dan sa moman kot nou ete la, nou bezwen gard sak Dolar ki nou kapab dan nou lekonomi.

Me letan mon pe dir sa ki mon pe osi demande?


Mon pe demande ki Seselwa nou sanz nou latitid ver travay.

Mon pe demande ki Seselwa - sa pti kontrakter, sa mason, sa sarpantye arete dir avek sa dimoun ki vin regard ou pou fer en travay, arete dir avek li, “Sanmdi 9er mon pe vini.” Me apre sa ou pa vini oubyen ou vini ou met 2 blok e apre i pa war ou pou 2 semenn!

Zot konpran mwan ki mon pe sey dir?

Seselwa letan nou donn en langazman, annou pran nou langazman.
E annou fer travay dir vin sa moto, vin sa lankourazman ki nou rezervwar parski se sa ki pou permet nou reganny ankor lespri nou bann granmoun.

Mwan mon ti annan en papa ki ti en ferblantye.

I ti al dormi apre 10er diswar.

Parfwa nou ti dir avek li, “Papa ou a pe disturb vwazinaz.” I ti dir, “Mon bezwen fini sa larozwar akoz sa larozwar la, se sa ki pou permet mwan pey ou ledikasyon.’’ I ti leve granmaten – 5er bomaten i ti leve pou li donn manze koson ankor enn fwa pou li ganny en lot pei keksoz.
7er bomaten i ti’n fini raport travay PWD.

Be kote sa lespri in ale?

Eski sa lespri nou pa kapab ganny li ankor?

Akoz ki serten parmi nou ki la dan sa lasal, nou annan sa lespri, sa lespri pou nou travay dir, sa lespri pou nou toultan sey regarde ki mannyer nou kapab ganny en lot 5sou, oubyen pou nou rann servis nou kominote.

E sa osi tou nou bezwen repran.


Apre midi en madanm zisteman i telefonn mwan i dir avek mwan, “Father i enportan pou nou dan sa moman difisil pou nou kapab ed kanmarad.” Lontan si ou ti mank en pti git disel, ou ti kriy ou vwazen ou ti anvoy ou zanfan ou ti dir, “Donn mwan en pti git disel.

Donn mwan en pti git disik.

Mon pe fer mon bouyon la i mank mwan en latet zonnyon.

Pret mwan apre mon ava rann ou.” Me se sa ki fer nou Kreol!

Se sa ki’n fer nou Seselwa!

Se sa ki’n build nou up.


Alor mwan mon pe dir Seselwa annou retournen avek sa latitid.

Annou arete egois e annou mazinen ki pou dir se dan sa fason, ki nou pou kapab avans nou pei pli devan.

Se dan sa fason ki nou pou kapab vreman vin en pep ki solid – en pep ki fyer.

Dan sa menm laliny ankor enn fwa i malere, ki poudir sa mo URS, i annan dimoun pou zot i vin UPS.

Sa mo ‘R’ in vin en ‘P’.

Sa mo Relief in vin Permanent.

URS set en Unemployment Relief Scheme!

Se zis ankor enn fwa i degaz lasasen.


I en pon pou ou sote.

Ou pa reste lo sa pon me malerezman sa Gouvernman avan – sa Ladministrasyon avan in fer sa vin en pon ki ou reste lo la!

Nou, nou anvi refer li vin en pon ki ou pa ganny drwa reste lo la.
Donk mon anvi dir bann dimoun – e la ankor enn fwa sa semenn e mon pou koz avek Minister Lasante, sa semenn en zenn ki pe travay – zisteman i lo URS me ki pe travay avek Minister Lasante, i dir avek mwan; i dir mwan,’’ Mon ti ava kontan konnen ki pou arive avek nou akoz mwan, mon anvi travay!

Mon anvi fer training.

Mon’n travay avek bann dimoun dan bann lenstitisyon ki pe regard COVID e mon pe ganny sa leksperyans.
E mon ti ava kontan vin en asistan ners.’’ E mon dir avek li, ’’Mon fiy lala sa latitid ki nou bezwen dan sa pei.

Sa dimoun ki lo URS, i regarde ki mannyer i pou kapab sanze e ki an menm tan osi i ganny konpran ki poudir sa i en Relief Scheme alors Minister Lanplwa laba kot ASP, zot pou ed sa bann dimoun pou kapab bouze.

E an menm tan letan nou pe koz lo sa mo, mon regarde mwan - mon konnen i annan bann dimoun ki parfwa zot kale lo URS.

Mazorite zot se bann zenn madanm ki annan zanfan.


E la mon anvi fer en lapel direk avek bann zonm ek bann fanm dan nou sosyete.

Mon anvi dir avek zot, fanm ek zonm – parski pa zis madanm ki anmenn zanfan o monn.

Zonm tou i ede pou anmenn zanfan o monn.

Zonm ek fanm annou pran nou responsabilite!

Annou pa anmenn en zanfan o monn si nou konnen poudir nou pa puo kapab pran swen avek sa zanfan.
Mon’n deza dir Linda son leker in kase e mwan osi tou mon leker in brize, ler nou ti fer parti pou bann zanfan ki reste dan bann fwaye.

Serten dimoun apre ki mon’n dir sa in dir, “Ar ou pa konnen akoz bann dimoun i laba.

I annan ki fanmir in kase ensidswit!” Me zisteman be letan ou fanmir in kase, me eski ou zanfan osi tou in kase?

Ou fanmir i kapab kase, ou relasyon avek sa madanm oubyen sa msye i kapab kase.

Lavi sa, me ou relasyon avek ou zanfan pa devret zanmen kase!
Ou devret kapab pran ou responsabilite, anmenn sa zanfan kot ou pou ale.

Si ou pe reste dan en landrwa dan en lasanm anmenn ou zanfan akoz i apel ou zanfan!

Alor annou pran sa responsabilite.

Si ou pa ankor pare, Servis Lasanble i donn ou tou sa bann posibilite pou planifye.

I annan Family Planning.

I pou nanryen sa.

Alor annou al dan sa direksyon.

Donk URS pou ganny revize e Minis Finans i ava donn bann detay lo la e dan sa fason nou ava kapab bouz devan.
Nou Gouvernman pa pou zis donn dimoun en pwason pou li kwi.

Parey sa proverb Sinwan i dir, nou, nou anvi donn nou pep en laliny avek en lanmson.

E nou a donn li premye labwet e apre sa nou ava dir li debourye, al lapes, debourye, debout lo ou lipye.

Mr Speaker, nou lekonomi pa bon.

Mon‘n dir lo plizyer repriz i lo ZERO!

Letan nou dir NAPA, i vedir NAPA!

Yer letan biznes in fini pou lazournen, sa larzan ki nou’n prete avek Labank Santral, sa laliny depans ki nou annan, nou ti’n depans 32milyon an plis.
Nou ti minus 32million.

Se sa ki mannyer nou lekonomi i ete ozordi.

En zour nou’n desann ziska minus 252million e apre sa apre ki nou’n ranmas en pe taks, SRC in fer en travay dan bann lezot reveni, nou‘n monte, apre sa nou’n desann apre la parye mon’n dir zot yer nou ti minus 32million.

Alor pou nou refer sa lekonomi i bezwen nou tou.

Nou vini koman Seselwa.

Nou pe osi sey rod atir envestiser me nou tou nou bezwen donn en koudmen.
E la ankor enn fwa mon pou di byen for,” Napa plas pou politik dan rekonstriksyon nou pei!” Napa plas ki pou anmenn nou devan kot enn avek enn i fer 20 oubyen nenport ki sif ki anvi mete.

Ozordi se moman pou nou tou regarde ki mannyer nou kapab fer nou biznes grandi; ki mannyer nou kapab ankouraz en dimoun pou li pran en plas travay e an plis ki sa ki mannyer nou kapab nou menm nou vin devan e dir la i la ki mon kapab fer.

En pe parey bann biznes pe vin devan pou zot donn en koudmen.

E ou war ki latitid?


Serten latet pa bon.

Letan dimoun i vin devan pou donn en koudmen dan sa sityasyon COVID, lezot i fer komanter i dir,’’ Ar zot ti kapab pey zot travayer 13enm Mwan!’’ Me non annou sanze sa kalite latitid!

Annou pran en latitid pozitiv!

Annou regarde poudir letan en dimoun i met dan son pos, pou li ede.

I a pe ede pou pei avanse.

Alors nou bezwen tou lanmen - hands on deck parey nou dir.

I annan bokou lenvestiser ki anvi vini e an menm tan nou bezwen koup bann kou ki pou kapab.
Par egzanp ozordi mon pou fer en lapel direk avek bann dimoun ki pa pey zot taks.

I annan bokou bann marsan spesyalman bann retailers ki sarz dimoun VAT me apre sa bann larzan VAT pa zanmen ariv kot SRC.

Silvouple si ou sarz dimoun VAT fer sir ki sa larzan i ariv dan biro kot taks ki ganny anmase.

Mon bezwen osi dir avek tou nou bann dimoun annou aret enport bann keksoz ki mwan direkteman mon apel zot rubbish.

Annou focus lo bann keksoz esansyel.


Parski sa fwa ki nou enport sa bann gonaz ki fer nou bann zanfan vin obese, ki fer nou bann zanfan perdi direksyon, se nou pei ki ou pe detri.

Alors silvouple annou fer sa.

Mon pou osi demande ki bann landrwa kot Gouvernman pe lwe, la dan sa moman kot nou pei i bezwen nou, kot nou tou parey sa gran Prezidan Ameriken ki dir, “Pa rode kwa ki ou pei i kapab fer pou ou, rode kwa ki ou, ou kapab fer pou ou pei!’’ Frer ek ser ozordi an Zanvye 2021, nou lo sa staz.
Annou rode kwa ki nou kapab fer pou nou pei.

E nou pou demande ki tou bann dimoun ki lwe, swa batiman kot nou met biro Gouvernman ki annan tro bokou e nou bezwen koupe oubyen bann lakaz ki Gouvernman i lwe nou pou demann zot pou donn nou en discount dan sa moman difisil.

Mr Speaker letan mon pe koz lo bann depans mon a zis donn zot enn de sif ki nou’n vin zwenn.

Zis pou lakaz ki Gouvernman i lwe toulezan i ariv R125milyon, pou bann etranze sa.

Bann biro ki Gouvernman i lwe i ariv R187milyon.


Sekirite kot bann lekol, kot bann lenstitisyon Gouvernman R195milyon.

Zis sa 3 sif ki mon’n donn zot la, i ariv R507milyon.

Eski nou pei i kapab kontinyen pey sa?

Larepons se non, nou pou bezwen koupe.

Part rental, bann dimoun ki Gouvernman i pey lanmwatye zot lakaz.

Avan Zen ti annan 160 dimoun ki ti lo part rental, an mezir ki eleksyon in arive, bal in ganny donnen menm.

Ozordi i annan plis ki 300 dimoun ki Gouvernman i donn zot part rental.
E sa i en sonm ki depas R1milyon tou le mwan.

Sa proze zis avan eleksyon ki pou ganny vot, ti dir donn tou dimoun ki annan en loan 25poursan discount, kout Gouvernman R42milyon.

Letan ou azout tou sa bann sif ansanm, mon bann ser ek frer i vin en ta milyon.

E la mon pou dir zot, ki letan Minis i ava prezant Bidze, nou’n sey fer tou keksoz ki nou kapab pou nou koupe, pou nou redwir.

E menm pou nou regarde ki mannyer nou kapab ferm serten lorganizasyon.
E wi, pandan sa mwan Fevriye i annan serten lorganizasyon paraetatik ki pou fermen e sa i ava fer lekonomi.

Zis bann Board, mon ti nonm sa en fwa dan mon premye diskour.

Sa ki nou’n konte i annan 108 Board dan nou pei.

E sa 108 Board i kout Gouvernman R36milyon dan en lannen.

La mon kapab dir zot deswit, nou’n deza komans fer en travay pou nou koupe sa bann Board.

Nou pou koupe.

I annan bann Lalwa ki pou vin devan zot isi.

Kot zot pou war ki Board pe ganny koupe.


Parski i annan bokou lenstans kot travay i kapab fer san en Board.

Bann civil servants ki pas zot letan dan meeting Board akoz zot lo plizyer Board pandan ler travay, zot pa pou gannyen peye Board fees.

Se si zis meeting i ganny fer an deor ler travay e pou sak fwa ki zot asiste.

Parske i annan serten dimoun zis i ganny son larzan, me solman i pa asiste bann meeting.

Oubyen bann Board zot menm zot, zot pa zwenn.


Alors tousala pou ganny fer pou nou sanze, pou nou kapab anmenn nou pei pli devan.

E alor parey mon’n dir, i annan serten lenstitisyon ki pou fermen e zot responsabilite fasilman i ava kapab ganny partaze avek bann lezot.

Moman in arive osi dan sa lespri pou nou realist.

Ozordi Air Seychelles i reste en gro problenm pou nou pei.

Air Seychelles i drwa pli ski R800 milyon dan loan.

E Air Seychelles ozordi i pa kapab soutenir son lekor.
E dan Bidze ki pe vin devan zot, Air Seychelles pe rod laprobasyon en lot R109milyon zis pou pey saler bann travayer.

Frer ek ser, nou bezwen pran en desizyon.

E sa Gouvernman ki mon dirize, i en Gouvernman ki pran desizyon.

E pou le moman, mon pe dir avek zot, mon ti ava kontan ekout zot letan zot pe fer zot bann larepons dan lafason ki zot koz lo Air Seychelles.
Eski moman pa’n arive pou Air Seychelles port son latansyon plis lo domestic avek ground handling e pou nou les ale sa bout enternasyonal, ki se li ki a pe kout nou pei tou sa ta milyon Roupi.

Sa i kestyon pou zot reponn e nou ava ekout zot.

Dan sa menm lespri, letan nou pe koz lo nou lekonomi, e parey zot in aprann, ki poudir nou vreman anvi war ki nou lekonomi i repran.
Nou’n deza anonse ki poudir, dezormen, en touris ki’n ganny son vaksen, apre 2 semenn i kapab rantre dan pei san ki i bezwen fer karantenn.

Nou’n osi anonse, e nou target se pou nou, par dan milye Mars, oubyen nou apel li dan mwan Mars, pou nou kapab, letan nou’n achieve herd immunity, pou nou kapab reouver nou bann frontyer, pou ki touris i kapab vin dan pei, pou zot kapab san ki zot pas atraver karantenn e zot ava kapab enjoy nou labote ek nou lospitalite.
Ankor enn fwa i annan bokou travay ki pe ganny fer.

E tousala se parski nou rekonnet ki poudir an mezir ki lapes i kontinyen fer progre, me pou le moman se nou Lendistri Touris ki ankor en lendistri ki pli byen organize.

Alor tousala i bann fason kot nou pou kapab ranforsi nou lekonomi an mezir ki nou atir lenvestiser, an mezir ki nou pey tax ki fodre peye.

An mezir ki nou fer tou sa ki nou devret pe fer.

Donk dan sa konteks, letan nou balans osi sa ki nou napa, nou ariv lo sa size FA4JR.
FA4JR, bann ki ti dan Sizyenm Lasanble, savedir enkli mwan, nou konnen ki poudir, nou ti met en Bidze e sa progranm ti sipoze ale ziska Desanm.

Me ankor enn fwa politik in gat tou keksoz.

Kot en moman ti a pe fer serten scrutiny, apre sa pli nou’n ariv pli pre avek Oktob, tou tiyo in ganny large.

In dir pa bezwen fer ankor sa scrutiny.

Nenport dimoun ki oule vin devan, zot ava ganny peye.

E sa in fer ki larzan in devide.

Me Lepep Seselwa in vwar atraver tou sa bann demars.
E si mon’n mansyonn sa, pep Seselwa, Mr Speaker, bann Manm Lasanble, se parske mon anvi dir avek zot, ki mannyer sa Gouvernman ki’n la avan, i pa’n azir dan en fason responsab!

I pa’n regard pli devan, in plito mazin an term ganny en eleksyon.

Be mwan mon pa pe mazin an term ganny en eleksyon mwan!

Mwan mon lentere se ki mannyer nou fer sa pei ki apel Sesel bouze.

Ki mannyer nou partaz sa larises ki nou pei i prodwir.

Mwan mon pa pe rod deba pou vin Leader en parti politik!

Mon pa pe rod lanbisyon!


Mwan zot in donn mwan sa poursantaz 55poursan e apre sa zot in elekte en mazorite LDS dan sa Lasanble, pou nou kapab vin travay pou sa pei.

E alor annou kontinyen travay dan sa direksyon silvouple!

(APPLAUSE) PRESIDENT WAVEL RAMKALAWAN Donk Mr Speaker, dan mwan Zanvye FA4JR pou ganny peye parey i ti ganny peye an Desanm.

E sa nou pe fer li avek bokou soufrans koman en pei.
Me nou pa anvi dimoun zis i perdi lanplwa, nou pa anvi zis dimoun, parske nou’n ariv le 22 la, i pou mal pou nou anons en keksoz pli strik.

E mon konnen ki poudir Minister Lanplwa avek Sosyal pe travay lo la.

An Fevriye e an Mars sa sonm ki ganny peye pou koupe.

I pa pou koup a 100 poursan, me i pou ganny en rediksyon e Minis Finans i ava anons sa.

Me apartir le 01 Avril 2021, FA4JR sa Scheme pou nepli egziste.

Tou dimoun ki lo FA4JR ozordi zot ava ganny lankourazman pou zot ganny en lot plas travay.
Me mon bezwen osi dir ki malerezman i pa’n annan ase sipervizyon lo sa Scheme FA4JR.

Mon pa kapab ganny en konpran, ki mannyer serten lorganizasyon, spesyalman dan Lendistri Touris in kapab resevwar FA4JR, me an menm tan pe kontinyen anploy etranze.

Me non selman anploy etranze, me pe demann renouvelman zot GOP oubyen pli pir ankor pe apply pou nouvo GOP!

Be ki …?

Mon pa ganny en konpran mon sa bann kalite keksoz.

Parski i pa azoute, i annan en keksoz ki mal kek par.
Be nou, nou anvi vin koman en Gouvernman ki serye e ki avanse.

Donk FA4JR zot ava ganny plis detay lo par ki poursantaz ki pou ganny redwir.

Me selman mon kapab dir avek tou bann anplwayer, tou bann travayer, apartir le 01 Avril FA4JR koman Scheme ki kot Gouvernman i asiste sekter prive i pou ganny aboli, i pou nepli egziste.

An menm tan Mr Speaker parey mon’n koze oparavan, mon’n dir ki koripsyon i enportan pou nou lager kont li.

E koripsyon i annan en kantite.


Se letan mon’n asiz dan sa sez ki mon’n dekouver ki kantite koripsyon ki annan.

E pou sa nou pou ranforsi Anti-Corruption Commission.

E sa Board ki ozordi i resevwar en sonm R1.8milyon pou ganny dizourd.

Nou pou anmenn bann lamannman dan Lalwa Komisyon Anti-Koripsyon.

E nou pou demande ki sa Board i ganny retire e i ava ganny ranplase avek en striktir ki ava ganny anonse.

Me selman nou pa pou tire sa larzan avek Komisyon Anti- Koripsyon.
Nou pou servi sa larzan pou nou pey pou 7 envestigater.

Pou 7 dimoun kapab fer plis travay.

E si nou’n pran sa desizyon, e la nou espere ki Mrs May De Silva koman son CEO i pe ekout mwan byen, nou pou ekspekte rezilta!

(APPLAUSE) PRESIDENT WAVEL RAMKALAWAN Nou pou ekspekte ki sa bann laliny koripsyon lenvestigasyon apropriye i ganny fer.

E rezilta i ganny anmenn devan.

E mon’n deza dir ki Lalwa ki par lao nou tou.


E letan mon pe dir Lalwa i par lao nou tou, mon pe dir tou dimoun ki pe ozordi antreprann bann akt koronpi, mon pe dir avek zot gara zot!

Parski apre sa, pa bezwen vin kot MNA, pa bezwen vin kot mwan, akoz Lalwa ki pou diriz tou keksoz.

Mon anvi pandan sa lannen 2021 war rezilta.

E si lafen 2021 nou pa war rezilta, letan mon ava fer SONA an 2022, mon ava dir zot Anti- Koripsyon sa Komisyon pe fermen.

Donk Mr Speaker ozordi nou tou nou bezwen travay serye.
Lo en kote nou pe dir linite pou nou pep.

Tir politik kot i pa devret ete.

Vin avek politik serye.

Nou annan nou en demokrasi kot Lopozisyon i annan tou posibilite pou li fer son kontribisyon.

I kapab fer son kontribisyon.

Personn pa pou swiv ou.

Personn pa pou ekout ou telefonn.

Pou napa okenn Tonton Makout ki pou fer letour ou lakaz aswar.

Ou kapab dir sa ki ou oule.

Me selman pa bezwen fer okenn incitement.

Akoz sa ou ava pe sot en pti gin.


Alor Lopozisyon, mon demann zot ozordi pou zot osi tou anmenn en kontribisyon serye.

E la mon anvi dir Onorab Gill, felisitasyon mon frer, mon admire ki mannyer ou pe travay.

E mon admire ki mannyer nou de nou travay.

Mon apresye ki mannyer ou rantre dan ou kominote.

E letan Lopital Baie Ste Anne i bezwen keksoz, mon war ou ansanm avek bann lezot, lo Praslin Business Association ek bann lezot endividi, pe vini.

Akoz ou annan en leker pou ou distrik.


(APPLAUSE) PRESIDENT WAVEL RAMKALAWAN Si nou tou, si nou ti travay avek sa lespri, nou ti pou avanse.

Donk nou bezwen met de kote sa bann politik ki pa pou anmenn nou ansanm koman en pep.

Katriyenmman letan nou pe dir nou pep, nou bezwen vin en pep ki travay, annou sakenn ankouraz dimoun pou travay.

Annou sakenn met en zefor pou nou fer sir dimoun i travay.

E lo lot kote, la mon lans en lot challenge.


Parske nou tou nou konnen ki poudir ozordi drog i kontinyen vin sa eleman dan nou sosyete ki pe retard nou bann zenn.

E mon’n donn warning.

Mon ti vin isi an Novanm, mon’n donn warning.

Lo lezot plato mon’n donn warning.

Ozordi mon anvi donn warning final.

Mon anvi dir avek tou bann trafiker drog, zot in fini ganny zot dernyen warning.

Silvouple aret anpwazonn nou bann zenn!

Nou pe vin apre zot.

E nou pe vin apre zot san pitye.


Nou pe vin apre zot pou nou liber nou bann zenn.

Sa bann zenn ki zot in fer bann lesklav avek.

Nou pa pou regarde kote ou ete.

Nou pa pou regarde ki parti politik ou ti vote pour.

Nou pa pou regarde ki fanmir ki ou sorti ladan.

Nou pe vin apre ou.

La mon anvi osi dir avek ANB, zot osi tou, nou pe vin netway zot!

(APPLAUSE) PRESIDENT WAVEL RAMKALAWAN Nou pou bezwen annan nou en lorganizasyon ki konbat kont drog e non pa ki bann akonpli bann trafiker.
Alors si ou dan ANB ozordi e ou travay se koman en akonplis, mon ti ava konsey ou, ozordi Vandredi, Lendi bomaten al kot Komisyoner e prezant ou demisyon.

Sa i ava meyer keksoz pou ou fer!

(APPLAUSE) PRESIDENT WAVEL RAMKALAWAN Nou pou an menm tan osi, e mon kontan ki Sef Ziz i la.

E la mon adres, parey i pe dir, dan mon rol koman Sef D’Eta, mon anvi osi dir avek Sef Ziz, Zidisyer i bezwen li osi zwe son rol dan en fason efektiv.

Zidisyer Msye Sef Ziz, fodre pa ki i involve dan koripsyon.
Mon ti ava demande ki nou ganny nou en Zidisyer ki vreman delivre lazistis, ki ed nou pou nou attend sa bann standar ki nou pe rode.

E mon’n fer en lapel osi avek tou bann Ziz, e parey ou konnen Msye Sef Ziz, ou avek mwan nou’n annan bokou konversasyon.

Mon’n osi annan konversasyon avek Prezidan Lakour D’Apel.

E mon’n met klerman devan zot, ki poudir dan mon responsabilite, mwan mon bezwen asire ki poudir pei i mars lo en standar ki akseptab.
E mon annan tou konfyans ki poudir sa nouvo Zidisyer i ava kapab fer sa travay pou ede dan sa lalit pou nou kapab ariv en standar ki pli o. Mr Speaker, mon realize ki mon’n koz pou pres 1erdtan edmi.

E letan mon pe konklir, mon anvi ankor enn fwa fer en lapel pou linite dan nou pei.

Fer en lapel pou rekonsilyasyon serye dan nou pei.

Mon fer en lapel pou nou retourn ankor lo preanbil nou Konstitisyon, ki fer nou sa ki nou ete koman en pep.

En pep fyer ki’n sorti dan tou kwen lemonn.


En pep fyer avek tou son bann krwayans relizye pou nou rekonnet kanmarad e pou nou viv dan larmoni.

En pep ki devret debout fyer letan i tann son Lim Nasyonal i zwe.

Parski sa Lim Nasyonal i devret bat dan pli profon on leker.

En pep ki letan i regard son paviyon, i realize ki poudir se sa senbol ki ini nou tou.

Alor pep Seselwa mon demande ki nou kontinyen viv dan larmoni.

Nou kontinyen viv dan respe.


E toulezour letan nou leve, nou rode ki mannyer pou nou kapab fer sa pei bouz pli devan.

Nou rode ki mannyer nou kapab fer ki sak zanfan Seselwa i ava kapab ganny sa ki meyer.

Ki larises nou pei i ava ganny partaze avek tou son zanfan.

Wi Mr Speaker mon anvi letan mon pe terminen swet ou bonn sans dan ou travay ki ou annan pou fer letan ou pe diriz Lasanble Nasyonal.

Mon konnen ki poudir byento la zot pou annan bann travay serye, spesyalman letan zot ava pe regard Bidze.
Me an menm tan osi, mon konnen ki poudir Lepep Seselwa i kontinyen regard ver zot pou direksyon.

Zot koman bann Manm Lasanble, kontinyen fer sa bon travay ki zot pe fer.

Kontinyen ekout Lepep Seselwa.

E annan sa lasirans ki poudir zot annan zot en Gouvernman ki pou ekout zot, en Gouvernman ki pou pare pou donn zot koudmen, en Gouvernman ki pou akonpanny zot.

Mr Speaker mon’n debout toultan pou la demokrasi, pou laliberte e pou loportinite egal pou tou zanfan Seselwa.
Ozordi ankor enn fwa, mon re komet mon lekor pou sa bann menm prensip.

Zot kapab reste asire ki zot annan en Dirizan ki ekout tou dimoun avek menm zorey.

En dirizan ki anvi war nou pei pas atraver sa kriz ekonomik.

Oubliy sa sityasyon COVID e debout fyer koman Seselwa.

Mon termin avek parol sa poenm ki sa zenn Amerikenn ti resite zour ki Prezidan Biden ti vin Prezidan.

Sa fraz ki’n tous mwan plis, i dir, “There is always light, if only we are brave enough to see it.
If only we are brave enough to be it”.

An dot mo, i toultan annan lalimyer si nou ase brav pou nou war li.

Si selman nou ase brav pou vin sa lalimyer ki nou tou dan nou pei Sesel nou ganny sa kouraz pou nou vin sa lalimyer pou ekler nou pep, pou fer nou Nasyon mars pli devan.

E mon demande ki nou mars dan sa lalimyer e ki nou demann Bondye Tou Pwisan pou beni nou, pou beni nou pei ozordi e pou touzour.

Mersi bokou.
Mersi bokou.

(APPLAUSE) MR SPEAKER Mon oule premyerman eksprim mon regre pou sa lensidan enteripsyon ki’n arive dan lasal letan Prezidan ti pe fer son diskour.

Mon konsider li en mank respe serye e mon pou pran li serye.

Mon prezant mon leskiz avek Prezidan pou sa lenteripsyon.

Mon ti a kontan remersye tou nou lodyans an deor.

Lepep Seselwa, menm bann dimoun ki kontan Sesel e ki konsernen avek Sesel aletranze, ki osi pe swiv tou nou bann levennman e nou bann deliberasyon tre pre.
Mon remersi nou bann Envite Distenge pou zot prezans isi e pou zot latansyon.

Mon remersye bann Manm Onorab pou zot prezans e zot latansyon.

Mon remersi Prezidan Larepiblik pou son diskour.

E avek son diskour, mon krwar in prezant nou Lasanble avek plizyer pwen ki nou pou debat lo la, e nou pou eksprim nou lopinyon lo la.

Mon demande ki nou pou fer li avek respe lopinyon tou dimoun, tou kote.

Prezidan, mwan personnelman mon oule zwenn ou lo 2 pwen ki ou’n fer dan ou diskour.
Premye se lo linite nou Nasyon e dezyenm se pou nou pep Seselwa travay dir pou tir sa pei dan kriz ki nou ladan e pou anmenn li devan dan prosperite.

Avek sa mon a dir nou Lasanble pou repran Lendi bomaten 9er.

E parey koutim, nou pou komans avek repons dirizan Leader Lopozisyon, dirizan Leader Biznes Gouvernman dan Lasanble e swivi par repons lezot Manm.

Mon a dir zot mersi bokou ankor e nou a adjourn pou ozordi.

Mersi.
Mersi.

(ADJOURNMENT) National Assembly Leaders Reply Monday 25th January 2021 MR SPEAKER Mersi Madanm Deputy Clerk.

E nou a pas lo repons lo mesaz lo Leta Lanasyon.

E mon ava envit Leader Lopozisyon pou konmanse.

Onorab Pillay.

HON SEBASTIEN PILLAY Mersi Mr Speaker.

Bonzour Mr Speaker, bonzour tou koleg Onorab e bonzour tou dimoun ki a lekout e ki pe swiv Lasanble ozordi bomaten.
Mr Speaker si zanmen ti annan en moman dan nou listwar nou pei kot Sesel e Seselwa ti pou bezwen tou son rezilyans, lentelizans, determinasyon e savwar viv pou fer fas avek difikilte ki nou pei pe pas ladan, se la ozordi.

Rezon pou sa i senp, akoz apre sa diskour kot Prezidan Larepiblik pa’n nobou enform nou lo vre Leta nou Nasyon, bokou pou depan lo nou menm Seselwa pou sirmont difikilte ki nou pei pe pas ladan.
Malgre ki Prezidan in fer en lapel pou linite, sa in ganny anvlope dan en fason koze ki demontre lakoler, kot nou’n vwar en mank tolerans pou diversite lopinyon, akonpannyen par menas sorti kot Gouvernman, apre ki li menm in trenn lipye pou fer sa ki ti neseser pou protez son pep.

E pe aprezan pran lapros pou blanm tou keksoz lo lezot.

I pa’n kler ki bann plan reel Gouvernman pe vin avek, avek bi pou adres sityasyon dan en fason konkret.
E Prezidan Larepiblik in pas plis ki enn erdtan dispit avek nou, avan ki i menm konmans koz lo Sesel e Seselwa.

Mr Speaker i regretab ler Dirizan nou pei i swazir ladres pli enportan ki i bezwen fer devan nou Nasyon, pou dekrir nou pei konman en ‘kales kase’, e ki li ek son Gouvernman zot la pou 89 zour, e i paret konmsi zot la pou 3an.

Welcome to the presidency Msye Prezidan.

Sa ki enteresan i se ki dan 89 zour nou’n vwar lakantite ka COVID eksploze dan en fason enkyetan.
E sa term kales kase i pa fason pou dekrir nou pei e i en mank respe pou tou Seselwa sirtou menm son staff, lezot travayer dan Gouvernman ;- enkli bann ki pe konbat kont COVID-19.

Prezidan i blanm Seselwa olye plito analiz inabilite son Gouvernman pou pran desizyon e kontinyen zis fer bann statement ki swa lo koripsyon, swa lo drog oubyen lo travayer dan ladministrasyon piblik, konmsi ou ava dir se en lot parti ki dan Gouvernman e li Prezidan ek son parti ki dan Lopozisyon.
Fodre ki Prezidan i konpran ki ozordi se li ki a latet nou pei, e se li ki bezwen enspir nou pep e met an plas bann mezir pou montre nou pep ki nou kapab sirmont difikilte COVID.

Gouvernay i dan son lanmen e napa statement ki i pou fer ki pou sanz sa.

The buck stops with him.

I bezwen senserman donn son langazman ki nou kapab ini ansanm, pou travay pou lavenir nou pei, e donn plan son Gouvernman pou ki nou kapab rebatir nou lekonomi.
Ler Prezidan pa kapab vwar sa labote ki egziste dan son pep, kot i pa koz lo sa rezilyans ki Seselwa in annan depi ler COVID in konmanse, e i pa met lanfaz lo sa determinasyon ki nou Seselwa nou annan, pou mwan Mr Speaker Prezidan a i mank loportinite pou vreman ralye Lepep Seselwa, deryer en sel vizyon pou travay ansanm dan sa moman difisil.

Mr Speaker ler mon vwar nou Prezidan pran lakoler dan Lasanble Nasyonal, akoz nou lo sa kote latab pa’n aplodi e bat lanmen ler i demann nou sa i vreman regretab.
E pli dezapwentan e mwan mon krwar Mr Speaker la ou t’n devret entervenir osi, nou bann Manm pa ti’n fer naryen mal ziska sa pwen.

Ti napa okenn rezon pou sa kalite langaz devan Lasanble.

‘’Fer onte’’ is unparliamentary.

(APPLAUSE) HON SEBASTIEN PILLAY Me ler en lenteripsyon in arive ou ou’n vwar li pertinan pou piblikman denons sa.

Alor lo mon par, mon pou demann leskiz, me mon rezet sa statement ki nou lo sa kote latab nou fer onte.

It is again Mr Speaker mon dir, unparliamentary.


An plis ki sa si akoz en press conference e detrwa press release Prezidan pou ofanse e atak nou lo sa kote latab, an dizan ki nou pa oule kree linite akoz nou pa tonm dakor avek lafason son ladministrasyon pe zer lenpak COVID-19.

E refize pou les li ek son Gouvernman dictate, oubyen dir nou kan nou pou egzers nou laliberte lekspresyon Mr Speaker, mon enkyet pou nou demokrasi.

Mr Speaker, Prezidan pe konfiz incitement avek laliberte lekspresyon.
Ou a rapel selman ki Gouvernman in bezwen reakte lo sak san bann keksoz ki nou’n dir, ki swa lo saler, lo vaksen oubyen lo mezir pou anpes transmisyon COVID.

Se sa rol en Lopozisyon ki mon konnen Gouvernman i konn tre byen.

Nou ti kestyonnen lo bann aktivite lo Praslin sirtou Baie Ste Anne e Lepep in vwar ki in arive.

Nou ti dir ki nou bezwen fasilite an plis nou’n vwar ki nou’n bezwen repran Beau Vallon Bay e in rod ankor, in rod ankor.
Nou ti dir Prezidan pa devret ekspoz son lekor, la nou’n vwar ki donasyon cheque pou nepli fer an personn State House.

Nou ti koz lo validite anmenn vaksen ki Gouvernman in anmennen, e Gouvernman in bezwen fer en S.I lo la.

Nou’n koz lo lockdown la nou pres pou lockdown.

Eski sa i apel incitement?

Mr Speaker, sa attempt lo nou demokrasi e nou Konstitisyon i enn ki serye.

Mr Speaker nou demokrasi se nou Konstitisyon ki’n donn nou e se nou menm ki’n donn nou lekor sa Konstitisyon.
Demokrasi i vedir ki menm Gouvernman i kapab ganny kritike pou son desizyon, e dimoun i annan drwa sante, koze e kritike.

Personn pa oblize fer tou sa ki Gouvernman i dir li fer.

E si i santi ki sa pe afekte son drwa, i kapab al devan Lakour e reklanm son drwa.

Personn napa ownership lo nou demokrasi, oubyen vin dir nou kan e ki mannyer nou pou egzers bann drwa ki nou Konstitisyon i donn nou.

Ler nou konmans koz lo incitement, sa i zis en lot fason pou kontrol sa ki dimoun pou dir, oubyen fer.
Mon oule rapel Prezidan ki li menm i ti dir dan en rally LDS an 2016, ki Lepep i annan drwa koze.

E si zot tous enn ant nou zot tous nou tou.

Alors ler li i ti dir sa, pa ti incitement!

Me ozordi si en dimoun i koze, oubyen kritike sa i incitement.

I pou ganny arete, met dan kaso.

Mr Speaker nou demokrasi in evolye.

Les dimoun koze.

Les dimoun ekri.

Les dimoun kritike.

Les dimoun sante ou pa konnen se dan en kritik ki ou kapab vwar en solisyon.
Mr Speaker US pou reste en Lopozisyon fyer, angaze pou koze e defann lentere tou Seselwa.

Nou lidantite pa personn ki pou defini.

Wi i annan lenperfeksyon, me i annan nou ki pare pou fer sa parti reklanm son plas konman sa parti progresiv ki’n fer en kantite pou sa pei, e sa pep, e ki i kapab fer plis ankor.
Mr Speaker ozordi mon lans en lapel avek Gouvernman, ki si demen bann frontline professionals ki pe protez nou kont COVID i vin devan, e demann mwan pou siport zot pou fer Gouvernman pran plis mezir pou protez nou kont sa sityasyon COVID-19, e mwan mon debout akote zot.

Si bann pilot e travayer Air Seychelles i oule plis lesplikasyon lo desizyon Gouvernman, e mon pou debout akote zot, eski Prezidan son Gouvernman pou dir mwan a i apel incitement?

Mon pa konnen.
Mon pa konnen.

Sa i pou vedir ki dan son Gouvernman zot pe lir nou Konstitisyon latet anba.

Incitement pa devret vin sa nouvo mo ki Gouvernman pou servi pou kontrol nou.

Akoz la si ou ganny pouse dan ou travay e ou demann kestyon, zot pou dir incitement.

Dir Gouvernman fer lockdown pou ede sov lavi Seselwa, incitement menm.

Demann Trezyenm Mwan Saler pou travayer, incitement.

Kestyonnen si sa bann lakonpannyen ki pe donn donasyon ti lo FA4JR, si incitement menm.
Sa Mr Speaker i pa sa mesaz lespwar pou nou bann zanfan, ki Prezidan ek Gouvernman ti promet nou, i pou donn nou.

Mr Speaker, parkont mwan sa ki konsern mon fason vwar Leta nou Nasyon, mon pran lenspirasyon dan sa bann parol swivan ;- Sesel ou menm nou sel patri, kot nou viv dan larmoni, lazwa lanmour ek lape nou remersye Bondye.
Set osi sa e Bondye ki’n gid mwan ler malgre tou sa ki Prezidan in dir devan nou Lasanble ou lezot landrwa, pou mwan gard mon langazman pou al meeting Committee Platinum e fer mon kontribisyon.

Se sa nou fason montre linite dan US, kot malgre tou latak, tou kritik, tou lensilt, mon pou toultan met Sesel e Seselwa premye.
Me mon oule rapel Gouvernman ki si mon santi ki sa ki mon bezwen dir e fer dan mon rol konman Dirizan Lopozisyon dan nou Lasanble i ganny afekte, par mon prezans lo sa Komite Mr Speaker mon pou bezwen koze, mon pou fer sir Lepep Seselwa i konpran ki pe pase.

Mr Speaker vre Leta nou Nasyon i enn kot nou pep pe viv avek bokou lensertitid.

Lakantite ka COVID-19 i kontinyen ogmante.

Leta nou Nasyon i enn kot bann ki pli vilnerab i per ki sa nouvo Gouvernman pa annan zot aker.
Leta nou Nasyon i enn kot biznes ek sekter prive pe kestyonn plan Gouvernman.

Leta nou Nasyon i enn kot bokou public servants pa asire ki zot pou gard zot lanplwa.

Leta nou Nasyon i enn kot bann nouvo, pa nef Minis i fer bann statement ki apre ganny sanze.

Se sa ki Prezidan i osi devret adrese.

Mr Speaker de zour an zour nou’n vwar lakantite ka COVID-19 ogmante, e malgre plizyer lapel Gouvernman pa’n oule pran mezir pli restren pou ede konbat sa.

Se la kot nou koz lo pran desizyon.


Dan son ladres Prezidan in fer referans avek lefe ki mwan ek mon parti pa ti an faver vaksinasyon.

Me sa i pa korek sa nou ti fer sa kler.

Lockdown e vaksinen !

I malere ki se zis sa weekend ki Gouvernman in finalman konmans e ekoute.

E sa ki nou e tou Seselwa ti pe dir pou pran aksyon e la fodre nou mazinen, si nou’n ti fer sa pli boner ozordi probableman lakantite ka ki nou pe vwar ti pou’n diminyen.
Me sa ki pli trakasan kan dan sizyenm Lasanble, ti annan plizyer MNA ki ti kestyonn mannyer Gouvernman pe deal avek COVID-19 anba ladministrasyon Prezidan Faure.

E sa letan ti napa community transmission.

Ozordi sa bann menm Manm ki asiz lo lot kote latab nou pa tann zot ditou.

Pa bliye ki sa Lasanble pa devret vin en ekstansyon Gouvernman, me i devret vin sa oversight mechanism.
Mon oule lans en lapel ek mon bann koleg lo lot kote latab, ki ler ou blanm tou lo sa ki ti la pa vedir sa problenm pou ale, oubyen disparet.

Mr Speaker konman en sosyete, nou bezwen annan en leker pou sa ki pli vilnerab, e zanmen fodre nou servi kondisyon sosyal dimoun kont zot.

Wi i annan Seselwa ki pe soufer e wi i annan fanmir Seselwa ki’n al dormi yer swar enkyet ki demen pou anmennen pou zot.
Olye koz lo koup part rental 1700 oubyen R2000 ki en dimoun i gannyen, Gouvernman i devret plito regard peyman rental pou lakaz plis ki R25,000 pou bann fonksyonner piblik, ki enkli dapre alegasyon menm Minis.

Ou a pran 1700 me ou a donn R25,000!

I pa fer sans pou kontinyen blanm mismanagement kan nouvo Gouvernman pe fer bann pratik ki pa al dan sa lespri losterite ki nou pei pe demande.

Ler Prezidan i dir ki in aret ganny let mon dir li akoz?

Akoz ozordi tou let pe vin kot mwan.


Se akoz sa ki mon konnen ki kot Minister lanplwa i ganny en limero pou call ki personn pa reponn.

Se la kot mon konnen ki nou pe demann dimoun ki napa en laptop pou anvoy lenformasyon lo en email address.

Eski sa i bann dimoun ki pou annan fasilite internet?

Fodre fason deal ek sa bann ka e vin pli serye.

Bokou in ganny dir lo lefe ki nou annan 4poursan lapovrete dan Sesel eski sa nepli le ka?
La an se moman kot nou annan pres 70poursan depresyasyon dan Roupi, en dizef in riv R4.50 bokou fanmir pou fer pe ganny difikilte pou fer de bout zwenn.

La pa letan pou zwe politik avek vant dimoun.

Mr Speaker mezir ekonomik Gouvernman i bezwen vin pli kler.

Sa klima lensertitid kree par Gouvernman li menm pa ed personn.

Fer bann statement vag pa enspir konfidans.

Ti annan 427milyon Dolar dan nou rezerv ler LDS ti vin o pouvwar.

E le 22 Zanvye ti annan 397 milyon Dolar savedir kof pa vid!
Fodre aret anbet sa pep.

Fodre aret sey rod pwen politik par dir ki kof i vid.

Sa pa ede nou pou nou sirmont difikilte.

Nou oule lenvestiser aste bann sekirite, me nou dir zot return pa garanti.

Ler Prezidan i koz lo FA4JR pou arete an Avril, i bezwen dir ki alternativ pou ganny met an plas.

Eski nou lekonomi pou’n repran?

Ki mannyer nou pou ed bann bizness, ki mannyer nou pou anmas zot travayer?

Plizyer travayer dan sekter prive i enkyet.


Parmi ki’n kontakte mwan in menm dir mwan atraver sa bann let, ki zot management pa pe fer ase pou manage sityasyon COVID kot zot landrwa travay.

E mwan mon’n pas sa bann lenformasyon avek Minister Lasante.

Dan sa moman difisil mon swete ki plan Gouvernman i vin pli kler lo ki mannyer zot pou fer sir ki tou Seselwa i annan en lasyet manze.

Nou konnen boner dan lannen ti’n annan koze lo saler travayer.

Prezidan pa’n dir nou naryen an plis.


Nou’n kree en panik ki saler pa garanti.

Sa dan mon lopinyon pa ti neseser.

Mon mentenir ki tou mezir posib pou redwir depans i devret ganny pran menm kan sa i konsern serten Proze Kapital e met lanfaz ankor enn fwa mon dir lo garanti ki napa Seselwa ki dormi vant vid.
Civil service Mr Speaker se backbone nou Gouvernman, me i paret ki annan en lapros pou fer aret travay plizyer travayer sekter piblik, akoz zot ganny vwar ki zot pa siport Gouvernman e si zot kestyonn Gouvernman zot pou bezwen resign.

‘’Ek nou pa ek nou,’’pe ganny aplike.

Legzanp i la.

kan Minis Finans i vin fer statement lo 88 loto e later IEA san konsilte bann zofisye lo sa size, e sa bann zofisye i sorti pou klarifye, aktivis parti LDS i vin devan e dir ki sa bann PS ouswa CEO pa devret koriz Minis.
Zot devret plito call Minis e dir li sa an prive.

Sanmenm sa en Gouvernman ki oule travay dan latransparans !

Konbyen fwa dan sizyenm Lasanble ki Lopozisyon LDS sa letan in koz lo text ki zofisye Gouvernman in anvoy zot lo bann diferan size.

Ozordi ler zot dan Gouvernman zofisye Gouvernman pa devret koze.
Byen la mon dir si Gouvernman i reelman serye parey zot dir pou anmenn latransparans, akoz par egzanp zot pa advertise post CEO Seychelles Pension Fund e Chairman son Board e les Seselwa apply olye zis handpicked 2 dimoun.

Ler nou koz lo en leaner Government mon ti a kontan konnen, eski nou pe al ver en lot program IMF?

Pa bliye ki nou annan en Cabinet pli gran ki dan ladministrasyon avan, ki byensir vedir plis depans, alors lekel bann landrwa ki nou pou koupe?

Lekel ki pou perdi zot lanplwa?


Ki mannyer nou pou anmas zot?

Parey mon’n dir Mr Speaker, lensertitid.

Solisyon i kapab la.

Gouvernman i devret pridan e fer en progranm restructuring baze lo anmenn plis lefikasite.

me non pa antre dan en progranm brit ki mon garanti nou pep pou soufer avek.

Public service pa mars lo remote control se dimoun ki fer li marse.

Kot ou krwar en dimoun i an plis ou pou realize byen vit ki sa rol i neseser.
E an plis, restructuring pa devret ganny servi konman en leskiz pou pran lanplwa, enn nou ser oubyen nou frer Seselwa.

Si i annan en keksoz ki karakteriz sa Gouvernman ki pa ede pou anmenn linite, e senm konfizyon, se bann statement ki ganny fer.

Par egzanp bann Minis i pase e dir ki zot satisfe avek devlopman ek travay ki zot pe vwar.

E Prezidan li menn i dekrir son bann staff konman profesyonnel, me apre devan nou Lasanble i dir nou ki ladministrasyon oubyen pei i parey en kales kase.
Ki napa fayl isi napa sa laba.

Largiman se prezan ki ou ouver tirwar, e pou mwan sa i en pe difisil pou aksepte.

100 zour pe aprose prezan ki napa fayl.

I kler ki sa i zis en leskiz.

Lepep Seselwa ti a kontan konnen kot ou ete avek sa bann keksoz ki ou’n dir ou pou fer dan ou premye 100 zour.

Fodre nou pa bliye Lasanble ti amann Terms of Reference Government Assurance Committee, pou osi regard dan bann lasirans ki Prezidan i fer devan Lasanble.

Gouvernman i bezwen être fran.


Zot pa’n pran sa sityasyon COVID o serye ler zot, zot ti pe campaign.

E zot osi pa’n pran li serye ler zot in fek antre dan Gouvernman.

Kan nou lo kote US ti pe koz koste e reziste tantasyon fer meeting, oubyen motorcade bann leaders LDS ti pe ankouraz motorcade.

Rasanbleman dan plizyer kanton, e anmenn en kanpanny fonde lo kwa?

‘Pil lo li!’ Se sa bann keksoz koumsa Prezidan ki fer linite vin difisil.

Bokou ti menm dir ki ansyen Prezidan Faure ti blanm tou lo COVID.
Me la ozordi Prezidan li menm pe blanm tou lo COVID.

Prezidan in koz bokou lo desizyon, e abilite son Gouvernman pou pran desizyon me i paret ki sa i zis dan serten ka.

Lo en kote Prezidan i kapab dir nou ki son Gouvernman in pran desizyon pou dizourd Board Komisyon Anti-Koripsyon.

I menm al pli lwen e dir ki si napa en case an 2021, lannen answit sa pou napa en Komisyon.

E mon soke ler mon vwar bann Manm lot kote aplodi sa.
Me lo lot kote Gouvernman in swadizan pa kapab pran en desizyon lo size Air Seychelles, e pe demann Lasanble pou debat lo sa, kan Lasanble napa lenformasyon ki Gouvernman i annan lo Air Seychelles.

Pour mwan sa inakseptab.

Premyerman ACCS i sipoze endepandan.

Se Lasanble ki’n pas son Lalwa akoz alor nou pa kapab debat sa enn, me lo Air Seychelles nou a fer deba?

Mwan mon pa pou tonm dan sa pyez.

Mon demann nou Lasanble pou reste vizilan.


Nou bann lenstitisyon i devret endepandan e non pa en ekstansyon Gouvernman.

Mon repete, nou pa kapab dir si napa en case pou napa en Komisyon Anti-Koripsyon.

Si Gouvernman in fini pran desizyon lo Air Seychelles vin fran e dir nou.

Si nou reelman oule eksplor rol ACCS, annou osi koz lo amann schedule dan nou Konstitisyon e ranforsi bann pouvwar Ombudsman.

Mr Speaker aktyelman i pa zis ACCS ki kapab investigate koripsyon oubyen frod.
Me lofis Ombudsman osi i kapab fer sa.

Eski li i pe zwe son rol?

Se sa deba ki ti devret annan avan pran desizyon dizourd Board Anti-Corruption Commission.

Nou pa kapab kontinyen annan zis alegasyon koripsyon e latak personnel, me okenn aksyon pa ganny pran.

Lizye Lepep Seselwa i lo Gouvernman e tou zouti i dan son lanmen.

Fodre nou regard dan sa bann size ki Lepep Seselwa pe rod leklersisman lo la.

Sa 50 milyon Dolar ki toultan en zistwar.

E la toultan sa i sanze.

Premye kou pa’n antre.


Dezyenm kou in antre.

En lot fwa nou’n ganny lenformasyon.

En lot fwa nou pa ankor ganny lenformasyon.

Nou pa kapab kontinyen kree lekspektasyon lo alegasyon koripsyon.

E sa i met sa bann lenstitisyon an dout.

E ler zot vin an dout, nou koz lo ferm li.

La mon pa konnen ki nouvo zistwar nou pou tande lo 50milyon.

Probableman taler nou pou tann ankor plizyer statement fer par bann Manm lo lot kote latab.
Fotespere zot met bann nouvo lenformasyon devan nou, ki ava ed a lenvestigasyon an se ki konsern sa 50milyon Dolar.

Si ti en loan, si i ti isi, si ti laba, mon pa konnen.

Zot ki kapab dir nou akoz zot ki dan Gouvernman e zot ki pou annan lenformasyon.

Tou le de ACCS e Air Seychelles i devret ganny sans vin devan nou Lasanble pou eksplik nou ki pe arive.
Ki swa an ki konsern son det lo size Air Seychelles, ki zistans negosyasyon ki Prezidan Larepiblik ti promet nou pep i pou al fer dan son kanpanny, kot i ti dir, ou a rapel byen Mr Speaker, i pou al sov nou Air Seychelles.

I kler ki i annan en lentansyon pou zisteman retir Air Seychelles, ki mon vwar sa en pti pe sispe.

Akoz fodre pa bliye ki an 2008 sa osi ti paret en lentansyon IMF.
Nou ti kapab limit akse avek bann pli gro group aeryen lo bann larout ki Air Seychelles i devlope, e kontinyen re negosye sa det.

Me sa i ava reste en size ki nou Lasanble a kapab diskite avek Air Seychelles.

En lot keksoz ki mon’n en pe soke, se sa statement fer avek Sef Ziz pou mwan i enkyetan, Zidisyer pa devret ganny vwar konman en zouti Legzekitiv.
E la mon demann CAA ki li ki annan sa rol pou li fer son travay e investigate sa ki Prezidan in dir, akoz apre tou se CAA ki sipoze annan sa manda pou regard dan alegasyon koripsyon kot Zidisyer.

Annou pa bliye se CAA ki rekonmann apwentman bann Ziz.

Sa lapros pou enterfer dan bann lenstitisyon Leta pa bon.

Mon’n tann Prezidan dir ek zot bann Manm lo lot kote latab ki mannyer pou reponn son diskour.
Mon zis demande si en Lasanble an mazorite LDS pou vin en lot lebra Legzekitiv, e zis size ki Gouvernman i anvi zot koz lo la ki zot pou nou pou fer li.

Prezan Mr Speaker permet mwan koz lo serten lezot mezir e desizyon ki Gouvernman in kapab pran.

Premyerman, sel landrwa ki Seselwa i kapab ganny privilez se dan son pei.

Sa pei i pou nou.

Mon Mosyon pou annul S.I 148 i dan menm lespri.

Fodre nou regard sa zafer GOP, akoz i tro pe ganny servi avek en leskiz ki Seselwa i pares.
Me Mwan mon pa krwar dan sa size Polisi.

Se pou sa rezon ki mon kestyonnen akoz en Polisi?

Sa i mank lafors.

Mon propoze ki dan plas fer en Polisi annou met sa dan en Lalwa.

Annou fer li kler dan en stati legal ki mannyer GOP pou ganny administre, e menm al pli lwen pou limit serten sekter.

En Lalwa i a montre ki Gouvernman i reelman serye pou adres sa sityasyon, e fer li pli transparan.
Bann mezir i ava vin aplikab pou tou sekter zot ava kler e personn pa pou kapab sanze, akoz sa i vedir ki ou pou pe kas Lalwa ki pou en lofans.

Nou ava osi kapab tanporerman met dan Lalwa tou bann landrwa, kot nou pa pou donn GOP ki ava fer dan sa moman difisil Seselwa a relman vin premye swa pou ganny anploye dan serten landrwa Ler mon koz lo GOP Mr Speaker, mon pa kapab pa koz lo sa size sitwayennte, ki pandan sizyenm Lasanble nou’n tann en kantite lo la.
Mon soke ki Prezidan dan son premye State of the Nation pa’n koz lo propozisyon pou amann Lalwa lo sitwayennte.

Mon ti espekte ki sa i vini, ou menm en lamannman Konstitisyon ki a fer li pli kler lo ki mannyer nou pou donn sitwayennte.

Tousala sete bann size ki’n toultan preokip LDS e ki Seselwa in vot pou zot akoz zot pozisyon lo la.

Mon vwar li drol alor ki Prezidan pa’n mansyonn sa ditou.

Mon swete ki byento nou a konmans deba lo sa size sitwayennte e bann mezir ki nou bezwen fer pou sanz Lalwa.
Mr Speaker drog i en ankor en problenm dan nou pei.

Mon note ki bann trafiker drog in ganny en final warning.

I byen.

Mon bezwen dir si negosyasyon ant Gouvernman ek bann trafiker drog pa’n marse, Gouvernman i devret pan aksyon.

Me pa zis koz lo la.

Pran aksyon.

E la pou ede mon osi demande ki Gouvernman i redonn FIU en manda fer lenvestigasyon, ki ava konplemant sa ki Financial Crime Intelligence Unit kot Lapolis i annan, dan zot travay.
Reform ANB dan en Lazans endepandan avek en stati legal anba Minister Zafer Entern.

Ankouraz plis zenn pou zwenn Lapolis e ranforsi Internal Affairs Bureau dan Lapolis avek bi ede avek disiplin e conduct.

Met lanfaz lo service without fear, favour or ill will.

E dekouraz bann statement par politisyen kle dan Gouvernman ozordi, ki 70poursan gard i siport LDS.

Sa i ava osi ede pou anmenn plis linite.


An sa ki konsern progranm methadone ki Prezidan ankor enn fwa ti kontan koz lo la me pa’n mansyonnen, Gouvernman i kapab ankouraz bann kliyan methadone, pou ede dan bann travay piblik kot nou santi nou nepli bezwen travayer etranze.

Menm parey netwayaz, konstriksyon i kapab annan bann landrwa ki nou kapab servi.

Fer zot vin prodiktiv parey tou Seselwa pe demande, e kontribye dan pei pandan sa moman difisil ki nou pei pe pas ladan.
Sa ti ava en bon mezir pou regard lafason ki Let nou Nasyon pe evolye.

Mr Speaker dan son ladres serten sekter oubyen domenn kle pa’n ganny touse.

Malgre zot tre enportan pou Let nou Nasyon.

Premyerman Sekter Lapes ek Lagrikiltir kot nou pa’n tann Prezidan koz lo plan Gouvernman, pou asire ki sa 2 sekter i kontinyen fonksyonnen.

Ki bann plan Gouvernman lo asir sekirite alimanter oubyen food security.

Kote nou ete lo nivo lenportasyon manze.


Lefe i reste ki nou bezwen met an plas mezir pou fer sir ki par egzanp IOT i kapab kontinyen prodiksyon.

Akoz nou konnen e nou’n ganny dir sityasyon COVID i tre grav laba.

E ede ki bann aktivite lapes i kontinyen.

Asire ki bann stevedores i osi ganny proteksyon neseser.

Nou osi demann Gouvernman a sa pwen, pou donn nou en kontrandi lo renegosyasyon lo Lakor Lapes avek Linyon Eropeen, e dir nou ki’n arive ziska la e ki zot anvizaze fer?
En lot domenn ki Prezidan pann tous ase se ledikasyon.

Kot nou konnen ozordi tou nou zanfan i kot lakour.

Nou bezwen konnen ki pou arive, ki mannyer Gouvernman atraver Minister Ledikasyon pe planifye rekonmans lekol.

Mon konnen ki nou annan bann teachers e administrater serye e devoue dan sa Minister, e mon swet zot bonn sans dan sa latas difisil, zot kapab kont lo mon sipor kot zot annan konsern.
Mon demann Minister pou ankouraz teachers servi internet, delivre leson e ogmant lakantite progranm lo televizyon si posib.

Mon enplor bann etidyan pou adapte e pran zot letid o serye.

Prezidan pa’n koz lo nou bann Zil Pros kot nou zabitan pe osi sibir lenpak COVID-19.

Nou a rapel mon ti anmenn en PNQ devan nou Lasanble ki ti pe alert Gouvernman lo sa size.

Bann Zil Pros i tonm anba responsabilite Prezidan parey nou Lasanble ti ganny dir letan Onorab Churchill Gill ti kestyonnen.
Mon demann Gouvernman swiv tre pre lenpak COVID-19 lo nou bann Zil Pros.

E sa i relye avek en size ki mon krwar Prezidan ti devret absoliman touse dan son ladres.

E sa se pri lavi dan nou pei.

Prezidan pa’n koz ditou lo pri lavi.

Prezidan pa’n tous ditou ki mannyer son Gouvernman pe anvizaze fer desann pri lavi.

Nou ti a kontan konnen ki zistans Gouvernman in arive lo ganny bann middlemen ki pli apropriye e ki ava ede pou fer desann pri marsandiz ki STC i enporte.
Eski bann lenformasyon ki sizyenm Lasanble ti annan lo bann cartel, parey ler Gouvernman ti dan Lopozisyon sa letan ti dir nou ki zot annan, pe ganny servi pou tackle price fixing.

Lo mon kote mon rekomande ki Minister Finans i konmans regard dan en Lalwa date an 1958, e ankor la ozordi.

Sa i apel Control of Services and Supplies Act.


Mr Speaker sa Lalwa i fer provizyon pou ki dan en leta mazer parey nou pei pe pas ladan, dan en sityasyon difisil Prezidan i annan serten rekour legal ki kapab servi pou kontrol serten servis, e menm fer serten kontrol ki al ver kontrol pri.

Sa Lalwa i ankor egziste e i kapab ganny amande pou suit nou purpose.

I reste pou Prezidan pran aksyon kot i neseser.

Mr Speaker Leta nou Nasyon ozordi pa pou defini Leta nou Nasyon demen.
Mon dir zot sa akoz mon konnen ki Seselwa nou pou overcome e nou pou sirmont COVID-19.

Me pou nou fer sa nou tou nou bezwen vin ansanm pou sirmont sa.

I en sityasyon difisil.

Linite pou enportan me fodre nou senser, ler nou koz lo linite.

Prezidan par egzanp i felisit Onorab Churchill Gill pou son bon travay.

Sa i tre byen.

Me i bezwen evite fer bann statement parey i ti fer Praslin, kot i ti mansyonnen ki lonorab Doyace Porice avek tou respe, in ganny mete pou repran Baie Ste Anne !
Sa pa anmenn linite.

Sa i plito senm konfizyon.

Ansanm avek linite set osi en nesesite pou pran bann desizyon ki difisil me neseser.

Nou bezwen al ver en lockdown pou ranforsi nou progranm vaksinasyon !

Sa i kler.

E Gouvernman pe tarde pou ekoute.

Fodre ki pandan ki nou pe donn vaksen, nou pran mezir pou fer desann lakantite ka pozitiv COVID ki ganny anonse toulezour !

Sel fason pou nou protez nou pei.

E mon’n osi alert Gouvernman lo tes pou bann travayer frontline.
Fer ki sa bann tes e sa bann rezilta i vin pli vit pou sa bann travayer, ki i ava fer ki sa bann travayer pa ava al kot zot fanmir an n’espérant rezilta e riske enfekte zot fanmir e la kre plis problenm.

US pou toultan kontinyen donn son pwennvi lo sa size.

La mon oule koz avek Lepep Seselwa, nou bezwen konpran reste se nou aret pran risk ek ou lavi ek pou lezot.

Nou tou nou bezwen pran nou responsabilite o serye.

E la Mr Speaker mon konnen, ki an se moman finansyerman pei i dan difikilte.
E Mr Speaker atraver ou mon rekomande ki Lasanble i osi ede dan rod fason fer bann koupir kot i neseser.

Mon pou propoze ki nou sispann bann allowance pou bann travay Komite konman en fason ed Lasanble fer lekonomi.

Mr Speaker yer swar parey nou tou, mon’n esper bann update lo lakantite ka COVID lo lakantite ka pozitiv pou sa lazournen.

Nou tou nou lavi in sanze.

Monn vwar manm fanmir e zanmi ganny enfekte e lenkyetid lo figir zot bann pros.
Mon ti a kontan leve demen e vwar ki COVID-19 nepli la, e i zis en move memwar.

Malerezman i pa pou leka.

Set alor ki nou bezwen fer tou pou sirmont sa ki nou pe pas ladan.

Mwan osi senpatiz ek bann ki’n perdi zot pros dan sa moman difisil.

Nou fraternite dan sa moman in ganny bokou afekte.

Serten nou pa kapab dir en dernyen adye en zanmi oubyen en Manm fanmir akoz bann regilasyon ki neseser.
La mon pou annan en panse spesyal pou en koleg travay, en zanmi en dimoun ki’n ede gid mwan en Manm mon fidel mon parti e en serviter devoue pou son pep e en ansyen Manm Lasanble, Onorab Jeovana Charles.

Mon senpatiz avek son fanmir e nou pou gard zot dan nou lapriyer.

Mon oule terminen par swet tou nou bann profesyonnel Lasante ki pe travay, e pe asiste lo frontline kouraz dan zot travay.

Zot ki merit nou laplodisman e zot ki merit nou sipor.
United Seychelles pou kontinyen siport zot dan sa latas difisil.

Mon konnen ki konman en Nasyon nou rezilyan, nou determinen e pa COVID-19 ki pou defini Leta nou Nasyon, ki nou pou kit deryer pou nou zenerasyon fitir.

Konman en Lasanble annou zwenn ansanm pou asire ki okenn fanmir, okenn zanfan pa dormi vant vid dan sa moman difisil.
Nou bezwen fer sir ki nou bann promes pou anmenn linite e bann promes serye w senser, ki ava relman anmenn linite e zwenn nou Nasyon ansanm pou nou overcome sa sityasyon difisil ki nou pe pas ladan.

Fodre pa ki nou retourn ver entrodwir bann mo, parey ‘inctement’, pou nou limit sa ki dimoun i kapab dir, limit sa ki dimoun i kapab fer dan en letan difisil kot dimoun i bezwen zisteman kapab eksprim son fristrasyon ki i pe resanti, akoz petet son fanmir oubyen li menm li i pa an sekirite.
Annou fer sir ki ansanm reelman kapab met tou nou diferans dekote.

E vreman travay ansanm pou sirmont sa moman difisil ki nou pei pe pas ladan.

Nou kapab fer li i sifi selman ki nou serye.

Mon demann Lasanble pou regard sa sityasyon pa konman en sityasyon zot avek nou.

me plito regard sa konman en sityasyon kot nou konman Lasanble nou bezwen akonpanny Gouvernman, e nou bezwen fer sir ki nou reste kritik.
Nou gard bann kritik ki nou fer anver Gouvernman, obzektif, pou ki nou kapab zisteman ede overcome sityasyon ki nou pei pe pas ladan.

Fodre pa e mon dir byen fodre pa, ki nou tonm dan sa pyez pou al fer politik partizan akoz se nou parti ki dan Gouvernman.

Ozordi nou’n pran en langazman avek sa pep.


En langazman ki nou ti dir ki konman en Lasanble nou pou kontinyen egzers nou oversight e nou scrutiny lo Gouvernman, pou asire zisteman dan en moman pli difisil ki nou pei pe pas ladan, nou kapab ed li sirmont sa moman.

Mon remersi ou Mr Speaker pou ou latansyon, mon remersi nou Lasanble e ki Bondye i kontinyen beni nou pei.

Mersi Mr Speaker (APPLAUSE) MR SPEAKER Mersi Onorab.

Mon ava apel Leader Biznes Gouvernman Onorab Georges pou fer son repons.
HON BERNARD GEORGES Mersi Mr Speaker.

Bonzour Mr Speaker, bonzour tou bann koleg Onorab dan sa Lasanble.

Bonzour tou bann dimoun ki pe swiv nou dan lakour.

Mersi Onorab Leader Lopozisyon pou ou repons.


Mr Speaker, tanzantan dan listwar en pei e en pep i ariv en levennman ki mark en tournan dan direksyon sa pei, ki amenn en lot fason fer, ki apel tou sitwayen pou revwar zot mannyer viv e ki demann Lanasyon an antye pou rekonnet ki en ‘nouvo normal’, sa fraz ki COVID in montre nou, en ‘nouvo normal’ in pran plas sa ki ti la.

Sa bann tel levennman i parfwa negativ e i parfwa pozitiv.
I kapab en katastrof natirel; ouswa i kapab en lepidemi, ouswa en kriz ekonomik, ouswa en lager ou en revolisyon, me i osi kapab en larises ki pa ti’n prevwar, ouswa en sanzman Gouvernman.

Sa bann fleo ouswa sa bann nouvo larises i toultan amenn en pep e en pei revwar lepase e repran lelan pou al dan sa direksyon ki sa levennman i amenn li pou pran.

Lannen pase lemonn in viv enn sa bann levennman negativ, e Sesel pa’n ganny eparnye.

Nou lavi in sanze, e in sanz konpletman.


Touris in aret vini, lekonomi in kolaps, bizness in fermen, dimoun in perdi lanplwa, me pli grav ankor, nou lasante in ganny afekte.

Nou bezwen mars, e ozordi koz dan mask.

Nou bezwen pran prekosyon, plis ki 200 dimoun i dan karantenn, 3 in perdi zot lavi.

A sa moman kot mon pe koze, nou still pa konnen ki demen pou anmennen pou nou.

Me tou nyaz i annan en bordir larzan, en silver lining.

E sa gro nyaz nwanr pou disparet.


Plizyer vaksen in ganny dekouver pou kontre sa lepidemi e roll-out in komanse.

La Sesel parey nou konnen nou dan dezyenm plas dan lemonn.

Dan lemonn Mr Speaker, lo vaksinasyon par latet ou plito par lebra popilasyon.

Isi Sesel, nou pei in selebre dan en fason trankil, san lafanfar 250an nou legzistans konman en pep apar, en pep solid e for ;- en pep rezilyan, kouraze, determinen.
En pep miltirasyal avek en grander lespri, en pep larkansyel, san diskriminasyon lo okenn baz.

En pep ki’n atenn en matirite politik.

En pep ki, apre selman 250an, i kapab ariv premye lo kontinan L’Afrique dan bokou domenn e parmi bann pei byen gouvernen, e dezyenm dan lemonn lo nivo vaksinasyon kont COVID.

Lannen pase in osi amenn nou pei en lot sanzman pozitiv.
Apre 43an 43an en sel rezim politik ki’n gouvern sa pei, Lepep Seselwa, dan son gran mazorite, in deside ki pei ti merit pran en lot direksyon.

E nou’n fer sa dan lape, avek en lespri napa perdan e napa ganyan, me dan en lespri kot Sesel ki’n venker.

Tranzisyon in pas dan en fason egzanpler e nouvo ladministrasyon in konmans travay deswit.

La, Vandredi pase, en premye gran direksyon in ganny trase par Prezidan pou sa lannen ki devan nou.
Plis kekfwa, ki Eleksyon an Oktob 2020, mesaz Prezidan i mark moman kot nou konman en pep nou vwar vre sanzman pe arive, pou direksyon ki nou pei pou pran e benefis ki sa pou anmennen.

Pandan sa 15an ki mon’n servi konman en Manm sa Lasanble, mon’n ganny sans ekout Wavel Ramkalawan konman Leader Lopozisyon rann repons a Mesaz Prezidan lo Leta Lanasyon 14 fwa.

E Wavel Ramkalawan konman Prezidan Sesel donn en mesaz lo Leta nou Nasyon enn fwa, Vandredi pase.
Me avan ki mon al pli lwen, permet mwan, Mr Speaker, pou met kredi kot i devret mete pou sa keksoz ki nou apel mesaz Prezidan lo Leta Lanasyon, ouswa parey nou, nou kontan apel li SONA.

Mon krwar ki i apropriye pou fer li la, koman Prezidan Wavel Ramkalawan in fer son diskour e nou, nou pe reponn.
Si ozordi Sesel i annan en SONA si Sesel in annan 27 SONA ziska sa enn, se gras a Parti Seselwa, dirize par en zenn pret Wavel Ramkalawan ki’n propoz sa dan manifesto sa parti pou Eleksyon pou Komisyon Konstitisyonnel an 1992.

(APPLAUSE) HON BERNARD GEORGES Sa manifesto, ki ti apel Parti Seselwa A Reasonable Approach, ti propoz en Message on the State of the Republic, pou ganny fer toulezan.

Sa ti ganny repran par Komisyon Konstitisyonnel e in antre dan nou Konstitisyon Nasyonal konman SONA.
Alor, parmi sa seri lakonplisman Wavel Ramkalawan pou promouvwar la demokrasi dan Sesel, ozordi nou kapab azout en lot.

E i apropriye ki sa dimoun ki’n annan sa lide, Vandredi pase in ganny sa loportinite, apre 27an, pou desarz sa responsabilite.

Rezon par deryer demann Sef D’Eta vin devan Lasanble Nasyonal enn fwa par an, pou koz lo Leta nou Nasyon, se pou sa Sef D’Eta, avek en lizye lo lepase, regard devan osi.

SONA set, an menm tan, en lodit lo lepase e en map pou lavenir.
Lo sa lenterpretasyon, Prezidan pa’n vwale.

In akonplir son latas e desarz son responsabilite plennman.

Me, parey tou dimoun in konstate, sa enn mesaz ti diferan avek sa 26 lezot avan li.

E sa i ti absoliman apropriye Mr Speaker.

Ler en Sef D’Eta i mark en sanzman direksyon dan en pei, i bezwen fer li lo son laform e lo son fon, lo lafason ki i prezant sa mesaz, e lo konteni sa mesaz.
Prezidan Ramkalawan in deside pa swiv stil normal pou fer en diskour ki tous en pe tou domenn e ki eksplor sakenn zot dan konteks pei, parey tou bann diskour SONA ziska lannen pase.

E parey tou son diskour larepons depi 1999.

I ti swazi plito pou koz direkteman avek Lepep, dan en fason informel, me for, realis e fran, san okenn dimyel pou adousi son parol.

Akoz i ti swazi sa stil?


Akoz son mesaz prensipal sete ki lavi in sanze pou Seselwa, ki nou bezwen rekonnet sa, e viv dan sa nouvo landrwa kot COVID in met nou.

Dan en serten fason, Prezidan ti bezwen trouv en fason pou sok nou!

Pou sok nou tou e fer nou rekonnet ki nou tou nou bezwen viv nou lavi dan en lot fason.

Ki akoz dan sa 89 zour ki son ladministrasyon ti o pouvwar, in konstat vre sityasyon ekonomik nou pei, son vre problenm e son vre defi.
I pa ti posib pou fer krwar ki keksoz i pa ti tro mal e les Seselwa viv dan en rev ki COVID pou ale, lavi pou retourn normal e i pou business as usual.

Parol i fasil pou koze, Mr Speaker.

Nou tou isi nou viv lo nou kapasite servi parol pou rod vot, pou demann kestyon dan en fason met Minis dan en lakle, pou fer nou pwendvi pase par lao sa ki pou lezot.
Me si nou anvi ki nou mesaz i ganny tande, i annan en sel fason pou fer sa, sa se sanz taktik dan en fason pou fer dimoun wake-up and take notice parey Anglais i dir.

Ouswa wake-up and smell the coffee parey Americain i dir.

E se sa lide ki’n amenn Prezidan swazi pou vin koz direkteman avek Lepep Seselwa atraver nou, zot reprezantan, isi dan Lasanble Vandredi swar.

When the going gets tough, Mr Speaker, the tough get going.
Ler en pilil i anmer, nou bezwen pran li pou ou remet ou lasante annord, napa fason pou ou kas kontour e fer sa gou anmer disparet.

Ou bezwen anmar leker e avale.

Lala kot nou pei i ete ozordi.

Prezidan in dekrir pei le 25 Oktob konman en kales kase.

Sa parol i fer mal pou tande mon dakor, e bokou dimoun pa’n kontan mon dakor.

Me si en kales in kase, pa vo lapenn pou dekrir li konman en Rolls- Royce dan lekspektasyon ki i pou vin en Rolls-Royce.
(APPLAUSE) HON BERNARD GEORGES Lavi Mr Speaker pa mars koumsa.

Si en kales in kase, fodre nou rekonnet ki i en kales kase.

Sa se lanmwatye solisyon, rekonnet ou problenm.

Apre ou a konnen ki remed pou donnen, ki fason ou pou repar sa kales e remet li lo semen.

Napa lot fason fer.

E se sa mesaz Prezidan Vandredi, koz kler, koz dan en fason realis, sok dimoun pou zot leve e pran konsyans nou difikilte, pran konsyans ki nou sityasyon in sanze, e nou fason fer, nou fason viv, pou bezwen sanz avek.
Me Mr Speaker, i tris pou rekonnet ki pa tou dimoun ki’n konpran sa.

E nou pou tande atraver sa 2 zour ki pa tou dimoun ki’n konpran sa.

Parti LDS ti al dan Eleksyon 2020 anba tenm Sesel Pou Tou Son Zanfan.

E parey nou’n promet, zanfan Seselwa napa kouler politik.

Si se Sesel ki’n venker dan eleksyon, alor se tou zanfan Sesel ki’n win.

E Prezidan in fer kler ki okenn dimoun pa pou perdi zot lanplwa lo baz politik.
Sa sete en lapel a tou travayer servis piblik pou travay pou sa nouvo ladministrasyon parey zot ti pou fer, oubyen parey zot ti fer pou sa enn oparavan.

Mon pa vwar ki problenm ti pou annan avek sa personnelman.

I telman lozik konman en konsep ki ou ti a krwar ki dimoun ti pou aksepte sa san problenm.

Me, i malere pou konstate ki sa mindset ki 43an en sel parti ti enkilke dan lespri bokou in afekte zot dan en fason ki zot pa vwar keksoz parey zot devret vwar.
I malere pou konstate ki apre 43an old habits die hard.

E pourtan i pa ti merite koumsa.

Dan sa menm sa Lasanble pandan ki Prezidan ti pe koze, nou’n konstate ki olye donn legzanp, in annan ki pa’n konpran sa mesaz in plifere fer dezord.

Lezot Manm a koz lo sabotaz, lo foot-dragging, lo dormi lo let, parey Prezidan in mansyonnen.

Mwan mon pou senpleman dir ki mon felisit bann travayer servis piblik ki’n aksepte, menm anbras, sa sanzman, e pe enport zot lapartenans politik, pe travay pou byennet nou pep.
Me mon konsyan ki dan serten ka i annan serten, a tou nivo, ki pa anvi ouswa ki pa kapab sanz zot fason fer e met plis lenerzi dan trouv solisyon pou problenm ki nou sitwayen i annan, olye zis kay lo problenm.

Mon repran parol Prezidan Mr Speaker e demann tou travayer servis piblik pou fer parey.

Gouvernman LDS pa pe al okenn par li.

I pou la pou sa 4an e 9 mwan ki pe vini o minimonm, e mon dir o minimonm.
(APPLAUSE) HON BERNARD GEORGES Alors sa detrwa travayer servis piblik fer zot desizyon byen e fer li byen vit.

Sesel pa pe esper okenn dimoun ki pa pare pou li fer son kontribisyon.

Ler bis i leve swa ou alor, swa ou reste lo bus stop.

Bis pa pou pas ankor.

Fodre tou dimoun i konpran sa tre, tre byen.


Tenm prensipal dan mesaz Prezidan sete ki sa sanzman ki Lepep Seselwa ti swazi pou fer an Oktob 2020, i enn kot nou pei pe sorti, akoz i bezwen pou rezon ekonomik sorti, me osi akoz pou rezon konstriksyon en Nasyon for ti pou neseser sorti, sorti dan en sistenm welfare ki nou’n viv ladan pandan 40an kot tou responsabilite sete Gouvernman ki ti pran.
E travay, pa travay, tou dimoun ti ganny siporte par Bidze Nasyonal, pou antre dan en sistenm kot sak sitwayen pe ganny apele pou pran son responsabilite endividyel, e ganny sa ki i bezwen, pa par ranpli en form welfare, me par leve e al travay.

Dan en fraz, se sa sanzman ki’n arive e se sa filozofi sa nouvo ladministrasyon.

Natirelman, sa ki pa kapab pou bezwen ganny asiste.

Me sa se pou en leksepsyon parey Prezidan in dir, e non pa en sibstitisyon pou travay.

Pa nou ki’n envant sa, Mr Speaker.


Sa se lafason ki tou pei ki anvi devlope e kree larises pou son zenerasyon fitir i bezwen fer.

Sesel dan sa ka pa en leksepsyon.

I pa drol alor ki sa mo ki Prezidan in servi pli souvan Vandredi swar se responsabilite.

Akoz sa mo, e sa konsep deryer li, se lakle sa Letap ki Sesel pou adopte pou sa prosen 250an ki devan nou, konmansman par sa 5 lannen ki pep Seselwa ti ofer nou tou an Oktob 2020.
Pandan 40an nou’n viv anba en fo lenpresyon, ki akoz nou en zoli pei avek en bon klima, en pep akeyan e en lanmer ranpli avek pwason, tou sa ki nou devret fer se les 30 lakonpannyen pey tax, anmas sa tax pou pey tou nou depans e larestan nou, parey motto Fon Pansyon i dir, nou viv ere.

Me sa kalite lavi ti en sistenm ki ti’n konstri lo disab.
Tan ki touris ti kontinyen vini e ton ti kontinyen ganny lapes, tou ti ok. Me, parey 2020 in montre nou, sa fondasyon konstri lo disab pa ti kapab reziste en sel problenm parey COVID.

Pourtan, nou ti’n ganny en warning an 2008 avek kriz ekonomik.

En pti pei avek en baz ekonomik etrwat Mr Speaker, baze selman lo enn-de pilye, i frazil e avek premye sekous i crack.
40an welfare, kreasyon travay ki pa prodiktif parey home carer ouswa URS, ponn Board pare en poul i ponn dizef, kree pos pou anmas politisyen konman special adviser dan servis piblik, in fer ki nou pep a tou nivo in bliye kisisa ki fer en Nasyon for e rezilyan e en pep solid e ini.

Sa se pa lot ki sa bann valer ki Prezidan in koz lo la o komansman son diskour, respe, bon latitid e travay dir.

Pandan 40an bann Gouvernman oparavan in fer en experiment apre en lot.
NYS, SMB, laferm Leta, lekol Leta, Law Centre, dokter Leta, avek lentansyon form en nouvo Sesel avek en nouvo Seselwa kree dan limaz sistenm kontrol santralize.

Enn apre lot sa bann experiment in fail e in frenmen, enn apre lot nou’n retourn lo sa ki ti’n ganny fer pandan 2 syek edmi oparavan.

Me, enn pa’n sanze, e sa se welfare, enkli progranm lozman sosyal.

Se pou rezon pirman politik ki sa pa’n sanze.

Sa ki kontrol lakaz Mr Speaker ek vant en pep i kontrol son desten.
Me la, nou’n ganny notis ki sa pe al sanze.

Nou’n ganny notis ki pou ki nou pei i kapab sirviv sa moman difisil e sirmont sa bann lobstak ki COVID in anmennen, selman nou bezwen retourn lo sa ki nou konnen pou amenn rezilta dirab e en pep rezilyan.

Setadir travay dir, pran responsabilite e annan respe pou lezot.

Si nou fer sa, nou pou annan en demen kot soley pou leve, si nou pa fer sa, lannwit pou kontinyen anglouti nou e sa gro nyaz nwanr pou retournen.
Me Prezidan Mr Speaker pa kapab fer sa li tousel.

LDS pa kapab fer sa li tousel.

Pou nou arive reisi, nou bezwen en zefor kolektif.

Se pou sa rezon ki Prezidan in fer en lapel a la fen son diskour pou linite kot nou ava vin en pep fyer ki viv dan larmoni e ki viv dan respe.

In osi fer en lapel avek nou tou pou linite e rekonsilyasyon serye.

E la mon adres mon bann koleg lo lot kote latab e bann siporter US dan pei an antye.

I dir pou perdi en eleksyon.

I difisil dan Lopozisyon.


Nou konn sa tre byen akoz nou nou’n pas en lavi antye lo ban Lopozisyon.

Me se sa la demokrasi.

Sa ki anler i kapab desann e sa ki anba i kapab monte.

(APPLAUSE) HON BERNARD GEORGES Mon konnen ki zot in ofanse par reaksyon Prezidan avek zot Lapres Konferans avek zot Press Conference lo COVID nou’n tann sa bomaten.

Sa i normal, akoz Prezidan pa’n manz son parol.


Me fodre pa ki zot tonm dan pyez ki, akoz en dirizan i kritik zot, i pe aras zot en drwa Konstitisyonnel a lekspresyon.

Prezidan in kler, tou dimoun i ganny drwa koze, e tou dimoun i ganny drwa kritik parol ki ganny dir.

Zot, zot dan zot Letan ti fer en nespes distenksyon ant kritik ek kritik konstriktif.

Sa se en senp demagozi parey nou tou nou konnen.

Personn pa kontan ganny kritike, ki swa konstriktif ouswa destriktif.
Nou tou nou imen e nou konn sa tre byen.

Me tou kritik i esansyel.

Prezidan pa ti pe koz lo zot drwa pou kritik lafason ki son ladministrasyon pe antreprann sa sityasyon COVID.

Sa ki in fer se demann ki nou Nasyon i demontre linite dan sa lalit, e non pa senm divizyon e atak striktir Leta.

I annan en gran diferans ant sa, e anpes dimoun kritik Gouvernman.

E zot konnen ki se sa ki Prezidan ti pe dir.


E la mwan fer sa Lasanble rappel ki – fas a sa kriz ekonomik ki pei ti pas ladan an 2008, Lopozisyon sa Letan ti solider avek Gouvernman e nou ti siport nou pei.

Nou pa ti rod ni strike, ni kas anba, parey zot, zot in fer pandan sa detrwa deryer semenn.

(APPLAUSE) HON BERNARD GEORGES Ekoute, silvouple, e aprann.

Avan al pli lwen lo sa size, mon bann zanmi mazinen de keksoz.
Premye, se ler nou, nou ti dan Lopozisyon dan sa Lasanble e nou ti anvi fer tande nou lavwa lo COVID, nou pa ti fer Konferans Lapres e kritik Gouvernman.

Nou ti anmenn en Mosyon.

Se mwan ki ti fer sa, pou demann en konversasyon Nasyonal lo sa size.

Akoz?

Akoz Leader Lopozisyon sa Letan tin ganny kit an- deor Komisyon onivo lo COVID.

La ki Leader Lopozisyon, Onorab Pillay, i lo Komite Platinum, parey i merite, fason travay kont en pandemi ki pe afekte tou dimoun, US konman LDS.
Mon ti a krwar ki okenn kritik ouswa sizesyon ti pou’n ganny fer anndan, e non par deor lo en baz pirman politik.

(APPLAUSE) HON BERNARD GEORGES Dezyenm, se reaksyon Prezidan.

Tou sa ki in fer se kritik fason fer parti US.

In koz linite e demande ki politik pa ganny fer lo sa size e striktir Leta pa ganny afekte.

Se tou.

Mon rapel, mwan, ki ler nou, nou ti kritik li, Mr Rene li ti menas nou pou met nou kont en miray e flit nou.

Lala diferans, Mr Speaker.


(laughter) HON BERNARD GEORGES Lo sa size, Mr Speaker, mon bezwen siport lapel Prezidan pou ki nou pa les nou antre dan tantasyon fer politik bonmarse lo en size kot nou devret koste zepol e montre linite Nasyonal.

Sa ki Seselwa pe demann avek parti US pou fer – e ki zot pa ankor fer ziska prezan – se aksepte zot responsabilite pou labi le pase.

Aksepte zot par dan kas sa kales.


Aksepte ki zot in servi tou striktir Leta pou retenir pouvwar e dan sa prosesis ede pou kas sa kales.

Aksepte ki se abiz lo bidze welfare, don lapliferans zot siporter pou ganny lozman, fer gro kado dan rafal eleksyon, donn bal dan larzan ler larzan to koul a flo.

Se sa – e bokou lezot keksoz ankor – ki’n met nou lekonomi lo son zenou e ki fer ki ozordi tou dimoun i bezwen ser sang e refer zot lavi.
Aksepte ki sa fraz ‘bonn gouvernans, rann kont e latransparans’ to zis en fraz me ki larealite se ki napa fayl State House e napa institutional memory.

Pran sa loportinite, la ki i annan ankor 9 zot pou koze, pou annan limilite pou aksepte zot kontribisyon dan sa kales kase, epi nou a tourn paz e regard devan.

Mon pa kapab kit sa size fer politik, Mr Speaker, san lans en lapel avek mon bann koleg lonorab lo lot kote latab.
Mon konsyan ki i pa mon plas pou dir zot ki zot devret fer, ni pou fer en lapres ek zot.

Me parey Prezidan in fer nou rappel plizyer fwa atraver son mesaz, sa la demokrasi ki in lite pou anmennen e pou fer grandi pandan tou sa bann lannen, i bezwen ganny nouri e ranforsi, e non pa detri.

Mon’n deza dir, e mon repete, ki sa Lasanble i ganny apele pou koz avek en sel lavwa.

E la mon rezwenn parol Leader Lopozisyon konman en lenstitisyon for e solid.
Lansenny deor sa batiman i lir ‘’Lasanble Nasyonal Sesel’’ pa ‘’Lasanble LDS Sesel’’ ouswa ‘’Lasanble US Sesel’’.

Me ’Lasanble Nasyonal Sesel.’’ Si zot anvi relevan konman en Lopozisyon for, zwenn nou dan sa lager kont koripsyon, kont lesefer, kont politik dan servis piblik, e pour en pei ki viv dan responsabilite, dan linite atraver en rekonsilyasyon serye.

Pa kay lo dezespwar akoz zot dan minorite.

Pa tonm dan latrap opoz tou mannev Gouvernman akoz zot dan Lopozisyon.

Sa swa i devan zot.
Sa swa i devan zot.

Se zot ki pou deside, akoz se zot ki lafnet lo zot parti atraver sa Lasanble, si zot pou kontinyen konman parti US ouswa si zot prefere al zwenn URS.

Sa se zot swa.

(laughter) HON BERNARD GEORGES Prezidan in demann nou diskit Air Seychelles, Mr Speaker.

Mon pa pou al an- detay lo sa size akoz mon bezwen deklare ki mon annan en lentere.

Mon biro avoka i enn bann external counsel ki advise Board e management Air Seychelles.
Me sa ki mon kapab dir se ki Air Seychelles i en size emosyonnel.

E mon zwenn lapel ki’n ganny fer pou nou pa met lemosyon dan sa desizyon enportan ki devan nou Gouvernman, e devan nou koman en Lasanble akoz Prezidan in demann n ou debat lo la.

Air Seychelles i nou laliny aeryen Nasyonal e i fly the Creole Spirit.

I en lafyerte Nasyonal pou war nou avyon, avek pilot Seselwa e Seselwaz, e cabin crew Seselwa e Seselwaz amenn sa bann gro avyon dan bann destinasyon diferan.
Nou tou nou annan en sans lafyerte ler nou asiz dan en departure lounge dan en lot pei e nou war sa avyon avek son de zwazo lo en fon kouler Nasyonal lo son lake, pe arive pou vin sers nou.

Air Seychelles, apard en lafyerte Nasyonal, i annan osi en vokasyon enportan.

I ti ganny kree pou asire ki Sesel i annan kolektivite a tou moman avek lemonn si – pou en rezon ou en lot – lezot laliny lavyasyon i aret deservi nou.

Sa se ankor pli kritik etandonnen ki nou lendistri prensipal i reste tourizm.
Si Emirates, British Airays e Kenya Airways i aret vini, Air Seychelles a la pou asire ki nou pei perdi dan en losean i pa ganny dekonekte avek nou bann marse touris.

Noun war li zwe sa rol pandan lockdown lannen pase ler lezot avyon pa ti apoz lo nou Airport.

Lo lot kote, Air Seychelles pa profitab konman en lakanpanny aeryen.

I perdi larzan.

Perdi bokou larzan, zis pou li kontinyen.

A en moman kot pei napa larzan Air Seychelles in vin en luxury ki kekfwa nou nepli kapab afford.
Si nou pa kapab peye pou kontinyen, nou pou bezwen pran sa desizyon difisil e koup lakord lonbri ki atas nou pei avek Air Seychelles.

Me malerezman desizyon pa zis enn senm ant garde pou rezon lafyerte e kolektivite, ouswa koupe pou aret perdi larzan.

I annan ankor de fakter ki konplik sa desizyon ki Gouvernman i bezwen pran.

E selon mwan se pou sa rezon ki Prezidan i anvi ekout sa ki nou – konman bann reprezantan Lepep Seselwa pou ekoute sa ki nou, nou annan pou dir.
Premye fakter i evidan: si Air Seychelles i fermen, bokou dimoun pou perdi lanplwa.

Pa tou, me bokou.

Sa i pa en desizyon ki okenn Dirizan okenn pei i anvi pran.

Dezyenm fakter i pli konplike.

Sa se det Air Seychelles avek bann bondholders etranze.

Prezidan in sizer en solisyon kot nou koup lo rezo enternasyonal (ki perdi larzan) e gard rezo domestic ki breakeven e ground handling ki li i fer larzan.

Si sa i posib, Air Seychelles i a imedyatman aret perdi larzan e konmans fer larzan.
A en moman apropriye, Air Seychelles a kapab retourn lo lasenn enternasyonal e rekonmans son bann vol anver lezot pei.

Sa ti pou en bon rezilta pou tou dimoun.

Me pou ariv la, fodre ki Air Seychelles i kapab, swa pey son det avek bann bondholders apre ki in negosye en discount, swa restriktir lakonpannyen apre en likidasyon.

An dot mo, Air Seychelles pa kapab zis koup rezo enternasyonal e rann son 2 avyon san osi deal avek sa bann bondholders e pey zot en serten larzan.
Epi, menm si sa i posib – e nou swete ki i posib – si Air Seychelles i sorti enternasyonal i pou perdi son bann Agreement avek bann lezot laliny lavyasyon e i pou bezwen re negosye sa bann Lakor si i le rekonmans vol enternasyonal en zour.

Sa prosesis i pran kantite letan e i pa otomatik.

Alor Air Seychelles i en dosye konplike.

Si i ti fasil obviously i ti pou’n ganny rezourd depi lontan.

Pou rezon ki mon’n fer sorti, mwan mon pa pou propoz en solisyon.
Me nou a les sa pou lezot Manm diskite e pran pozisyon lo sa bann swa ki devan nou.

Prezidan, parey mon’n dir, i demann nou Lasanble debat lo sa size.

Mwan mon ti ava kontan ki nou al pli lwen e pa selman debat sa size, me fer li lo en nivo bipartizan.

Parey avek COVID, Air Seychelles i en size ki pa devret diviz nou dan sa Lasanble.

Mon lapel se ki sa Lasanble i koz avek en sel lavwa e anvoy en sel pozisyon kot Gouvernman pou ed li dan son desizyon difisil lo sa size.
Mon swe, Mr Speaker, se ki nou pa tay avek sa size la dan sa 3 zour.

Me ki Lasanble i ganny sans ekout diferan pozisyon bann stakeholders e fer en deba aprofondi lo sa size a en moman apropriye, menm si nou bezwen fer sa avan Bidze.

E la ankor enn fwa mon zwenn Leader Lopozisyon dan sa lapel.

Permet mwan prezan, Mr Speaker, pou koz lo mon distrik, Les Mamelles.

Me avan mon fer sa, mon pou profite pou dir detrwa mo lo lapar en Manm nou Caucus ki pa pou kapab avek nou pandan sa 3 zour.
Onorab Desheila Bastienne i dan karantenn apre en vwayaz ki in bezwen fer an deor pei pou rezon lasante.

E parey nou kapab ekspekte, Onorab Bastienne i vreman dezapwente ki i pa kapab la pou fer son maiden speech dan sa 3 zour ki nou pou koz lo mesaz Prezidan.

Alor avek ou permisyon, Mr Speaker, mon a dir detrwa mo lo son par.
Onorab Bastienne, parey nou kapab mazinen, in fini ekri son diskour e in anvoy mwan sa diskour konplet, me kontrent letan pa permet mwan pou fer plis ki lir detrwa paragraf ki mon’n swazir ladan.

Onorab Bastienne i dire mon site : ‘’Ozordi mon fyer koman Premye MNA Elekte pou distrik Ile Perseverance, pou pas zot sa mesaz.
Mon pare pou travay pou zot tou, pou ekout zot tou, pran kont zot sityasyon, zot bann konsern ek konplent and rod tou mwayen pou anmenn en solisyon, ki pou soulaz zot sityasyon o pli vit posib’’.

Onorab Bastienne i kontinyen, ‘’parey Prezidan i dir, pou napa letan rode si ou ti siport mwan ou non.

Fodre nou aret asize e kritike ouswa zis pas remark, me annou plito met lanmen ansanm, partaz lide, anmenn tou zenn, ek tou diferan laz ki pare pou leve e vin devan pou lanmour nou distrik e nou pei’’.
Mr Speaker, Onorab Bastienne i kontinyen, ‘’Letan nou get sityasyon Lakaz dan Perseverance, i kler ki lakaz ti pe ganny donnen baze lo afilyasyon politik.

Ler nou fer en letour dan Perseverance, nou dekouver ki bokou dimoun ki’n ganny lakaz, ozordi zot pa pe reste dan sa bann lakaz swa en lot fanmir ki ladan, ouswa zot pe senpleman lwe sa lakaz, kan lezot dimoun ki ti vreman bezwen en lakaz li i ankor lo lalis espere, akoz son afilyasyon politik’’.
(APPLAUSE) HON BERNARD GEORGES ‘’Ozordi nou Gouvernman pe vin avek en nouvo stil’’ Onorab Bastienne i dir ; ‘’Sesel pou tou son zanfan, kot ou afilyasyon politik pou napa plas, e i pa pou vin en baryer kot ou aplikasyon i konsernen’’.
Onorab Bastienne i dir, ‘’Mon pe sipliy avek Gouvernman pou aprouv ankor enn de unit social Housing dan Perseverance, e nou avar allocate sa bann lakaz avek dimoun ki la dan Perseverance an premye, soulaz sa ban overcrowded houses, avan nou al rod dimoun sorti dan bann lezot distrik.
Later dan Perseverance in tonm dan menm kategori, kot apre tou, lakaz ek later, i tonm anba sistenm pwen e sa in plito fer plis lenzistis e plis ditor.’’ Onorab Bastienne i dir Mr Speaker, ‘’Akoz ozordi i pe vwar dan Perseverance kot serten dimoun pa’n zanmen kontribye, me i dan en lakaz, e sa ki pe kontribye pou plis ki 10 an 15 an, i ankor lo lalis espere.
Ozordi si en dimoun in vin avek son larzan cash dan son lanmen pou li aste en morso later pou li konstri en lakaz pou li ek son fanmir, zot dir li fodre i al lo lalis sistenm pwen.

Sa dimoun i annan son larzan, i le aste son later, les li,’’ (Onorab Bastienne i dir) ‘’I a konstri son lakaz e en lot fanmir a ganny sa lakaz ki li i ti ladan en pe pli tar.

E sa i fer ki presyon i a ganny tire lo Gouvernman dan en lot fason.
Letan (Onorab Bastienne i dir), ‘’Mon pe koz lo later ek lakaz i fer mwan ariv lo sa pwen devlopman dan Perseverance.

Perseverance pa ankor fini devlop, lenfrastriktir napa.

En bon multi-purpose court napa.

En bazar napa.

En Stasyon Lapolis konvenab napa.

En Stasyon Fire Brigade napa.

Pourtan tou sa bann keksoz ki mon’n mansyonnen, ti annan zot plas kot sakenn ti pou ganny fer plis ki 10an pase.

E lalis i long Mr Speaker.


Ozordi (Onorab Bastienne i dir), ‘’14 lakaz pe ganny servi pou bann biro neseser, e plis ki 14 fanmir pe esper lakaz.
Ki nou vwar, serten etranze, enkli serten Seselwa, in ganny pli zoli kare later dan Perseverance kot ti a kapab mont en bann building a sa moman.’’ Atraver ou Mr Speaker, Onorab Bastienne i demande ki Gouvernman in pran kontrol sa bann kare later, e les envestiser serye ki annan zot finans e pare pou vin devan, e devlop sa bann kare later dan lentere zabitan Perseverance.

Onorab Bastienne i dir pa pou kapab terminen san tous nou bann zenn dan Perseverance.
« Mr Speaker, dan Perseverance i annan bokou zenn tre talante.

Sa bann zenn i anvi vin devan e aport zot kontribisyon.

Malerezman zot napa en lannwa pou rasanble.

Sa bann ki pli avanse i pare pou ede anmas bann ki en pe pli feb e donn zot sa lankourazman pou kontinyen avanse.

Ozordi nou pe war bokou nou zenn pe al zwenn lezot group an deor Perseverance.
Mon krwar in ler pou nou ganny en sant ase gran ki ava ganny servi koman en lannwa rekreasyonnel pou tou kous nou popilasyon Perseverance ;- tel ki Senior Citizen, Lazenes, Kiltir, Spor, Lasosyasyon bann Dimoun ki pe viv avek en Dezabilite, akoz zot osi zot annan talan.
» Avan mon terminen Mr. Speaker, Onorab Bastienne i dir, ‘’Lo non tou zabitan Ile Perseverance, mon ti a kontan dir en gran mersi a tou nou bann Minis pou sa travay nob ki zot tou zot pe fer, sirtou dan sa klima tre difisil ki zot in tonm ladan.

Nou konnen ki avek tou zot determinasyon ek lanmour zot pou travay pou zot pei e zot pei pou sirmont tou difikilte e nou tou nou pou venker dan zot latas.
En pli gro mersi pou nou Prezidan, ki Bondye i donn li bokou lafors ek kouraz pou sa latas ki devan li.’’ Onorab Bastienne i fini an dirzan, ‘’Ansanm nou pou fer li.

Mersi.’’ (APPLAUSE) HON BERNARD GEORGES Mon retourn alor lo mon distrik, Les Mamelles, Mr Speaker.
Mon oule o-depar remersye zabitan sa pli zoli distrik isi Sesel, e mon dir sa akoz i vre … (APPLAUSE) HON BERNARD GEORGES Mon oule remersye zabitan pou sa konfyans ki zot in met dan mwan, malgre tou sa ki serten ti dir lo mwan e menm ekri lo en bord obor semen pou tou dimoun vwar, e pou fer mwan sa gran loner pou anvoy mwan en katriyenm fwa vin reprezant zot isi dan sa Lasanble.
E loner i pli gran ankor Mr Speaker, akoz bann Manm LDS dan Lasanble in swazi zot MNA pou pran sarz sa Caucus e Zafer Gouvernman dan Lasanble.

Les mon profite pou remersye mon bann koleg pou sa loner ki zot in fer mwan, mersi bokou.

(APPLAUSE) HON BERNARD GEORGES ler an 2001 nou ti adopte nou motto ‘Les Mamelles Forever’ Mr Speaker nou ti konnen ki nou ti pe fer.
Dan for mon leker, mon remersye zot ankor e mon la a zot servis, bann ki’n vot pou mwan e bann ki’n egzers zot drwa pou vot pou en lot kandida, parey mon’n fer pou sa dernyen 20an.

Mon mesaz a mon distrik i mix.

Lo bon kote, mon annan lazwa en gran lazwa pou dir ki mon promes pou delivre lakaz ek daycare pou realize.

COVID pou met nou en pe retar, me mon’n kapab zwenn avek Minis ansarz lakaz e Minis ansarz Devlopman Kominoter, e tou le de in promet donn nou distrik priyorite.
Pa akoz mon Leader Gouvernman dan Lasanble, me akoz i nou tour e nou’n pasyante pandan ki lezot distrik in gannyen.

Sa alor set en rezon pou nou soulaze e pou annan lespwar.

Lo lot kote, mon bezwen zwenn Prezidan e koz lo sa sityasyon drog dan nou distrik.

Zot in fatige vwar mwan pas dan bann gento e koz ek zot, sipliy ek zot pou pa kontinyen avek sa mannyer viv.

Lo ron, dan laplenn e dan tol Plaisance, dan peron flat ek deryer bus stop, sa manni fodre arete.
Mon Clerk Paquina ek mwan, nou pou met an plas en progranm netwayaz nou distrik pou donn sa bann ki plifere pas zot letan fimen e pike, en lot fason pli meyer pou zot pas zot lazournen.

Me zot osi zot bezwen fer zot par.

Mon konnen ki Gouvernman pe travay lo en progranm travay kominoter pou sa bann zenn.

Alor si zot pa fer li volonter, zot pou mal pase.

Prezidan in koz lo trafiker.

Mwan mon prefere koz lo marmay.

Sa se zot dernyen sans, silvouple ekout mwan.


Parey mon ti dir zour lanterman Titin, e zot konnen ki mon pe dir, pa rode lekel ki’n anvoy gard kot zot ler zot ganny atrape.

Se mwan ki pou’n anvoye !

Silvouple, ekout mon parol e pran zot responsabilite.

APDAR in met en progranm methadone an plas e sa i byen.

E mon felisit bann ansyen adikt ki’n anbras sa progranm e ki pe fer en zefor pou zot refer zot lavi.

Nou pou siport zot tou tou dilon zot semen.


Me bann ki refize, e ki ankor pe zwe dan bwat karton en bout vit e morso foil, gara zot!

Zot letan pe fini.

Silvouple, pa les nou distrik tonbe.

Mon kont lo zot tou, akoz menm zot ki’n vot pou mwan, mon kont lo zot tou, silvouple fer en bon swa.

An konklizyon, Mr Speaker, mon retourn lo mon pwen depar.
Mesaz Prezidan Vandredi pase sete enn avek bi fer nou pep konpran ki, akoz pandemi COVID ek defayans ekonomik ki sa in amenn dan nou pei, akoz sityasyon ki Gouvernman LDS i trouv nou pei ladan, nou pou bezwen adopte en nouvo fason viv e travay dezormen, kot laksan pou ganny mete lo travay dir lo lapar tou Seselwa, annan en sans responsabilite dan sa ki nou fer, koup gaspiyaz e koripsyon, met Lanasyon an premye e viv dan linite Nasyonal.

Sa se roadmap Gouvernman LDS pou sa letap ki devan nou.
Se en sanzman ki sorti dan en landrwa kot Gouvernman i pran responsabilite pou tou dimoun pou al dan enn kot sakenn pe ganny apele pou pran son responsabilite endividyel.

Gouvernman li ava reste la selman pou sa ki pa kapab fer li.

Prezidan pe demann en retour aux sources, parey Français i dir, kot nou pep a viv dan en sistenm travay dir, viv dan en bon vwazinaz e respekte tou dimoun, parey nou granmoun ti abitye fer.

Pei i annan li 4 defi prensipal a ler aktyel.


Tou le 4 nou kapab dir se bann pandemi lo nou pei, e tou le 4 pou bezwen ganny atake ansanm.

Sa se COVID, drog, koripsyon e mank performans dan serten travayer servis piblik.

Tou le 4 i annan en lefe negativ lo nou lekonomi.

Se nek ler nou ava kapab met o defi sa 4 fleo, geri sa 4 pandemi, ki nou pei pou kapab atenn sa destinasyon ki Prezidan in met devan nou.
Pou ki sa i kapab arive, plizyer mezir difisil pou bezwen ganny pran, restriktirasyon, eliminasyon sa ki pa esansyel, redwir labi, koup sa ki nou pa kapab ou ki nou nepli kapab afford, parey program FA4JR e kekfwa Air Seychelles, ganny en serten sans.

Les ale sa ki pa anvi travay pou sa ladministrasyon, ouswa ki pe undermine Gouvernman.
Tir politik dan servis piblik, atak drog e koripsyon, me osi pou demann en sanzman mantalite dan sakenn parmi nou, kot nou retourn viv dan nou mwayen, onnetman e anba Lalwa.

Dan enn son interview resaman, Prezidan Ramkalawan ti reponn zournalis ki’n demann li si i pa regrete ki in vin o pouvwar a en moman difisil.

E i ti dir ki i krwar ki sa ti son desten e in ariv ekspre.
Konman en dimoun ki’n pas sa dernyen 30an parey ou Mr Speaker akote Msye Ramkalawan, mon’n partaz son dezapwentman sak fwa ki in perdi eleksyon.

Nou ti konnen ki plizyer sa bann defet pa ti merite, me ki i ti’n perdi akoz mannev politik par parti o pouvwar.

Me nou ti osi konnen ki kan ler ti pou apropriye, laviktwar ti pou arive.

Parey in ekri dan levanzil, pandil Bondye i pa parey sa ki pou nou.

Bondye i fer keksoz ariv dan son letan.


‘’In the fullness of time’’, parey St Paul i dir dan son let avek bann Galatyen.

I fer sa dan son letan e non dan nou letan.

Ler nou regarde ozordi, i kler ki se sa moman Wavel Ramkalawan.

In ganny prepare pandan 30an, non pa pou ariv o pouvwar konman en rekonpans pou son lalit.

Non!

Wavel Ramkalawan in ganny prepare pou pran pouvwar dan moman pli difisil ki Sesel pe eksperyanse.
Akoz, avek tou respe pou bann lezot dirizan nou pei, se pa lot ki li ki, a sa moman, ki annan lafors karakter e leksperyans, pou pran bann desizyon difisil pou nou pei.

Pou motiv nou pep pou sirmont sa bann difikilte, e amenn nou dan en landrwa kot nou pou pli for, pli rezilyan konman en pep.

E pli byen kapab pou navig dan sa gro lanmer, ki lemonn an antye pou bezwen fer fas avek dan sa bann lannen ki pe vini.
Se alor Mr Speaker avek en gran lafyerte ki mon termin sa premye diskour konman Leader of Government Business, en lafyerte ki mon kapab dir ki Sesel i dan bon lanmen.

Ki avek en konsey Minis dinamik, e en Gouvernman pare pou pran desizyon difisil, me neseser, avek sipor tou dimoun dan servis piblik e Seselwa an antye, Sesel anba leadership Wavel Ramkalawan i pou fer nou pas atraver larivyer e ariv lo lot kote konman en pep renouvle par nou prop zefor.

E pare e kapab pou fer fas a tou bann defi.


Mon demann avek tou Manm Lasanble e tou Seselwa pou koste, rekonsilye e donn tou nou sipor a nou Gouvernman dan linite en sel lespri e en sel aksyon!

Mersi Mr Speaker.

(APPLAUSE)